目錄

[目錄 1](#_Toc42675975)

[編者序 39](#_Toc42675976)

[編輯者言 41](#_Toc42675977)

[鍼科學講義 43](#_Toc42675978)

[一、鍼術之由來 43](#_Toc42675979)

[二、鍼術之定義 44](#_Toc42675980)

[三、鍼之構造 44](#_Toc42675981)

[四、鍼之種類 45](#_Toc42675982)

[五、鍼之製法 47](#_Toc42675983)

[六、鍼之長短大小與應用 47](#_Toc42675984)

[七、鍼尖之形狀 48](#_Toc42675985)

[八、鍼之選擇、修理與保存 48](#_Toc42675986)

[九、刺鍼之練習 49](#_Toc42675987)

[十、刺鍼之方式 50](#_Toc42675988)

[十一、刺鍼之方向 51](#_Toc42675989)

[十二、刺鍼之目的 52](#_Toc42675990)

[十三、直接的刺激與間接的刺激 53](#_Toc42675991)

[十四、鍼刺之感通作用 53](#_Toc42675992)

[十五、刺鍼時之準備 54](#_Toc42675993)

[十六、刺鍼時之注意要項 54](#_Toc42675994)

[十七、刺鍼時醫與病者之體位 56](#_Toc42675995)

[甲、患者之體位 56](#_Toc42675996)

[乙、醫者之體位 57](#_Toc42675997)

[十八、進鍼時之程序 57](#_Toc42675998)

[十九、進鍼後之手技 58](#_Toc42675999)

[甲、《內經》之鍼法 59](#_Toc42676000)

[乙、科學觀點之鍼法（本書指導修習鍼灸治病術者，悉照此條各法應用） 67](#_Toc42676001)

[二十、暈鍼之處置 69](#_Toc42676002)

[二十一、出鍼困難之處置 70](#_Toc42676003)

[二十二、折鍼之處置 71](#_Toc42676004)

[二十三、出鍼後之遺感覺之處置 73](#_Toc42676005)

[二十四、出鍼後皮膚變色及高腫之處置法 74](#_Toc42676006)

[二十五、鍼尖刺達骨節時之處置 74](#_Toc42676007)

[二十六、鍼治之禁忌 74](#_Toc42676008)

[※結論 75](#_Toc42676009)

[一、健體之刺激影響： 75](#_Toc42676010)

[二、病體之刺激影響： 76](#_Toc42676011)

[灸科學講義 78](#_Toc42676012)

[一、灸法之起源 78](#_Toc42676013)

[二、灸術之定義 78](#_Toc42676014)

[三、施灸之原料 79](#_Toc42676015)

[四、艾之製法 80](#_Toc42676016)

[五、艾絨之保存法 80](#_Toc42676017)

[六、艾灸之特殊作用 80](#_Toc42676018)

[七、艾炷之大小 81](#_Toc42676019)

[八、艾炷之壯數 82](#_Toc42676020)

[九、灸刺激之強弱與溫度 82](#_Toc42676021)

[十、灸法之種類 83](#_Toc42676022)

[十一、灸術之現象 84](#_Toc42676023)

[十二、灸術之應用 84](#_Toc42676024)

[十三、灸術之醫治工作 86](#_Toc42676025)

[十四、灸術之健體作用 86](#_Toc42676026)

[十五、施灸之目的 88](#_Toc42676027)

[十六、各種灸法 89](#_Toc42676028)

[十七、施灸之方法 91](#_Toc42676029)

[十八、施灸之前後 92](#_Toc42676030)

[十九、施灸上之注意 92](#_Toc42676031)

[二十、灸痕化膿之理由 93](#_Toc42676032)

[二十一、灸後處置法 93](#_Toc42676033)

[二十二、灸痕化膿之防止法 94](#_Toc42676034)

[二十三、灸瘡之洗滌法 94](#_Toc42676035)

[二十四、於灸痕上續行施灸之方法 95](#_Toc42676036)

[二十五、灸與攝生 95](#_Toc42676037)

[二十六、施灸之禁忌 96](#_Toc42676038)

[二十七、灸之科學的研究引言 97](#_Toc42676039)

[二十八、樫田、原田兩博士之灸之研究 98](#_Toc42676040)

[二十九、逸智傳士之灸之研究 101](#_Toc42676041)

[三十、五博士之灸之研究總括 103](#_Toc42676042)

[※結論 108](#_Toc42676043)

[經穴學講義 109](#_Toc42676044)

[※第一章總論 109](#_Toc42676045)

[一、何謂經穴 109](#_Toc42676046)

[二、經穴之分類 109](#_Toc42676047)

[三、正經奇經之定義 110](#_Toc42676048)

[四、周身名位解 112](#_Toc42676049)

[五、骨度 120](#_Toc42676050)

[※第二章經穴篇 124](#_Toc42676051)

[【手太陰肺經穴】 124](#_Toc42676052)

[＃手太陰肺經循行經文 124](#_Toc42676053)

[＃手太陰肺經穴分寸歌 124](#_Toc42676054)

[一、中府 127](#_Toc42676055)

[二、雲門 128](#_Toc42676056)

[三、天府 129](#_Toc42676057)

[四、俠白 130](#_Toc42676058)

[五、尺澤 130](#_Toc42676059)

[六、孔最 132](#_Toc42676060)

[七、列缺 132](#_Toc42676061)

[八、經渠 134](#_Toc42676062)

[九、太淵 135](#_Toc42676063)

[十、魚際 136](#_Toc42676064)

[十一、少商 137](#_Toc42676065)

[【手陽明大腸經穴】 139](#_Toc42676066)

[＃手陽明大腸經循行經文 139](#_Toc42676067)

[＃手陽明大腸經穴分寸歌 139](#_Toc42676068)

[一、商陽 142](#_Toc42676069)

[二、二間 142](#_Toc42676070)

[三、三間 144](#_Toc42676071)

[四、合谷 145](#_Toc42676072)

[五、陽谿 146](#_Toc42676073)

[六、偏歷 147](#_Toc42676074)

[七、溫溜 148](#_Toc42676075)

[八、下廉 149](#_Toc42676076)

[九、上廉 150](#_Toc42676077)

[十、手三里 151](#_Toc42676078)

[十一、曲池 152](#_Toc42676079)

[十二、肘髎 154](#_Toc42676080)

[十三、五里 154](#_Toc42676081)

[十四、臂臑 155](#_Toc42676082)

[十五、肩髃 156](#_Toc42676083)

[十六、巨骨 157](#_Toc42676084)

[十七、天鼎 158](#_Toc42676085)

[十八、扶突 159](#_Toc42676086)

[十九、禾髎 160](#_Toc42676087)

[二十、迎香 161](#_Toc42676088)

[【足陽明胃經穴】 163](#_Toc42676089)

[＃足陽明胃經循行經文 163](#_Toc42676090)

[＃足陽明胃經穴分寸歌 164](#_Toc42676091)

[一、承泣 167](#_Toc42676092)

[二、四白 167](#_Toc42676093)

[三、巨髎 168](#_Toc42676094)

[四、地倉 169](#_Toc42676095)

[五、大迎 170](#_Toc42676096)

[六、頰車 171](#_Toc42676097)

[七、下關 172](#_Toc42676098)

[八、頭維 172](#_Toc42676099)

[九、人迎 173](#_Toc42676100)

[十、水突 174](#_Toc42676101)

[十一、氣舍 175](#_Toc42676102)

[十二、缺盆 175](#_Toc42676103)

[十三、氣戶 176](#_Toc42676104)

[十四、庫房 177](#_Toc42676105)

[十五、屋翳 178](#_Toc42676106)

[十六、膺窗 179](#_Toc42676107)

[十七、乳中 179](#_Toc42676108)

[十八、乳根 180](#_Toc42676109)

[十九、不容 180](#_Toc42676110)

[二十、承滿 181](#_Toc42676111)

[二十一、梁門 182](#_Toc42676112)

[二十二、關門 183](#_Toc42676113)

[二十三、太乙 183](#_Toc42676114)

[二十四、滑肉門 184](#_Toc42676115)

[二十五、天樞 185](#_Toc42676116)

[二十六、外陵 186](#_Toc42676117)

[二十七、大巨 186](#_Toc42676118)

[二十八、水道 187](#_Toc42676119)

[二十九、歸來 188](#_Toc42676120)

[三十、氣衝 189](#_Toc42676121)

[三十一、髀關 190](#_Toc42676122)

[三十二、伏兔 191](#_Toc42676123)

[三十三、陰市 191](#_Toc42676124)

[三十四、梁丘 193](#_Toc42676125)

[三十五、犢鼻 193](#_Toc42676126)

[三十六、足三里 194](#_Toc42676127)

[三十七、上巨虛 197](#_Toc42676128)

[三十八、條口 197](#_Toc42676129)

[三十九、下巨虛 198](#_Toc42676130)

[四十、豐隆 199](#_Toc42676131)

[四十一、解谿 200](#_Toc42676132)

[四十二、衝陽 202](#_Toc42676133)

[四十三、陷谷 202](#_Toc42676134)

[四十四、內庭 203](#_Toc42676135)

[四十五、厲兌 205](#_Toc42676136)

[【足太陰脾經穴】 207](#_Toc42676137)

[＃足太陰脾經循行經文 207](#_Toc42676138)

[＃足太陰脾經穴分寸歌 207](#_Toc42676139)

[一、隱白 210](#_Toc42676140)

[二、大都 211](#_Toc42676141)

[三、太白 212](#_Toc42676142)

[四、公孫 213](#_Toc42676143)

[五、商丘 214](#_Toc42676144)

[六、三陰交 215](#_Toc42676145)

[七、漏谷 216](#_Toc42676146)

[八、地機 217](#_Toc42676147)

[九、陰陵泉 218](#_Toc42676148)

[十、血海 219](#_Toc42676149)

[十一、箕門 220](#_Toc42676150)

[十二、衝門 221](#_Toc42676151)

[十三、府舍 222](#_Toc42676152)

[十四、腹結 222](#_Toc42676153)

[十五、大橫 223](#_Toc42676154)

[十六、腹哀 224](#_Toc42676155)

[十七、食竇 225](#_Toc42676156)

[十八、天谿 225](#_Toc42676157)

[十九、胸鄉 226](#_Toc42676158)

[二十、周榮 227](#_Toc42676159)

[二十一、大包 227](#_Toc42676160)

[【手少陰心經穴】 229](#_Toc42676161)

[＃手少陰心經循行經文 229](#_Toc42676162)

[＃手少陰心經穴分寸歌 229](#_Toc42676163)

[一、極泉 231](#_Toc42676164)

[二、青靈 231](#_Toc42676165)

[三、少海 232](#_Toc42676166)

[四、靈道 233](#_Toc42676167)

[五、通里 234](#_Toc42676168)

[六、陰郄 235](#_Toc42676169)

[七、神門 236](#_Toc42676170)

[八、少府 237](#_Toc42676171)

[九、少衝 238](#_Toc42676172)

[【手太陽小腸經穴】 240](#_Toc42676173)

[＃手太陽小腸經循行經文 240](#_Toc42676174)

[＃手太陽小腸經穴分寸歌 240](#_Toc42676175)

[一、少澤 243](#_Toc42676176)

[二、前谷 244](#_Toc42676177)

[三、後谿 245](#_Toc42676178)

[四、腕骨 246](#_Toc42676179)

[五、陽谷 247](#_Toc42676180)

[六、養老 248](#_Toc42676181)

[七、支正 249](#_Toc42676182)

[八、小海 250](#_Toc42676183)

[九、肩貞 251](#_Toc42676184)

[十、臑俞 251](#_Toc42676185)

[十一、天宗 252](#_Toc42676186)

[十二、秉風 253](#_Toc42676187)

[十三、曲垣 253](#_Toc42676188)

[十四、肩外俞 254](#_Toc42676189)

[十五、肩中俞 255](#_Toc42676190)

[十六、天窗 255](#_Toc42676191)

[十七、天容 256](#_Toc42676192)

[十八、顴髎 257](#_Toc42676193)

[十九、聽宮 258](#_Toc42676194)

[【足太陽膀胱經穴】 260](#_Toc42676195)

[＃足太陽膀胱經循行經文 260](#_Toc42676196)

[＃足太陽膀胱經穴分寸歌 260](#_Toc42676197)

[一、睛明 265](#_Toc42676198)

[二、攢竹 266](#_Toc42676199)

[三、眉衝 267](#_Toc42676200)

[四、曲差 267](#_Toc42676201)

[五、五處 268](#_Toc42676202)

[六、承光 269](#_Toc42676203)

[七、通天 269](#_Toc42676204)

[八、絡却 270](#_Toc42676205)

[九、玉枕 271](#_Toc42676206)

[十、天柱 272](#_Toc42676207)

[十一、大杼 273](#_Toc42676208)

[十二、風門 274](#_Toc42676209)

[十三、肺俞 275](#_Toc42676210)

[十四、厥陰俞 276](#_Toc42676211)

[十五、心俞 277](#_Toc42676212)

[十六、督俞 278](#_Toc42676213)

[十七、膈俞 278](#_Toc42676214)

[十八、肝俞 279](#_Toc42676215)

[十九、膽俞 281](#_Toc42676216)

[二十、脾俞 282](#_Toc42676217)

[二十一、胃俞 283](#_Toc42676218)

[二十二、三焦俞 283](#_Toc42676219)

[二十三、腎俞 284](#_Toc42676220)

[二十四、氣海俞 286](#_Toc42676221)

[二十五、大腸俞 286](#_Toc42676222)

[二十六、關元俞 287](#_Toc42676223)

[二十七、小腸俞 288](#_Toc42676224)

[二十八、膀胱俞 289](#_Toc42676225)

[二十九、中膂俞 290](#_Toc42676226)

[三十、白環俞 290](#_Toc42676227)

[三十一、上髎 291](#_Toc42676228)

[三十二、次髎 292](#_Toc42676229)

[三十三、中髎 293](#_Toc42676230)

[三十四、下髎 293](#_Toc42676231)

[三十五、會陽 294](#_Toc42676232)

[三十六、附分 295](#_Toc42676233)

[三十七、魄戶 296](#_Toc42676234)

[三十八、膏肓俞 297](#_Toc42676235)

[三十九、神堂 298](#_Toc42676236)

[四十、譩譆 298](#_Toc42676237)

[四十一、膈關 299](#_Toc42676238)

[四十二、魂門 300](#_Toc42676239)

[四十三、陽綱 301](#_Toc42676240)

[四十四、意舍 302](#_Toc42676241)

[四十五、胃倉 303](#_Toc42676242)

[四十六、肓門 303](#_Toc42676243)

[四十七、志室 304](#_Toc42676244)

[四十八、胞肓 305](#_Toc42676245)

[四十九、秩邊 305](#_Toc42676246)

[五十、承扶 306](#_Toc42676247)

[五十一、殷門 307](#_Toc42676248)

[五十二、浮郄 307](#_Toc42676249)

[五十三、委陽 308](#_Toc42676250)

[五十四、委中 309](#_Toc42676251)

[五十五、合陽 311](#_Toc42676252)

[五十六、承筋 311](#_Toc42676253)

[五十七、承山 312](#_Toc42676254)

[五十八、飛揚 314](#_Toc42676255)

[五十九、跗陽 315](#_Toc42676256)

[六十、崑崙 316](#_Toc42676257)

[六十一、僕參 317](#_Toc42676258)

[六十二、申脈 318](#_Toc42676259)

[六十三、金門 319](#_Toc42676260)

[六十四、京骨 321](#_Toc42676261)

[六十五、束骨 321](#_Toc42676262)

[六十六、通谷 322](#_Toc42676263)

[六十七、至陰 323](#_Toc42676264)

[【足少陰腎經穴】 325](#_Toc42676265)

[＃足少陰腎經循行經文 325](#_Toc42676266)

[＃足少陰腎經穴分寸歌 325](#_Toc42676267)

[一、湧泉 328](#_Toc42676268)

[二、然谷 329](#_Toc42676269)

[三、太谿 330](#_Toc42676270)

[四、大鍾 332](#_Toc42676271)

[五、水泉 333](#_Toc42676272)

[六、照海 333](#_Toc42676273)

[七、交信 335](#_Toc42676274)

[八、復溜 336](#_Toc42676275)

[九、築賓 337](#_Toc42676276)

[十、陰谷 338](#_Toc42676277)

[十一、橫骨 339](#_Toc42676278)

[十二、大赫 340](#_Toc42676279)

[十三、氣穴 340](#_Toc42676280)

[十四、四滿 341](#_Toc42676281)

[十五、中注 342](#_Toc42676282)

[十六、肓俞 342](#_Toc42676283)

[十七、商曲 343](#_Toc42676284)

[十八、石關 344](#_Toc42676285)

[十九、陰都 345](#_Toc42676286)

[二十、通谷 345](#_Toc42676287)

[二十一、幽門 346](#_Toc42676288)

[二十二、步廊 347](#_Toc42676289)

[二十三、神封 348](#_Toc42676290)

[二十四、靈墟 348](#_Toc42676291)

[二十五、神藏 349](#_Toc42676292)

[二十六、彧中 350](#_Toc42676293)

[二十七、俞府 351](#_Toc42676294)

[【手厥陰心包絡經穴】 353](#_Toc42676295)

[＃手厥陰心包絡經循行經文 353](#_Toc42676296)

[＃手厥陰心包絡經穴分寸歌 353](#_Toc42676297)

[一、天池 355](#_Toc42676298)

[二、天泉 355](#_Toc42676299)

[三、曲澤 356](#_Toc42676300)

[四、郄門 357](#_Toc42676301)

[五、間使 358](#_Toc42676302)

[六、內關 359](#_Toc42676303)

[七、大陵 360](#_Toc42676304)

[八、勞宮 362](#_Toc42676305)

[九、中衝 363](#_Toc42676306)

[【手少陽三焦經穴】 365](#_Toc42676307)

[＃手少陽三焦經循行經文 365](#_Toc42676308)

[＃手少陽三焦經穴分寸歌 365](#_Toc42676309)

[一、關衝 368](#_Toc42676310)

[二、液門 369](#_Toc42676311)

[三、中渚 370](#_Toc42676312)

[四、陽池 371](#_Toc42676313)

[五、外關 372](#_Toc42676314)

[六、支溝 373](#_Toc42676315)

[七、會宗 374](#_Toc42676316)

[八、三陽絡 375](#_Toc42676317)

[九、四瀆 375](#_Toc42676318)

[十、天井 376](#_Toc42676319)

[十一、清冷淵 377](#_Toc42676320)

[十二、消濼 378](#_Toc42676321)

[十三、臑會 378](#_Toc42676322)

[十四、肩髎 379](#_Toc42676323)

[十五、天髎 380](#_Toc42676324)

[十六、天牗 380](#_Toc42676325)

[十七、翳風 381](#_Toc42676326)

[十八、瘈脈 382](#_Toc42676327)

[十九、顱息 383](#_Toc42676328)

[二十、角孫 383](#_Toc42676329)

[二十一、耳門 384](#_Toc42676330)

[二十二、和髎 385](#_Toc42676331)

[二十三、絲竹空 386](#_Toc42676332)

[【足少陽膽經穴】 388](#_Toc42676333)

[＃足少陽膽經循行經文 388](#_Toc42676334)

[＃足少陽膽經穴分寸歌 388](#_Toc42676335)

[一、瞳子髎 392](#_Toc42676336)

[二、聽會 392](#_Toc42676337)

[三、上關 393](#_Toc42676338)

[四、頷厭 394](#_Toc42676339)

[五、懸顱 395](#_Toc42676340)

[六、懸釐 395](#_Toc42676341)

[七、曲鬢 396](#_Toc42676342)

[八、率谷 397](#_Toc42676343)

[九、天衝 397](#_Toc42676344)

[十、浮白 398](#_Toc42676345)

[十一、竅陰（首） 399](#_Toc42676346)

[十二、完骨 400](#_Toc42676347)

[十三、本神 401](#_Toc42676348)

[十四、陽白 401](#_Toc42676349)

[十五、臨泣（首） 402](#_Toc42676350)

[十六、目窗 403](#_Toc42676351)

[十七、正營 404](#_Toc42676352)

[十八、承靈 404](#_Toc42676353)

[十九、腦空 405](#_Toc42676354)

[二十、風池 406](#_Toc42676355)

[二十一、肩井 407](#_Toc42676356)

[二十二、淵液 408](#_Toc42676357)

[二十三、輒筋 408](#_Toc42676358)

[二十四、日月 409](#_Toc42676359)

[二十五、京門 410](#_Toc42676360)

[二十六、帶脈 411](#_Toc42676361)

[二十七、五樞 411](#_Toc42676362)

[二十八、維道 412](#_Toc42676363)

[二十九、居髎 413](#_Toc42676364)

[三十、環跳 414](#_Toc42676365)

[三十一、風市 415](#_Toc42676366)

[三十二、中瀆 416](#_Toc42676367)

[三十三、陽關 417](#_Toc42676368)

[三十四、陽陵泉 418](#_Toc42676369)

[三十五、陽交 419](#_Toc42676370)

[三十六、外丘 420](#_Toc42676371)

[三十七、光明 420](#_Toc42676372)

[三十八、陽輔 421](#_Toc42676373)

[三十九、懸鐘 422](#_Toc42676374)

[四十、丘墟 423](#_Toc42676375)

[四十一、足臨泣 424](#_Toc42676376)

[四十二、地五會 425](#_Toc42676377)

[四十三、俠谿 426](#_Toc42676378)

[四十四、足竅陰 427](#_Toc42676379)

[【足厥陰肝經穴】 429](#_Toc42676380)

[＃足厥陰肝經循行經文 429](#_Toc42676381)

[＃足厥陰肝經穴分寸歌 429](#_Toc42676382)

[一、大敦 432](#_Toc42676383)

[二、行間 433](#_Toc42676384)

[三、太衝 434](#_Toc42676385)

[四、中封 436](#_Toc42676386)

[五、蠡溝 436](#_Toc42676387)

[六、中都 437](#_Toc42676388)

[七、膝關 438](#_Toc42676389)

[八、曲泉 439](#_Toc42676390)

[九、陰包 440](#_Toc42676391)

[十、五里 441](#_Toc42676392)

[十一、陰廉 441](#_Toc42676393)

[十二、急脈 442](#_Toc42676394)

[十三、章門 443](#_Toc42676395)

[十四、期門 444](#_Toc42676396)

[【任脈穴】 446](#_Toc42676397)

[＃任脈經循行經文 446](#_Toc42676398)

[＃任脈經穴分寸歌 446](#_Toc42676399)

[一、會陰 448](#_Toc42676400)

[二、曲骨 448](#_Toc42676401)

[三、中極 449](#_Toc42676402)

[四、關元 450](#_Toc42676403)

[五、石門 451](#_Toc42676404)

[六、氣海 452](#_Toc42676405)

[七、陰交 453](#_Toc42676406)

[八、神闕 454](#_Toc42676407)

[九、水分 455](#_Toc42676408)

[十、下脘 456](#_Toc42676409)

[十一、建里 457](#_Toc42676410)

[十二、中脘 457](#_Toc42676411)

[十三、上脘 459](#_Toc42676412)

[十四、巨闕 460](#_Toc42676413)

[十五、鳩尾 461](#_Toc42676414)

[十六、中庭 461](#_Toc42676415)

[十七、膻中 462](#_Toc42676416)

[十八、玉堂 463](#_Toc42676417)

[十九、紫宮 464](#_Toc42676418)

[二十、華蓋 465](#_Toc42676419)

[二十一、璇璣 465](#_Toc42676420)

[二十二、天突 466](#_Toc42676421)

[二十三、廉泉 467](#_Toc42676422)

[二十四、承漿 468](#_Toc42676423)

[【督脈穴】 470](#_Toc42676424)

[＃督脈經循行經文 470](#_Toc42676425)

[＃督脈經穴分寸歌 470](#_Toc42676426)

[一、長強 472](#_Toc42676427)

[二、腰俞 473](#_Toc42676428)

[三、陽關 473](#_Toc42676429)

[四、命門 474](#_Toc42676430)

[五、懸樞 475](#_Toc42676431)

[六、脊中 476](#_Toc42676432)

[七、中樞 476](#_Toc42676433)

[八、筋縮 477](#_Toc42676434)

[九、至陽 478](#_Toc42676435)

[十、靈台 479](#_Toc42676436)

[十一、神道 479](#_Toc42676437)

[十二、身柱 480](#_Toc42676438)

[十三、陶道 481](#_Toc42676439)

[十四、大椎 482](#_Toc42676440)

[十五、啞門 483](#_Toc42676441)

[十六、風府 484](#_Toc42676442)

[十七、腦戶 485](#_Toc42676443)

[十八、強間 485](#_Toc42676444)

[十九、後頂 486](#_Toc42676445)

[二十、百會 487](#_Toc42676446)

[二十一、前頂 488](#_Toc42676447)

[二十二、顖會 489](#_Toc42676448)

[二十三、上星 490](#_Toc42676449)

[二十四、神庭 491](#_Toc42676450)

[二十五、素髎 492](#_Toc42676451)

[二十六、水溝 492](#_Toc42676452)

[二十七、兌端 493](#_Toc42676453)

[二十八、齦交 494](#_Toc42676454)

[第三章附錄篇 496](#_Toc42676455)

[【經外奇穴】 496](#_Toc42676456)

[一、患門 496](#_Toc42676457)

[二、四花穴 496](#_Toc42676458)

[附：崔志悌四花穴法 497](#_Toc42676459)

[三、騎竹馬灸法 497](#_Toc42676460)

[四、腰眼 498](#_Toc42676461)

[五、太陽 498](#_Toc42676462)

[六、海泉 498](#_Toc42676463)

[七、左金津、右玉液 498](#_Toc42676464)

[八、機關 498](#_Toc42676465)

[九、百勞 498](#_Toc42676466)

[附灸瘰癧法 499](#_Toc42676467)

[十、肘尖 499](#_Toc42676468)

[十一、通關 499](#_Toc42676469)

[十二、直骨 499](#_Toc42676470)

[十三、夾脊 499](#_Toc42676471)

[十四、精宮 499](#_Toc42676472)

[十五、足太陰太陽 500](#_Toc42676473)

[十六、鶴頂 500](#_Toc42676474)

[十七、足小趾尖 500](#_Toc42676475)

[十八、中魁 500](#_Toc42676476)

[十九、大小骨空 500](#_Toc42676477)

[二十、痞根 500](#_Toc42676478)

[鍼灸治療講義 501](#_Toc42676479)

[【傷寒門】 501](#_Toc42676480)

[＃太陽 501](#_Toc42676481)

[＃陽明 503](#_Toc42676482)

[＃少陽 504](#_Toc42676483)

[＃太陰 506](#_Toc42676484)

[＃少陰 507](#_Toc42676485)

[＃厥陰 508](#_Toc42676486)

[【溫熱門】 511](#_Toc42676487)

[＃風溫 513](#_Toc42676488)

[＃暑溫 514](#_Toc42676489)

[＃溫毒 514](#_Toc42676490)

[＃秋燥 515](#_Toc42676491)

[＃冬溫 516](#_Toc42676492)

[＃溼溫 517](#_Toc42676493)

[＃溫瘧 518](#_Toc42676494)

[＃溫疫 518](#_Toc42676495)

[＃附白㾦 519](#_Toc42676496)

[＃附癍 520](#_Toc42676497)

[【暑病門】 521](#_Toc42676498)

[＃中暑 521](#_Toc42676499)

[＃暑厥 522](#_Toc42676500)

[＃伏暑 523](#_Toc42676501)

[【霍亂門】 525](#_Toc42676502)

[＃附寒熱霍亂之辨法 525](#_Toc42676503)

[＃寒霍亂 526](#_Toc42676504)

[＃熱霍亂 527](#_Toc42676505)

[＃乾霍亂 528](#_Toc42676506)

[【中風門】 530](#_Toc42676507)

[＃中經絡 531](#_Toc42676508)

[＃中血脈 531](#_Toc42676509)

[＃中臟腑 532](#_Toc42676510)

[＃類中風 533](#_Toc42676511)

[＃附中風之預兆及不治症 534](#_Toc42676512)

[【驚風門】 535](#_Toc42676513)

[＃急驚風 535](#_Toc42676514)

[＃慢驚風 536](#_Toc42676515)

[【痙厥門】 538](#_Toc42676516)

[＃痙 538](#_Toc42676517)

[＃厥 539](#_Toc42676518)

[＃痰厥 540](#_Toc42676519)

[＃食厥 540](#_Toc42676520)

[＃氣厥 541](#_Toc42676521)

[＃寒厥 541](#_Toc42676522)

[＃熱厥 542](#_Toc42676523)

[【癲狂門】 544](#_Toc42676524)

[＃狂 544](#_Toc42676525)

[＃癲 545](#_Toc42676526)

[＃癇 546](#_Toc42676527)

[【瘧疾門】 548](#_Toc42676528)

[＃熱瘧 548](#_Toc42676529)

[＃寒瘧 549](#_Toc42676530)

[＃間日瘧 549](#_Toc42676531)

[＃瘧母 550](#_Toc42676532)

[【瀉痢門】 552](#_Toc42676533)

[＃寒瀉 552](#_Toc42676534)

[＃熱瀉 553](#_Toc42676535)

[＃白痢 554](#_Toc42676536)

[＃赤白痢 555](#_Toc42676537)

[＃休息痢 556](#_Toc42676538)

[＃噤口痢 556](#_Toc42676539)

[【咳嗽門】 558](#_Toc42676540)

[＃風寒咳嗽 558](#_Toc42676541)

[＃痰熱咳嗽 559](#_Toc42676542)

[＃痰飲咳嗽 559](#_Toc42676543)

[＃乾咳嗽 560](#_Toc42676544)

[＃肺痿 561](#_Toc42676545)

[＃肺癰 562](#_Toc42676546)

[【痰飲門】 563](#_Toc42676547)

[＃溼痰 563](#_Toc42676548)

[＃燥痰 564](#_Toc42676549)

[＃風痰 564](#_Toc42676550)

[＃熱痰 565](#_Toc42676551)

[＃寒痰 566](#_Toc42676552)

[＃痰飲 566](#_Toc42676553)

[＃懸飲 567](#_Toc42676554)

[＃溢飲 568](#_Toc42676555)

[＃支飲 568](#_Toc42676556)

[＃伏飲 569](#_Toc42676557)

[【哮喘門】 571](#_Toc42676558)

[＃熱哮 571](#_Toc42676559)

[＃冷哮 571](#_Toc42676560)

[＃實喘 572](#_Toc42676561)

[＃虛喘 573](#_Toc42676562)

[【虛癆門】 574](#_Toc42676563)

[＃陽虛 574](#_Toc42676564)

[＃陰虛 574](#_Toc42676565)

[＃五癆 575](#_Toc42676566)

[【吐衄門】 577](#_Toc42676567)

[＃吐血 577](#_Toc42676568)

[＃咳血 577](#_Toc42676569)

[＃衄血（鼻衄、眼衄、耳衄、牙衄、皮膚出血） 578](#_Toc42676570)

[【嘔吐門】 580](#_Toc42676571)

[＃實熱嘔吐 580](#_Toc42676572)

[＃虛寒嘔吐 580](#_Toc42676573)

[＃乾嘔 581](#_Toc42676574)

[【噎膈門】 582](#_Toc42676575)

[＃寒膈 582](#_Toc42676576)

[＃熱膈 582](#_Toc42676577)

[＃氣膈 583](#_Toc42676578)

[＃痰膈 584](#_Toc42676579)

[＃食膈 584](#_Toc42676580)

[＃虛膈 585](#_Toc42676581)

[【臌脹門】 586](#_Toc42676582)

[＃水臌 586](#_Toc42676583)

[＃氣臌 587](#_Toc42676584)

[＃實脹 587](#_Toc42676585)

[＃虛脹 588](#_Toc42676586)

[【癥瘕門】 589](#_Toc42676587)

[＃癥 589](#_Toc42676588)

[＃瘕 590](#_Toc42676589)

[【五積門】 591](#_Toc42676590)

[＃心積 591](#_Toc42676591)

[＃肝積 591](#_Toc42676592)

[＃脾積 592](#_Toc42676593)

[＃肺積 592](#_Toc42676594)

[＃腎積 593](#_Toc42676595)

[【三消門】 595](#_Toc42676596)

[＃上消 595](#_Toc42676597)

[＃中消 595](#_Toc42676598)

[＃下消 596](#_Toc42676599)

[【黃疸門】 597](#_Toc42676600)

[＃陽黃 597](#_Toc42676601)

[＃陰黃 597](#_Toc42676602)

[＃酒疸、食疸 598](#_Toc42676603)

[＃女勞疸、黑疸 599](#_Toc42676604)

[【汗病門】 600](#_Toc42676605)

[＃自汗 600](#_Toc42676606)

[＃盜汗 600](#_Toc42676607)

[＃黃汗 601](#_Toc42676608)

[【寤寐門】 602](#_Toc42676609)

[＃不眠症 602](#_Toc42676610)

[＃多寐症 602](#_Toc42676611)

[【疝氣門】 604](#_Toc42676612)

[＃衝疝 604](#_Toc42676613)

[＃㿗疝 604](#_Toc42676614)

[＃厥疝 605](#_Toc42676615)

[＃狐疝 605](#_Toc42676616)

[＃瘕疝 606](#_Toc42676617)

[＃㿉疝 606](#_Toc42676618)

[＃癃疝 607](#_Toc42676619)

[【遺精門】 608](#_Toc42676620)

[＃夢遺 608](#_Toc42676621)

[＃滑精 609](#_Toc42676622)

[【淋濁門】 610](#_Toc42676623)

[＃五淋 610](#_Toc42676624)

[＃赤白濁 612](#_Toc42676625)

[【癃閉門】 613](#_Toc42676626)

[＃小便癃閉 613](#_Toc42676627)

[＃大便閉 614](#_Toc42676628)

[【便血門】 615](#_Toc42676629)

[【腳氣門】 616](#_Toc42676630)

[＃溼腳氣 616](#_Toc42676631)

[＃乾腳氣 617](#_Toc42676632)

[【痿痺門】 618](#_Toc42676633)

[＃痿症 618](#_Toc42676634)

[＃痺症 618](#_Toc42676635)

[【婦人門（經病）】 620](#_Toc42676636)

[＃經水先期 620](#_Toc42676637)

[＃經水後期 621](#_Toc42676638)

[＃月經過多或減少 621](#_Toc42676639)

[＃經閉 622](#_Toc42676640)

[＃經期腹痛 623](#_Toc42676641)

[＃經漏 625](#_Toc42676642)

[＃血崩 625](#_Toc42676643)

[＃帶下 626](#_Toc42676644)

[＃附不孕之治療法 628](#_Toc42676645)

[【頭部門】 630](#_Toc42676646)

[＃頭痛 630](#_Toc42676647)

[＃附頭風、雷頭風 631](#_Toc42676648)

[＃眩暈 631](#_Toc42676649)

[＃附大頭瘟、蝦蟆瘟 632](#_Toc42676650)

[【目疾門】 633](#_Toc42676651)

[＃目赤 633](#_Toc42676652)

[＃目腫脹 633](#_Toc42676653)

[＃青盲、雀目 634](#_Toc42676654)

[＃目昏 634](#_Toc42676655)

[＃目淚 635](#_Toc42676656)

[【耳疾門】 636](#_Toc42676657)

[＃耳聾 636](#_Toc42676658)

[＃耳鳴 636](#_Toc42676659)

[【鼻疾門】 637](#_Toc42676660)

[＃鼻塞 637](#_Toc42676661)

[＃鼻流清涕，或濁涕 637](#_Toc42676662)

[【牙齒門】 638](#_Toc42676663)

[＃牙痛 638](#_Toc42676664)

[【口舌門】 639](#_Toc42676665)

[＃口乾、唇腫 639](#_Toc42676666)

[＃舌瘡、舌出血 639](#_Toc42676667)

[＃重舌、木舌 639](#_Toc42676668)

[【咽喉門】 641](#_Toc42676669)

[＃喉痺 641](#_Toc42676670)

[＃喉風 641](#_Toc42676671)

[＃喉腫、喉痛 642](#_Toc42676672)

[＃乳蛾 642](#_Toc42676673)

[＃小兒疳症 642](#_Toc42676674)

[【胸腹門】 645](#_Toc42676675)

[＃胸痛 645](#_Toc42676676)

[＃脅痛 645](#_Toc42676677)

[＃中脘脹痛 646](#_Toc42676678)

[＃腹痛 646](#_Toc42676679)

[＃肝胃氣痛 647](#_Toc42676680)

[【腰背門】 649](#_Toc42676681)

[＃腰痛 649](#_Toc42676682)

[＃腰痠 650](#_Toc42676683)

[＃脊膂強痛 650](#_Toc42676684)

[＃背痛 650](#_Toc42676685)

[【手足病門】 651](#_Toc42676686)

編者序

觀看坊間中醫古籍，大都以大陸出版為多，台灣所出者，甚少，而大陸自從改繁從簡後，書籍的印行，皆以簡體字為多，因而簡體書籍，充斥於書市，書中所排的版面，也都仿西式的橫書，中式的直書已不復見。雖然簡體書無妨於閱讀，但對於有心於中醫之學者，其字型構造所蘊育的內涵，已不復見，這是簡體書籍所不能勝於繁體書之處，況簡體有多字混用，如乾、干、幹，簡體字都是干，對於習於繁體字的人，實有點在別錯字的感覺。此外，在繁體字使用的地區，要閱讀書籍，還要先學會辨識簡體字，在閱讀上又多了一層阻礙，實在不利於該區域中醫知識的普及。

感恩有此能力為中醫的古籍的電子化盡一分心力，雖然從事中醫繁體古籍的電子化，首先必須找與中醫相關之人員，最好是中醫師，但畢竟不是所有的中醫師，能於診務之餘，空暇之時，願長時間犧牲，醉心於古籍，不旁涉俗務，又能精心點校，以使讀者在閱讀時，文理曉暢，無絲毫的阻礙。像這部份的工程，實在是浩大，所以常令諸多有心親為的中醫師，望而卻步。

像我，一個中醫界的後輩小生，性內向，不喜與人交遊，口中常言「君子之交淡如水」，心中所繫者，大丈夫當有所作為以利益於後生，所以對於中醫古籍的電子化，便欣然承受而有所著力焉，至於對於免費繁體電子書的編著，以供人下載閱讀，推廣中醫知識，使中醫更為世人所了解，更是醉心於此。然有諸多網友，喜歡書本的感覺。所以現在將此古籍，經由多次校正、句讀，做成直書，不僅可以用電子書來閱讀，也可以印成書本。當然往後，也將有諸多繁體電子書籍，發布於世，敬請讀者拭目以待。

編者陳永諸敬上

編輯者言

＊本書初編，原為編者創辦之中國鍼灸學講習所作學員課本之用（係用油墨自印）。自一九三七年抗戰軍興，交通被阻，講習所陷於停頓，編者因鑒於愛好斯學者眾，與戰事期中，藥物來源困難，鍼灸術可代藥物療病，有過之無不及之偉效，亦亟應將斯學公開，以利民生，於是正式付印，定名曰《中國鍼灸學講義》。

＊本書計分四編：第一編鍼科學講義。第二編灸科學講義。第三編經穴學講義。第四編鍼灸治療學講義。

＊鍼科學講義。計分二十六節，自第一節至十八節，述鍼術之起源與鑄造形式及應用，十九節述古今鍼法與今後應取之途徑，二十節以下，述鍼後之處置與生理之變化，舉凡關於鍼術之實施，詳述靡遺。

＊灸科學講義。計三十節，自第一節至十六節，述灸之起源與各種灸法，第十七節至二十六節，述艾灸前後之處置，自二十七節以下，述灸之關於生理之種種影響，舉凡艾灸之實施方法與宜忌，無不詳述。

＊經穴學講義。計分三章，第一章〈總論〉，五節，詳述經穴之定義與經穴學上之名位骨度。第二章〈經穴編〉，全身之經穴部位主治取法應用，各穴分條臚列，以前著之《中國鍼灸治療學》為藍本。第三章〈附錄篇〉，為經外奇穴之取法及應用方法。舉凡經穴之學識，悉盡於此。

＊鍼灸治療學講義。分正續兩編，正編分三十門，關於時令病、臟腑病，悉入於內。續編分十二門，關於婦女病、幼兒病、五官病、四肢軀體病，悉列於此，其編制法，亦以《中國鍼灸治療學》為藍本。

＊本書編輯時，適為編者所創之鍼灸講習所軔辦伊始，事務冗繁，乃將經穴講義第二、三章與治療講義，指定藍本與編制方式交與門人羅兆琚、邱茂良二君分任，編者則任增刪之事，於此應表而出之，二君之力，未可據為己有也。

一九四○年十月編者識

鍼科學講義

一、鍼術之由來

鍼學一科，夫人而皆知為我中華最古之醫療學術。《靈樞》首篇〈九鍼十二原〉「黃帝問於岐伯曰『余子萬民，養百姓，而收其租稅，余哀其不給，而屬有疾病，余欲勿使被毒藥，無用砭石，欲以微鍼，通其經脈，調其血氣，營其逆順出入之會，令可傳於後世』…先立鍼經」。觀乎此，可知鍼學肇始於軒岐。

《漢書》〈藝文志〉曰「《黃帝內經》一十八卷」。後人即為《靈樞》九卷、《素問》九卷，夫《內經》為黃帝與其臣屬岐伯等，相互問難，辨別臟腑陰陽時序，攝生療治之法，為中華醫學最早之著作，亦為中華醫學之基礎。但稽乎實際，黃帝時代文字單純，冶金術尚未大成，故劉向指《內經》為諸韓公子所著，程子謂出戰國之末，是非無因，黃帝、岐伯為著者所假托，可以無疑，然則鍼術之發明，當在戰國時。

考之《山海經》有云「高氏之山，有石如玉，可以為鍼」。則古代之鍼，先為石鍼，石鍼即砭石。《素問》〈異法方宜論〉曰「其治宜砭石」。閱上文勿使被毒藥，毋用砭石，則鍼為砭石之遞變，由石製而改為鐵製。漢．服虔云「石，砭石也。季世無復佳石，故以鐵鍼代之」。則鐵製之鍼，至秦漢而運用，上文推想鍼術之發明，在戰國時期，或許無誤。

吾人必欲考據鍼學發明之時期，當先究《靈樞》、《素問》之創作時代，《漢志》載《黃帝內經》十八篇，無《素問》之名，後漢．張機《傷寒論》〈序〉始有撰用《素問》之語，晉．皇甫謐《甲乙經》〈序〉亦稱《鍼經》九卷，皆為《內經》，與《漢志》十八篇之數合，則《素問》之名起於漢晉之間。至於《靈樞》，漢、隋、唐志皆無此書名，至宋紹興中錦官史崧乃云「家藏舊本《靈樞》九卷」。是此書至宋中世而始見記載。又杭世駿道古堂《集靈樞經》〈跋〉謂「文義淺短與《素問》不類，其十二經水篇，乃王冰時之水名，黃帝時尚無此名」。總此書乃王冰所輯而託名於古人者。觀乎此，《素問》、《靈樞》之著，又在戰國時之後，鍼術或發明於戰國時，必先有鍼灸，而後乃記其法則，列為章節，成最後之《內經》。

總之，鍼學為砭石之遺法，由石鍼而改進，可以無疑，鍼學之有文可稽，有法可循，至千萬世而不泯滅者，皆為《內經》之功也。

二、鍼術之定義

鍼術者，以一定之法則，用金屬所製之細鍼，於身體一定之部位，如關節之間、郄膕之處而刺入之，施一定之手法，以戟刺其內部之各組識、各神經系統，整其生活機能之變調，以達疾病治愈之目的之一種醫術也。

三、鍼之構造

古人以石之細緻而銳者為鍼，即高氏之山，有石如玉之石鍼。石，砭石也。《說文》「砭，以石刺病也」。《素問》〈異法方宜論〉曰「東方之民，病皆為癰瘍，其治宜砭石」。是古昔之鍼以石製者。《本草綱目》中有曰「古昔以石為鍼，季世以鐵代石」。是石鍼以後，改為鐵製，觀楊繼洲《鍼灸大成》〈製鍼法〉「以馬啣鐵為之，或用金鍼更佳」。則鐵鍼之外，在明時已有金製者。近百年來，科學昌明，百物改良，以馬啣鐵製鍼易於折損，遂利用純鋼化合物製鍼，銳而滑利，堅韌不折，又勝馬啣鐵製者多矣。然以其易鏽，有以金銀為之者，特無鋼鐵之滑利耳。

四、鍼之種類

古昔之鍼分為九種，名曰九鍼。九鍼之意，古人應九數。

一曰鑱鍼，取法於巾鍼，去末寸半，卒銳之，長一寸六分，主熱在頭身也。

二曰圓鍼，取法於絮鍼，筩其身而卵其鋒，長一寸六分，主治分肉間氣。

三曰鍉鍼，取法於黍粟之銳，長三寸五分，主按脈取氣令邪出。

四曰鋒鍼，取法於絮鍼，筩其身，鋒其末，長一寸六分，主癰熱出血。

五曰鈹鍼，取法於劍鋒，廣二分半，長四寸，主大癰膿，兩熱爭者也。

六曰圓利鍼，取法於氂尾，鍼微大其末，反小其身，令可深入也，長一寸六分，主取癰痺者也。


七曰毫鍼，取法於毫毛，長一寸六分，主寒熱痛痺在絡者也。

八曰長鍼，取法於綦鍼，長七寸，主取深邪遠痺者也。

九曰大鍼，取法於鋒鍼，其鍼微圓，長四寸，主取大氣不出關節者也。

此古人九鍼大小長短法也。在近代除鋒鍼、毫鍼外，甚少用之者。

《靈樞》〈九鍼十二原篇〉首有「小鍼之要，易陳而難入」之文，又第三篇為〈小鍼解〉，是九鍼之外，又有小鍼，馬元臺註為微鍼，殆即近代用之毫鍼也。



五、鍼之製法

《鍼灸大成》〈製鍼法〉以馬啣鐵製，謂其無毒，鍛鐵成絲，分長短斷之，外塗蟾酥再鍛之，云可止痛。然後纏以銅絲以為柄，磨其一端為鍼尖，再入芳香運氣辛溫和血之藥品煮之，謂藥可入於鍼質內，其意為施鍼時，藉鍼內之藥氣，以取運血氣也。實則鐵質堅緻，吸收藥力極微，且煮後復須以瓦屑磨擦之，使之光潔滑利，即能吸收藥力，一經磨擦，亦已消失，古人之用心，亦有似是而非者矣。

近年工藝，突飛猛進，鋼鐵皆有細絲，勻而堅韌，鍼家以馬啣鐵製鍼，手續太煩，且脆而易折，故多以鐵絲或鋼絲為之，惟仍入藥煮過，然後一端磨銳成為鍼尖，一端繞以銅絲，成為鍼柄，繼以細砂捻摩鍼尖，使其利而不銳，圓而不鈍。再擦鍼身，務宜光滑細緻，於是應用於人身，自無痛澀之弊矣。

鋼絲之鍼，堅韌適中，有彈力而不易折，較之馬啣鐵製者，不可同日語矣。然易起氧化作用而生鏽，為一大缺點，金銀絲製者，雖不生鏽，而柔軟易屈，美中各有不足。今有一種不起氧化作用之夾金絲，彈力亦不弱鋼絲，以之為鍼，則甚相宜也。

六、鍼之長短大小與應用

人之肌肉有肥瘦，部位有厚薄，下鍼亦有深淺，刺激有強弱。為適應其刺鍼之深淺，則鍼之長短，不可不分也。為適應刺激之強弱，則鍼之大小，不可不分也。就歷來經驗以定之，長者須三寸五分，短者為七分，從七分與三寸五分之間，為分配一寸、寸五、二寸、二寸五、三寸，共計七類。於臨症應用，深處如髀樞，淺處如指端，四肢腹背，厚薄深淺，無往而非宜矣。惟是鍼之長者，鍼絲宜稍大，便於刺也。且刺深者，大都刺激神經幹，鍼小則力不足而效不充也。短者宜小，利於皮下之輕刺。如以鎮靜制止為目的，則非大者不宜矣。

七、鍼尖之形狀

用鍼之目的，在刺激其神經，發揮其行氣行血之機能也，神經機能之活力，固在神經細胞，而傳導之功，乃在神經纖維，纖維細胞之柔嫩，不能受重大損傷，故鍼刺祇可刺激神經，不能刺傷神經。鍼與神經之接觸，厥為鍼尖，欲盡激撥之功，而無刺傷之弊，則鍼鋒不宜銳而宜圓。前人謂鍼頭圓者，血管遇之可以避，蓋亦經驗之談。然鍼頭太圓者，其面積較大，肌膚之抗力亦強，下鍼較為困難，病者感到痛苦亦重，故鍼鋒尖銳固不可，太圓亦非宜，當於尖銳之中，帶有圓形，於圓形之中，須存尖銳，總之能利而不銳，圓而不鈍，斯為上品。

八、鍼之選擇、修理與保存

我國鍼醫用鍼，大都為鋼鐵所製，間有以金銀為之。鋼鐵富於彈力，製鍼最宜，惟易生鏽，因鏽而發生斑痕，苟不注意，小之筋纖維纏繞鍼身，發生刺痛，不易脫出，大則為之斷折，故鍼身之有無斑痕，為選擇上應注意之一。金銀雖不生鏽，無蝕痕之可慮，惟質柔軟，鍼鋒易毛，且易成鉤形（鋼鐵亦時有之），其弊同於鋼鐵，故鍼之良否，亦為選擇上應注意之一。不論金銀鋼鐵鍼，愈用愈熟，熟則滑利而少痛苦。若一旦臨症應用，病家因體位移動，致鍼身屈曲，或鍼鋒成鉤，棄之似甚可惜，再用有所不能，如能善為修理，屈者直之，鉤者正之，則仍不失為一枝良鍼也。

鋼鐵易鏽，宜每日拭擦，若貯而不用，則塗以油質，可久藏不變。金銀雖不生鏽，用時亦必拭擦。貯藏之器，普通都用針管，但鍼鋒易受損傷，最宜用鍼包，使鍼固定不移，則鍼鋒鍼身，可無受損之慮矣。

九、刺鍼之練習

以如線如髮之鍼，運於二指之間，欲使之透膚入肌，直搗目的，非有充實之指力不可。指力之成也，則非熟練不成。善用鍼者，微捻即透入內層，患者似無感覺。其初學者，如切如鑽，令人難忍，每使患者視為畏途，裹足不前，不特此也。同一病而同一治，一收宏效，一無進退，何也？亦指力之有無，捻運之純熟否耳。故欲謀斯道之進展，受病者之樂就，指力上捻運之練習，未可忽視也。

練習法，其法亦有二：一用棉線球練習法，以棉花三四兩搓成球形，每晨用棉紗線緊繞十二轉，暇時以三、四寸長之毫鍼，用右手大指食指及中指，時時捻進捻出，日復一日，而線日增一層，經年屢月，線球大而結實，捻鍼乃施展自如，功力已至，用諸人身，不復感痛苦矣。

又法：以書一冊，懸於壁間，高與肩齊，初取一頁，依次而捻刺之，日加一頁，五、六頁後，二日加一頁，增至十頁，二日加一頁，如積至三十餘頁，能不費力而鍼透之者，可以應用自如矣。

次述捻運之練習，捻運之主要技術，在乎提插捻撥，左旋右轉，進退疾徐，各有法度。彼手技嫻熟者，與未經訓練者，於病之療治，其功效相去倍蓰，故初學者，應有相當之練習。練習之法，先以鍼插入棉被中，為提插、捻習運動之練習，繼為左旋右轉之捻撥，再進為進退疾徐之練習，能心有欲而手應之，圓轉自如，然後以之臨症，可謂得心應手，庶無往不利矣。

十、刺鍼之方式

刺鍼之方式，專言進鍼時應用之手法，就所知所見者有三法：一為打入之法，二為插入法，三為捻入法。打入法今已不行，插入法兼有行之者，最流行而最普遍者，為捻入法。

打入法：其鍼短而粗，鍼尖挾於左手拇指食指之間，按於穴上，尖著皮膚，二指保持其鍼尖與鍼體之角度，然後以右手食指扣打而入，入穴約二三分深，然後以左手之拇食中三指，扶持鍼柄，而捻運之。此法今已不行，聞陝北尚有行之者，日人亦有打鍼法，惟不用指打而用槌打，其技不及我國多矣。

插入法：今日有所謂達摩鍼法者，其鍼亦粗，類似九鍼中之圓利鍼，進鍼皆用插入法。先以左手拇食兩指，固定穴位，右手持鍼，拇食二指挾持鍼尖，露出尖端約一二分，鍼柄則支於虎口，然後以鍼尖密接於穴上，準定入鍼角度，二指略行寬鬆，藉虎口掌腕之力，直插入穴一、二分或三、四分，鍼稍停，乃行爪、刮、指、循、提、插等法。

捻入法：為普通之鍼法，亦為下鍼法中之簡便法。手技分長鍼、短鍼下法二種：先言短鍼下法，凡用短鍼之處，大都屬頭部支末，筋肉淺薄，知覺神經末梢分佈最密之部。鍼捻入之時，先以左手拇指，爪切穴上，右手拇指中指，挾持鍼柄，無名指傍挾鍼身，鍼尖著穴，於是手持鍼柄之指，捻轉送下，至應入之目的而止。長鍼之挾持法，同於短鍼，鍼著穴之後，左手拇食二指，即挾持鍼身，當右手捻動鍼柄送下之時，左手拇食二指，一方扶持，不使鍼身偏側；一方助鍼絲送下，至應深之目的而止，然後行捻運之手術。

又有管鍼法者，盛行於日本，以圓形或六角形之細鍼管，較鍼稍短二分。應用時，以鍼插入管內，鍼尖一端，按於穴上，左手拇食二指挾持之，右手之食指，扣打鍼柄，鍼即入穴，然後將鍼管上提，挾管之二指則移挾鍼身，保持原有之角度，鍼管既去，乃以右手捻動鍼柄而下。此法雖手術較煩，如術者指力不足，與婦女、膽怯者用之，亦免痛之一法也。

十一、刺鍼之方向

刺鍼之方向者，言刺鍼入穴時所向對之角度也。約分之可列為直、橫、斜三種。

直鍼者，不論直下或平進，皆保持其九十度之直角。所謂直角，係皮膚面與鍼尖相接合，其兩方作成各個的直角是也。人體經穴大部分，皆從直角下鍼。

橫鍼者，即沿皮下鍼，不入筋肉，鍼從銳角刺入之謂也。所謂銳角者，鍼尖與皮膚面相會，大約為二十五度角是也。橫鍼之穴甚少，僅頭部與胸部數處。

斜鍼亦曰斜刺，鍼從斜角刺入之謂也。斜角者，鍼尖與皮膚成四十五度以上之角度也，如鍼風池、太谿、崑崙諸穴，應用亦甚少。

十二、刺鍼之目的

《內經》有曰「欲以微鍼通其經脈，調其血氣」。又曰「虛則實之，滿則泄之，菀陳則除之，邪勝則虛之」。此古人用鍼之目的也。從今日科學目光觀察之，通經脈，調氣血，即為刺激其神經與血管，使血行流暢也。虛則實之，滿則泄之，即近代鍼醫謂之「虛則補之，實則瀉之」是也。所謂虛，乃某組織機能之減退也。所謂實，乃某組織機能之亢奮也。菀陳則除之，邪勝則虛之，無非散其鬱血充血而已。

再言之，興奮、制止、誘導三種之方法而已。

興奮法者，專應用於生活機能減弱之疾病，如肺萎、肝虛、脾弱、腎衰、筋骨麻木等，所謂虛則補之者。對於此類之疾病，與以輕微之刺激，興奮其各組織之神經，鼓動其生活之機能，以達療治之法也。

制止法者，與興奮法絕然反對，對應用於生活機能之亢進所發生之疾病，如知覺神經過敏，發生疼痛。運動神經過興奮，發生痙攣。內臟神經太旺盛，發生某種分泌過多。宜與強力之刺激，以制止之、鎮靜之、緩解之之法也，即《內經》所謂「實則瀉之，邪勝則虛之」之法也。

誘導法者，即頭有疾，取之足，於距離患部之處，與以刺激，使其部血管擴張，導去其患部之充血鬱血，或病之滲出物，以達療治之目的，所謂微者隨之之法也。

其他如暴者奪之，菀陳則除之，即今之放血法、刺血法也。

十三、直接的刺激與間接的刺激

上節述鍼治之目的，吾人已知不外施制止、誘導、興奮三種作用。但刺激點，須直接刺其患部之深層神經幹或血管，使之發起作用，以達到其目的，然而在皮膚淺層，知覺神經之末端，利用反射作用，與以淺刺，亦能達到其目的，較之深刺激，有時反覺為優。良以末梢之反射，範圍較廣，惟此類之皮膚刺激，藉其反射力而發揮作用，可名之曰間接刺激。其直接刺激與患部有關之神經、筋肉或血管，可名之曰直接刺激。

十四、鍼刺之感通作用

當鍼刺人身體之時，恰如電氣之感傳，而發生一種如麻痺樣之刺激，亦有始終感如痠如痛者，皆名之曰鍼之感通，鍼醫名之曰得氣、行氣。其感通之範圍不一，有在一部者，有沿其神經所經過之區域而發感通者，如鍼腰部，能感傳至下肢與足趾，如鍼指部，能波及上膊與肩胛。亦有不循神經之徑路感傳者，如鍼足部，而感傳至頭，鍼胸部，而感傳至足，良由神經交綜錯節，無處不通。自某部之刺激，神經發生興奮，傳至中樞，起反射之興奮作用，使間接之神經細胞，亦起興奮，從而波及其他之知覺神經，發生感通，亦未可知。

從麻痺痠痛之感通，亦能推知其病之輕重。下鍼即發感通者其病輕，久而始發者其病重。感傳遠者其病輕，限於一部者其病重。

術者指覺之敏銳者，亦能知其感通之有無與輕重。鍼書有曰「鍼下得氣，如魚吞鉤餌之狀。邪氣之來也，緊而急。穀氣之至也，和而緩」。是皆術者之指覺也。指覺非人人所能，非熟練不可，亦非細心體會不可，斷非筆墨可以形容者也。

十五、刺鍼時之準備

吾人臨床施術之時，宜如何作準備？曰「第一步清潔術者之手掌手指，與其診察上之用具，然後診察病人，審明症狀，以定治療之方針，確定應取之經穴，乃出其耀目之鍼，檢取適於經穴深淺之長度，即以淨紙勒擦之，如用棉花醮酒精拭之亦佳，鍼既檢定，乃使被術者整其體位，安其心志，毋移動膽餒。鍼穴部位，為之充分消毒，於是徐徐為之下鍼，行種種之手技焉」。

十六、刺鍼時之注意要項

臨床施術，不特述如上節之先與消毒而已也。於鍼身鍼鋒之是否無損，應有詳細之審察，苟發現疑點，宜以薄紙試之，全鍼刺過，絕無聲息，則鍼身不損，退出無音，悉無阻礙，則鍼鋒亦良，以之應用，可以無憂。

鍼既良矣，而患者面無血色，目暗少神，仍未可以猝然下鍼也，必詢其有無受鍼之經驗，如其未也，宜緩辭之，必欲鍼治，必先告其暈鍼之狀，與不可膽餒，然後徐徐下鍼，微運即退，長時之強刺激，則絕對禁忌之。當下鍼捻運之時，必十分注意其面部之顏色，微有變動，立即停鍼。且也二三穴外，雖不發生暈鍼，亦宜停止，使其翌日再鍼，萬不可以其不妨而多鍼之，惹起極度之腦貧血，則悔已晚矣。

於普通病者，雖不慮暈鍼之發生，然於下鍼之時，若發生筋肉痙攣，切不可強力刺下，宜立即停止，切之循之，待其攣急緩解，然後徐徐下鍼，否則未有不發生屈鍼者也。

皮膚過於緊張者，刺下每感劇烈疼痛。皮膚十分弛緩者，易於移動，且以堅韌而不易刺入，故痛感每較常人為重。凡遇此等患者，如緊張者，必先施強烈之按摩；弛緩者，以左手拇食二指，緊張其肌膚，然後為之進鍼，可免若干之痛苦矣。皮膚之不易移動，亦端賴乎此。

其他關於小兒婦女之鍼刺，尤宜注意其移動，下鍼宜淺而速，不能久留，否則折鍼屈鍼，未有不演出者也。

至若病勢衰弱已極，脈微神散，氣短欲絕，當此之時，萬不能輕易下鍼，妄思救治。《靈樞經》亦曰「用鍼者，觀察病人之態，以知精神魂魄之存在得失之意，五者已傷，鍼不可以治之也」。蓋精氣已衰弱者，根本已敗，油乾燈熄，鍼雖萬能，亦難挽救，以立再造之功也。

雖然，急性病症，而形似虛脫，若與以強刺激之反射，每有因此而慶更生者，是又不能恐受誹謗之嫌而袖手旁觀也。

十七、刺鍼時醫與病者之體位

凡將施術之先，醫者與患者須有一定之體位，苟患者之體位不正，則取穴不確，且神經筋肉骨骼之位置，微有不同，欲其舒經行氣，不可得矣。即醫者之體位不正，而草率施術，往往亦能發生偏側，難於進鍼，或屈鍼之弊，此體位所以要注意也。

考各經穴條下，關於取穴之法，皆有證明，如仰臥、俯伏、拱伸、蹭跪，各有定法。然病有輕重，力有盛衰，未可執而不化，坐臥側伏，宜隨機權變也。茲定二者之體位如左：

甲、患者之體位

患者之體位：以舒適與筋肉弛張之程度成自然為標準，如是在施術之中，不致十分移動，若其姿勢屬於勉強，必中途轉側，發生折鍼屈鍼之弊。關於各部施術方面，如採取左之方式，則大致不誤。

在頭部側面施術之時，用坐式、仰臥式或側臥式。如關頭之後面，則取坐式、伏臥式或側臥式。

在顏面部，取正坐式，或仰式側臥式均可。

頸部及胸部、腹部之前面，則使之仰臥而施之。正坐亦可。

在刺側胸部、側腹部時，取側臥為善。

後頸部及肩胛部、背部，則用坐式或伏臥式。

四肢及臀部，取坐式或側臥式，患部向上方以施之。

乙、醫者之體位

醫者之體位無定，必隨患者之體位如何，而採取適當之位置。總以易於施術，易於發揮腕力與指力為原則。

十八、進鍼時之程序

進鍼之時，其先決條件為消毒，於刺鍼時之準備一節，已言之矣。準備已畢，即為刺鍼之實施，其程序有三：一曰爪切，二曰持鍼，三曰進鍼。為分述之：

爪切：《難經》有曰「知為鍼者信其左，不知為鍼者信其右。當刺之時，必先以左手壓按其所鍼榮腧之處。彈而努之，爪而下之。其氣之來，如動脈之狀，順鍼而刺之」云云。此即言進鍼之時，宜先彈努爪下而後進鍼也。彈努爪下，即按摩爪切，非惟使其皮下知覺之神經麻木，進鍼減少痛感已也，主要在探尋穴位，切準穴門，下鍼不致傷筋傷骨也。按摩爪切之法奈何？初於其應刺之部位，以左食指或拇指，微著力按摩，探尋骨隙，穴位既得，以爪切上，成十字紋，或一字紋，然後以鍼尖，著紋之中央而下，直達應刺之目的，可無阻礙矣。若操切從事，持鍼即刺，雖依其分寸而不按切，則未有能中的者，故用鍼者信其左也。

持鍼：持鍼之道，亦甚重要。《內經》有曰「持鍼之道，堅者為實，正指直刺，無鍼左右，神在秋毫，屬意病者，審視血脈，刺之無殆」。又曰「持鍼之道，欲端以正，安以靜」。明季鍼家楊繼洲氏曰「持鍼者，手如握虎，勢若擒龍，心無外慕，若待貴人」。此皆言持鍼必端正而心靜，要聚精會神，屬意於指端、鍼端，直刺、橫刺、斜刺保持其角度而後下鍼，期克盡持鍼之法也。

進鍼：古人於進鍼之時，先定補瀉之要，後行進鍼之法。《靈樞》〈經水篇〉曰「凡瀉者必先吸入鍼。凡補者，必先呼入鍼」。後之醫者，令咳嗽一聲以代呼，或曰口中收氣以代吸，乘患者呼氣或吸氣之中而下鍼，其規則謹嚴，審慎從事，亦成一派。自今日人體生理解剖之學明，知古人之所謂營衛氣血者，一為血液之流行，一為神經生理之現象。鍼之補虛瀉實，不越乎興奮、制止等之作用，對於補瀉之手技，僅屬於一種刺激法之強度，進鍼時對於呼吸上，實無注意之必要，而心之靜，手之穩，徐徐捻撥而下，一方視其面部之表情，為進鍼捻撥之緩急，面色不變，口眼不皺引者，進鍼可速下。反之宜輕微漸進，此乃進鍼之要訣也。

十九、進鍼後之手技

鍼既進矣，即為捻運，就古法言，目的在乎補瀉，以新理論，則不越乎制止、興奮、誘導。三者目的不同，手技遂異，考之《內經》，徵之近賢，名目繁多，心目為眩，大都標新立異，不切實際。在作者，不外示其廣博，且閃爍其詞，不肯明言，以顯其神秘，而後之學者，以其玄奧莫測，索解無從，遂視為畏途矣。鍼道之不明，實斯輩為厲階。毋怪有人目鍼家為草澤鈴醫之流也。編者不才，於古人手技之神秘處，未敢悉皆附從。如《內經》鍼法，尚有可取之處，特錄其要者，為之註釋，以供同志之參考焉。從科學立場，吾人對於鍼法，應取之途徑，殿列於後。

甲、《內經》之鍼法

＊〈九鍼十二原〉「小鍼之要，易陳而難入,粗守形，上守神，神乎神，客在門，未覩其疾，惡知其原，刺之微，在遲速。粗守關，上守機，機之動，不離其空，空中之機，清靜而微，其來不可逢，其往不可追，知機之道者，不可掛以法，不知機者，扣之不發，知其往來，要與之期，粗之闇乎？妙哉！工獨有之，往者為逆，來者為順，明知逆順，正行無間，迎而奪之，惡得無虛，隨而濟之，惡得無實，迎之隨之，以意和之，鍼道畢矣」。

編者按曰：本節首言小鍼之不易施，故曰「易陳而難入」也。繼分粗工、上工之所守，一徒守跡象，不諳妙機，一知守神，能覩病原，而知其虛實，故曰「粗守形，而上守神也」。其得神之妙者，知病之在何經，如客之在門，了然其出入之道也。「不覩其疾，不知其原」，言施鍼不可不先審其疾也。次言刺鍼之真諦，在乎遲速，守穴中之妙機，以適應病體之虛實，即「上守機，機之動，不離其空」也。夫空者，關節之空間也，即神經出入之處也。神經因受刺激，而發生反射，與局部筋肉收縮，是即機之動也。粗工不知，僅按其關節而刺之，以為盡鍼之能事矣，此其所以名下工也。神經之機能微妙，不可思議，因神經細胞之活潑與否，發生反射機能，有強弱之分。如其強也，不能使之更強，如其弱也，不能使其再弱。故曰「其來不可逢，其往不可追也」。欲知反射強弱之妙機，乃在指端，非可得聞而可得見也，惟有熟練之上工乃能之。乘其反射力之如何，而應以適當之手技，所謂「知機之道」也。粗工不知此妙機，即不知其往來，故曰「闇也」。所謂往來者，指神經反射，感應之起止也。當其起也謂之來，當其止也謂之去。粗工不知其起止，坐失時機，已止矣，而猶擊之，故曰「往者為逆」。上工能乘其起，而應用其手技，故曰「來者為順」。能明往來，即知順逆，所謂因其衰而彰之，因其實而虛之，調正其機能之盛衰，達疾病之驅除。迎而奪之，即實而虛之也。隨而濟之，即衰而彰之也。迎、奪、隨、濟，能隨己意而和之，所謂得心應手，盡用鍼之能事矣。

＊凡用鍼者，虛則實之，滿則泄之，菀陳則除之，邪勝則虛之。〈大要〉曰「徐而疾則實，疾而徐則虛，言實與虛，若有若無，察後與先，若存若亡，為虛為實，若得若失」。

編者按曰：本節言用鍼之大綱，經曰「凡欲用鍼必先按脈」。脈之虛而無力者，氣之弱也，當補之，即「虛則實之」之謂也。脈之盛者，氣之盛也，當瀉之，即「滿則泄之」之謂也。見其青絡怒張，乃鬱血也，則刺而放之，即「菀陳則除之」之謂也。病痛甚而起之暴者，則解散之、制止之，即「邪勝則虛之」之謂也。「徐而疾則實」，此言手技，徐入其鍼而疾出也，謂之實。「疾而徐則虛」，言疾入其鍼而徐出也，謂之虛，謂之瀉是也。所謂實與虛者，一為使神經興奮，謂之有氣。一為使神經安靜，謂之無氣，此「若有若無」之釋也。「察後與先，若存若亡」者，殆初因其氣虛而實之，乃謂若亡若存，初因其氣實而瀉之，乃謂若存若亡也。「為虛為實，若得若失」者，言瀉之而虛，若有所失，補之而實，若有所得也。本節不肯定曰有無存亡得失，而曰若有若無，若存若亡，若得若失者，愚深佩古人之卓見，而體會入微，何也？蓋本節之補瀉虛實，指氣之虛實言也。古人之所謂氣，固有多端，如本節之所指，乃神經之活力也。神經興奮太盛，而使之安靜，即古人謂實則瀉之，意為瀉者，瀉其氣也，氣已瀉而不曰氣已無、氣已亡、氣已失，而曰若無若亡若失。神經因活力衰弱，而使之興奮，即虛則補之之義也，但不曰已有已存已得，而曰若有若存若得，此非古人之卓識，曷克臻此。

＊虛實之要，九鍼最妙，補瀉之時，以鍼為之，瀉曰必持內之，放而出之，排陽得鍼，邪氣得泄，按而引鍼，是謂內溫，血不得散，氣不得出也。補曰隨之，隨之意若妄之，若行若按，如蚊蝱止，如留而還，去如弦絕，令左屬右，其氣故止，外門已閉，中氣乃實，必無留血，急取誅之。

編者按曰：本節首言補虛瀉實，以九鍼為最妙，繼言補虛瀉實之法。「瀉曰必持內之」，言必持鍼以入之也。「放而出之」，言提鍼以放邪氣也。「排陽得鍼」者，得以鍼搖大其孔，排散衛陽，使邪氣可得泄也。「按而引鍼是謂內溫」，此言補之法也，按而引鍼者，亦即引鍼而按入之，名曰內溫。內溫者，和其內部之氣血也，故曰「血不得散，氣不得出也」。自「補曰隨之」以下，專言補之手技。「隨者意若妄之，若行若按，如蚊蝱止，如留而還，去如弦絕」，誠形容補法之絕妙好詞，吾今為之分解之，一語道破，不如其含意深長，耐人尋味矣。隨之意若妄之者，隨，順也，妄，無也，言鍼之捻撥，順手所至，若有意，若無意也。若行若按，行，動也，按，下也，言鍼似動而似按也。如蚊蝱止，如留而還者，以蚊蝱之吸血情狀為譬也。去如弦絕者，言緩緩出鍼，以弦絕情狀為譬也。自「令左屬右」而下，乃言出鍼後之手技。令左屬右者，屬，從也，隨也，言令左手從右手，於出鍼之時，按其孔穴，則內之氣止，外門閉而氣不泄，於是中氣實矣。如有留血，急除去之，是即「必無留血，急取誅之」之意也。

編者復不嫌詞費而重申其義。補者，使神經活潑興奮也。瀉者，排除神經障礙，或制止其興奮，使之安靜之謂也。

編者屢言之，使神經興奮之手技，必須用輕微之刺激。欲制止而使之安靜，必用強之刺激。學者試一思之，本節言補瀉之技，雖寥寥數字，深合今之新理，已無遺義，誰謂古人之學識，不科學也耶？

＊刺之而氣不至，無問其數。刺之而氣至，乃去之，勿復鍼。

編者按：本節示人以鍼貴得氣，氣至即已，不至則捻之運之，不問其數，誠開宗明義，如何明且盡也，不知後人，為何復演出六陰、九陽、子午搗臼等種種眩人名目，殆未觀《內經》鍼法之真義也歟！

＊徐入徐出，謂之導氣。補瀉無形，謂之同精。是非有餘不足也，亂氣之相逆也。

編者按：本節之鍼法，不分補瀉手技，但徐入徐出，以鼓動其氣，所謂「不虛不實，以經取之之法也」。補瀉無形者，不分補瀉之手技、形式，但徐入徐出以和其氣血，故謂之同精。精指榮衛氣血也，榮衛同生於水穀之精氣，故本節簡稱為之精。清者為榮，濁者為衛，清濁相干，乃生亂氣而為病，非氣血之有餘或不足也，故以鍼徐出徐入以導之也。

＊病之始起也，可刺而已，其盛可待衰而已，因其輕而揚之，因其重而減之，因其衰而彰之。

編者按：本節言刺法之因病制宜也。病之始起也輕而微，刺入即可出鍼，故曰「可刺而已」。病之盛者，宜久留其鍼，以待其病勢衰而後出鍼也，故曰「其盛可待衰而已」。因其輕而揚之三句，乃言因病施技之法也。病之輕者，所謂徐出徐入，揚其氣而已，蓋輕刺法也。病之重而屬實者，所謂用實則瀉之之法而減之也，即重刺激法也。因其衰而彰之者，補法也，亦即輕刺法也。

＊刺虛者，須其實。刺實者，須其虛。經氣已至，慎守弗失。深淺在志，遠近若一。如臨深淵，手如握虎，神無營於眾物。

編者按：本節言刺虛刺實之必要條件。刺虛者，須實而後已，所謂「必待其陽氣隆至，鍼下覺熱，而後去鍼也」。刺實者，所謂「陰氣隆至，鍼下覺寒，而後去鍼也」。經氣已至以下，言運鍼之宜專心一意，始終不懈，即如臨深淵，手如握虎，神無營於眾物也。「深淺在志，遠近若一」者，乃言運鍼淺深，氣行遠近，一如其志也。

＊瀉必用方，方者，以氣方盛也，以月方滿也，以日方溫也，以身方定也，以息方吸而納鍼，乃復其方吸而轉鍼，乃復候其方呼而徐引鍼，故曰瀉必用方，其氣而至焉。補必用員，員者，行也，行者，移也，刺必中其榮，復以吸排鍼也，故員與方非鍼也。

編者按：本節言補瀉之貴乎適中其度也。瀉必用方，方者，適當也，以氣方盛者，所謂適當其氣盛而瀉之。「以月方滿，以日方溫」者，古人用鍼，每擇日、擇時、擇人之精神充滿之時也。「以身方定」者，擇其氣血和平之時也。以息方吸而納鍼以下，至其氣而行焉，則言鍼之出入，必當其吸或呼之時而為之，於是其邪氣出，而正氣行也。補必用員。員者，行也。行者，移也。其意頗費解，吾推其大意，補者，補虛也，古人之所謂虛，每指氣虛言，氣虛者氣不行也，今之所謂神經不活潑而無力以動也。補之使其氣行，使其移動，故曰「員者，行也。行者，移也」。則補必用員者，即補必須使氣圓轉活動而流行也。「刺必中其榮」者，鍼必達於內也。張隱庵曰「必中榮者」。刺血脈則出血，出血之鍼屬瀉鍼，補而出其血，理不可通。古人以衛主乎外，榮主乎內，此刺必中榮者，殆刺必達於榮之部分也。「復以吸排鍼」者，隨其吸氣而出鍼也。故員與方非鍼也，乃取其意也。

＊吸則納鍼，無令氣忤，靜以久留，無令邪布，吸則轉鍼，以得氣為故，候呼引鍼，呼盡乃去，大氣皆出，故名曰瀉。

編者按：本節專言瀉鍼之手技。下鍼必乘其吸氣之時，不與其氣逆，下鍼之後，仍乘其吸而轉鍼，靜留若干時，待其氣至，於是乘其呼而出鍼，邪氣皆出，故名曰瀉。夫所謂靜以久留者，有二解，孰是孰非，不能起古人而問之，但求理之可通，驗之有徵耳。所謂二解者，一鍼入穴中，留置不動，以壓制其神經之興奮，可收止痛止痙之效果。一為靜其心意，鍼留穴中，而捻撥運之，對於因充血鬱血而發之疼痛、痙攣，有絕大之效果。張馬二家，依其字義而解，僅知其一耳。

＊必先捫而循之，切而散之，推而按之，彈而努之，爪而下之，通而取之，外引其門，以閉其神，呼盡內鍼，靜以久留，以氣至為故，如待所貴，不知日暮，其氣自至，適而自護。候吸引鍼，氣不得出，各在其處，推闔其門，令神氣存，大氣留止，故命曰補。

編者按：本節專言補鍼之手技。馬玄臺之註疏，隨文解釋頗明，摘錄如左：

此言補虛之法也。言未用鍼之時，「必先捫而循之」，謂以指捫循其穴，使氣以舒緩也。「切而散之」，謂以指切按其穴，使氣之布散也。「推而按之」，謂以指推其穴，即排蹙其穴也。「彈而努之」，謂以指屢屢彈之，使病者覺有經脈怒張之意，使之脈氣填滿也。「爪而下之」，謂以左手之爪甲，搯其正穴，而右手方下鍼也。斯時也，鍼始入矣，必通而取之，以取其氣。候氣已至，外引其鍼，以至於門。門者，穴也。即推合以閉其神。此乃始終用鍼之法，而其間尤有節要，不可不知也。方以爪切下鍼之時，使病人呼以出氣，而吾納其鍼，必靜以久留，候正氣已至，為復其舊，無慢心，如待所貴，無躁心，不知日暮，其氣已至，又必調提而護守之。又候病人，吸入其氣，而吾方引鍼，正氣不得與鍼皆出，正氣在內而鍼在外，各在其處，遂推闔穴門，令神氣內存，正氣之大者，為之留止，故名曰補。

編者再按：本節之靜以久留，與瀉之靜以久留，有不同焉。以編者之推測，上節靜以久留，可為二解。一為留鍼法，一為刺激法，就其收效言，甚合瀉之本義。今移之於補之手技中，則似有不合，以其效用言，不合補之本義也。故本節之靜以久留，當另有一種手技，所謂法於往古，驗於來今，從補字之義推之。必屬徐徐捻運之一種輕微刺激，是耶！非耶！尚待考徵。

乙、科學觀點之鍼法（本書指導修習鍼灸治病術者，悉照此條各法應用）

①單刺術

單刺術者，鍼之目的，刺達筋層間，立即以鍼拔去之法，屬於極輕微之刺激。此法應用於小兒或婦女之無受鍼經驗者，或身體衰弱極度之症候。

②旋撚術

旋撚術者，鍼在身體刺入中，或刺入後，或拔鍼之際，右手之拇指、食指，以鍼左右撚旋之一種稍強刺激之手技。適用於制止，以興奮為目的之鍼法。

③雀啄術

雀啄術者，鍼尖到達其一定目的後，鍼體恰如雀之啄食，頻頻急速上下運動之，專用於以刺激為目的之一種手技。然而其緩急強弱，不僅為制止作用，亦能應用於以興奮為目的之一種鍼法。

④屋漏術

屋漏術者，與雀啄術之運用，少有些微不同，即鍼體之三分之一，刺入後行雀啄術。再行三分之一，仍行雀啄術。更以所剩之三分之一進之，仍行雀啄術。在退鍼之際，亦如刺入時，每回行雀啄術而出鍼，此為專用於一種強刺激為目的之手技，適用於制止、誘導二種目的。

⑤置鍼術

置鍼術者，為以一鍼乃至數鍼，刺入身體各穴，靜留不動，放置五分鐘，乃至十分鐘，然後拔鍼之一種手技，適用於制止或鎮靜為目的之鍼法。

⑥間歇術

間歇術者，為鍼刺入一定度數之後，於此中間，任意引拔放置，更數回反復，行同一之手術，應用於血管擴張，或筋肉弛緩時，為興奮目的之鍼法。

⑦振顫術

振顫術者，鍼刺之後，行一種輕微上下振顫手技，或於鍼柄上以爪搔數回，或以食指伏於鍼柄之上端，頻頻輕打之，搖撼之，專應用於血管筋肉神經之弛緩不振者，即所謂之興奮法、補法者是也。

⑧亂鍼術

亂鍼術者，鍼刺入一定之深度，立即拔至皮部，再行刺入，或快或遲，或向前向後，向左向右而運用之。此亂鍼法，專應用於強刺激，適用於誘導、解散充血鬱血之鍼法。

上述八法，為手技中之簡單明暸而易於實施之手法，無《內經》鍼法之繁複而有功效。凡百病症，悉可以此八法應付之。凡修習鍼術者，當以此為準繩，希今之修習鍼術療病，三注意之。

二十、暈鍼之處置

神經質之患者，或身體衰弱者，下鍼之後，往往神經因受刺激，起劇烈反射，發生急性腦貧血症（名曰暈鍼），危險殊甚，故下鍼前後，應有深切之注意，於十六節刺鍼時之注意要項中已述之，如不慎而發生暈鍼，則宜急速與之救治，萬不可驚惶失措，忽於處置也。

於言處置法前，略述暈鍼之病理與情狀，即可知處置挽救之途徑矣。

先言病理，神經衰弱者，與貧血者，下鍼捻撥，神經猝受刺激，直射腦部，全身微血管猝縮，尤以頭部為甚，血壓急速下降，腦部遂形成急性貧血，於是腦之機能猝退，甚至全失，心臟機能，亦急速減退，或竟停止搏動矣。

言其暈鍼之情狀，輕者，頭暈，眼花，噁心，欲嘔，心悸亢進。重者，面色陡白，四肢厥冷，汗出淋漓，甚至脈伏，心停，知覺全失，是驚人之危狀。

以言救治，則不外重複刺激其知覺神經，喚醒腦神經而復其機能，總樞一開，百機皆動矣。其法為何？即發覺患者已呈暈鍼狀態，立即停鍼退出，如坐者，將其臥倒，一方掐其中衝或人中不釋，使其感受劇痛，一手按其脈搏，如脈搏尚有者，但掐中衝，並飲以熱水或葡萄酒。若脈搏已伏，心臟欲停者，則以鍼刺人中、中衝，並行人工呼吸法，至脈出而止，靜臥片時，頻飲熱湯，不久即可恢復常態矣，或以中艾炷灸百會，亦能恢復。

二十一、出鍼困難之處置

施術中，時有發生出鍼困難之事，其理由不外三點：一為體位移動，致鍼絲屈曲。二為鍼身有傷痕，筋纖維纏繞不脫。三為內部運動神經，俄然興奮，起筋肉攣急，吸住鍼身。吾人欲解決出鍼困難，必先識別其屬何種原因而致，於是與以適宜之處置，苟不問其因，而欲強力拔出，徒使病者感受劇痛，非惟鍼不能出，且有折鍼之慮。

識別及處置之法如何？曰鍼難捻動，深進不能，退出亦不能，屬第一之鍼身屈曲，急嬌正其體位，再探求其曲度與方向，如鍼柄角度未變，乃為小屈，以左手拇食二指，重按鍼下肌肉，右手持鍼柄，輕微用力提出之。若鍼柄偏側者，則屈度較甚，左手二指不可重按，右手起鍼，須順其偏側之方向，輕提輕按，一起一伏，兩手相互呼應，則鍼可得而出矣，用力強拔，是乃大忌。

鍼身可以捻轉，而提起或深下覺痛者，屬第二點之鍼有傷痕，宜反其方向而捻動之，於捻轉之中，上提下插，反復行之，覺鍼下疏鬆，即可出鍼，若較前僅可多退，猶不能全部提出者，再依前法施之，如引出時，痛感較前大減者，可如第一點法，微用力提出之。

如覺鍼下沉緊，捻動困難，按其肌肉結硬者，屬第三點之筋肉痙攣所致。當將鍼再深入二三分，行強雀啄術，如仍攣急不散者，則另以一鍼或數鍼，於其附近下之，行中等度之刺激，則出鍼之困難，可立即解決矣。如病者不願從旁再下鍼者，則以爪切其四圍或揉撚之，使異常興奮之運動神經鎮靜，緩解其強直之筋肉，其鍼自易出矣。

二十二、折鍼之處置

折鍼之事不常有，以其鍼絲堅韌不易折也。偶或有之，必鍼絲已有傷痕，醫者疏忽未檢出，病者復不守醫戒而移動體位，或醫者用強刺激時，病者之筋肉，突起痙攣強直，遂致鍼折於中。此際醫者之態度宜鎮靜，並告病家不必心慌，堅守其體位不稍移，醫者左手，重壓鍼孔之周圍，使折鍼外透，如見折鍼於皮膚面發現時，以箝或爪摘出之。如在皮下，可按得而不外露者，以指按準鍼端，以刀消毒，微剖開其皮，檢視鍼端，以箝攝出之。若折在深層者，則任其自消，不必攝取，雖有在一二日中發生疼痛，大約經過三四日即平安無事矣，就日人之實地研究，謂鍼在筋肉中，經過相當時日，自然消滅，或行移別部，其消滅與移行之說如左：

一、酸化說：由體溫之關係，鍼起酸化，而自行消滅。

二、移動說：折鍼由筋肉之運動而避走，其比較運動稍鈍之部，則久久停留，而後消滅。

又三浦博士與大久保醫學士，曾以動物試驗之，得結果如左：

三浦博士，在洋鼠之腹腔內，以六號鍼刺三分深而切斷之。另以一枝刺入臀筋而切斷之，經三週間，其部是紫色，雖炎症之徵象顯著，細胞浸潤，俱無化膿之傾向，於飲食運動，交尾不見障礙。八閱月之後，解剖檢視，刺鍼部之鍼已不能得。從各臟器及筋肉，以精密之檢查，亦始終不得發現，此由肌之蠕動而脫出體之外耶？抑由酸化而消耶？不能下確切之評定。

大久保醫學士，以七個月之雌兔，在左側胸末之橫突起與第一腰惟橫突起之中間，用大號鍼刺入八分左右，折斷之，其第一日運動仍活潑，奔走跳躍如前，第二日漸覺舉動靜肅，刺處若觸動之則跳躍，第三日觸其刺處，如無事然，重壓之，稍呈驚惕之狀。第四日亦然，第五日後，雖重壓之，似無異感。後仍壯健，交尾，且受胎分娩，初生小兔亦健全，此後經六個月解剖之，在鍼入之處，真皮裏面及皮下結締組織，呈長三分闊三厘之青藍色素，其下層之筋鞘亦然，在鞘內之筋質及腹腔壁面之漿液膜處，不見刺點之蹤跡，在筋層間，亦不見折鍼通過之蹤跡，因此在內臟，各各精密檢查，又折斷筋肉檢之，亦不見折鍼之蹤跡。

又別在雌兔之左側第二腰椎，與第三腰椎之橫突起間，以六分餘長之鍼折入之，經八個月後之剖驗，亦不見折鍼之蹤跡，因此假想鍼端銳利，在運動之際，因筋肉之移轉而脫出。於是以鈍之鍼絲，在雄兔之右側第一腰椎與第二腰椎橫突起間，刺入而切斷之，經十四月後剖驗之，在刺入局部，不見異狀，折鍼轉入至肝臟之左葉，從後方轉入前方，平而潛在，而其周圍亦無見存之炎症，其折鍼現存之狀，如新刺入之狀相同，惟鍼體已呈酸化為黑色矣。鍼之重量，初為○．○三五克，已減輕○．○二克，因思所減之量，不外為酸化溶解。更且，恐為鍼體之容易移轉，因此以鍼為二屈曲，在皮下結締組織與筋鞘之間，平刺入而切斷之，至第八日檢剖之，鍼之周圍微呈炎症狀，即毛細管怒張，靜脈鬱血，漿液發生滲漏，由第一屈曲，至第二屈曲之中間，與結締組織緊密纏繞，不易拔出。

由上試驗結果，鍼尖之銳鈍，與運動之緊閒，似有異趣。鍼尖銳利，刺入局部運動之劇烈部位，則移轉迅速，不留蹤跡，其鍼尖鈍，而所刺之部位，在運動遲緩之處，則經年之久，因酸化而溶解消滅。又不移動，不消滅者，則新生結締組織以包裹之，而無損於身體之健全與運動。

雖然，折鍼固無害於健全，但在有理智及多疑之人身，患者終不能釋然於懷，每因疑慮而發生精神病症，學者毋因無礙而忽視可也。

二十三、出鍼後之遺感覺之處置

通常鍼刺之中，發生痠痛感應，即十四節刺鍼之感通作用。出鍼後立即消失，然有時依舊痠痛，持續一二日始失者，此謂之鍼之遺感覺。此由於醫者手術拙劣，與以極強之刺激，或以施術中患者發生動搖，知覺神經纖維，受過度之刺激，該部神經發生異狀之興奮所致。其遺感往往經一二日後得消失，於斯場合，於施術後，在局部或附近，與以按摩輕擦，或於其相距尺許處鍼之，其遺感即消。

二十四、出鍼後皮膚變色及高腫之處置法

出鍼之後，時有小紅赤點，在鍼孔部位發現，或皮膚呈青色而高腫，患者感覺痠重不舒，此乃鍼傷血管之所致，在十數小時後，自然平復。但吾人欲促其速愈時，可與輕擦按揉，在數小時後，即消散無形。

二十五、鍼尖刺達骨節時之處置

在刺鍼時，覺鍼尖刺達骨節時，宜急速提起數分，或提至皮下處，轉其方向而入之，否則鍼尖踡曲，不能出鍼，且傷骨膜，有發生骨膜炎之慮，施鍼時，不可不細心注意也。

二十六、鍼治之禁忌

古鍼家於鍼治上有時日之禁忌，甲不治頭，乙不治喉，子踝丑腰，一臍，二心等時日之禁忌，謂有人神相值，犯之不利云。編者以其涉於迷信，未與研究，故略而不述，經穴之禁忌，頗有合於現代解剖觀點上之重要部位，故附錄於後：

禁止鍼刺者：腦戶、顖會、神庭、玉枕、絡郤、承靈、顱息、角孫、承泣、神道、靈台、膻中、水分、神闕、會陰、橫骨、氣衝、箕門、承筋、手五里、三陽絡、青靈等穴。

不能過深者：雲門、鳩尾、客主人、肩井、血海等穴。

妊娠婦人避忌者：合谷、三陰交、石門等穴。

就臨床之經驗而言，今日鍼家所用之鍼，細幾如髮，古人之所謂禁鍼穴，每有行之，反得良好之效果者，亦有不發生惡影響者。故日本有若干醫家，謂今日之鍼絲細，不論如何之部位，皆可刺云。雖然，古人之認為禁穴，悉從經驗而來，決非向壁虛造，吾人苟手技不精，經驗未宏，終宜慎重，以避免為是。其他關於身體之重要器官部分，如延髓部、顖門、眼珠、心臟、肺臟、睪丸、陰核、乳頭等部，雖手術嫻熟者，亦宜禁鍼與深刺，毋冒險以蹈危機也可。

※結論

本編講義，編者憑數年之臨床觀察，復參酌日人鍼科學講義而著手，所得共二十六節，凡關於鍼學方面之學識，古今之異同，今而後應趨之途徑，已臚列條陳，讀者能因此而銳求精進，使鍼道前途，日趨光明，則編者所望為不虛矣。今得日鍼師板本貢氏，鍼刺之關於健體病體之作用一文，述鍼刺與神經之影響，特譯出作鍼刺之學理研究，為本編之結論。

鍼者，為一種之器械刺激，行種種手術，發生制止、興奮、誘導三種作用，即神經細胞，由一定之刺激起興奮，或以強刺激之太過而減衰其機能，且引起神經因受刺激而發生傳導於中樞，或由中樞傳導於末梢之作用，故健體與病體，由鍼刺神經之種類，與刺激之強弱，而呈不同之作用，茲分別述之：

一、健體之刺激影響：

①感覺神經枝：在刺鍼時，發生如通電之感覺，鍼枝拔除，其感覺立即消失。若與短時間輕刺之刺激，從求心性傳至中樞，從此中樞之細胞，起興奮活潑，因其興奮向遠心性末梢傳佈，於此謂之起反射運動，使其部之筋肉，起收縮或弛緩，而血管則初為收縮，繼仍擴張，俾血液循環之旺盛，然而若以長時間之刺激，神經之興奮性反形減衰，甚至完全消滅，遂致傳導機能亦消失矣。

②運動神經枝：於此刺鍼之時，其部之筋發生痙攣，若即去鍼，痙攣立止，此種現象，與知覺神經之發現著明之作用相同，與以短時間之輕刺，起興奮作用，長時間之強刺，則興奮性完全消失，反陷於筋肉起麻痺狀態。

③交感神經枝：刺激之時，其部神經所分佈之臟器，起索引樣之感覺，去鍼後，臟器之機能，有若干時之旺盛，故雖為健體，常行此種鍼刺，於體內益能使抵抗力增加，以達養生之目的。

二、病體之刺激影響：

①知覺神經枝：知覺神經枝，起有異狀之興奮，其結果發為神經痛，或知覺過敏，如斯變態，欲使其調節時，宜以鍼為持續之強刺激以制止之。如對於機能減弱之疾患，與以輕而且短之刺激，使其興奮，可回復其固有之機能。

②運動神經枝：運動神經枝，有異狀興奮之時，其神經所分佈之領域內之筋肉，致發生痙攣或強直，若與強烈之刺激，可發揮鎮靜緩解之作用，如運動神經，因機能減弱而發生之麻痺性疾病，若與以輕之刺激可引起其興奮而回復常態。

③交感神經枝：此神經枝之異常亢進，則引起心運動之急速，呼吸促迫，胃腸蠕動增進，各臟器分泌機能亢進等。對於此類以強刺激之制止，可使之復歸常道。反之，在交感神經機能減弱之疾病，則以輕刺之興奮作用，可調整其生理的機能。

灸科學講義

一、灸法之起源

灸法之起源，渺不可攷，在文字上之可稽者，厥為《內經》〈異法方宜論〉曰「北方者，天地所閉藏之域也。其地高陵居，風寒凜冽，其民穴居野處而乳食，藏寒生滿病，其治宜灸焫」。艾炷，即灸法，按《內經》之文，灸法之發源，當在北方始，究其發明之時期，則不可得矣。

以推想之目光測之，當在鍼術之前，發明取火之後，與砭石之應用或在同時，何以言之？石器時代，民皆穴居野處，病多創傷，風雨薦侵，病多筋攣痺痛，治宜灸焫，蓋得溫則舒，得熱則和也。當其發明砭石鍼焫之法，殆皆出於自然，人為最靈動之物，有天然自衛自治本能，如身體痠麻疼痛，自然以手按壓，或取石片以杵擊，或就火熱以薰灼，或置燃燒物於皮膚，為種種之嘗試，求病痛之免除，或在無意識之中，獲得療治之發現，其中有不少天才者，積甚多之經驗，知何種病苦，宜砭石杵擊，且知何部為良，何種疾患宜用火熱薰灼，施何處為愈，流傳而下，於是成為砭石之法，灸焫之方。及有文字，乃記之為文，載之於簡，傳之數千百年而至今，成為重要之學科。

二、灸術之定義

何為灸術？曰「以特製之艾，在身體表皮一定之部位，所謂一定之經穴點上，燃燒之，發生艾特有之氣味，與溫熱之刺激，調整生活機能之變調，且增進身體之抵抗，而與病之治療及預防之一種醫術也」。

三、施灸之原料

灸必用艾，以其性溫而降，能通經絡，治百病也。然則古人早知艾之功用，始以之作艾炷耶？曰「是又不然，艾蒿遍地皆有，可為燃料，引火最易，且氣味芬芳，聞之可清心醒腦，古人取火不易，當必以之為火種，因其芬芳易燃，於是用作灸炷，試之久而驗之效，乃為灸治之要品，後之學者，乃就其功效，而推測其性狀如上也」。

就學者之推測與研究，艾屬菊科植物，為多年生草，我國各地皆產生，春日生苗，高二三尺，葉形似菊，表面深綠色，背面為灰白色，有絨毛，葉與莖中有數個之細胞，其有油腺，發特有之香氣，夏秋之候，於梢上開淡褐色花，為筒狀花冠，作小頭狀，花序排列，微有氣息，但不入藥用，入藥或作灸炷者，乃為艾葉，每於舊曆五月中採之。

關於艾之性能，唐．甄權《藥性本草》謂「止崩血、痔血，止腹痛，安胎」。明．繆希雍《本草經疏》謂「味苦微溫，熟則大熱，可升可降，其氣芳烈，純陽之草也。故無毒，入足太陰、厥陰、少陰三經，燒則熱氣內注，通經入骨，灸百病」。《和漢藥攷》曰「熟艾灸之能透諸經，治百病」云，今之分別，內服則為溫中、逐冷、安胎、止血，外用則通經絡而治百病，其效用較內服多矣，故《本草別錄》稱為醫草，日人稱為神草，亦以能灸百病，而獲此名也。

四、艾之製法

艾雖遍地皆有，而以蘄縣產者更良，以其得土之宜，葉厚而絨毛多，性質濃厚，功力最大，稱為蘄艾，於五月中採其葉而曬之，充分乾燥，於石臼中反復篩搗，去其粗雜塵屑，存其灰白色之纖維如棉花者用之，稱為艾絨，亦稱熟絨，為灸之無上妙品。

艾絨愈陳愈佳，孟子曰「七年之病，必求三年之艾」。識者謂艾愈陳久，其氣味愈厚，灸病亦愈見效，則似是而非矣。艾葉中含有一種帶黃綠色之揮發性油，新製艾絨，其油質尚存，灸之，其火力強而經燃，病者之痛苦較多，苟久經日曬，油質揮發已淨，質更柔軟，灸之則火力柔和，痛苦較少，反覺快感，精神為之一振，病魔自退避三舍矣。

五、艾絨之保存法

艾絨易吸收空中之溼氣，灸時不易著火而痛增，故取得艾絨之後，置於乾燥箱中而密蓋之，於風和日麗之天，取出曬之，約二、三時，曬過復密蓋之。日常施用者，取出一部份，置於緊密之小匣中，用罄再取，則大部份不致有受潮溼之慮矣。

六、艾灸之特殊作用

日本東京鍼灸學院，院長板本貢氏曰「在人體與以溫熱之刺激，其最適宜之燃料，莫如艾葉，因其有種種特長也。茲就施灸言之，艾葉燃燒將終，在瞬息間，艾之溫熱直入深部，感覺上似有一種物質直刺之狀，且發生暢快之感覺，若試以燃熱之火箸，或煙草，祇覺表面熱痛而無此等感覺，且灸點在同一點上，不論何壯，皆有快感，其灸跡與以極強按壓，或水浸，或熱蒸，皆不變若何異狀，如斯妙處，實為灸時特有之作用，發明用艾灸治，誠古人之卓見也」云。按板氏之說，與中國本草所謂「性溫而下降」之說相合，編者以為艾灸之特殊作用，不在熱而在其特具之芳香氣味，中國對於芳香性之藥，每謂其行氣、散氣。夫行氣、散氣，乃神經之一種興奮傳達現象，與神經細胞之活潑現象，艾灸後之得覺快感，即艾之芳香氣味，由皮下淋巴液之吸收，而滲透皮下諸組織，於是神經因熱與芳香之兩種刺激，起特殊興奮，活力為之增加之所致，因而發揮其固有之作用而病邪解決。

七、艾炷之大小

艾炷大小，稽之書冊，各從灸之部位而定，頭部肢末宜小，胸部腹背部宜大，小者如雀糞，如麥粒，大者如筯頭，如棗核。《明堂下經》云「凡灸炷欲下廣三分，若不三分則火氣不達，病不能愈」。是灸之欲其大也。其《上經》則曰「艾炷以小筯頭作，其病脈粗細，狀如細線，但令當脈灸之。雀糞大者，亦能愈矣」。是炷之小者也。皆古灸法也。

有清末葉，艾灸法不講久矣，幾乎失傳，甲戌之秋，攷查扶桑鍼灸，彼灸炷之大小，大者如米，小者如粞，如飯粒大者，甚少見矣。大如棗核者，間亦有之，但須病家許可而後行之。

余以為灸炷大小，不但以其部位而有不同，大人小兒，壯體羸軀，當各有別，大者壯者，炷如菉豆，小則如鼠糞。幼或弱者，如麥粒，如雀糞足矣。灸炷過大，不免焦骨傷筋，效益雖有，而害亦隨之。古法灸之不能盛傳於今，雖因火灼苦痛，人所畏避，更以炷大則利害兼有，不為人樂受，亦主因也。

八、艾炷之壯數

燃燒艾炷一枚，謂之一壯。凡灸，少則三壯，多則至數百壯，如《千金》有灸至三百壯者，《扁鵲灸法》有三、五百壯至千壯者，未免用火太過。吾人施灸，固宜遵循古人遺規，然氣候有變遷，人體有偏勝，體格有大小、強弱，疾病有輕重、久新，既有不同，壯數宜殊，若泥一說而不與變通，則有太過或不及矣。不及，不足以去病。太過，則體有所不勝也。

九、灸刺激之強弱與溫度

灸術原屬溫熱性刺激療法，病有輕重，體有強弱，則治療時所與之刺激，當分別刺激之強弱，以適應其症狀。此炷之所以分大小，與數之多寡也。從大體之標準，可分強、中、弱三種之刺激：

強刺激之標準：其艾炷如菉豆大，捻為硬丸，自十二壯至十五壯。

中刺激之標準：炷如鼠糞大，捻成中等硬，自七壯至十壯。

弱刺激之標準：炷如麥粒大，宜鬆軟而不宜緊結。

因艾炷之大小與軟硬，其燃燒之熱度，亦有高低，日人樫田、原田在東京帝國大學醫學部，就動物屍體及患者，行學理之試驗，以各種大小之艾炷，測計其溫度量，結果得下列之報告：

在空氣中，以寒暑表之水銀柱，裹以鳩卵大，乃至雞卵大之艾絨，從周圍燃燒之，發生攝氏上六四○度之高熱，且送以風，助之燃燒，則達至六七○度。又以電溫計測算之，巨大艾（棗核大）之熱度，在三五○度上下，大切艾（菉豆大）為一三○度，中切艾（大米粒大）為一○○度，小切艾（麥粒大）為六○度，嘗於家兔之腹壁上，以寒暖計測之，巨大艾平均為一○○度，大切艾為九三．五度，中切艾為八十二．五度，中小切艾為六十二．五度，小切艾為六十一度。

於生體之灸，其溫度較低，以血液不絕流行，奪去其熱也。

十、灸法之種類

以艾灼肉，為達療病或防病之目的，是謂灸法。後人以其灼膚傷肌，痛苦難堪，改變其法，下襯薑、蒜、附子、鹽、泥，以冀減少痛楚，名曰隔薑灸法，或隔蒜灸法。在中國有五、六種之多，如隔薑灸、隔蒜灸、附子灸、麥餅灸、鹽灸、黃土灸等。日本灸法尤多，有二十餘種之多，為我國古昔所流入，但在我國如上述數種外，已失傳矣。

又有名雷火鍼及太乙神鍼者。以艾絨與其他藥料捲成紙卷，著火隔布按於肌肉以治病，為灸法中之特致者，通經舒絡效果頗佳。

近年日人後藤道雄，發明溫灸，灸不著肉，隔器溫蒸，以無灸痕為標榜，但費時費藥，既不經濟，而效力極微，較之雷火鍼、太乙神鍼，相去不可以道里計矣。

十一、灸術之現象

不論何種之灸術，於皮膚上必現火傷狀態，是謂灸術現象。但火傷狀態，因灸法輕重之不同，其發現之狀態亦有不同，關於輕度之施灸，其局部發現赤暈，且感熱痛，停灸後其赤暈漸消失，經數小時後，留一黃色之瘢痕。如稍強之灸，則表皮浮起，成一水泡，經數日結痂而愈，其最強度之灸，皮下肌肉成壞死狀態，表皮起大水泡，即陷於化膿潰爛，周圍擴大，經若干之時日，新肌生長，表面結成痂皮而愈，但留一黑色之斑痕，經一、二年後，黑色漸退，惟灸痕永不消滅。

十二、灸術之應用

不論何種灸法，當應用於臨床之時，然病者必先有一番考察，男女年齡體質，疾病輕重，及受灸之有無經驗等，然後定灸炷之大小、軟硬、壯數，與以適度之刺激，不使太過，不致不及，若太過失度，不特效果不奏，疾病亦成惡化，茲為便於初學計，定其適度之標準如下：

①小兒與衰弱者：炷如雀糞，十歲前後之小兒，以五壯至十壯為度。大人灸炷如米，以五壯至十壯為度。灸穴以五穴或七穴為適當，否則灸多，反令發生疲勞。

②男女之分別：男子灸炷之壯數，可以稍多，普通男子勝任力較女子為大也。

③肥瘦之不同：肥人脂肪較多，肌厚膚臃，傳熱不易，感艾氣不足，壯炷宜較瘦者為多，炷大如米粒足矣。

④敏感性者與遲鈍性者：對於感受性之敏感者，當灸炷燃至中途時，即移去之，重更一枚，待燃近皮膚，即去之，反覆更換，至著膚為止。灸小兒亦須如此，遲鈍性者，炷宜稍大。

⑤施灸經驗之有無：關於未經施灸，初起亦宜小炷，壯數亦宜少，以後逐日增加。

⑥病症之狀況：凡病屬亢進性疾患（如疼痛、痙攣、搐搦等），炷宜稍大，壯數宜多，虛弱症候，機能減退，麻痺不仁，痿弛無力，宜小炷而壯多。

⑦筋肉勞動者：筋肉勞動者，比精神勞動者，其炷宜大，壯數亦多。

⑧營養不良者：壯炷宜小而數適中，大炷則絕對禁忌之。

上列八條，係參考日人所定者，不能云為詳盡，灸炷大小，施灸壯數，還須視病之種類與病者之環境，及精神而變通之。

十三、灸術之醫治工作

《靈樞經》曰「陷下則灸之」。是灸可以起陽之陷也。《醫學入門》「虛者灸之，使火氣以助陽也。實者灸之，使實邪隨火氣而發散也。寒者灸之，使其氣之復溫也。熱者灸之，引鬱熱之氣外發也」。此皆言灸之醫治作用也。寥寥數語，雖簡略不詳，已括盡灸法在醫治上之功能矣。但吾人欲明其如何能助元陽、復溫氣、散實邪、發鬱熱，則須研究灸之作用安在，然以醫學上之儀器不備，亦無從入手作研究，惟借助他山，引日人之研究，作參考焉。

日本樫田、原田兩學士之研究：謂施灸後，白血球顯著增加，幾達平時二倍。時枝博士研究白血球之增加，至第九日達最高度，以後能持續一個月。原博士之研究，謂施灸之初期，嗜依紅性白血球增加，後淋巴腺白血球亦增加，同時赤血球、赤血素亦增加，旺盛最良之營養。宮人氏之研究，謂與紫外線有共通作用。

從諸氏研究之結論，施灸後有害物及細菌之飧食作用與免疫體血液之新陳代謝一致旺盛，因此關於生活機能之諸種症變，如疼痛痙攣，能使之鎮靜緩解。屬於生活機能之衰弱不振，能使之鼓舞興奮。關於充血鬱血，能使之解散與調節。其他營養增加，能抵抗一切病變，而恢復健康。

復綜合日人研究，證明灸有消炎、鎮痛、鼓舞營養諸作用，深合古人之散熱解鬱，起陷復溫之理，誠古人之卓識，後之人不能昌明而光大之，實有愧焉。

十四、灸術之健體作用

語云「若要安，三里常不乾」。是言常灸足三里，可免除一切疾病也。《千金方》云「宦游吳蜀，體上常須三、兩處灸之，勿令瘡暫瘥，則瘴癘瘟瘧毒不能著」。是灸之能預防毒癘也。預防疾病，亦是健康作用，觀乎上節灸能增加血球，活潑機能，旺盛營養，則其有健體作用，可毋待研究，深佩古人之卓見，用艾灸治之外，又能利用防病，今人誠不如古人多矣。讀日本帝國文庫，名家漫筆載灸足三里，壽長三百四十餘歲，則艾灸又能益壽延年矣。記中有灸足三里之法則，可供吾人之參考，因錄其全文如下：

三河之百姓名滿平者，慶長壬寅七年生，至寬政丙辰八年，年百九十四歲，享保年間，因某某之慶賀，徵往江府，令其獻白髮，賜御米若干石（一說賜月俸），今茲丙辰，又復逢如享保之故事，惟前後之日期則已忘，吏人問滿平「汝家有何術，得如此長生」。曰「無他技，惟從先祖經傳之足三里灸」。其灸法，每月由朔日至八日不輟，年中月別，從不間斷，其數不同如左；

男：朔日九壯、二日十壯、三日十一壯、四日十一壯、五日十壯、六日九壯、七日九壯、八日八壯。

女：朔日八壯、二日九壯、三日十一壯、四日十一壯、五日九壯、六日九壯、七日八壯、八日八壯。

寬政八年，滿平百九十四歲，妻佚名百七十三歲，子名佚百五十三歲，孫名佚百零五歲，曾孫以下不滿百歲者甚多云。

又元保十五年九月十一日，永代橋樑改築，工竣，滿平之一門三夫婦，行初渡式，其時彼等之年齡已可驚，每人之高齡錄於後：

滿平二百四十二歲（慶長七年生）。

妻夕ク二百二十一歲（元和九年生）。

子滿吉百九十六歲（慶安二年生）。

妻チル百九十三歲（承慶元年生）。

孫萬藏百五十一歲（元祿八年生）。

妻七人百三十八歲（寶永四年生）。

以上之虛實，雖不能證，然世之尊重長壽，為無可疑之事，而每月不間斷為三里之灸，定有相當之成效，蓋既能防病，則病不生而壽必長也。

十五、施灸之目的

灸術應用於臨床時，關於所取之部位，必從疾病之狀態而定治療法之目的，《內經》有「病在上取之下，病在下取之上，病在中傍取之」，深合今日所謂誘導法、反射法。《醫學入門》謂「吳人多行灸法，當病痛之處取穴，名曰阿是穴而灸之，即得快」。此所謂直接灸法是也。茲將直接灸、誘導灸、反射灸，其學理如何，分述於後：

①直接灸：直接灸者，於病苦之局部，直接施灸，以刺激其內部之知覺神經，使其傳達中樞，更於中樞移傳於運動神經，使之興奮，使其部之血管擴張，血流暢行，促進產物滲出物之吸收，以達浮腫痙攣疼痛知覺異常之治愈。

②誘導灸：誘導灸者，關於患部充血或鬱血而起之炎症疼痛等疾患，從其有關係之遠隔部位施灸，刺激其部之血管神經，而誘導其血液流散，以調整其神經之變調，達治療目的之一種方法也。

③反射灸：其病變屬於內臟諸器官在深層時，非直接刺激所能達其目的者，於是擇神經幹或神經枝之相當要穴，利用生理反射機能，為間接之刺激，以達治療之目的，是曰反射灸法。

十六、各種灸法

①隔薑灸法：以薑切片，約三分厚，鍼刺數孔，置於應灸之穴上，上置艾丸，如豆大燃之，覺甚灼痛，則以薑片稍微提起，待稍和仍放置之，或持薑片往復移之，視其膚上汗溼紅潤。按之灼熱，即可止灸。如不知火熱之輕重，任其灸燃，亦能發生水泡。處置水泡之方法，以微鍼在水泡邊，刺入貫透之，壓去其水液，以脫脂綿拭乾，外以生肌紅玉膏敷於紗布蓋之，外襯棉花，為之包紮，每日更換，至愈而已。

②隔蒜灸法：與薑灸相同，惟覺灼痛時不與移動為異。薑灸通用於經絡凝寒、血滯氣阻之疾，蒜灸則適用癰瘍初起之症，《醫學入門》謂「隔蒜灸法，治癰疽腫大痛，或不痛而麻木，先以溼紙覆其上，候先乾處為瘡頭，以獨頭大蒜，切片三分厚，按瘡頭上，艾炷灸之，每五炷換蒜片，如瘡大有十餘頭作一處生者，以蒜搗爛攤患處，鋪艾灸之，若痛灸至不痛，不痛灸至痛，若瘡色白不發紅，不作膿，不問日期，最宜多灸」云。

③豉餅灸法：治疽瘡不起，以豆豉和椒、薑、鹽、蔥，搗爛作成餅，厚三分，置瘡上灸之，覺太熱，稍提起復置於上，灸至內部覺熱，外肌紅活為止，如膿已成者不可灸。

④附子灸法：治諸瘡瘻，以附子研粉，微加白芨粉，以口唾和之成餅，約厚三分，覆瘻孔上以艾灸之，使熱氣入內，附餅乾則復易一餅，至內部覺熱為止。

⑤雷火鍼灸法：以沉香、木香、乳香、茵陳、羌活、乾薑、穿山甲，各三錢，麝香少許，蘄艾二兩，以綿紙二方，一薄一厚，重覆几上，先鋪艾茵於其上。然後以藥末摻勻，乃捲之如爆竹，外以雞子清塗之，糊一層薄紙，防其散開，應用時，一端著火燃紅，另以紅布一尺，摺成六層或八層，墊於穴上。燃紅之艾絨，即按於布上，隨離隨按，如鍼端火息，即另按一枝繼之，當按時熱氣藥氣，俱從布孔中直透肌膚，每穴按數十次，內部覺熱而後止，另按他穴。治筋骨瘋痛、經絡不舒、沉寒積冷，厥功甚偉。

⑥太乙神鍼法：是為雷火鍼藥方加味所製者。製法、用法俱相同，效亦無甚上下，其藥方如後：

艾絨三兩、硫黃二錢、麝香一錢、乳香一錢、沒藥一錢、丁香一錢、檀香一錢、桂枝一錢、雄黃一錢、白芷一錢、杜仲一錢、枳殼一錢、皂角刺一錢、獨活一錢、細辛一錢、穿山甲一錢。

按：此方與原方已更動，原方有人參、千年健、鑽地風、山羊血等。立方者，取參與血，無非為補氣補血，千年健、鑽地風，不識為何藥，顧名思義，無非取其健筋骨、通筋絡之意。安知血、參二藥，力在質地，宜乎內服，斷非薰其氣味，能得功效者，因去之。餘二藥，普通藥鋪不備，亦為刪去。

⑦溫鍼灸法：鍼留穴內，外以艾絨繞於鍼柄上燃之，為今日江蘇省之最盛行者，俗稱熱鍼，以艾火之熱，從鍼絲之媒介，傳達於內，亦有大效。

⑧溫灸法：以金屬所製之圓筒，下置木製之圈，圓筒中另有小圓筒，內裝藥物與艾絨燒之，筒外置一木柄，手持之而按於穴上，艾之燃燒熱，即傳於皮膚，發生療治之功能。

⑨艾炷灸法：以艾作炷，直接燃灼皮膚，一炷為一壯，為中國最古之灸法，亦為灸術之正統，本編所講之灸，即本此灸法立論。上述數種灸法，僅錄供參攷，惟雷火鍼、太乙神鍼灸，確有偉大之價值，較之今日流行之溫灸，相去不可以道里計矣。

十七、施灸之方法

灸法與鍼法，手術不同，灸必先以墨點穴，然後行灸，坐點則坐灸，立點則立灸，取穴既正，萬不能移動姿式，《明堂》云「坐則毋令俯仰，立則毋令傾側」。《千金方》云「若傾側穴不正，徒破好肉耳」。余謂好肉雖傷，於體亦有小益，惟與灸之目的，不能直接達到耳。灸與鍼，雖方法不同，手術互異，而目的則殊途同歸也。

十八、施灸之前後

十九世紀之前，顯微鏡未發明，細菌未發現，不甚注意消毒，近年醫學進步甚速，凡百病症，幾無不為病原菌所感染而成，消毒之學，清潔之法，乃為世所注意。鍼灸之術，可謂屬於創傷治療，苟不嚴密消毒，難免細菌不乘機進攻，故當施灸之前，應有二種之預備：

【甲】施灸用具之預備：坐則須椅，臥則須床，點穴之筆，燃燒之艾，引火之香，皆不能有所缺一。

【乙】消毒之預備：從簡單之方面言，棉花、石炭酸水，為必具之品，預備既竟，術者手指，應先自消毒，然後為之點穴施灸。灸畢之從，以棉花拭去其灰燼，復以棉花蘸石炭酸水於灸點上及其周圍拭之，可防止細菌從創傷之處侵入也。

十九、施灸上之注意

施灸之際，患者之姿式既正，而醫者為施術上之便利，亦須採取適當之位置，且施灸直接著於肉體，不若鍼之尚可隔衣施術，故醫者之態度，亦宜謹嚴沉著，乃為最要，施灸之時，初灸二、三壯，艾炷宜小，當火將著肉時，按壓其周圍，以減少其灼熱痛感，後數壯，以右手中指，輕撫其周圍即可。

施灸室之選擇上，亦有注意者二。一為光線充足，窗明几淨，與室外有障隔，避免外人之窺視，非有所秘密不可宣洩也。我國重視禮貌，以袒裼裸裎為可羞，為病者設想計，不能不如是也。二為室內之溫度，夏秋之間，氣候溫暖，裸裎受灸，原無感受風寒之弊。若在春冬，氣候寒冷，解衣不慎，即患感冒，若為長時間之裸背袒胸，則一病未去，一病又起矣，故宜有火爐設置，以調節室內之溫度，決不可草率為之也。

二十、灸痕化膿之理由

直接施灸，不論壯數之多寡，必起一水泡，不論水泡之大小，苟以其癢感而抓破之，化膿菌因而潛入，遂起化膿作用，此為化膿理由之一。如灸後水泡之大者，雖不抓破，亦必化膿，乃以其內部組織，為灸火所傷，惹起炎症，產生許多之分泌物，貯留於泡皮之下，一時不能乾燥，吾人以行動上之關係，易使其破壞，引起化膿之症狀也，此為化膿理由之二。水泡之小者，似乎不皆化膿，蓋以其範圍小，而炎性產出物甚少，容易乾燥而結痂，肉芽之形成，可以迅速也。

二十一、灸後處置法

因灸而起之水泡，如為米粒大，或蔴實大者，苟注意不與擦破，則不易化膿，自然乾燥而愈。若水泡飯粒大，或指頭大者，當以微鍼沿肌貫透之，使水液外流，然後以硼酸軟膏，敷於紗布上蓋之。若水泡之大者，內部起糜腐之狀，當剪去其泡皮而後蓋藥，每日更換二次，見其炎性已退，水液之分泌已無，乃以鋅氧粉軟膏蓋之，至愈為止。

如因火傷過度，發生化膿潰爛時，先去其泡皮，以黃碘軟膏蓋之，待膿腐已盡，呈露粉紅色之肉芽時，換以鋅氧粉軟膏，以竟其功。

二十二、灸痕化膿之防止法

灸痕之所以化膿，於二十節已言之，吾人既知其原因，為抓擦破後所感染化膿菌之關係，與火傷範圍過大，易於擦破之關係，苟就其原因而加以防範，則化膿潰爛之事，使之不發生，亦甚易易。

①避免大炷，凡宜以強刺激為目的者，則不妨加多其壯數，注意灸痕之不使擴大，則火傷之範圍小而水泡亦小，炎症性分泌之液汁亦少，痂皮易於乾燥而成硬蓋。

②於灸後注意消毒，發生癢感時，絕對不與抓擦，偶因不慎而擦破時，即重行嚴密消毒裹紮，如是決無化膿潰爛之事發生矣。

二十三、灸瘡之洗滌法

直接施灸，不論灸炷大小，皆有灸痕，如灸炷大者，則灸痕大而皮之組織傷，往往發生潰爛疼痛，不易收功，善後之法，古人有藥傷淋洗法，略述於後：

大炷灸後，以赤皮蔥、薄荷等分煎湯，淋洗瘡之周圍，約一時之久，謂可使風邪從瘡口出，更令經脈往來不澀，自然疾愈。若炷瘡愈後，新肌黑色不退，可以取東南向之桃枝嫩皮煎湯溫洗之。若灸瘡黑色而爛，用桃枝、柳枝、胡荽等分煎湯洗之。如灸瘡發生疼痛者，再加黃連煎湯洗之，立可止痛，此皆古之法也。惟施治嫌不便利，簡單而有效之法，宜從二十一節之灸後處置法，惟於天熱之時，灸瘡之分泌液較多，宜常以淨紙或棉花紗布拭乾之，不宜用涼水洗滌。天寒時，肉芽不易生長，宜常以蔥湯淋洗其周圍，以助藥膏之不及，如是瘡痕之收效甚速矣。

二十四、於灸痕上續行施灸之方法

灸，大都屬於慢性病症，必連續施灸，方收功效，施灸之後，必有灸痕水泡，續行施灸之時，宜以微鍼貫透之，去其水液，痂皮塗以墨汁，然後置灸。如灸痕之痂皮已不慎擦去，亦可以墨汁塗上而後灸之，不但不再化膿，且結痂甚速。雖然，此指灸炷小者而言，若大炷而已成如龍眼大之灸痕，則不宜再灸矣。

二十五、灸與攝生

古人對施灸異常慎重，于施灸之前三日，止房事，避勞役，節飲食，戒憂愁忿怒。灸後戒立刻飲茶進食，宜入靜室臥片刻，遠人事，忌色慾，平心靜氣，凡百寬解，尤忌大怒，大勞，大飢，大飽，受熱，冒寒，飲食務宜清淡，而禁厚味生冷，蓋所以養氣和胃也。實則飲食無制，房事不節，為致病之總因，固不必因灸而宜如是也。今之人每不能如古人之所戒，惟節飲食慎房事，則不可再忽焉。

二十六、施灸之禁忌

古法施灸，關於月日每多禁忌，《千金方》言之最詳，不能以科學解釋，似未可以置信，故略而不述。其他關於風雨雷電，大霧大雪，祈寒烈暑，亦在禁忌之例，此由於氣候暴變，氣壓猝起變化，不適於病體而禁施灸，理有可通，吾人可以參酌採擇之，而對於病症上應否禁忌，甚少涉及，今採日人之研究以補古人之未及，今舉其大要如後：

腸窒扶斯（傷寒之一種）、赤痢、痧疹、鼠疫、天花、白喉、腦脊髓膜炎（驚風剛痙之類）、猩紅熱（喉痧）、丹毒、惡性腫瘍（疔疽癌腫之類）、急性盲腸炎（縮腳小腸癰）、心臟瓣膜病（心悸怔忡）、急性纖維素性肺炎（肺風痰喘）、急性腹膜炎（臍腹絞痛拒按）、傳染性皮膚症（疥瘡之類）、肺結核之末期（肺癆）、血壓高度症、高度貧血症（失血症）。

上述各症，俱不適用灸治，吾人遇此類病症，當慎重警戒，未可昧然嘗試，關於病症之禁忌者如彼，而於部位上亦有不適合施灸者，古法有禁灸之穴如下：

啞門、風府、天柱、承光、臨泣、頭維、攢竹、睛明、素髎、禾髎、迎香、顴髎、下關、人迎、天牖、天府、周榮、淵腋、乳中、鳩尾、腹哀、肩貞、陽池、中衝、少商、魚際、經渠、陽關、脊中、隱白、漏谷、條口、犢鼻、陰市、伏兔、髀關、申脈、委中、殷門、心俞、承泣、承扶、瘈脈、耳門、石門、腦戶、絲竹空、地五會、白環俞。

以上諸穴，雖未說明灸之必發生何種危害，然經古人之經驗，未可忽視，吾人當從生理解剖學上推測之，確有可信之處，不能與以全非。即捨去禁灸穴而言，凡顏面有關美觀，絕對禁止大炷，而眼球與近眼之部，亦在禁止施灸之例，其他如心臟部、睪丸、婦人陰部、妊娠後之腹部、血管神經之淺在部，亦應列入禁止施灸之例，而酒醉之後，身心極度衰疲時，皆絕對禁忌者也，學者三注意焉。

二十七、灸之科學的研究引言

灸法發明於我國周秦之前，迄今五千餘年，關於灸之應用於疾病，如《明堂灸經》、《千金方》、《扁鵲新書》等，可謂詳盡矣，於學理方面，僅從其治療之成績而推側之，謂能助元陽，通經絡，溫中逐冷，補虛瀉實，發鬱散邪，歷數千百年，傳統一貫，未嘗有進一步之新理發現，斯道乃不為今世所重視，幾將湮沒而無聞。距今三十餘年前，日本明治三十五年，醫學傳士三浦謹之助氏，并醫學士大久保適齊氏等，出而為鍼灸醫學術作科學化原理之研究，其成績發表之後，世界醫者為之震動，日醫界之起而繼續研究者甚多，屢有新發現發表，於是一般人士，咸大覺悟，不再以學識陳腐而輕視之，灸術之在今日，彼歐美醫者一致推崇，日人作科學之研究，實開其端，回顧我國醫家，幾不知有灸法，人則視為瓌寶，我則敝屣棄之，無他，未識其真理，不知其學之可貴也。今摘錄日人之研究，以為借鑑，若謂日人已洞明灸之真理，則猶未也，吾人當更努力，為進一步之研究乃可。

二十八、樫田、原田兩博士之灸之研究

樫田、原田兩博士關於灸治研究之題，如艾炷之大小、艾之重量、艾之燃燒溫度、各種艾炷之皮下深達作用、灸關於血液之影響、疲勞曲線之影響及組織學關係等，為斯法研究之先驅問題，今舉兩氏研究之成績概要如後：

①灸之皮下深達作用：由施灸之溫熱，達至皮下之深度，以普通切艾○．四厘，在屍體上灸之，於皮下僅將寒暖計上一度以下之上昇為止，及以蠶豆大之巨大艾，在家兔身上灸之，以寒暖計，在其皮下○．四厘測之，有二八．七度之上昇，以電溫計測定法，在皮下二．三厘，見五度以下上昇，而在二．七厘相近處，可認出有若干熱量之深達。

②灸之關於血液之影響：施灸後，雖多立即增加赤血球，有時反而減少，然而白血球之在施灸後，多至二倍以上，雖在至少之時，亦有百分之三四增加。

③灸之關於血管之影響：在身體上之一部份施灸時，當初為反射的使動脈管縮小，後則擴大，尤其在施灸部之近旁，有顯著之影響。

④施灸關於血壓之影響：兩氏欲確知灸之關於血壓之影響，先以五頭家兔實驗，不拘施灸之部位，在施灸後，其感溫痛時，血壓急速上昇，刺激之感去後，即漸次下降，而恢復常態。

且於以上之實驗中，上昇最高時為一○厘，最低為一一厘之水銀壓，在血壓上昇中，呼吸深而心之搏動緩。

其次欲確知灸在人體之血壓，從十二名之患者，應用水銀柱血壓計檢查，每見多少之上昇，其最高為三二厘，最低為五厘。

⑤灸之關於腸蠕動之影響：剃去家兔腹部之毛，可見其部之蠕動狀態，在腹部中央置一點之灸而注意之。大都多一個之引續蠕動。其蠕動小時，同時可見其腹部昇高，呼吸數增加，而施灸後之蠕動，間隔一、二回，概須長時間。其後平均每十分鐘，間歇十八回半（施灸前）之蠕動，在施灸後，減少至十五回半。

又攝取食餌後，明知蠕動增加，若施灸之，與同樣施灸後，多一回之蠕動，而施灸後一、二回之間隔，須經長時間，其後亦蠕動減少，故灸在家兔食後之蠕動，通常為增高，亦能見多少之減少。不但如此，其已比通常高之蠕動，當然能一定可以減少，然而在後藤博士之研究，則反對之，其發表為前者減少，後者增加云。

⑥施灸關於疲勞曲線之影響：其試驗在蛙之皮下，注射クラーレ或機械固定之，於一面腳之阿伊利斯腱之皮膚，切開一部，用感傳電氣刺激其筋肉，使其疲勞，於是以小小切艾施灸時，其疲勞迅速回復。

上兩者之報告與原博士之實地研究，結果相同。

⑦灸於皮膚組織學之影響：施灸之局部皮膚，初呈赤色，後乾燥成為黑色，且少隆起，於是成為痂皮，且數日之後，痂皮剝離，形成肉芽，營成治愈之瘢痕，然而有時起成水泡，此由溫度過高關係，今以其火熱之度，及皮膚變化之狀況，示之如左：

⑴火熱在四十五度：不過致一時性之充血。

⑵火熱在五十度：起水泡。

⑶火熱在五十五度：皮膚陷於壞死。

⑷火熱在六十度：壞死及於深部。

以上之瘢痕，初期呈赤褐色，從時日之經過，漸次成為灰白色，或變為白瘢，而其部之皮膚，切取成片，以鏡驗之，表皮完全失其固有之構造，單成平滑之表面，被覆之乳頭毛囊及汗腺排泄管等，已破壞消失，厚度減少，又施灸局部之知覺神經末梢，一時完全消失，知覺麻鈍，或知覺消失。雖然，從時日之經過，神經纖維再新生而恢復知覺，且比較纖維（指新生的）富有新生之血管。

二十九、逸智傳士之灸之研究

日本大正七年，逸智真逸氏在京大發表其關於灸治之於腎臟機能，利尿之影響一題，其大要如下：

以古來稱為與腎臟有關係之經穴，即胃俞、三焦俞、腎俞、氣海俞、關元俞、小腸俞、膀胱俞、肓門、志室等之一點，各施十壯於家兔之身，試察其實驗，有癍痕灸。於利尿作用無變化，惟有蛋白尿之發現，其結論「於腎臟疾患之施灸，不但無效，且為有害」。然而據原博士之實驗，如下表所列，其結果正得相反，即腎臟疾患施灸時，亢進腎臟之利尿作用甚顯明，有良好之結果，決無不效與有害之理由。

第一例小白家兔重一二○○克，第二例中黑白家兔重一五七五克，第三例中茶色家免重一三三五克，第四例中白家兔重一五○○克。

1.tif

本表為原博士之灸與利尿之實驗例，第三、四有顯著之利尿作用，與逸智氏之研究成績大違。

要確知兩氏之研究成績，板本氏曾有實驗，對於三十八名之腎臟患者之施灸成績，與原博士之實驗，確有利尿作用之說甚符合，惟對於急性、慢性之腎臟患者，其灸法與取穴，微有不同，板本氏對於急性腎臟患者（風水病）取下焦之三陰交、水泉，腰部之腎俞、大腸俞及下腹之關元等，施機械之放射溫灸，確認利尿作用有著效。其對於慢性腎臟炎（水腫）用有瘢痕灸，在胃俞、三焦俞、腎俞、氣海俞、大腸俞、關元俞、小腸俞、膀胱俞、肓門、志室、三陰交等施灸之，大收其效果焉。從以上之實驗觀之，彼逸智氏研究謂僅有蛋白尿出現，其時間或猶未熟。

三十、五博士之灸之研究總括

五博士為：樫田、原田、青地、時枝、原博士。

一、灸之關於赤血球及血色素之影響

①樫田、原田兩博士之研究已述如前，赤血球之增減，為不能必定之報告。

②青地博士之研究，謂施灸後，從十五分至三日間，調驗其赤血球與赤血素，斷定皆無大影響。

③時枝博士之研究，與青地之說大致相同。

④原田博士之研究，其發表之結果，與青地、時枝兩氏之結論適反對，即原氏以赤血球與白血球共同研究，為六週間之長期施灸，行每日檢查，在施灸中，赤血球、赤血素雖不起著明之變化，而施灸中止後，從第一週中漸漸增加，平均至第八週而達頂點，是後有持續至十週間之效果，以後乃復舊狀，原博士之由實驗七名（男子四名、女子三名）之人體中，其結果，平均血色素加百分之十六內外，赤血球在一立方厘中，有五十萬個乃至百萬個之增加云。

二、灸之關於白血球之影響

①樫田、原田兩博士之研究報告，在家兔之施灸，於二分鐘內，採其血而驗之，白血球常見增多，最多時約為平常時之二倍，少時亦有百分之三十四之增加。

②青地博士更以兩氏之說，為詳細之觀察，從時間上計算之，在家兔之實驗，從施灸後十五分鐘，漸漸著明，在一、二時間，達平常之二倍，至四、五時間，略感稍稍減少，至八時間乃至十二時間，重復增加，其多時達二．五倍以上，其持續之時間，短者三日，長者一週間，平均為四、五日，對於人體亦行同樣之實驗，所得成績，與家兔之試驗相同，施灸後，白血球立即增加，在一、二時間，已達平常之二倍，在二十四、五時間後，尚可認出其在增多中云。

③時枝博士之實驗白血球之增多，在施灸後，二至四時間為最多，平常約達二倍乃至三倍，其後即漸次減少，在二十四時復舊狀云。

④原博士之報告與以上四氏之報告，有若干異趣之點，即博士在施灸後，要確知白血球之增加或減少，對於家兔，一回施行十.七壯之灸，灸後立即在一定時間採血，繼續一週間，檢索其數之消長，由施灸之後，多少增加，在八時間前後，達至最高，滿二十四時間，持續其高值，雖在第三日，認有多少減少，但數日間，又繼續增加。更在同點，同壯數，每日反復，在四日外各七壯，在六週間連續施灸之動物，施灸中止後，約十三週間，持續的白血球增多，而在人體大略亦為同一之成績，於茲要注意者，在連續施灸之場合，有多少之相差，施術後，假性嗜依紅性白血球之增加，雖比一回施灸時其程度低，而淋巴細胞則著明增加，為白血球增數之主因，而大單核細胞及移行型，施灸後一時減少，於一定時間後復舊，而鹽基性嗜好細胞則不定。

以上由施灸關於白血球之增加，三者之意見，大略一致，在時間的關係，亦大致相同，惟關於白血球之種類，時枝、青地兩博士，斷定其增多之主因，為中性多核白血球之增加，原博士則述前為中性多核白血球增多，後為淋巴細胞之增多云。

三、灸之關於噬盡作用

白血球之作用為噬盡作用，所謂噬盡作用者，存在血漿中之血球，與調理素共同協力吸食從體外侵入之細菌或異物而殺滅之，或移運至無害之場所之現象也。故噬盡作用乃為人體之自然抵抗力，甚為重要，據青地博士之實驗，噬盡作用在施灸後十五分開始亢進，二至三時間，平常增達至二倍乃至三倍，而其持續之時間，約為一週間，以上試驗，專從家兔之胸腹背腰等部，隨意選定左右各二個，合計四點，各點三回乃至四回施灸之，後在種種之時間（三十分乃至六日）採血，分離其血清，而後測知之，又博士在人體為同樣之實驗，其結果與前者之場合略同，平常增進一．五倍乃至二倍，在最近受灸之人體，亦認為有亢進效果。

四、灸之關於補體影響

所謂補體者，存在血漿中之殺菌性物質，有溶菌性補體與溶血性補體之二種。

青地博士關於溶血性補血體，欲檢索灸之影響，為多數實驗之結果，報告認為補體量之增加為適確。

時枝博士亦為與青地同樣之實驗補體量，在施灸後第二天開始增加，至第一日至達最高度，以後漸次減少，約至一個月後，恢復舊狀云。

五、灸之關於免疫體發生之影響

免疫體者，從其他之免疫處置，而血清中新產生之抗體是也。時枝博士研究灸之關於免疫產生，有良好之呈現，以傷寒桿菌，免疫家兔第一回注射後，為四○○倍，以對照之普通家兔為一二○○倍，表示四分之一之凝集價，於此可知免疫家兔，從施灸之影響，所產生之凝集素，比普通家兔有顯明增加。

六、施灸之關於血液凝固時間

就時枝博士之實驗，施灸之家兔，於三十分鐘後，認為有顯明之血液凝固時間遲緩，至六時間後，尚不能復其常態，二十四時間後漸復常態，但有一例，尚認為有多少短縮，要之依灸之作用，已明瞭血之凝固時間遲緩，且其經過，與血糖量之變化平衡。

七、施灸關於血糖之影響

時枝博士更以研究灸之關於血糖量之影響，發表其成績，謂以家兔施灸後，血糖量立即增加，在多數之場合，於二十分鐘間達至高度，其量約二倍或至二倍半，從此漸成減少之傾向，至翌日較施灸前減少，或反形增加，再至翌日而復舊，亦有不復舊者，共得三種之結果。要之，家免之血糖量由施灸而得確實著明之增量，可以無疑。

八、灸法之本態

原博士欲研究灸之本態，觀察施灸後之皮膚組織，灸痕之狀態，不但為一種熱刺激之反應，或許為何種物質溶入血液中，為第二次之時間發揮其作用，於是轉眼從內科諸學者之研究，被闡明為火傷之關係，從古來諸說紛紛之火傷死之真原因，察知其局部所發生加熱蛋白體之異常分解，產生「火傷毒素」之毒素為其起因，原博士研究灸作用之本態以後，檢索火傷及火傷毒素關於血球之影響，即以火傷家兔及施灸之家兔，血色數量，關於赤白血球之影響，不單純為熱刺激之結果，且得推斷為血清中，火傷毒素特別刺激造血器之作用為起因，更從灸之分量察之，過度施灸之動物，徐徐憔悴，食慾減少，體重減輕而不活潑，其狀態，恰與誤用蛋白體之分量時之副作用，現蛋白體憔悴相似，若即終止施灸，或減少回數與壯數，即漸漸恢復其元氣，於此點察知灸法之本態，得歸到為一種蛋白體之作用。

※結論

本編自第一節灸法之起源，至二十六節施灸之禁忌止，凡關於灸法之應用設施，雖未敢云為詳盡，然已括其大概，苟皆印入心腦，以之應付臨床，或不致有所憤事矣。二十七節以下，介紹日人之以科學方法，研究所得之學理，亦皆舉其概要，以其於灸之普通一般之學說，不適合於臨床研究，吾人知其梗概，蓋亦足矣。灸科學理之真面目，亦僅窺見豹之一斑耳，如百會之脫肛，肘尖之治腸癰，彼日人均認為有特殊效果，然未能以前者之研究，可得而解釋之也。灸之於疾病，有成效者，何止數百種，治脫肛、腸癰，僅其一端，如能以一一釋其真理之安在，庶可云已識得廬山之真相矣，然而千百年流傳之學術，欲一旦而盡抉其蘊，夫豈易言，一人之學識有限，即兀兀窮年以赴之，恐亦未必能盡，是希望有志者之共襄進行，引為己任，庶真理明，而道長存矣。

經穴學講義

※第一章總論

一、何謂經穴

研究鍼灸療病，必須熟諳經穴。經穴云者，凡研究中醫學家，無不知為人身之十二經絡與三百六十五穴也。其發明經穴學之源，出於《內經》，直行者謂之經，支出者謂之絡，穴為孔穴，則隸於經絡之中，《內經》言之甚詳，似有跡象可循，可信而依據者，故歷四、五千年，其學識不稍變，亦未而敢為之更動者，自歐風東漸，科學昌明，以生理解剖學之眼光觀察，實無如《內經》所謂之十二經絡與孔穴也。有謂經即神經，絡即血絡，穴為神經之支節處，其說頗近似，淡安初亦作如是觀，但以《內經》所云之循行路徑考之，絕少得相符也，則此說亦似是而實非矣。然則經穴究為何物，必須得一澈底之解釋，方足以盡吾儕研究者之責，顧此事匪易，非一人一時可得而解決者，必經數十百人，經若干年月，相互推測，實驗考證，方得一定論也，茲就管見釋之。穴者，為調整或預防臟腑百骸各種組織，發生變態時之刺激點耳。經者，刺激點之反射線耳。以刺激點與反射線，暫為經穴之解釋，讀者苟另有特見，吾儕以研究立場，悉可得而詳論之。

二、經穴之分類

何謂經穴一節，《內經》所定經穴之名稱，既不能如現代以科學方法，用解剖手術，實地徵尋可得，則其所定之名稱循行，似可不必採用矣，然又未也。反射線如聲如光，一過即滅，原無實質可求，既認穴為調整或預防臟腑筋骨各種組織之刺激點，經為刺激點之反射線，其無實質可尋也可知矣，祇求其驗之確而效之符，其名稱之如何，固可不必更張也。因是數年來，教學立說，仍本《內經》所定名稱，茲錄其定名如下列。

經分十二：一曰手太陰肺經，穴凡十一。二曰手陽明大腸經，穴凡二十。三曰足陽明胃經，穴凡四十五。四曰足太陰脾經，穴凡二十一。五曰手少陰心經，穴凡九。六曰手太陽小腸經，穴凡十九。七曰足太陽膀胱經，穴凡六十七。八曰足少陰腎經，穴凡二十七。九曰手厥陰心包絡經，穴凡九。十曰手少陽三焦經，穴凡二十三。十一曰足少陽膽經，穴凡四十四。十二曰足厥陰肝經，穴凡十四。共計十二經，穴為數三百○九，左右統計六百十八，分佈於頭身左右四肢。

上述之十二經，名曰正經，此外又有曰奇經者，其數八。一曰任脈，穴凡二十四。二曰督脈，穴凡二十八。三曰衝脈，穴凡二十二。四曰帶脈，穴凡六。五曰陽蹻，穴凡二十。六曰陰蹻，穴凡四。七曰陽維，穴凡三十二。八曰陰維，穴凡十四。八脈中除任督二脈所有穴獨立之外，其他六脈之穴，俱附於正經之中。

三、正經奇經之定義

正經十二，其名稱乃如上述，如為之歸類而言之，不外曰太陰、少陰、厥陰、太陽、少陽、陽明。太者，初也，大也。如日月之初升，其形倍大，人身以背側屬陽，腹側屬陰，循行之經線或穴位為最廣或最多，即以太稱之。在背側者，稱之曰太陽經，在腹側者，稱之曰太陰經，行於手者曰手太陽，行於足者曰足太陽。少者，衰也，微也。如日月之將西，其光漸衰而微也。四肢背腹兩側循行之經，其範圍不及其他各經之廣泛（指正經），乃以少陰、少陽名之，其以手足稱者，亦依在手在足而言也。陽明為陽之盛，厥陰為陰之極，適當夜半、日中，亦即介乎日夜之中，四肢腹背兩側循行之經，其範圍之廣狹，亦即介乎其中者，即以陽明、厥陰稱之，冠以手足者，正如上條所述，以其行於手部或足部也。

所謂奇經者，則別正經而言之也。奇者，倚也，寄也。其大部之經穴，悉寄於正經之中也。有謂奇，奇數也，對偶而言之，正經有臟腑表裏為之配，奇經則無臟腑等為之配，因名之曰奇，此說亦可通。其曰任、督、衝、帶、蹻、維者亦有說。任者，負也，其經行於腹側之中央，總負諸陰之經而任之。督者，理也，其經行於背側之中央，總統諸陽之經而理之也。衝者，以其經脈之氣能上衝，故名其脈曰衝。帶者，其脈環腹一周，如束帶然，因名其脈曰帶。維者，繫也，陽經由諸穴而連繫之，名其脈曰陽維。陰經由諸穴而連繫之，名其脈曰陰維。蹻者，捷也，言其脈自足直上而至頭也，亦正如登橋之級級上升也。在外側者，則曰陽蹻。在內側者，則曰陰蹻。

凡此諸說，即古人定名之義，吾人應作為醫學上之術語觀，作假定名詞觀，若泥之而謂必有是經有是脈，必如是循行，必如是定義，則尚待後之研究者之科學證明。

彼泥古者，以十二經八脈定陰配陽，劃表分裏，義理深奧，視為中醫學之精粹，莫與倫比。維新者，則目為空談虛妄，不值一顧，甚且執此以為攻擊之目的，此皆過偏之見也。學術隨時代而演進，吾人不能執四、五千年前之學理，以指謫古人之錯誤，當推測古人之立意，而修之刪之，去其蕪而存其精，使其成為完善之學術，始不負古人創學之深意，徒事攻擊，是為無理。若膠執古人之學識，奉為金科玉律，不敢稍微更易，甚且為之刻意解釋，愈解愈奧，益釋愈玄，有識之士，欲將經文稍稍更易者，則目為離經叛道，是欲揚其學而反閉其門也。吾儕當以溫古知新之精神，為改進中醫學術之方針，泥古不化，固為時代所不許，舍本務新，勢必使國粹盡亡而後已，亦非研究者之所應有也。編者釋上文，因感泥古與務新者之成見太深，故不嫌辭費而申述之。

四、周身名位解

研究經穴之入手，必先明經之循行，明經之循行，必先知周身之名位，然後讀各經循行之分野，可了然於胸中也。《醫宗金鑑》註周身名位，錄作參考。

頭：頭者，人之首也。凡物獨出之首，皆名曰頭。

腦：腦者，頭骨髓也，俗名腦子。

巔：巔者，頭頂也。頭頂之骨，俗名天靈蓋。

顖：顖亦作囟，巔前頭骨也。小兒初生未闔名曰囟門，已闔名曰囟骨，即天靈蓋後合之骨。

面：凡前曰面，凡後曰背，居頭之前，故曰面也。

顏：顏者，眉目間名也。

額顱：額前髮際之下，兩眉之上名曰額。一曰顙者，亦額之謂也。

頭角：額兩旁稜處之骨也。

鬢骨：即兩太陽之骨也。

目：目者，司視之竅也。

目胞：目胞者，一名目窠，一名目囊，即上下兩目外衛之胞也。

目綱：目綱者，即上下目胞之兩瞼邊，又名曰睫，司目之開闔也。

目內眥：目內眥者，乃近鼻之內眼角，以其大而圓，故又名大眥也。

目外眥：目外眥者，乃近鬢前之眼角也，以其小而尖，故稱目銳眥也。

目珠：目珠者，目睛之俗名也。

目系：目系者，目睛入腦之系也。

目骨眶：目眶者，目窠四圍之骨也。上曰眉稜骨，下即䪼骨，䪼骨之外即顴骨。

額：額者，鼻梁，即山根也。

鼻：鼻者，司臭之竅也。兩孔之界骨，名曰鼻柱，下至鼻之盡處，名曰準頭。

䪼：目之下眶骨，顴骨內下連上牙床者也。

頄；頄者，䪼內鼻旁，近生門牙之骨也。

顴：顴者，兩旁之高起大骨也。

顑：顑者，俗呼為腮。口旁頰前，肉之空軟處也。

耳：耳者，司聽之竅也。

蔽：蔽者，耳門也。

耳郭：耳郭者，耳輪也。

頰：頰者，耳前顴側面兩旁之稱也。

曲頰：曲頰者，頰之骨也。曲如環形，受頰車骨尾之鉤者也。

頰車：頰車者，下牙床骨也，總載諸齒，能咀食物，故名頰車。

人中：人中者，鼻柱之下，唇之上，穴名水溝。

口：口者，司言食之竅也。

唇：唇者，口端也。

吻：吻者，口之四周也。

頤：頤者，口角後，顑後下也。

頦：頦者，口下唇末之處，俗名下巴殼也。

頷：頷者，頷下結喉上兩側內空軟處也。

齒：齒者，口齦所生之骨也，俗名牙。有門牙、虎牙、槽牙、上下牙叢根之別。

舌：舌者，司味之竅也。

舌本：舌本者，舌之根也。

頏顙：頏顙者，口內之上二孔，司分氣之竅也。

懸壅垂：懸壅垂者，張口視喉上似乳頭之小舌也。

會厭：會厭者，覆喉管之上竅，似皮似膜，發聲則開，嚥食則閉，故為聲音之戶也。

咽：咽者，飲食之路也，居喉之後。

喉：喉者，通聲氣之路也，居咽之前。

喉嚨：喉嚨者，喉也，肺之系也。

嗌：嗌者，咽也，胃之系也。

結喉：結喉者，喉之管頭也。其人瘦者，多外見頸前，肥人則隱於肉內多不見也。

胸膺：胸者，缺盆下，腹之上，有骨之處也。膺者，胸前兩旁高處也，一名臆胸骨也，俗名胸膛。

𩩲䏏：𩩲骬者，胸之眾骨名也。

乳：乳者，膺上突起兩肉有頭，婦人以乳兒者也。

鳩尾：鳩尾者，即蔽心骨也。其質係脆骨，在胸骨之下，歧骨之間。

膈：膈者，胸下腹上，界內之膜也，名曰羅膈。

腹：腹者，膈之下曰腹，俗名曰肚。臍之下曰少腹，亦名小腹。

臍：臍者，人之初生胞蒂之處也。

毛際：毛際者，小腹下橫骨間叢毛之間際也。

篡：篡者，橫骨之下，兩股之前，相共結之凹也。前後兩陰之間，名下極穴，又名屏翳穴、會陰穴，即男女陰器之所也。

睪丸：睪丸者，男子前陰兩丸也。

上橫骨：上橫骨在喉前宛宛中，天突穴之外小灣，橫骨旁拄骨之骨也。

拄骨：拄骨者，膺上缺盆之外，俗名鎖子骨也，內接橫骨，外接肩解也。

肩解：肩解者，肩端之骨節解處也。

髃骨：髃骨者，肩端之骨也，即肩胛骨頭臼之上稜骨也。其臼接臑骨上端，俗曰肩頭。其外曲卷翅骨，肩後之稜骨也。其下稜骨在背肉內。

肩胛：肩胛者，即髃骨未成片骨也，亦名肩膊，俗名焮板子骨。

臂：臂者，上身兩大支之通稱也。一名曰肱，俗名肌膊中節。上下骨交接處，名曰肘。肘上之骨曰臑骨，肘下之骨曰臂骨。臂骨有正輔二骨，輔骨在上，短細偏外，正骨居下，長大偏內，俱下接腕骨也。

腕：腕者，臂掌骨交接處，以其宛曲故名也。當外側之骨各曰高骨，一名銳骨，亦名踝骨。

掌骨：掌骨者，手之眾指之本也。掌之眾骨，名壅骨，合湊成掌，非塊然一骨也。

魚：魚者，在掌外側之上隴起，其形如魚，故謂之魚也。

手：手者，上體所以持物也。

手心：手心者，即掌之中也。

指骨：指骨者，手指之骨也。第一大指名巨指，在外二節，本節在掌。第二名食指，又名大指之次指，三節在外，本節在掌。第三中指名將指，三節在外，本節在掌。第四指名無名指，又名小指之次指，三節在外，本節在掌。第五指名小指，三節在外，本節在掌。各節之交接處，皆有碎骨筋膜聯絡。

爪甲：爪甲者，指之甲也，足趾同。

歧骨：歧骨者，凡骨之兩叉者，皆名歧骨，手足同。

臑：臑者，肩膊下內側對腋處高起之白肉也。

腋：腋者，肩之下脅之上際，俗名肐肢窩。

脅肋：脅者，脅下至肋骨盡處之統名也。曰肋者，腋之單條骨之謂也。統脅肋之總，又名曰胠。

季脅：季脅者，肋之下，小肋骨也，俗名軟骨。

䏚：䏚者，脅下無肋骨空軟處也。

腦後骨：腦後骨者，俗呼腦杓。

枕骨：枕骨者，腦後骨之下隆起者是也。其稜或平或長，或圓不一。

完骨：耳後之稜骨，名曰完骨，在枕骨下兩旁之稜骨也。

頸項：頸項者，頸之莖也，又曰頸之側也。項者，莖之後也，俗名脖項。

頸骨：頸者，頭之莖也。肩骨上際之骨，俗名天柱骨也。

項骨：項骨者，頭後莖骨之上三節圓骨也。

背：背者，後身大椎以下，腰以上之通稱也。

膂：膂者，夾脊骨兩旁肉也。

脊骨：脊骨者，脊膂骨也，俗名脊梁骨。

腰骨：腰骨者，即脊骨十四椎下，十五、十六椎間，尻上之骨也。

胂：胂者，腰下兩旁尻骨上之肉也。

臀：臀者，胂下尻旁大肉也。

尻骨：尻骨者，腰骨下十七椎、十八推、十九椎、二十椎、二十一椎，五節之骨也。上四節紋之旁，左右各四孔，骨形內凹如瓦，長四、五寸許，上寬下窄，末節更小，如人參蘆形，名尾閭，一名骶端，一名橛骨，一名窮骨，在肛門後。其骨上外兩旁，形如馬蹄，附著兩髁骨上端，俗名骻骨。

肛：肛者，大腸下口也。

下橫骨、髁骨、楗骨：下橫骨在少腹下，其形如蓋，故名蓋骨也。其骨左右兩大孔上，兩分出向後之骨，骨如張扇，下寸許附著於尻骨之上。形如馬蹄之處，名曰髁骨。下分出向前之骨，末如楗柱，在於臀內，名曰楗骨，與尻骨成鼎足之勢，為坐之主骨也。婦人俗名交骨，其骨面名曰髖。俠髖之細骨名曰機，又名髀樞，外接股之髀骨也，即環跳穴處，此一骨五名也。

股：股者，下身兩大支之通稱也，俗名大腿小腿。中節上下交接處名曰膝。膝上之骨曰髀骨，股之大骨也。膝下之骨，曰䯒骨，脛之大骨也。

髀骨：髀者，膝上之大骨也。上端如杵，接柱髀樞，下端如鎚，接於䯒骨。

䯒骨：䯒骨者，俗名臁脛骨也。其骨兩根，在前者名成骨，又名骭骨，形粗膝外突出之骨也。在後者名輔骨，形細膝外側之小骨也。

伏兔：伏兔者，髀骨前之上起肉，似俯兔故曰伏免。

膝解：膝解者，膝之節解也。

臏骨：臏骨者，膝上蓋骨也。

連骸：連骸者，膝外側兩高骨也。

膕：膕者，膝後屈處，俗名腿凹也。

腨：腨者，下腿肚也，一名腓腸，俗云小腿肚。

踝骨：踝者，䯒骨之下，足跗之上，兩旁突出之高骨。在外為外踝，在內為內踝也。

足：足者，下體所以趨走也，俗名腳。

跗骨：跗者，足背也，一名足趺，俗稱腳面。跗骨者，足跗本節之眾骨也。

足心：足心者，即踵之中也。

跟骨：跟骨者，足後跟之骨也。

趾：趾者，足之指也，其數五，名為趾者，別於手也。居內之大者名大趾，第二趾名大指之次趾，第三趾名中趾，第四趾名小趾之次趾，第五居外之小者，名小趾。（足之指節與手指節同，其大趾之本節後內側圓骨形突者，名曰核骨。）

三毛：足大趾爪甲後為三毛，毛後橫紋為聚毛。

踵：踵者，足下面著於地之謂也。俗名腳底板。

五、骨度

欲準確經穴之部位，必知骨之計數，如匠之有規矩繩墨，方可以測量而計數之也。茲舉骨度法之尺度如下，所舉尺度，即以其所舉之尺度為尺度標準，非另有一種計尺也，名此尺曰同身寸，其尺寸必須同其身也。今之鍼家，但以中指中節角度為一寸者，僅遺法之一耳，未可以測全身之穴位也。

①全身

人身自頭項至足踵，共長七尺五寸。

②頭部

頭之大骨（頭蓋骨），周圍長二尺六寸。（作頭部橫寸之標準）（今以目內眥至外眥作一寸，為頭部橫寸之標準，尚有少許相差也）

前髮際至後髮際長一尺二寸。（作頭部直寸之標準）（如髮際不明，以眉心至大椎作一尺八寸計算，眉心上三寸為前髮際，大椎骨上三寸為後髮際）

③胸腹部

結喉以下至缺盆中長四寸。（此條應屬頸部）（結喉為喉頭之隆起處，缺盆為鎖骨部分，非穴名也）

缺盆以下，𩩲骬之中長九寸。（作胸部直寸之標準）（此指天突以下至胸骨端之長度，今以天突至膻中七寸四分計之）

胸圍四尺五寸（只當乳頭處測量）

兩乳之間廣九寸五分。（折作八寸，為胸部橫寸之標準）

𩩲骬中下至天樞長八寸。（為上腹部直寸之標準）（即歧骨下至臍中之長度八寸）

天樞以下至橫骨長六寸半。（折作五寸為下腹之直寸標準）（即臍中至橫骨之長度，今以臍中至橫骨上邊毛際部分作五寸計算）

腰圍四尺二寸。（作腰腹橫寸之標準）

橫骨橫長六寸五分。（作下腹部之橫寸標準）

④背部

脊骨以下至尾骶二十一節，長三尺。（背部標準，以脊椎為最準，但稍肥者，不易按摸，惟有依照背部折算法取之，其折法自大椎至尾閭通折三尺，上七節各長一寸四分一厘，共九寸八分七厘，中七節各長一寸六分一厘，共一尺一寸二分七厘，第十四節與臍平，下七節各長一寸二分六厘，共八寸八分二厘，統長二尺九寸九分六厘，不足四厘者，有零未盡也。）

⑤側部

自柱骨下行腋中，不見者長四寸。柱骨，頸項根骨也。

腋以下至季脅長一尺二寸。

季脅以下至髀樞長六寸。

髀樞下至膝中長一尺九寸。

橫骨上廉，下至內輔之上廉，長一尺八寸。

內輔之上廉以下至下廉長三寸五分。

內輔下廉下至內踝長一尺二寸。

內踝以下至地長三寸。

⑥四肢部

肩至肘長一尺七寸。

肘至腕長一尺。

腕至中指本節長四寸。

本節至末長四寸五分。

膝以下至外踝長一尺六寸。

膝膕以下至跗屬長一尺二寸。

跗屬至地長三寸。

按：四肢之取寸法，雖可以其長度而推之，今人為簡便計，每以指寸法推算，其法使本人之中指屈曲，取其中節兩端之橫紋尖，相去作一寸計算之，於實驗上，頗感便利與確效也，有以此法比量全身，則大誤矣。

※第二章經穴篇

【手太陰肺經穴】

＃手太陰肺經循行經文

肺，手太陰之脈，手太陰之脈，自足厥陰之期門穴內行循中脘，故起於中焦，中焦當中脘之分，手之三陰，從臟走手，皆自內而出也，下絡大腸，由中焦下繞大腸，還循胃口，自大腸復上行還循胃口，上脘賁門分也，上膈，屬肺，經膈膜而會屬於肺，從肺系，即肺管也，橫出腋下，膊之下，脅之上，曰腋。腋下即中府之旁，故謂從肺系而橫出腋下也，下循臑內，由中府處下行，而至上臂之臑內，即天府穴分，行少陰心主之前，經心經脈之前側，下肘中，過尺澤穴，循臂內上骨下廉，上骨即臂骨之上側一骨。上骨下廉，即上骨之下側也。即沿孔最、列缺之分，即入寸口，手腕後太淵穴分，上魚，腕上魚肉，循魚際，經魚際穴，出大指之端。至大指端少商穴。其支者，從腕後，其本經之分支從腕後列缺穴分出，直出次指內廉，出其端。直至次指之端商陽穴分，與大腸經脈相啣接。


按：手太陰肺經穴，凡一十一穴，左右共二十二穴，起於中府，止於少商，絡在列缺。

又：文內大字為經文，小字為註釋。

＃手太陰肺經穴分寸歌

太陰中府三肋間，上行雲門寸六許，雲在璇璣旁六寸，天府腋三動脈求，俠白肘上五寸主，尺澤肘中約紋是，孔最腕側七寸擬，列缺腕上一寸半，經渠寸口陷中取，太淵掌後橫紋頭，魚際節後散脈裏，少商大指內側端，鼻衄喉痺刺可已。

手太陰肺經穴，自胸部中府穴起，經臑臂內而至手大指端少商穴止，計十一穴。



一、中府

【解剖】

在第一肋骨之下，前胸壁之外上端，外層為大胸筋，內層為小胸筋，有腋窩動脈與靜脈，有前胸神經、中膊皮下神經。

【部位】

在雲門下一寸六分，與任脈華蓋穴相平，相去五寸。

【主治】

傷寒肺急胸滿、喘逆、咳嗽上氣不得臥、肺風面腫肩背痛、流涕浠、喉痺、少氣肩息汗出。

【摘要】

此穴為肺之募穴，又手足太陰之會也。主瀉胸中之熱，及身體之煩熱。

《百症賦》「胸滿更加噎塞，中府意舍所行」。

《千金》「上氣、欬逆短氣、氣滿食不下，灸五十壯」。

【取法】

仰臥，按乳上肋骨三枚之上，四枚之下，即第一肋骨之下，去中行五寸。

【鍼灸】

鍼五分至一寸深，不可太深，灸五壯至五十壯。

二、雲門

【解剖】

在鎖骨下窩部之外側端，內有三角筋及鎖骨下神經、前胸神經、胸肩峰動脈與靜脈。

【部位】

在巨骨鎖骨之下，離任脈璇璣旁六寸，中府微斜上一寸六分餘。

【主治】

傷寒、喉痺、欬逆、喘不得息、四肢熱不已、胸脅煩滿、肩痛不舉、胸脅徹背痛。

【摘要】

此穴主瀉四肢之熱。

《千金》「治癭上氣胸滿，可灸百壯」。

【取法】

仰臥，按鎖骨下凹陷中，去中行六寸取之，坐則平舉手取之。

【鍼灸】

鍼五分至一寸，灸五壯以上至百壯。

【注意】

針太深，能令氣短促。

三、天府

【解剖】

在腋下上膊部，有二頭膊筋、腋窩動脈靜脈及正中神經，其深處即上膊骨之上部。

【部位】

在腋下三寸，臂之內側，直對尺澤，距尺澤七寸。

【主治】

中風中惡、口鼻衄血、暴痺、寒熱痎瘧、目眩善忘、喘息不得臥、癭氣。

【摘要】

《百症賦》「天府合谷，鼻中衄血宜追」。

《千金》「治身重嗜臥不自覺，灸百十壯，鍼三分補之」。

《素問》〈至真要大論〉「天府絕，死不治」。絕者，腋窩動脈不搏動也。

【取法】

以手平舉，從尺澤上七寸取之，或以手向前平舉，鼻尖塗墨，俯首就臂，鼻尖到處著墨痕是穴。

【鍼灸】

鍼五分至一寸，禁灸，灸則令人逆氣，《千金》則灸之。

四、俠白

【解剖】

有三頭膊筋、上膊動脈、頭靜脈、內膊皮下神經、橈骨神經枝。

【部位】

在天府下二寸，尺澤上五寸。

【主治】

心痛短氣、嘔逆煩滿。

【摘要】

與內關合鍼，能開胸滿。

【取法】

以手平伸，從尺澤直上五寸取之。

【鍼灸】

鍼五分至一寸深，灸五壯。

五、尺澤

【解剖】

適當前膊與上膊之關節部、二頭膊筋腱之外面。

【部位】

在肘中約紋筋腱側。

【主治】

汗出中風、寒熱痎瘧、喉痺鼓頷、嘔吐上氣、心煩身痛、口乾喘滿、欬嗽吐濁、心痛氣短、肺脹息賁、心疼腹痛、風痺肘攣、四肢腫痛不舉、溺數遺矢、面白善嚏、悲愁不樂。

【摘要】

《千金》「治邪病四肢重痛諸雜候，尺澤主之」。

《席弘賦》「五般肘痛尋尺澤」。

《雜病穴法歌》「吐血尺澤功無比」。

《玉龍歌》「筋急不開手難伸，尺澤從來要認真」。又「兩肘拘攣筋骨連，艱難動作欠安然，只將曲池鍼瀉動，尺澤兼行是聖傳」。

【取法】

以手平伸，按取肘中，筋腱之外（大指側）取之。

【鍼灸】

鍼四分至八分、一寸深，不宜灸。

六、孔最

【解剖】

有長回後筋、膊橈骨筋及橈骨動脈與靜脈枝，有外膊皮下神經、橈骨神經之皮下枝。

【部位】

在尺澤下三寸，腕側橫紋上七寸。

【主治】

傷寒，發熱，汗不出、欬逆、肘臂痛，屈伸難、吐血、失音、頭疼、咽痛。

【摘要】

熱病汗不出，灸三壯即汗出。

【取法】

以手平伸，從腕橫紋端上量七寸，直對尺澤取之。

【鍼灸】

鍼三分至七分深，灸五壯。

七、列缺

【解剖】

此處為橈骨近關節處之上側，有橈骨動脈枝、外膊皮下神經、橈骨神經之皮下枝。

【部位】

去腕側一寸五分。

【主治】

偏風口眼喎斜、手肘痛無力、半身不遂、口噤不開、痎瘧寒熱、煩躁、咳嗽、喉痺、嘔沬、縱唇、健忘、驚癇、善笑、妄言妄見、面目四肢疼腫、小便熱痛、實則肩背暴腫汗出，虛則肩背寒慄、少氣不足以息。

【摘要】

此穴為手太陰之絡，別走陽明。

《千金》「治男子陰中疼痛，尿血精出，灸五十壯」。

《玉龍歌》「寒痰咳嗽更兼風，列缺二穴最堪攻，先把太淵一穴瀉，加多艾火即收功」。

《席弘賦》「氣刺兩乳求太淵，未應之時瀉列缺」。又「列缺頭痛及偏正，重瀉太淵無不應」。

《四總穴》「頭項尋列缺」。

《馬丹陽十二訣》「善療偏頭患，遍身風痺麻，痰涎頻壅上，口噤不開牙」。

【取法】

以手之大食二指之虎口交叉，食指盡處，筋骨罅中取之。

【鍼灸】

斜鍼二分至三分深，灸三壯。

八、經渠

【解剖】

有長外轉托筋、橈骨神經之皮下枝。

【部位】

在腕後五分，寸口脈上。

【主治】

傷寒，熱病，汗不出、心痛嘔吐、痎瘧寒熱、胸背拘急、胸滿脹、喉痺、欬逆上氣、掌中熱。

【摘要】

《百症賦》「熱病汗不出，大都更接於經渠」。

【取法】

伸臂腕橫紋上五分脈窠中取之。

【鍼灸】

鍼二分至三分深，禁灸，灸則傷血管。

九、太淵

【解剖】

有外轉托筋、橈骨動脈枝、橈骨神經之皮下枝。

【部位】

在寸口前橫紋上，緊接經渠。

【主治】

乍寒乍熱、煩躁狂言、胸痺氣逆、肺脹喘息、嘔噦噫氣、欬嗽咳血、咽乾心痛、目痛生翳赤筋、口僻、缺盆痛、肩背痛引臂、溺色變、遺矢、煩悶不得眠。

【摘要】

《席弘賦》「氣刺兩乳求太淵，未應之時瀉列缺」。又「列缺頭痛及偏正，重瀉太淵無不應」。又「五般肘痛尋尺澤，太淵鍼後卻收功」。

《玉龍歌》「寒痰欬嗽更兼風，列缺二穴最堪攻，先把太淵一穴瀉，多加艾火即收功」。

《神農經》「治牙疼及手腕無力疼痛，可灸七壯」。

【取法】

伸掌，於腕骨上陷中，掐之甚酸楚處取之。

【鍼灸】

鍼一二分深，灸三壯。

十、魚際

【解剖】

有拇指對向筋、短屈拇筋，有橈骨動脈之背枝動脈及橈骨神經枝。

【部位】

在大指本節後內側白肉際，散紋中。

【主治】

酒病身熱惡風、寒熱舌上黃、頭痛、欬吐血、傷寒汗不出、痺走胸背痛不得息、目眩煩心、少氣寒慄、喉燥咽乾、欬引尻痛、吐血、心痺悲恐、腹痛食不下、乳癰。

【摘要】

《百症賦》「喉痛兮，液門魚際去療」。

《一傳》「汗不出者，鍼太淵經渠通里，便得淋漓，更兼二間三間，便得汗至遍身」。

《千金》「齒痛不能飲食左患灸右，右患灸左」。

【取法】

手掌微握拳，側向上，於赤白肉際本節中央取之。

【鍼灸】

鍼三分至六分深，灸五壯。

十一、少商

【解剖】

有長屈拇筋與拇指內轉筋，分布橈骨神經枝。

【部位】

在拇指內側之第一節，去爪甲角如韭葉。

【主治】

頷腫、喉痺、乳蛾、咽腫喉閉、欬逆、痰瘧、煩心嘔吐、腹脹腸鳴、寒慄鼓頷、手攣指痛、掌中熱、口乾引飲、食不下。

【摘要】

此穴微刺出血，能泄諸臟之熱。

《乾坤生意》「凡初中風猝暴昏沉，痰涎壅盛，不省人事，牙關緊閉，藥水不下，急以三稜鍼刺此穴與諸井穴，使氣血流行，乃起死回生急救之妙穴」。

《百症賦》「少商曲澤，血虛口渴同施」。

《天星秘訣》「指痛攣急少商好」。

《資生》「咽中腫塞，水粒不下，鍼之立愈」。

《肘後歌》「剛柔二痙最乖張，口噤眼合面紅粧，熱血流入心肺腑，須要金鍼刺少商」。

《勝玉歌》「頷腫喉閉少商前」。

《雜病穴法歌》「小兒驚風刺少商，人中湧泉瀉莫深」。

【取法】

微握掌，手掌側向上，大指爪甲角一分許，赤白肉際處取之。

【鍼灸】

鍼微斜入一分許，瀉熱，宜以三稜鍼刺出血，不可灸，治精神錯亂，有灸之者。

【手陽明大腸經穴】

＃手陽明大腸經循行經文


大腸手陽明之脈，起於大指次指之端，食指，商陽穴也。手之三陽，從手走頭，循指上廉，上側二三間穴分也，出合谷兩骨之間，大指次指歧骨間，上入兩筋之中，腕中上側兩筋之陷中陽谿穴也，循臂上廉，經上下廉穴，入肘外廉，曲池穴分，上臑前廉，經五里、臂臑穴分，上肩出髃骨之前廉，肩髃穴分，上出於柱骨之會上，柱骨，乃天柱骨也。在肩骨之上，頸項之根，本經由肩髃上出膀胱之天柱穴，會於督脈之大椎穴，陽經會於督脈之大椎，故《內經》以此為會上，下入缺盆，自大椎而前行下缺盆，絡肺，絡繞於肺，下膈，屬大腸。由肺而下膈屬會於大腸，其支者，支而出者，從缺盆，上頸，經天鼎、扶突，貫頰，入下齒中，貫頰，入齒縫中，還出，挾口，由齒還出，沿口吻旁，交人中，左之右，右之左，經人中左右交貫，上挾鼻孔。自禾髎以至迎香。

按：手陽明大腸穴，凡二十穴，左右共四十穴，起於商陽，止於迎香，絡在偏歷。

＃手陽明大腸經穴分寸歌

商陽食指內側邊，二間尋來本節前，三間節後陷中取，合谷虎口歧骨間，陽谿腕上筋間是，偏歷交叉中指端，溫溜腕後去五寸，池前四寸下廉看，池前三寸上廉中，池前二寸三里逢，曲池曲肘紋頭盡，肘髎大骨外廉近，大筋中央尋五里，肘上三寸行向裏，臂臑肘上七寸量，肩髃肩端舉臂取，巨骨肩尖端上行，天鼎扶下一寸真，扶突人迎後寸五，禾髎水溝旁五分，迎香禾髎上一寸，大腸經穴是分明。

手陽明大腸經穴，自食指內側端開始起，經手臂肩頸而上入面部鼻旁之迎香穴止，共計二十穴。



一、商陽

【解剖】

有頭靜脈、指背動脈、橈骨神經之皮下枝。

【部位】

食指端內側，去爪甲角如韭葉。

【主治】

傷寒熱病汗不出、耳鳴耳聾、痎瘧、胸中氣滿、喘咳口乾、頤腫齒痛、目盲惡寒、肩背肢臂腫痛、急行缺盆中痛。

【摘要】

《乾坤生意》「治中風猝倒，暴卒昏沉，痰盛不省人事，牙關緊閉，藥水不下，急以三稜鍼出血之」。

《百症賦》「寒瘧兮，商陽太谿驗」。

【取法】

以手掌側置，於食指端爪甲角一分許，赤白肉際取之。

【鍼灸】

鍼一分深，灸三壯。

二、二間

【解剖】

同商陽。

【部位】

在食指關節第三節之前內側，當食指之旁面近關節處。

【主冶】

頷腫喉痺、肩背臑痛、鼽衄、齒痛、舌黃口乾、口眼歪斜、飲食不思、振寒、傷寒水結。

【摘要】

《席弘賦》「牙疼頭痛并咽痺，二間陽谿疾怎逃」。

《百症賦》「寒慄惡寒，二間疏通陰郄諳」。

《天星秘訣》「牙疼頭痛兼喉痹，先刺二間後三里」。

《玉龍歌》「牙疼陣陣苦相煎，穴在二間要得傳」。

【取法】

以手握拳側置，按食指本節前第三節骨邊陷中取之。

【鍼灸】

鍼一二分深，灸三壯。

三、三間

【解剖】

有指掌動脈、頭靜脈、橈骨神經。

【部位】

在第二掌骨端之凹陷處，即食指本節後陷中，去二間約一寸。

【主治】

鼽衄、熱病、喉痺咽塞、氣喘多吐、唇焦口乾、下齒齲痛、目眥急痛、吐舌捩頸、嗜臥、腹滿腸鳴洞泄、寒熱瘧、急食不通、傷寒氣熱、身寒善驚。

【摘要】

《席弘賦》「更有三間腎俞妙，善治肩背浮風勞」。

《百症賦》「目中漠漠，即尋攢竹三間」。

《捷徑》「治身熱氣喘、口乾目急」。

【取法】

握拳側置，按壓食指本節後骨節凹陷處取之。

【鍼灸】

鍼三分深，灸三壯。

四、合谷

【解剖】

此處為第一手背側骨間筋，有橈骨動脈、橈骨神經。

【部位】

在食指拇指凹骨間陷中，即第一掌骨與第二掌骨中間之陷凹處。

【主治】

傷寒大渴、脈浮在表、發熱、惡寒、頭痛脊強、風疹寒熱、痎瘧、熱病汗不出、偏正頭痛、面腫、目翳、唇吻不收、瘖不能言、口噤不開、腰脊引痛痿躄、小兒乳蛾、一切齒痛。

【摘要】

《千金》「產後脈絕不還，鍼合谷三分，急補之」。

《神農經》「鼻衄、目痛不明、牙疼、喉痺、疥瘡，可灸三壯至七壯」。

《蘭江賦》「傷寒無汗，瀉合谷，補復溜。若汗多不止，補合谷，瀉復溜」。

《席弘賦》「手連肩脊痛難忍，合谷太衝隨手取」。又「曲池兩手不如意，合谷下鍼宜仔細」。又「睛明治眼未效時，合谷光明安可缺」。又「冷嗽先宜補合谷，又須鍼瀉三陰交」。

《百症賦》「天府合谷，鼻中衄血宜追」。

《天星秘訣》「寒瘧面腫及腸鳴，先取合谷後內庭」。

《四總穴》「面口合谷收」。

《馬丹陽天星十二訣》「頭疼并面腫，瘧病熱還寒，齒齲及衄血，口噤不開言」。

《肘後歌》「口噤眼合藥不下，合谷一鍼效甚奇」。又「傷寒不汗合谷瀉」。

《勝玉歌》「兩手痠重難執物，曲池合谷共肩髃」。

《雜病穴法歌》「頭面耳目口鼻病，曲池合谷為之主」。又「赤眼迎香出血奇，臨泣太衝合谷侶」。又「耳聾臨泣與金門，合谷鍼後聽人語」。又「鼻塞鼻痔及鼻淵，合谷太衝隨手取」。又「舌上生苔合谷當」。又「牙風面腫頰車神，合谷臨泣瀉不數」。又「手指連肩相引疼，合谷太衝能救苦」。又「痢疾合谷三里宜」。又「婦人通經瀉合谷」。

【取法】

微握拳，側置，按虎口歧骨間，陷中取之。

【鍼灸】

鍼五分至一寸深，灸三壯，孕婦禁鍼。

五、陽谿

【解剖】

穴在舟狀骨與橈骨兩關節之中，有頭靜脈、橈骨動脈枝，有外膊皮下神經、橈骨神經。

【部位】

手腕橫紋之上側，兩筋間陷中，與合谷直。

【主治】

熱病狂言、傻笑、煩心、掌中熱、目赤翳爛、厥逆頭痛、胸滿不得息、寒熱痎瘧、嘔沬、喉痺、耳鳴、齒痛驚掣、肘臂不舉、痂疥。

【摘要】

《席弘賦》「牙疼頭痛兼喉痺，二間陽谿疾怎逃」。

《百症賦》「肩髃陽谿，消癮風之熱極」。

【取法】

手握拳側置，就合谷直上約一寸二分地位，陷中取之。

【鍼灸】

鍼二三分深，灸三壯。

六、偏歷

【解剖】

此處為短伸拇筋，有頭靜脈、橈骨動脈枝、後下膊皮下神經、橈骨神經。

【部位】

在腕後三寸。

【主治】

痎瘧寒熱、癲疾多言、目視、耳鳴、喉痺、口渴、咽乾、鼻衄、齒痛、汗不出。

【摘要】

此穴為手陽明之絡別走太陰。

《標幽賦》「利小便，治大人水蠱，鍼偏歷」。

【取法】

從陽谿直上三寸，對直曲池取之，或如列缺取法，兩手交叉取中指之端。

【鍼灸】

鍼二三分深，灸三壯。

七、溫溜

【解剖】

有長外轉拇筋、頭靜脈、橈骨動脈三分枝，與後下膊之皮下神經。

【部位】

去偏歷二寸。

【主治】

傷寒寒熱頭痛、喜笑狂言、噦逆吐沬、噎膈氣閉、口舌腫痛、喉痺、四肢腫、腸鳴腹痛、肩不得舉、肘腕痠痛。

【摘要】

《百症賦》「傷寒項強，溫溜期門而主之」。

【取法】

以手側置，從陽谿直上五寸，直對曲池取之。

【鍼灸】

鍼三四分深，灸三壯。

八、下廉

【解剖】

有長屈拇筋、頭動脈、橈骨動脈枝、後膊皮下神經、橈骨神經。

【部位】

曲池下四寸。

【主治】

勞瘵狂言、頭風痺痛、飱泄小腹滿、小便血、小腸氣、面無顏色、痃癖、腹痛不可忍、食不化、氣喘涎出、乳癰。

【摘要】

此穴與巨虛、三里、氣衝、上廉主瀉胃中之熱。

【取法】

以手側置，從曲池直下四寸取之。

【鍼灸】

鍼三至五分，灸五壯。

九、上廉

【解剖】

有長屈拇筋、中頭靜脈、橈骨動脈、外膊皮下神經、橈骨神經。

【部位】

曲池下三寸，下廉上一寸。

【主治】

腦風頭痛、咽痛喘息、半身不遂、腸鳴、小便濇、大腸氣滯、手足不仁。

【摘要】

此穴主瀉胃中之熱，與氣衝、三里、巨虛、下廉同。

【取法】

同下簾取法，直上一寸。

【鍼灸】

鍼五分至一寸深，灸五壯。

十、手三里

【解剖】

同上穴。

【部位】

曲池下二寸。

【主治】

中風口噼、手足不遂、五勞虛乏羸瘦、霍亂遺矢、失音、齒痛頰腫、瘰癧、手痺不仁、肘攣不伸。

【摘要】

《席弘賦》「腰背痛連臍不休，手中三里便須求」。又「手足上下鍼三里，食癖氣塊憑此取」。

《百症賦》「兩臂頑麻，少海就傍於三里」。

《通玄賦》「肩背痛治三里宜」。

《勝玉歌》「臂痛背疼鍼三里」。

《雜病穴法歌》「頭風目眩項捩強，申脈金門手三里」。又「手三里治肩連臍」。又「手三里治舌風舞」。

【取法】

照上穴取式，自曲池下量二寸是穴。

【鍼灸】

鍼五分至一寸深，灸五壯。

十一、曲池

【解剖】

肘彎合尖處，為長回後筋內膊筋之間，有橈骨動脈、橈骨神經。

【部位】

在肘外輔骨之陷中，屈肘橫紋頭。

【主治】

傷寒振寒、餘熱不盡、胸中煩滿熱渴、目眩耳痛、喉痹不能言、瘈瘲癲疾、繞踝風、手臂紅腫。

【摘要】

善治肘中痛、偏風半身不遂、風邪淚出、臂膊痛、筋緩無力、屈伸不便、皮膚乾燥痂疥、婦人經水不行。

《神農經》「治手肘臂膊疼細無力，半身不遂，發熱胸前煩滿，灸十四壯」。

《玉龍歌》「傴補曲池瀉人中」。

《百症賦》「半身不遂，陽陵遠達於曲池」。又「發熱仗少衝曲池之津」。

《標幽賦》「曲池肩井，甄權鍼臂痛而復射」。

《席弘賦》「曲池兩手不如意，合谷下鍼宜仔細」。

秦承祖「主大人小兒遍身痂疥風疹，灸之」。

《馬丹陽十二訣》「善治肘中痛，偏風手不收，挽弓開不得，筋緩莫梳頭，喉閉促欲死，發熱更無休，遍身風癬癩，鍼著即時瘳」。

《肘後歌》「鶴膝腫勞難移步，尺澤能舒筋骨疼，更有一穴曲池妙」。又「腰背若患攣急風，曲池一寸五分攻」。

《勝玉歌》「兩手痠重難執物，曲池合谷共肩髃」。

《雜病穴法歌》「頭面耳目口鼻病，曲池合谷為之主」。

【取法】

以手拱至胸前，乃就肘彎屈之橫紋尖上取之。

【鍼灸】

鍼一寸至一寸五分深，灸五壯至十壯。

十二、肘髎

【解剖】

在三頭膊筋部，有迴反橈骨動脈、頭靜脈、橈骨神經。

【部位】

在曲池上稍外斜一寸，大骨外廉陷中。

【主治】

肘節風痺臂痛不舉、麻木不仁、嗜臥。

【摘要】

手臂痛麻木。

【取法】

如取曲池式，按取上下膊關節間陷中處是穴。

【鍼灸】

鍼三分至五分深，灸三壯。

十三、五里

【解剖】

在二頭膊筋之旁，有橈骨副動脈、頭靜脈及內膊皮下神經。

【部位】

在肘上三寸，行向裏大筋中央。

【主治】

風勞驚恐、吐血、咳嗽、嗜臥、肘臂疼痛難動、脹滿氣逆、寒熱、瘰癧、目見𥉂𥉂、痎瘧。

【摘要】

《百症賦》「五里臂臑，生癧瘡而能治」。

【取法】

如取曲池式，手拱起，就曲池量上三寸。

【鍼灸】

此穴禁鍼，灸三壯至十壯。

十四、臂臑

【解剖】

此處為三角筋部，頭靜脈後，有迴旋上膊動脈、腋窩神經。

【部位】

在臂外側去肘七寸，肩髃下三寸。

【主治】

臂痛無力、寒熱、瘰癧、頸項拘急。

【摘要】

《百症賦》「五里臂臑，生癧瘡而能治」。

《千金》「治癭氣灸隨年壯」。

【取法】

由曲池量上七寸，對肩髃取之。

【鍼灸】

此穴宜以手舉平取之，禁鍼，但灸自七壯至百壯。

十五、肩髃

【解剖】

有三角筋迴轉上膊動脈、頭靜脈枝、鎖骨神經枝。

【部位】

在肩尖下寸許，罅陷中，舉臂有空陷。

【主治】

中風偏風、半身不遂、肩臂筋骨酸痛、不能仰頭、傷寒作熱不已、勞氣泄精憔悴、四肢熱、諸癭氣、瘰癧。

【摘要】

此穴主瀉四肢之熱。

《千金》「灸癭氣須十七八壯」。

《玉龍歌》「肩端紅腫痛難當，寒溼相爭氣血狂，若向肩髃明補瀉，管君多灸自安康」。

《天星秘訣》「手臂攣痺取肩髃」。

《百症賦》「肩髃陽谿，消癮風之熱極」。

《甄權》「唐臣狄欽患風痺，手不得伸，甄權鍼此穴立愈」。

《勝玉歌》「兩手痠重難執物，曲池合谷共肩髃」。

【取法】

以手平舉，按取肩尖骨下陷中。

【鍼灸】

灸偏風不遂，自七壯至七七壯，不可過多，多則使臂細，鍼一寸六分留六呼。

十六、巨骨

【解剖】

有三角筋、肩峰動脈枝、腋下靜脈枝、前胸廓神經。

【部位】

在肩髃上，肩胛關節前下陷中。

【主治】

驚癇、吐血、胸中有瘀血、臂痛不得屈伸。

【摘要】

一說此穴不宜鍼灸。

【取法】

按取肩端前面，即肩胛骨端之前側陷中是穴。

【鍼灸】

灸三壯至七壯。

十七、天鼎

【解剖】

有前項之不正筋分布、橫肩胛動脈、鎖骨上神經。

【部位】

離甲狀軟骨（即喉結）三寸五分，再下一寸。

【主治】

喉痺咽腫、不得食、暴瘖氣哽。

【摘要】

《百症賦》「天鼎間使，失音囁嚅而休遲」。

【取法】

從人迎（頸動脈跳動處）旁開一寸五分，直下二寸，當缺盆之上方取之。

【鍼灸】

鍼五分，灸五壯。

十八、扶突

【解剖】

為胸鎖乳頭筋部，有橫頸動脈及第三頸椎神經。

【部位】

去喉結（甲狀軟骨）三寸，天鼎上前一寸，人迎後一寸五分。

【主治】

咳嗽多唾、上氣喘息、喉中如水雞聲、暴瘖氣哽。

【取法】

從天鼎穴量上一寸。

【鍼灸】

鍼五分，仰而取之，灸三壯。

十九、禾髎

【解剖】

為上顎骨犬齒窩部，有下眼窩動脈、深部顏面靜脈、下眼窩神經枝之分佈。

【部位】

在人中旁五分。

【主治】

尸厥、口不可開、鼻瘡瘜肉、鼻塞鼽衄。

【摘要】

《靈光賦》「兩齆鼻衄鍼禾髎」。

《雜病穴法歌》「衄血上星與禾髎」。

【取法】

鼻孔之直下二分許取之。

【鍼灸】

鍼二分至三分，禁灸。

二十、迎香

【解剖】

為顏面方筋，有下眼窩動脈、深部顏面靜脈及下眼窩神經。

【部位】

在眼下一寸五分，禾髎斜上一寸，鼻窪外五分。

【主治】

鼻塞不聞香臭、瘜肉、多涕有瘡、鼽衄、喘息不利、偏風喎斜、浮腫、風動面癢（狀如蟲行）。

【摘要】

《玉龍歌》「不聞香臭從何治，迎香二穴可堪攻」。

《席弘賦》「耳聾氣閉聽會鍼，迎香穴瀉功如神」。

【取法】

鼻翼旁五分，當鼻窪溝中。

【鍼灸】

鍼二分至三分，此穴禁灸。

【足陽明胃經穴】

＃足陽明胃經循行經文



胃，足陽明之脈，起於鼻之交頞中，其經由大腸經迎香穴，上行啣接於足陽明經，旁納太陽之脈，納，入也。足太陽起晴明穴，與頞相近，陽明由頞中互交而下行，下循鼻外，承泣、四白之分，入上齒中，行上顎齒中，還出挾口，由上齒還出挾口吻地倉分，環唇，繞唇，下交承漿，交於承漿分，卻循頤後下廉，循頤後下側大迎分上行，出大迎，循頰車，過頰車，上耳前，下關分，過客主人，上關，循髮際，行懸釐、頷厭之分，經頭維，至額顱。會於督脈之神庭。其支別出者，從大迎前下人迎，循喉嚨，歷水突、氣舍之分，入缺盆，行少陰俞府之外，下膈，屬胃，絡脾。當上中脘分屬會脾胃。其直行而下者，從缺盆，下乳內廉，其直者，由缺盆直下而至乳根之穴分，下挾臍，入氣街中。由乳而下過臍之天樞穴分，而直下至氣街中。其支而別出者，起於胃口，幽門、下脘穴分，下循腹裏，由幽門循腹裏，過足少陰肓俞之外，下至氣街而合，與缺盆直下者，會合於氣街之分，以下髀關，會合而下扺髀關，扺伏兔，至伏兔，下膝臏中，經犢鼻穴分，下循脛外廉，經三里、巨虛等穴，下足跗，下至衝陽、陷谷等穴部分，入中指間。內庭、厲兌穴分。其支者，下廉三寸而別，由膝下三寸而別，下過豐隆分，入中指外間。抵中指之外側。其支者，又一別名，別跗上，由跗上別出，入大指間，出其端。自衝陽別行，斜入大趾，啣接於足太陰脾經。

按：足陽明胃經穴凡四十五，左右共九十穴，起於頭維，終於厲兌，絡在豐隆，募在中脘，井在厲兌。

＃足陽明胃經穴分寸歌

胃之經兮足陽明，承泣目下七分尋，四白目下方一寸，巨髎鼻孔旁八分，地倉俠吻四分近，大迎頷前寸三分，頰車耳下曲頰陷，下關耳前動脈行，頭維神庭旁四五，人迎喉旁寸五真，水突筋前迎下在，氣舍突外穴相乘，缺盆舍外橫骨內，相去中行四寸明，氣戶璇璣旁四寸，至乳六寸又分明，庫房屋翳膺窗近，乳中正在乳頭心，次有乳根出乳下，各一寸六不相侵，卻去中行須四寸，以前穴道為君陳，不容巨闕旁二寸，卻近幽門寸五新，其下承滿與梁門，關門太乙滑肉門，上下一寸無多少，共去中行二寸尋，天樞臍旁二寸間，樞下一寸外陵安，樞下二寸大巨穴，樞下三寸水道全，水下一寸歸來好，共去中行二寸邊，氣衝鼠鼷上一寸，又在曲骨二寸間，髀關膝上有尺二，伏兔膝上六寸是，陰市膝上方三寸，梁丘膝上二寸記，膝臏陷中犢鼻存，膝下三寸三里至，膝下六寸上簾穴，膝下七寸條口位，膝下八寸下廉看，下廉之旁豐隆係，卻是踝上八寸量，解谿跗上繫鞋處，衝陽跗上五寸喚，陷谷庭後二寸間，內庭次指外間陷，厲兌大次指外端。

本經自目下承泣穴開始，直下至大迎，另一枝自頭維穴下行，經頰車，下人迎，入胸前過腹部，至股之前面。直下過膝臏，行下腿外側之前面，下至跗上，出次趾端，計四十五穴。



一、承泣

【解剖】

為上顎骨部，有上唇固有舉筋，下側有半月狀骨（顴骨），有下眼窠動脈、下眼窠神經。

【部位】

在目下七分，與瞳子相直。

【鍼灸】

此穴鍼灸兩忌。

二、四白

【解剖】

亦為上顎骨部，有下眼窠動脈、下眼窠神經。

【部位】

在承泣下三分，去目一寸，直對瞳子。

【主治】

頭痛目眩、目赤生翳、瞤動、流淚、眼眩癢、口眼喎噼不能言。

【取法】

正坐按目眶骨下取之。

【鍼灸】

鍼二分深，不可太深，深則目成烏黑色，禁灸。

三、巨髎

【解剖】

亦為上顎骨部，有下眼窩動脈與下眼窩神經。

【部位】

在四白之下，距鼻孔旁七八分之間，適在顴骨之下。

【主治】

瘈瘲、唇頰腫痛、口喎、目障青盲無見、遠視𥉂𥉂、面風鼻腫、腳氣、膝脛腫痛。

【摘要】

《百症賦》「胸膈停留瘀血，腎俞巨髎宜鍼」。

【取法】

正坐，從鼻翼旁開，直對瞳子處取之。

【鍼灸】

鍼三分，禁灸。

四、地倉

【解剖】

此處為口輪匝筋之部，有顏面神經、三叉神經、上下口唇動脈。

【部位】

在口吻旁四分。

【主治】

偏風口眼歪斜、牙關不開、齒痛頰腫、目不得閉、失音不語、飲食不收、水漿漏落、眼瞤動、遠視𥉂𥉂、昏夜無見。

【摘要】

《百症賦》「頰車地倉穴，正口喎於片時」。

《靈光賦》「地倉能治口流涎」。

《肘後歌》「治蟲在臟腑食肌肉」。

《雜病穴法歌》「治口噤喎斜流涎多」。

【取法】

正坐從口角旁四分取之，斜鍼向頰車穴。

【鍼灸】

鍼五分至七分，灸七壯至七七壯，病左治右，病右治左，艾炷宜小，過大則口反喎，卻灸承漿即愈。

五、大迎

【解剖】

為下顎骨部，有咀嚼筋、外顎動脈、顏面神經。

【部位】

在曲頷前一寸三分。

【主治】

風痙口瘖、口噤不開、唇吻瞤動、頰腫牙痛、舌強不能言、目痛不能閉、口喎數欠、風壅面腫、寒熱瘰癧。

【摘要】

《百症賦》「目眩兮，顴髎大迎」。

《勝玉歌》「牙顋疼緊大迎前」。

【取法】

下顎隅之前一寸三分部位，鼓頤視之，下顎邊際有凹陷之處。

【鍼灸】

鍼三分，灸三壯。

六、頰車

【解剖】

為下顎骨部，有咀嚼筋、顏面神經、外顎動脈。

【部位】

在耳下一寸左右，曲頰上端近前陷中。

【主治】

中風牙關不開、失音不語、口眼歪斜、頰腫牙痛、不可嚼物、頸強不得回顧。

【摘要】

《百症賦》「頰車地倉穴，正口喎於片時」。

《玉龍歌》「口眼喎斜最可嗟，地倉妙穴連頗車」。

《勝玉歌》「瀉卻人中及頰車，治療中風口吐沬」。

《雜病穴法歌》「口噤喎斜流涎多，地倉頰車仍可與」。又「牙風面腫頰車神」。

【取法】

正坐開口，按曲頰處微前陷中取之。

【鍼灸】

鍼三分，灸三壯至七七壯，亦可斜向地倉，鍼七分深。

七、下關

【解剖】

為下顎骨之髁狀突起部，有咀嚼筋、顏面神經、外顎動脈。

【部位】

在耳前顴骨橋端之下，合口有空，張口則閉。

【主治】

偏風口眼喎斜、耳鳴耳聾、痛癢出膿、失欠牙關脫臼。

【取法】

按耳珠前約一寸，骨下陷中取之。

【鍼灸】

鍼三分，不可久留鍼，亦不可灸。

八、頭維

【解剖】

為前頭蓋骨部，有前頭筋、顳顬動脈枝、顏面神經。

【部位】

在額角入髮際去神庭旁四寸五分。

【主治】

頭風疼痛如破、目痛如脫、淚出不明。

【摘要】

《玉龍歌》「眉間疼痛苦難當，攢竹沿皮刺不妨，若是眼昏皆可治，更鍼頭維即安康」。

《百症賦》「淚出刺臨泣頭維之處」。

【取法】

正坐，自正中髮際入髮五分，神庭穴位旁開四寸五分取之。

【鍼灸】

鍼三至五分，沿皮下鍼，禁灸。

九、人迎

【解剖】

當胸鎖乳嘴筋之內緣，有外頸動脈、上頸皮下神經、舌下神經之下行枝。

【部位】

在頸部大動脈應手之處，去結喉旁一寸五分。

【主治】

吐逆霍亂、胸中滿、喘呼不得息、咽喉癰腫。

【取法】

按頸側部動脈跳動處，仰而取之。

【鍼灸】

鍼五七分，不可過深，禁灸。

十、水突

【解剖】

此處亦屬胸鎖乳嘴筋，有上頸皮下神經、舌下神經之下行枝、外頸動脈。

【部位】

在人迎下，氣舍上。

【主治】

欬逆上氣、咽喉癰腫、短氣喘息不得臥。

【取法】

取人迎氣舍之中間，仰而取之。

【鍼灸】

鍼五分，灸三壯。

十一、氣舍

【解剖】

在鎖骨上窩之內面，有內乳動脈、鎖骨上神經。

【部位】

在人迎之直下近陷凹中，旁為天突穴。

【主治】

欬逆上氣、喉痺、哽咽食不下、手腫項強不能回顧。

【取法】

端坐，按胸骨把柄端之上角外側邊取之。

【鍼灸】

鍼五分，灸三壯。

十二、缺盆

【解剖】

是處有闊頸筋，適當肺尖之部，有鎖骨下動脈、鎖骨神經。

【部位】

在結喉旁，橫骨上部之陷凹中。

【主治】

傷寒胸中熱不已、喘急息賁、欬嗽胸滿、水腫、瘰癧、缺盆中腫外潰、喉痺汗出。

【摘要】

主瀉胸中之熱，與大杼中府同。

【取法】

按取鎖骨上側，下直乳頭取之。

【鍼灸】

鍼五七分深，過深則令人逆息，孕婦禁鍼，灸三壯。

十三、氣戶

【解剖】

是處為乳腺部，即第一肋間，有大胸筋、小胸筋、內外肋間筋、上胸動脈、胸廓神經，中包肺臟。

【部位】

在鎖骨下一寸，去中行璇璣旁四寸。

【主治】

欬逆上氣、胸背痛、支滿喘急不得息、不知味。

【摘要】

《百症賦》「脅肋疼痛，氣戶華蓋有靈」。

【取法】

仰臥按取鎖骨下陷中，直對乳頭取之。

【鍼灸】

鍼五七分，灸三壯。

十四、庫房

【解剖】

在第二肋間，亦有大胸筋、小胸筋、內外肋間筋、上胸動脈、胸廓神經。

【部位】

在氣戶下一寸六分陷中。

【主治】

胸脅滿、欬逆上氣、呼吸不利、唾膿血濁沬。

【取法】

仰臥按取第二三肋間陷中，直對乳頭取之。

【鍼灸】

鍼五七分，灸三壯。

十五、屋翳

【解剖】

同上。

【部位】

在第三肋間部，即庫房下一寸六分陷中。

【主治】

欬逆上氣、唾膿血濁痰、身腫皮膚痛不可近衣。

【摘要】

《百症賦》「至陰屋翳，療癢疾之疼多」。

【取法】

仰臥取之。

【鍼灸】

鍼五七分，灸五壯。

十六、膺窗

【解剖】

此處為第四肋間，內為心臟部。

【部位】

在屋翳下一寸六分，去中行四寸。

【主治】

胸滿短氣不得臥、腸鳴注泄、乳癰寒熱。

【取法】

仰臥，從乳頭上一寸六分肋骨陷中取之。

【鍼灸】

鍼三至五分，灸五壯。

十七、乳中

【解剖】

在第五肋間，內為心臟部，外為前橫胸筋。

【部位】

適當乳之正中。

【鍼灸】

此穴不可鍼灸。

十八、乳根

【解剖】

在第六肋間，組織同上穴。

【部位】

去乳中一寸六分陷中。

【主治】

欬逆、膈氣不下食、噎病、胸下滿悶、臂痛腫、乳痛、乳癰、霍亂轉筋。

【摘要】

主噎食膈氣、食不下。

【取法】

仰臥，就乳頭直下之一寸六分肋間陷中取之。

【鍼灸】

鍼五七分，灸五壯。

十九、不容

【解剖】

當肋骨下通副胸骨腺，有直腹筋、上腹動脈、肋間神經，中為胃府。

【部位】去中行二寸，傍幽門一寸五分，傍巨闕二寸。

【主治】

腹滿、痃癖、胸背肩脅引痛、心痛唾血、喘嗽嘔吐、痰癖、腹虛鳴不嗜食、疝瘕。

【取法】

仰臥，自臍旁開二寸，直上六寸取之，適當第七肋骨之內側邊。

【鍼灸】

鍼五分，灸五壯。

二十、承滿

【解剖】

通副胸骨腺，有直腹筋、肋間神經、上腹動脈。

【部位】

在不容下一寸，去中行二寸，對上脘。

【主治】

腹脹腸鳴、脅下堅痛、上氣喘急、飲食不下、肩息膈氣、唾血。

【摘要】

《千金》「腸中雷鳴相逐痢下，灸五十壯」。

【取法】

仰臥，於不容下一寸取之。

【鍼灸】

鍼三分至八分，灸五壯。

二十一、梁門

【解剖】

有直腹筋、肋間神經、上腹動脈。

【部位】

在承滿下一寸，去中行二寸，對中脘。

【主治】

胸脅積氣、飲食不思、氣塊疼痛、大腸滑泄。

【取法】

仰臥，不容下二寸取之。

【鍼灸】

鍼三分至八分，灸七壯至二十一壯，孕婦禁灸。

二十二、關門

【解剖】

此處為橫行結腸部，有直腹筋、上腹動脈、肋間神經。

【部位】

在梁門下一寸，去中行二寸，對建里。

【主治】

積氣脹滿、腸鳴切痛、洩痢不食、俠臍急痛、痎瘧振寒遺溺。

【取法】

仰臥，臍旁二寸，直上三寸取之。

【鍼灸】

鍼五分至八分，灸五壯。

二十三、太乙

【解剖】

此處為小腸部，有直腹筋及上腹動脈。

【部位】

在關門下一寸，去中行二寸，對下脘。

【主治】

心煩、癲狂、吐舌。

【取法】

仰臥，臍旁二寸，直上二寸取之。

【鍼灸】

鍼五分至一寸，灸五壯。

二十四、滑肉門

【解剖】

此處為小腸部，有直腹筋、上腹動脈。

【部位】

在太乙下一寸，去中行一寸，對水分。

【主治】

癲疾狂走、嘔逆吐血、舌重舌強。

【取法】

仰臥，臍旁二寸，直上一寸取之。

【鍼灸】

鍼五分至一寸，灸三壯。

二十五、天樞

【解剖】

此處為小腸部，有直腹筋、上腹動脈。

【部位】

在臍旁二寸。

【主治】

奔豚泄瀉、赤白痢下、痢不止、食不化、水腫、腹脹腸鳴、上氣衝胸、不能久立、久積冷氣、繞臍切痛時上衝心、煩滿、嘔吐霍亂、寒瘧不嗜食、身黃瘦、女人癥瘕血結成塊、漏下、月水不調、淋濁帶下。

【摘要】

此穴為手陽明大腸之募，主治腸鳴瀉痢，腹痛氣塊，虛損勞弱，可灸自二十七壯至百壯。

《百症賦》「月潮違限，天樞水泉須詳」。

《勝玉歌》「腸鳴大便時泄瀉，臍旁兩寸灸天樞」。

【取法】

仰臥，臍旁二寸取之。

【鍼灸】

鍼七分至一寸，灸五壯至百壯，孕婦不可鍼。

二十六、外陵

【解剖】

亦屬小腸部，有直腹筋、下腹動脈。

【部位】

在天樞下一寸，去中行二寸，對陰交。

【主治】

腹痛心下如懸，下行腹痛。

【取法】

仰臥，天樞直下一寸取之。

【鍼灸】

鍼五分至八分，灸五壯

二十七、大巨

【解剖】

有直腹筋、下腹動脈。

【部位】

在外陵下一寸，去中行二寸，對石門。

【主治】

小腹脹滿、煩渴、小便難、㿉疝、四肢不收、驚悸不眠。

【取法】

仰臥，天樞直下二寸取之。

【鍼灸】

鍼五分至八分，灸五壯。

二十八、水道

【解剖】

有直腹筋、下腹動脈。

【部位】

在大巨下一寸，去中行二寸。

【主治】

肩背強急痠痛、三焦膀胱腎氣熱結、大小便不利、疝氣偏墜、婦人小腹脹痛引陰中、月經至則腰腹脹痛、胞中瘕、子門寒。

【摘要】

主三焦、膀胱、腎中熱氣。

《百症賦》「脊強兮水道筋縮」。

【取法】

仰臥，天樞直下三寸取之。

【鍼灸】

鍼五分半至八分半深，灸五壯。

二十九、歸來

【解剖】

是處為直腹筋之下部，有下腹動脈。

【部位】

在水道下一寸，去中行二寸。

【主治】

奔豚七疝、陰丸上縮入腹、痛引莖中、婦人血臟積冷。

【摘要】

《勝玉歌》「小腸氣痛歸來治」。

【取法】

天樞直下四寸取之。

【鍼灸】

鍼五分至八分，灸五壯。

三十、氣衝

【解剖】

為直腹筋之下部，有腸骨下腹神經、下腹動脈。

【部位】

在歸來下鼠鼷上一寸。

【主治】

逆氣上攻心腹、脹滿不得正臥、奔豚、㿗疝、大腸中熱、身熱腹痛、陰腫莖痛、婦人月水不利、小腹痛、無子、妊娠子上衝心、難產胞衣不下。

【摘要】

此穴主瀉胃中之熱。

《千金》「治石水，灸然谷、氣衝、四滿、章門」。

《百症賦》「帶下產崩，衝門氣衝宜審」。

註：主血多諸症，以三稜鍼刺此穴出血立愈。

【取法】

天樞之下五寸，適當橫骨之上邊取之。

【鍼灸】

鍼七分，灸七壯。

三十一、髀關

【解剖】

此處為外大股筋部，內有大腿骨股動脈、股神經。

【部位】

在伏兔之上，斜行向裏些，去膝一尺二寸。

【主治】

腰痛膝寒、足麻木不仁、黃疸痿痺、股內筋絡急、小腹引喉痛。

【取法】

正坐足下垂，以手掌後之橫紋對膝尖後按之，中指屈下再向前一次，中指伸直到處取之。

【鍼灸】

鍼五分至一寸，灸三壯。

三十二、伏兔

【解剖】

為外大股筋部，有股動脈關節枝、股神經。

【部位】

在膝上六寸。

【主治】

腳氣膝冷不得溫、風痺。

【取法】

正坐，足屈向後些，以手掌後橫紋對膝尖後按之，中指盡處取之。

【鍼灸】

鍼五分至一寸，禁灸。

三十三、陰市

【解剖】

為外大股筋部，有股動脈關節筋枝、股神經。

【部位】

在膝上三寸。

【主治】

腰膝寒如注水、痿痺不仁、不得屈伸、寒疝、小腹痛滿、少氣。

【摘要】

《玉龍歌》「腿足無力身立難，原因風溼致傷殘，倘若二市穴能灸，步履悠然漸自安」。

《千金》「水腫大腹灸隨年壯」。

《席弘賦》「心疼手顫少海間，若要除根覓陰市」。

《通玄賦》「膝胻痛陰市能治」。

《靈光賦》「兩足拘攣覓陰市」。

《勝玉歌》「腿股轉痠難移步，環跳風市及陰市」。

【取法】

正坐垂足，從膝上量三寸，陷中取之。

【鍼灸】

鍼三分，一說不可多灸。

三十四、梁丘

【解剖】

有外大股筋、股動脈、關節筋枝、股神經。

【部位】

在膝上二寸，陰市下一寸，兩筋間。

【主治】

腳膝痛、冷痺不仁、不可屈伸、足寒大驚、乳腫痛。

【摘要】

《神農經》「治膝痛不得屈伸」。

【取法】

如取上穴式，即於上穴下一寸陷中取之。

【鍼灸】

鍼三分，灸五壯。

三十五、犢鼻

【解剖】

為膝蓋骨之外側，有膝蓋固有韌帶，中通關節動脈，分佈上腿皮神經、腓骨神經。

【部位】

在膝眼外側之陷凹處。

【主治】

膝痛不仁、難跪起、腳氣、膝臏癰腫（潰者不可治，不潰者可治）。

【摘要】

善治風溼邪鬱之膝痛及腳氣。

【取法】

正坐垂足，按取膝臏骨外惻之膝眼，當膝眼之下，脛骨髁之上際取之。

【鍼灸】

鍼三分至六分，禁灸。

三十六、足三里

【解剖】

為前脛骨筋部，分佈迴反脛骨動脈及深腓骨神經。

【部位】

在膝眼下三寸，脛骨外廉。

【主治】

胃中寒、心腹脹痛、逆氣上攻、臟氣虛憊、胃氣不足、惡聞食臭、腹痛腸鳴食不化、大便不通、脊痛腰弱不得俯仰、小腸氣。

【摘要】

此穴主瀉胃中之熱，與氣衝、巨虛上下廉同。

秦承祖治食氣，水氣，蠱毒，痃癖，四肢腫滿，膝胻痠痛，目不明。

華陀療五勞七傷，羸瘦虛乏，瘀血癰乳。

《百症賦》「中邪霍亂，尋陰谷三里之程」。

《席弘賦》「手足上下鍼三里，食癖氣塊憑此取」。又「虛喘須尋三里中」。又「胃中有積刺璇璣，三里功多人不知」。又「氣海專能治五淋，更鍼三里隨呼吸」。又「耳內蟬鳴腰欲折，膝下明存三里穴」。又「若鍼肩井須三里，不刺之時氣未調」。又「腰連胯痛急，便於三里攻其隘」。又「腳痛膝腫鍼三里，懸鐘二陵三陰交」。又「腕骨腿疼三里瀉」。又「倘若膀胱氣未散，更宜三里穴中尋」。

《天星秘訣》「耳鳴腰痛先五會，次鍼耳門三里內」。又「若患胃中停宿食，後尋三里起璇璣」。又「牙疼頭痛并咽痺，先刺二間後三里」。

《玉龍歌》「寒溼腳氣不可熬，先鍼三里及陰交，再將絕骨穴兼刺，腫痛頓時立見消」。又「肝家血少目昏花，宜補肝俞力便加，更把三里頻瀉動，還光益血是無差」。又「水病之疾最難熬，腹滿虛脹不肯消，先灸水分并水道，後鍼三里及陰交」。又「傷寒過經猶未解，須向期門穴上鍼，忽然氣喘攻胸膈，三里瀉多須用心」。

《馬丹陽十二訣》「能愈心腹脹，善治胃中寒，腸鳴并泄瀉，腿股膝脛痠，傷寒羸瘦損，氣臌及諸般」。

《勝玉歌》「兩膝無端腫如斗，膝眼三里艾當施」。

《靈光賦》治氣上壅足三里。

《雜病穴法歌》「霍亂中脘可入深，三里內庭瀉幾許」。又「泄瀉肚腹諸般疾，三里內庭功無比」。又「脹滿中脘三里揣」。又「腰連腿疼腕骨升，三里降下隨拜跪」。又「腳膝諸痛羨行間，三里申脈金門侈」。又「冷風溼痺鍼環跳，陽陵三里燒鍼尾」。又「大便虛閉補支溝，瀉足三里效可擬」。又「小便不通陰陵泉，三里瀉下溺如注」。又「內傷食積鍼三里」。又「喘急列缺起三里」。

【取法】

正坐垂膝，以手掌覆膝蓋上，中指向下盡處，當胻骨外緣約一寸取之。

【鍼灸】

鍼一寸五分，灸三壯至百數十壯。

三十七、上巨虛

【解剖】

為前脛骨筋部，循行前脛骨動脈。

【部位】

在三里下三寸。

【主治】

臟氣不足、偏風腳氣、腰腿手足不仁、足脛痠、骨髓冷疼不能久立、俠臍腹痛、腸中切痛、飱泄食不化、喘息不能行、腹脅支滿。

【摘要】

此穴主瀉胃中之熱。

【取法】

正坐，以足跟著地，足尖足背聳起，從三里下三寸取之。

【鍼灸】

鍼五分至八分，灸三壯。

三十八、條口

【解剖】

有前脛骨筋、脛骨動脈、深腓骨神經。

【部位】

在三里下四寸，上巨虛下一寸。

【主治】

足膝麻木、寒痠腫痛、轉筋、溼痺、足下熱、足緩不收、不能久立。

【摘要】

《天星秘訣》「足緩難行先絕骨，次尋條口及衝陽」。

【取法】

依取上穴式，從上巨虛下一寸取之。

【鍼灸】

鍼三分至五六分，灸三壯。

三十九、下巨虛

【解剖】

有前脛骨筋、脛骨動脈。

【部位】

在三里下五寸。

【主治】

胃中熱、毛焦肉脫、汗不出、少氣不嗜食、暴驚狂言、喉痹、面無顏色、胸脅痛、飱泄膿血、小腸氣、偏風腿痠、腳不履地、熱風風溼、冷痺胻腫、足胕不收、女子乳癰。

【摘要】

此穴主瀉胃中之熱。

【取法】

依取上穴式，從條口下一寸取之。

【鍼灸】

鍼三分，灸三壯。

四十、豐隆

【解剖】

此處亦為前脛骨筋，有脛骨動脈與神經。

【部位】

在外踝上八寸。

【主治】

頭痛面腫、喉痹不能言、風逆癲狂好笑、厥逆、胸痛如刺、大小便難、怠惰、腿膝痠痛屈伸不便、腹痛肢腫、足冷寒溼。

【摘要】

此穴為足陽明絡別走太陰者。

《玉龍歌》「痰多須向豐隆瀉」。

《百症賦》「強間豐隆之際，頭痛難禁」。

《席弘賦》「豐隆專治婦人心中痛」。

《肘後歌》「哮喘發來寢不得，豐隆刺入三分深」。

【取法】

正坐足垂，從外踝上量八寸，與下巨處相並，微上些取之。

【鍼灸】

鍼五分至一寸，灸三壯。

四十一、解谿

【解剖】

此處為足跗關節之環狀韌帶部，有前內踝動脈、大薔薇神經。

【部位】

在足腕上繫鞋帶處，去衝陽一寸半，去內庭六寸半。

【主治】

風氣面浮、頭痛、目眩生翳、氣上衝、喘欬、腹脹、癲疾、煩心、悲泣驚瘛、轉筋霍亂、大便下重、股膝胻腫。又：瀉胃熱善饑不食，食即支滿腹脹及療痎瘧寒熱。

【摘要】

《神農經》「治腹脹腳腕痛，目眩頭疼，可灸七壯」。

《玉龍歌》「腳背疼起丘墟穴，斜鍼出血即時輕，解谿再與商丘識，補瀉行鍼要辨明」。

《百症賦》「驚悸忡怔，取陽交解谿弗誤」。

《一傳》「氣發噎將死，灸之效」。又「腹虛腫、足脛虛腫，灸之效」。

《肘後歌》「傷寒脈洪當瀉解，沉細之時補便瘳」。

【取法】

足跗關節之前面正中，以兩中指從後跟正中，左右向前並行，至前面相會處陷中取之。

【鍼灸】

鍼三分至五分，灸五壯。

四十二、衝陽

【解剖】

是處為大趾長伸筋部，有前內踝動脈與大薔薇神經。

【部位】

在足跗上五寸，足背最高之部動脈中。

【主治】

偏風面腫、口眼喎斜、齒齲、傷寒，發狂，振寒，汗不出、腹堅大不嗜食、發寒熱、足痿跗腫，或胃瘧先寒後熱，喜見日月光，得火乃快然者，於方熱時鍼之出血立寒。

【摘要】

此穴鍼之出血不止者死。

《天星秘訣》「足緩難行先絕骨，次尋條口及衝陽」。

【取法】

按取足背高骨動脈搏動處陷罅中取之。

【鍼灸】

鍼三五分，灸三壯。

四十三、陷谷

【解剖】

此處為短總趾伸筋腱部，有第一骨間背動脈、趾背神經。

【部位】

在次趾外本節後，去內庭二寸。

【主治】

面耳浮腫及水病善噎、腸鳴腹痛、汗不出、振寒、痎瘧、疝氣、少腹痛。

【摘要】

胃脈弦者，瀉此則木平而胃氣自盛。

《百症賦》「腹內腸鳴，下脘陷谷能平」。

【取法】

按次趾外側本節之後陷中取之。

【鍼灸】

鍼三分至五分，灸三壯。

四十四、內庭

【解剖】

有短總趾伸筋、第一骨間背動脈、趾背神經。

【部位】

在次趾中趾之間，腳叉縫盡處之陷凹中。

【主治】

四肢厥逆、腹滿不得息、惡聞木聲、振寒咽痛齒齲、口喎、鼻衄、癮疹、赤白痢疾不嗜食。

【摘要】

此穴主療久瘧不愈并腹脹。

《玉龍歌》「小腹脹滿氣攻心，內庭二穴要先鍼」。

《天星秘訣》「寒瘧面腫及腸鳴，先取合谷後內庭」。

《千金》「三里內庭，治肚腹之病妙」。

《捷徑》治石蠱。又「大便不通，宜瀉此」。

《馬丹陽十二訣》「能治四肢厥，喜靜惡聞聲，癮疹咽喉痛，數欠及牙疼，瘧疾不思食，耳鳴即便清」。

《雜病穴法歌》「霍亂中脘可入深，三里內庭瀉幾許」。又「泄瀉肚腹諸般疾，三里內庭功無比」。又「兩足痠麻補太谿，僕參內庭盤根楚」。

【取法】

按次趾外側本節之前一二分許，陷凹中。

【鍼灸】

鍼二分至四分深，灸三壯。

四十五、厲兌

【解剖】

是處為長總趾伸筋腱附著部之外側，分佈趾背動脈、趾背神經。

【部位】

在足次趾外側爪甲角。

【主治】

尸厥、口噤氣絕（狀如中惡）、心腹滿、水腫、熱病汗不出、寒熱瘧不食、面腫喉痺、齒齲、惡風鼻不利，多驚發狂、好臥、足寒膝臏腫痛。

【摘要】

《百症賦》「夢魘不甯，厲兌相諧於隱白」。

【取法】

次趾外側爪甲角分許取之。

【鍼灸】

鍼一分，灸一壯。

【足太陰脾經穴】


＃足太陰脾經循行經文

脾足太陰之脈，起於大趾之端，隱白穴，循趾內側白肉際，沿趾內側赤白肉際而上，過核骨後，足大趾本節後起核骨，又名圖骨，上內踝前廉，上內踝微前，商丘穴分，上腨內，走上足肚，循脛骨後，由三陰交上腨內，循䟰骨後漏谷，交出厥陰之前，至地機之分，上膝股內前廉，經膝之內側血海，而上至箕門，入腹，過衝門，入腹內行，屬脾，絡胃，行於中下脘之分，會於脾而絡於胃，上膈，挾咽，由胃部腹哀處上膈，由周榮外曲折向上至大包，外折向上會中府，行經人迎，連舌本，接於舌根，散舌下。轉散舌下而終。其支者，復從胃別，上膈，由腹哀別行，經中脘之分上膈，注於心。行膻中之裏，注於心之分，以交於手少陰。

按：足太陰脾經穴凡二十一，左右共四十二，起於隱白，止於大包，絡在公孫與大包。

＃足太陰脾經穴分寸歌

大趾內側端隱白，節前陷中求大都（原作節後），太白核前白肉際，節後一寸公孫呼，商丘踝前陷中逢，踝上三寸三陰交，踝上六寸漏谷是，膝下五寸地機朝，膝下內側陰陵泉，血海膝臏上內廉，箕門穴在魚腹取，動脈應手越筋間，衝門橫骨兩端同，去腹中行三寸半，衝上七分府舍求，舍上三寸腹結算，結上三寸是大橫，卻與臍平莫胡亂，中脘之旁四寸取，便是腹哀分一段，中庭旁五食竇穴，膻中去六是天谿，再上寸六胸鄉穴，周榮相去亦同然，大包腋下有六寸，淵腋之下三寸絆。



一、隱白

【解剖】

有足背動脈、淺腓骨神經。

【部位】

在大趾內側端。

【主治】

腹脹喘滿不得臥、嘔吐食不下、胸中痛、煩熱暴泄、衄血、尸厥不識人、足寒不得溫、婦人月事過時不止、小兒客忤驚風。

【摘要】

婦人月事過時不止鍼之立愈。

《百症賦》「夢魘不甯，厲兌相諧於隱白」。

《雜病穴法歌》「尸厥百會一穴美，更鍼隱白效昭昭」。

【取法】

從大趾內側去爪甲角赤白肉分際取之。

【鍼灸】

鍼一分，禁灸。

二、大都

【解剖】

有足背動脈、深在腓骨神經。

【部位】

在大趾內側本節前。

【主治】

熱病汗不出、不得臥、身重骨痛、傷寒，手足逆冷、腹滿嘔吐悶亂、腰痛，不可俯仰、四肢腫痛。

【摘要】

此穴凡婦人孕後或新產未及三月不宜灸。

《千金》「治大便難，灸如年壯（每一歲一壯），霍亂下瀉不止，灸七壯」。

《席弘賦》「氣滯腰疼不能立，橫骨大都宜救急」。

《百症賦》「熱病汗不出，大都更接於經渠」。

《肘後歌》「腰腿疼痛十年春，服藥尋方枉費金，大都引氣探根本」。

【取法】

大趾內側第二趾骨後端，當核骨之前陷中取之。

【鍼灸】

鍼三分，灸三壯。

三、太白

【解剖】

第一趾骨之第二節後部，與第一蹠骨之間，有長伸𧿹筋、足背動脈、腓骨神經。

【部位】

在大趾本節後。

【主治】

身熱煩滿、腹脹食不化、嘔吐瀉痢膿血、腰痛、大便難、氣逆霍亂、腹中切痛腸鳴、膝股胻痠轉筋、身重骨痛。

【摘要】

《通玄賦》「太白一穴能宣導於氣衝」。

【取法】

大趾本節後內側有如梅核骨之下陷中取之。

【鍼灸】

鍼二分至四分深，灸三壯。

四、公孫

【解剖】

有長伸𧿹筋足背動脈、腓骨神經。

【部位】

大趾本節後一寸，即孤拐骨後赤白肉際。

【主治】

寒瘧不食、癇氣，好太息，多寒熱，汗出，喜嘔、卒面腫、心煩多飲、膽虛腹虛、水腫腹脹如鼓、脾冷胃痛。

【摘要】

此穴為足太陰之絡別走陽明者，又為八法穴之一。

《神農經》「治腹脹心疼，灸七壯」。

《席弘賦》「肚疼須是公孫妙」。

《標幽賦》「脾冷胃疼瀉公孫而立愈」。

《雜病穴法歌》「腹痛公孫內關原」。

【取法】

按取足跗高骨之處，向內側下方骨邊取之。

【鍼灸】

鍼四分至一寸深，灸三壯。

五、商丘

【解剖】

為前脛骨之筋腱部，有後內踝動脈及神經。

【部位】

在內踝骨下微前陷凹中。

【主治】

胃脘痛、腹脹腸鳴不便、脾虛令人不樂、身寒善太息、心悲氣逆、喘嘔舌強、脾積痞氣、黃疸、寒瘧、體腫支節痛、怠惰嗜臥、黃疸痔疾、陰股內痛、狐疝走引小腹、疼痛不可俛仰。

【摘要】

《神農經》「治脾虛腹脹胃脘痛，灸七壯」。

《玉龍歌》「腳背疼起丘墟穴，斜鍼出血即時輕，解谿再與商丘識，補瀉行鍼要辨明」。

《百症賦》「商丘痔漏而最良」。

《勝玉歌》「腳背痛時商丘刺」。

【耿法】

按取內踝骨前側凹陷中。

【鍼灸】

鍼三分，灸三壯。

六、三陰交

【解剖】

為長總趾屈筋之下部，有後脛骨動脈之分枝及神經。

【部位】

在內踝上，除踝三寸。

【主治】

脾胃虛弱、心腹脹滿、不思飲食、脾病身重、四肢不舉、飱泄血痢、痃癖、臍下痛不可忍、中風卒厥、不省人事、膝內廉痛、足痿不行。

【摘要】

此穴為足太陰厥陰少陰之會。凡女人難產，月水不禁，赤白帶下，先瀉後補。小腸疝氣偏墜，木腎腫痛，小便不通，渾身浮腫，先補後瀉。

《玉龍歌》「寒溼腳氣不可熬，先鍼三里及陰交」。

《席弘賦》「腳痛膝腫鍼三里，懸鐘二陵三陰交」。又「小腸氣塞痛連臍，速瀉三陰交莫遲」。又「冷嗽先宜補合谷，卻須鍼瀉三陰交」。

《百症賦》「鍼三陰於氣海，專司白濁重遺精」。

《天星秘訣》「脾病氣痛先合谷，後鍼三陰交莫遲」。又「胸膈痞滿先陰交，鍼到承山飲食美」。

《乾坤生意》「小腸疝氣，鍼大敦陰交不可緩」。

《雜病穴法歌》「舌裂出血尋內關，太衝陰交走上部」。又「冷嗽只宜補合谷，三陰交瀉即時往」。又「嘔噎陰交不可饒」。又「死胎陰交不可緩」。

【取法】

內踝上，除踝骨直上三寸取之。

【鍼灸】

鍼三分，灸三五壯，妊娠不可鍼。

七、漏谷

【解剖】

為比目魚筋部，即腓腸筋之內端，有脛骨動脈枝、脛骨神經。

【部位】

在三陰交上三寸。

【主治】

膝痺腳冷不仁、腸鳴腹脹、痃癖冷氣、小腹滿、飲食不為肌膚、小便不利、失精。

【取法】

從三陰交直上三寸取之。

【鍼灸】

鍼三分，禁灸。

八、地機

【解剖】

為腓腸筋內端，有脛骨動脈枝、脛骨神經。

【部位】

在膝下五寸內側。

【主治】

腰痛不可俯仰、溏泄腹脹、水腫不嗜食、精不足、小便不利、足痹痛、女子癥癖。

【摘要】

《百症賦》「女子經事改常，自有地機血海」。

【取法】

以足伸直，從膝臏正中內側，直下五寸取之。

【鍼灸】

鍼三分，灸三壯。

九、陰陵泉

【解剖】

居腓骨頭之下，即二頭股筋之連附處，有反迴脛骨動脈及外腓腸皮下神經。

【部位】

淺在腓骨神經，在膝下內輔骨下陷中，與陽陵泉相對，去膝橫開二寸餘。

【主治】

霍亂寒熱、胸中熱、不嗜食、喘逆不得臥、疝瘕腹中寒、脅下滿、水脹腹堅、腰痛不可俯仰、陰痛氣淋遺精、小便不利、遺尿、泄瀉、足膝紅腫。

【摘要】

《神農經》治小便不通、疝癖，可灸七壯。

《千金》「小便不禁，鍼五分，灸隨年壯，又水腫不得臥，灸百壯」。

《玉龍歌》「膝蓋紅腫鶴膝風，陽陵二穴亦可攻，陰陵鍼透尤收效」。

《太乙歌》「腸中切痛陰陵調」。

《席弘賦》「陰陵泉治心胸滿」。又「腳痛膝腫鍼三里，懸鐘二陵三陰交」。

《百症賦》「陰陵水分，治水腫之臍盈」。

《天星秘訣》「若是小腸連臍痛，先刺陰陵後湧泉」。

《通玄賦》「陰陵能開通水道」。

《雜病穴法歌》「小便不通陰陵泉，三里瀉下溺如注」。

【取法】

以足直伸，膝之內輔骨下，下廉陷中取之，即脛骨頭之下部內緣陷中，與陽陵相對。

【鍼灸】

鍼五分至七分，灸三壯。

十、血海

【解剖】

為內大股筋下部，有上膝關節動脈及股神經。

【部位】

在膝臏上二寸，膝之內側白肉際。

【主治】

女子崩中漏下、月事不調、帶下、逆氣腹脹。又主腎臟風、兩腿瘡癢溼不可當。

【摘要】

《百症賦》「婦人經事改常，自有地機血海」。又「痃癖兮，衝門血海強」。

《靈光賦》「氣海血海療五淋」。

《勝玉歌》「熱瘡臁內年年發，血海尋來可治之」。

《雜病穴法歌》「五淋血海男女通」。

【取法】

從膝蓋骨內緣之上二寸，普通取法，正坐垂足，以手掌按膝上，大指端按著之處取之。

【鍼灸】

鍼五分至八分，灸五壯。

十一、箕門

【解剖】

此處為內大股筋部分，股上膝關節動脈，及股神經。

【部位】

在內股去血海六寸，動脈應手。

【主治】

五淋小便不通、遺溺、鼠鼷腫痛。

【取法】

正坐垂足，從血海直上六寸取之。

【鍼灸】

鍼五分，灸三壯，一說此穴禁鍼。

十二、衝門

【解剖】

占恥骨地平枝之端，微上斜中，內為直腸，有下腹動脈之恥骨枝、下腹神經。

【部位】

接上恥骨縫際。

【主治】

中寒積聚、淫濼、陰疝、妊娠衝心、難乳。

【摘要】

帶下產崩，衝門氣衝宜審。又「痃癖兮，衝門血海強」。

【取法】

仰臥，從曲骨橫開三寸五分部位取之。

【鍼灸】

鍼七分，灸五壯。

十三、府舍

【解剖】

為內斜腹筋之下部，分布下腹動脈之恥骨枝與腸骨下腹神經。

【部位】

在腹結下三寸，去中行三寸半。

【主治】

疝癖、腹脅滿痛、上下嗆心、積聚痺痛、厥氣霍亂。

【取法】

仰臥，從衝門直上七分取之。

【鍼灸】

鍼七分，灸五壯。

十四、腹結

【解剖】

有內斜腹筋、下腹動脈、腸骨下腹神經。

【部位】

在大橫下一寸三分。

【主治】

欬逆、遶臍腹痛、中寒瀉痢、心痛。

【取法】

仰臥，從臍旁四寸，直下一寸三分取之。

【鍼灸】

鍼五分至一寸，灸五壯。

十五、大橫

【解剖】

為內外斜腹筋部，中臟小腸，有下腹動脈、肋間神經枝、腸骨下腹神經。

【部位】

去中行四寸，與臍相平。

【主治】

大風逆氣、四肢不舉、多寒善悲。

【摘要】

《百症賦》「反張悲哭，仗天衝大橫須精」。

【取法】

仰臥，從臍旁四寸取之。

【鍼灸】

鍼五分至七分，灸三壯。

十六、腹哀

【解剖】

有內外斜腹筋、上腹動脈、肋間神經枝、腸骨下腹神經。

【部位】

在中脘旁四寸微下些，大橫上三寸半。

【主治】

寒中食不化、大便膿血、腹痛。

【取法】

仰臥，手外開，從乳頭直下，中脘旁開四寸微下些取之。

【鍼灸】

鍼五分至七分，灸五壯。

十七、食竇

【解剖】

在第五六肋骨之間，當胃之上，有大胸筋、內外肋間筋、肋間動脈、前胸神經。

【部位】

去中庭五寸，在第五肋間部。

【主治】

胸脅支滿、欬吐逆氣、飲不下、膈有水聲。

【取法】

仰臥，手外開，從中庭旁五寸，肋間陷中取之。

【鍼灸】

鍼四分，灸五壯。

十八、天谿

【解剖】

在第四五肋之骨間，有大胸筋、胸動脈、前胸神經。

【部位】

在第四肋間部，去中行六寸，乳頭旁二寸。

【主治】

胸滿喘逆上氣、喉中作聲、婦人乳腫、乳癰。

【取法】

仰臥手外開，從乳旁二寸，肋間陷中取之。

【鍼灸】

鍼四分，灸五壯。

十九、胸鄉

【解剖】

在第三、四肋骨之間，有大胸筋、長胸動脈、長胸神經。

【部位】

在第三肋間，天谿上一寸六分。

【主治】

胸脅支滿引背痛不得臥轉側。

【取法】

仰臥，手外開，從天谿上一寸六分肋間陷中取之。

【鍼灸】

鍼四分，灸五壯。

二十、周榮

【解剖】

在第二、三肋骨之間，有大胸筋、長胸動脈、長胸神經。

【部位】

在胸鄉上一寸六分，中府下一寸六分。

【主治】

胸病不得俯仰、欬逆食不下。

【取法】

仰臥手外開，從胸鄉上一寸六分肋間陷中取之。

【鍼灸】

鍼四分，灸五壯。

二十一、大包

【解剖】

在第九肋間部，有外斜腹筋、上腹動脈、長胸神經。

【部位】

腋窩下六寸，淵腋下三寸。

【主治】

胸中喘痛、腹有大氣不得息（實則身盡痛，虛則百節盡皆縱）。

【摘要】

此穴為脾之大絡，四肢百節皆縱者補之。

【取法】

仰臥，手外開，從食竇穴橫開三寸，肋間陷中。

【鍼灸】

鍼三分，灸三壯。

【手少陰心經穴】

＃手少陰心經循行經文


心手少陰之脈，起於心中，由脾經而來，出屬心系，附著脊骨之系也，下膈，當臍上二寸之分，絡小腸。絡繞於小腸。其支者，從心系，心肺連接之系，上挾咽，出任脈之外而挾咽，繫目系。達目球通腦之系，而合於內眥。其直者，復從心系，卻上肺，出腋下，從心系直上肺臟之分，出循腋下而抵極泉，下循臑內後廉，自極泉而至臑之內側，行厥陰心主之後，經青靈穴，下肘內廉，少海穴分，循臂後廉，經靈道、通里等穴，抵掌後兌骨之端，入掌內後廉，過少府穴，循小指之內出其端。抵少衝，而與小腸經接。

按：手少陰心經穴凡九穴，左右共十八穴，起於極泉，止於少衝。

＃手少陰心經穴分寸歌

少陰心起極泉中，腋下筋間動引胸，青靈肘上三寸覓，少海肘後五分充，靈道掌後一寸半，通里腕後一寸同，陰郄去腕五分的，神門掌後銳骨逢，少府小指本節末，小指內側是少衝。

本經穴起於腋窩內之極泉穴，直下經肘中抵掌，出小指之內側少衝穴止，凡九穴，左右共計十八穴。



一、極泉

【解剖】

在大胸筋之上膊下部與三角筋之境界間，有腋下動脈靜脈、中膊皮下神經、尺骨神經。

【部位】

在腋窩內兩筋間。

【主治】

心脅滿痛、肘臂厥寒、四肢不收、乾嘔、煩渴、目黃。

【取法】

手平伸，掌向前，按其腋窩臂側兩筋間動脈跳動處取之。

【鍼灸】

鍼三分，灸七壯。

二、青靈

【解剖】

在肘上三頭膊筋近旁，為重要靜脈之一部及腋窩動脈枝、正中神經。

【部位】

在肘上三寸。

【主治】

頭痛、目黃、振寒、脅痛、肩臂不舉。

【取法】

手平舉，掌向上，從少海直上三寸取之。

【鍼災】

此穴禁鍼，灸三壯。

三、少海

【解剖】

在二頭膊筋之筋腱旁，有尺骨副動脈與靜脈、中膊皮下神經與正中神經。

【部位】

在肘內廉。

【主治】

寒熱齒痛、目眩、發狂、癲癇羊鳴、嘔吐涎沬、項不得回、頭風疼痛、氣逆、瘰癧、肘臂腋脅痛攣不舉。

【摘要】

《席弘賦》「心痛手顫少海間，若要除根覓陰市」。

《百症賦》「兩臂頑麻，少海就傍於三里（手）」。

《雜病穴法歌》「心痛肘顫少海求」。

《勝玉歌》「瘰癧少海天井邊」。

【取法】

屈肘向頭，於肘內側端約五分部份骨邊取之。

【鍼灸】

鍼三分，不宜灸。

四、靈道

【解剖】

為內尺骨筋部，有中靜脈、尺骨動脈、中膊皮下神經、尺骨神經。

【部位】

在掌後一寸五分。

【主治】

心痛、悲恐、乾嘔、瘈瘲、肘攣、暴瘖不能言。

【摘要】

此穴主治心痛。

《肘後歌》「骨寒髓冷火來燒，靈道妙穴分明記」。

【取法】

掌後銳骨橫紋端，直上一寸五分筋間取之。

【鍼灸】

鍼三分，灸五壯。

五、通里

【解剖】

為內尺骨筋部，有尺骨動脈、中膊皮下神經、尺骨神經。

【部位】

在腕側後一寸。

【主治】

熱病頭痛、目眩面熱、無汗懊憹、暴瘖、心悸悲恐畏人、喉痺苦嘔、虛損數欠、少氣遺溺、肘臂腫痛、婦人經血過多崩漏。

【摘要】

此穴為手少陰絡別走太陽者。

《神農經》「治目眩頭疼，可灸七壯」。

《玉龍歌》「連日虛煩面赤粧，心中驚悸亦難當，若須通里穴能得，一用金鍼體便康」。

《百症賦》「倦言嗜臥，往通里大鍾而明」。

《馬丹陽十二訣》「欲言聲不出，懊惱及怔忡，實則四肢重，頭顋面頰紅，虛則不能食，暴瘖面無容」。

【取法】

同上穴，下五分部位取之。

【鍼灸】

鍼三分，灸三壯。

六、陰郄

【解剖】

有尺骨動脈、中膊皮下神經、尺骨神經。

【部位】

在通里下半寸，去腕五分。

【主治】

鼻衄、吐血、失音不能言、霍亂中滿、灑浙惡寒、厥逆、驚恐、心痛。

【摘要】

《百症賦》「寒慄惡寒，二間疏通陰郄諳」。又「陰郄後谿，治盜汗之多出」。

《標幽賦》「瀉陰郄止盜汗」。

【取法】

掌後銳骨橫紋端上五分，兩筋間取之。

【鍼灸】

鍼三分，灸三壯。

七、神門

【解剖】

在豌豆骨之下，有深掌側動脈與中靜脈、尺骨神經。

【部位】

在掌後銳骨（豌豆骨）之端陷中，陰郄下五分。

【主治】

瘧疾心煩欲得冷飲、惡寒則欲就溫、咽乾不嗜食、驚悸心痛、少氣身熱面赤、發狂喜笑上氣、嘔血吐血、遺溺失音、健忘、心積伏粱、大人小兒五癇、手臂攣掣。

【摘要】

《百症賦》「發狂奔走，上脘同起於神門」。

《玉龍歌》「癡呆之症不堪親，不識尊卑枉罵人，神門獨治癡呆病」。

《雜病穴法歌》「神門專治心癡呆」。

《勝玉歌》「後谿鳩尾及神門，治療五癇立便瘥」。

【取法】

掌後銳骨橫紋端取之。

【鍼灸】

鍼三分，灸三壯。

八、少府

【解剖】

有指掌動脈與尺骨神經指掌枝。

【部位】

在手小指本節後，骨縫陷中。

【主治】

痎瘧久不愈、振寒煩滿少氣、胸中痛、悲恐畏人、背痠腋肘攣急、陰挺出、陰癢、陰痛、遺尿、偏墜、小便不利。

【摘要】

此穴主治心胸痛。《肘後歌》「心胸有病少府瀉」。

【取法】

以小次二指彎曲向掌心，適當二指端之間。

【鍼灸】

鍼三分，灸三壯。

九、少衝

【解剖】

有指掌動脈與尺骨神經之指掌枝。

【部位】

在小指內廉之端。

【主治】

熱病，煩滿，上氣、心火炎上、眼赤血少、嘔吐血沬及心痛、冷痰少氣、悲恐善驚、口熱咽酸、胸脅痛、乍寒乍熱、臂臑內後廉痛、手攣不伸。

【摘要】

《百症賦》「發熱仗少衝曲池之津」。

《玉龍歌》「膽寒心虛病如何，少衝二穴功最多」。

凡初中風，猝倒，暴厥，昏沉，痰涎壅盛，不省人事，牙關緊閉，水藥不下，亟以三稜鍼刺少商、商陽、中衝、關衝、少衝、少澤、以流通氣血，乃起死回生之妙穴。

【取法】

小指內側端爪甲角分許取之。

【鍼灸】

鍼一分，灸三壯。

【手太陽小腸經穴】

＃手太陽小腸經循行經文


小腸手太陽之脈，由小指內側端心經少衝穴而來，起於小指之端，少澤穴，循手外側，經後谿穴，上腕出踝中，腕骨穴，直上，經養老等穴，循臂骨下廉，支正穴分，出肘內側兩骨之間，兩骨尖中，少海穴分，上循臑外後廉，行手陽明少陽之外，出肩解，肩後骨縫肩貞穴分也，繞肩胛，繞肩胛下天宗等穴分，交肩上，曲垣穴分，左右交於兩肩之上，會於督脈之大椎，入缺盆，由交肩上入缺盆，絡心，當膻中之分，而絡於心，循咽，下膈，抵胃，屬小腸。自缺盆循咽，下膈，經上、中脘，抵胃下，行任脈之外，當臍上二寸之分，屬小腸。其支者，從缺盆，循頸，上頰，經天窗等穴而上進耳，抵顴髎，至目銳眥。由目外眥下，抵耳中之聽宮。其支者，別頰，上，由頰至目下睛明穴，以交於足太陽經。抵鼻，至目內眥。

按：手太陽經穴凡十九，左右共三十八穴，起於少澤，止於聽宮，絡在支正。

＃手太陽小腸經穴分寸歌

小指端外為少澤，前谷外側節前覓，節後捏拳取後谿，腕骨腕前骨陷側，銳骨下陷陽谷討，腕後銳上覓養老，支正腕後五寸量，小海肘端五分好，肩貞胛下兩筋解，臑俞大骨下陷保，天宗秉風後骨中，秉風髎外舉有穴，曲垣肩中曲肩陷，外俞去脊三寸從，中俞二寸大椎旁，天窗扶突後陷詳，天容耳下曲頰後，顴髎面鳩銳端量，聽宮耳中大如菽，此為小腸手太陽。

本經穴起自小指外側端少澤穴起，上行過腕側，至肘尖直上抵肩胛後下側，繞肩胛，經頸側而至面部顴骨，斜抵耳前聽宮穴，凡一十九穴，左右共三十八穴。



一、少澤

【解剖】

在手小指尖，有指背動脈、尺骨神經之分枝。

【部位】

在小指端爪甲側。

【主治】

痎瘧寒熱，汗不出、喉痺舌強、心煩咳嗽、瘈瘲、臂痛項痛，不可回顧、目生翳、婦人無乳。

【摘要】

《千金》「治耳聾不得眠，補之」。

《玉龍歌》「婦人吹乳痛難消，吐血風痰稠似膠，少澤穴內明補瀉，應時神效氣能調」。

《百症賦》「攀睛，攻肝俞少澤之所」。

《靈光賦》「少澤應除心下寒」。

註：凡初中風、卒暴昏沉、痰涎壅盛、不省人事，急以三稜鍼刺少商、商陽、中衝、少衝、少澤出血，使氣血流通，乃起死回生救急之妙穴。

《雜病穴法歌》「心痛翻胃刺勞宮，寒者少澤灸手指」。

【取法】

小指外側端，去爪甲角分許取之。

【鍼灸】

鍼一分，灸三壯。

二、前谷

【解剖】

有外轉小指筋、指背動脈、尺骨神經枝。

【部位】

在小指外側本節前之陷凹處。

【主治】

熱病，汗不出、痎瘧、癲疾、耳鳴、喉痺、頸項頰腫引耳後、咳嗽、目翳、鼻塞、吐乳、臂痛。

【摘要】

此穴主治熱病無汗補之。

【取法】

手握拳，於小指本節前骨邊陷中取之。

【鍼灸】

鍼一分，灸一壯。

三、後谿

【解剖】

此穴在手轉小指筋，有重要靜脈、指背動脈、尺骨神經枝。

【部位】

在小指外側本節後陷中，第五掌骨之前外端。

【主治】

痎瘧寒熱、目翳、鼻衄、耳聾、胸滿項強、癲癇、臂攣急、五指盡痛。

【摘要】

《神農經》「治項頸不得回顧、髀寒肘疼，灸七壯」。

《玉龍歌》「時行瘧疾最難禁，穴法由來未審明，若把後谿穴尋得，多加艾火即時輕」。

《蘭江賦》「後谿專治督脈病，癲狂此穴治還輕」。

《百症賦》「陰郄後谿，治盜汗之多出」。又「後谿環跳，腿疼刺而即輕」。又「治疸消黃，諧後谿勞宮而看」。

《通玄賦》「癇發癲狂兮，憑後谿而療理」。

《千金》「後谿列缺，治胸項之痛」。

《肘後歌》「脅肋腿痛後谿妙」。

《勝玉歌》「後谿鳩尾及神門，治療五癇立便瘥」。

【取法】

以手握拳，適當拳尖取之。

【鍼灸】

鍼三分，灸一壯。

四、腕骨

【解剖】

此處為小指外轉筋，有腕骨背側動脈與靜脈、尺骨神經。

【部位】

在豌豆骨側之旁側，即手外側腕前起骨下陷中。

【主治】

熱病，汗不出、脅下痛，不得息、頸項腫寒熱、耳鳴、目出冷淚、生翳、狂惕、偏枯，臂肘不得屈伸、瘧疾，煩悶頭痛、驚風瘈瘲、五指掣攣。

【摘要】

《通玄賦》「固知腕骨袪黃」。

《玉龍歌》「腕中無力痛艱難，握物難兮體不安，腕骨一鍼雖見效，莫將補瀉等閒看」。又「脾疾之症有多般，致成翻胃吐食難，黃疸亦須尋腕骨，金鍼必定奪中脘」。

《雜病穴法歌》「腰連腿疼腕骨升，三里降下隨拜跪」。

【取法】

握拳，按取銳骨端之上外側陷中取之。

【鍼灸】

鍼二分，灸三壯。

五、陽谷

【解剖】

有迴前方筋、深屈指筋、腕骨背側動脈、內膊皮下神經、尺骨神經。

【部位】

在手腕側之兩踝間。

【主治】

癲疾發狂妄言左右顧、熱病，汗不出、脅痛項腫寒熱、耳聾、耳鳴、齒痛、臂不舉、小兒瘈瘲舌強。

【摘要】

《百症賦》「陽谷俠谿，頷腫口噤並治」。

【取法】

銳骨之下陷中，適當尺骨莖狀突起之下際，握拳取之。

【鍼灸】

鍼二分，灸三壯。

六、養老

【解剖】

當尺骨筋腱之側，有尺骨動脈之背枝及尺骨神經。

【部位】

腕後一寸，手踝骨上。

【主治】

肩骨痠疼、肩欲折、臂如拔、手不能自上下、目視不明。

【摘要】

《百症賦》「目覺𥉂𥉂，急取養老天柱」。

註：療腰重痛不可轉側，起坐艱難，筋攣腳痹，不可屈伸。

【取法】

腕後高骨上陷中，屈手取之。

【鍼灸】

鍼二分，灸三壯。

七、支正

【解剖】

此處為總指伸筋歧出前膊骨間動脈之分枝。

【部位】

去腕後五寸。

【主治】

五勞癲狂、驚風寒熱、頷腫項強、頭痛目眩、風虛驚恐悲愁、腰背酸、四肢乏力、肘臂不能屈伸、指痛不能握。

【摘要】

此穴為手太陽之絡脈，別走少陰者。

《百症賦》「目眩兮，支正飛揚」。

【取法】

曲肘，從腕骨與肘尖之中間取之。

【鍼灸】

鍼三分灸三壯。

八、小海

【解剖】

在三頭膊筋間，有下尺骨副動脈、橈骨神經枝。

【部位】

在尺骨鶯嘴突起之上端，去肘尖五分陷中，即肘內側大骨外，去肘端五分。

【主治】

肘臂肩臑頸項痛、寒熱、齒根腫痛、風眩瘍腫、小腹痛、五癇瘈瘲。

【摘要】

此穴主肘臂痛。

【取法】

以手屈向肩，按其肘尖外側兩骨窩中取之。

【鍼灸】

鍼三分，灸三壯。

九、肩貞

【解剖】

有小圓筋、迴旋肩胛動脈、腋下神經、肩胛上神經。

【部位】

在肩峰突起後側之下。

【主治】

傷寒寒熱頷腫、耳鳴耳聾、缺盆肩中熱痛、風痺手足不舉。

【取法】

肩背下腋縫上端取之。

【鍼灸】

鍼五分，灸三壯。

十、臑俞

【解剖】

有肩胛骨棘下筋、橫肩胛動脈、肩胛上神經。

【部位】

肩貞上一寸。

【主治】

臂痠無力、肩痛引胛、寒熱氣腫痠痛。

【摘要】

此穴為手太陽、陽維、陽蹻三脈之會。

【取法】

肩端後側，肩胛骨端下陷中取之。

【鍼灸】

鍼五分至八分，灸三壯。

十一、天宗

【解剖】

有僧帽筋、肩胛骨棘下筋、肩胛動脈與神經。

【部位】

在肩貞斜上。

【主治】

肩骨痠痛、肩胛後廉痛、頰頷腫。

【取法】

由臑俞沿肩胛骨下內行，當肩胛橫骨之中央部分取之。

【鍼灸】

鍼五分至八分深，灸三壯。

十二、秉風

【解剖】

有僧帽筋、肩胛骨動脈與神經。

【部位】

在肩髃骨後。

【主治】

肩痛不可舉。

【取法】

按取肩胛橫骨上側外端陷中取之（舉臂有空）。

【鍼灸】

鍼五分，禁灸。

十三、曲垣

【解剖】

有僧帽筋、肩胛橫舉筋、頸動脈、肩胛骨神經。

【部位】

在肩之中央曲胛陷中。

【主治】

肩臂熱痛、拘急周痺。

【取法】

由秉風向內開，肩胛上際中央陷中取之。

【鍼灸】

鍼五分，灸十壯。

十四、肩外俞

【解剖】

有僧帽筋、肩胛橫舉筋、肩胛神經頸動脈。

【部位】

在肩胛上廉，去脊三寸。

【主治】

肩胛痛發寒熱引項攣急、周痺寒至肘。

【取法】

肩胛上側，從陶道外開三寸取之。

【鍼灸】

鍼五分，灸三壯。

十五、肩中俞

【解剖】

有小方稜筋、肩胛動脈、肩胛神經。

【部位】

在項側肩外俞斜向上五分許。

【主治】

咳嗽上氣、吐血、寒熱、目視不明。

【取法】

從肩外俞斜上，大椎旁二寸取之。

【鍼灸】

鍼三分，灸十壯。

十六、天窗

【解剖】

此處當胸鎖乳頭筋之前，有內外頸之兩動脈、中頸皮下神經。

【部位】

在耳下頸側大筋間。

【主治】

頸癭腫痛、肩胛引項，不得回顧、頰腫、齒噤、耳聾、喉痛、暴瘖。

【取法】

以人迎、扶突為標準，向後開一寸取之。

【鍼灸】

鍼三分，灸三壯。

十七、天容

【解剖】

有耳下腺內顎動脈、頸靜脈、顏面神經。

【部位】

在耳下頸筋間。

【主治】

癭氣頸腫，不可回顧、齒噤，不能言、耳鳴、耳聾、喉痺，咽中如哽、寒熱、胸滿、嘔逆吐沬。

【取法】

天窗上一寸取之。

【鍼灸】

鍼五分至八分，灸三壯。

十八、顴髎

【解剖】

此處有下眼窩動脈、三叉神經第二枝之下眼窩神經。

【部位】

在面鳩骨下廉銳骨端。

【主治】

口喎、面赤目黃、眼瞤不止、䪼腫、齒痛。

【摘要】

《百症賦》「目眩兮，顴髎大迎」。

【取法】

按取顴骨下之陷凹處取之。

【鍼灸】

鍼三分，禁灸。

十九、聽宮

【解剖】

此處為咀嚼筋，有上顎動脈、顏面神經。

【部位】

在耳前珠子傍。

【主治】

失音、癲疾、心腹痛、耳內蟬鳴、耳聾。

【摘要】

《百症賦》「聽宮脾俞，袪盡心下之悲悽」。

【取法】

按耳珠前之陷中取之。

【鍼灸】

鍼三分，灸三壯。

【足太陽膀胱經穴】

＃足太陽膀胱經循行經文



膀胱足太陽之脈，由小腸經遞來，起於目內眥，睛明穴，上額，交巔。由攢竹上而至絡却穴，左右斜行而交於巔頂之百會穴。其支者，從巔至耳上角。由百會旁行至耳上角，過足少陽膽經。其直者，從巔入，絡腦，自百會行通天至玉枕，入絡於腦，還出，別下項，自腦後出，別下項，由天柱而下會於督之陶道，循肩內，挾脊，抵腰中，由陶道循肩膊內側挾脊兩旁，下行經各俞穴而抵腰中，入循膂，絡腎，屬膀胱。循挾脊之內，而絡於腎、膀胱。其支者，從腰中下，挾脊，貫臀。由腰中分支循脊而下，經四髎，貫臀之會陽，入膕中。經承扶、委陽等穴而入委中。其支者，從膊內左右別下，貫胛，由肩膊內左右別行，下貫髀臀而下，挾脊，內過髀樞，經附分、魄戶直下至臀之髀樞，循髀外後廉，下合膕中，循髀樞之裏，承扶之外一寸五分之間，而下與前之入膕旁相合，以下貫腨內，由委中而下經承山等穴，出外踝之後，崑崙穴分，循京骨，至小趾外側。至陰穴而交於足少陰腎經。


按：足太陽膀胱經穴凡六十七，左右共百三十四穴，起於睛明，止於至陰，絡在飛揚。

＃足太陽膀胱經穴分寸歌

足太陽是膀胱經，目內眥角始睛明，眉頭頭中攢竹取，眉衝直上旁神庭，曲差入髮五分際，神庭旁開寸五行，五處旁開亦寸半，細算卻與上星平，承光通天絡却穴，相去寸五調勻看，玉枕夾腦一寸三，入髮三寸枕骨取，天柱項後髮際中，大筋外廉陷中獻，自此夾脊開寸五，第一大杼二風門，三椎肺俞厥陰四，心五督六椎下論，膈七肝九十膽俞，十一脾俞十二胃，十三三焦十四腎，氣海俞在十五椎，大腸十六椎之下，十七關元俞穴椎，小腸十八胱十九，中膂穴俞二十椎，白環廿一椎下當，以上諸穴可推之。更有上次中下髎，一二三四腰空好，會陽陰尾鳩骨旁，背部第二諸穴了，又從脊上開三寸，第二椎下為附分，三椎魄戶四膏肓，第五椎下神堂尊，第六譩譆膈關七，第九魂門陽綱十，十一意舍之穴存，十二胃倉穴已分，十三肓門端正在，十四志室不須論，十九胞肓二十秩，背部三行諸穴勻，又從臀下橫紋取，承扶居下陷中央，殷門扶下方六寸，委陽膕外兩筋鄉，浮郄實居委陽上，相去只有一寸長，委中在膕約紋裏，此下二寸尋合陽，承筋合陽之下直，穴在腨腸之中央，承山腨下分肉間，外踝七寸上飛陽，附陽外踝上三寸，崑崙後跟陷中央，僕參跟下腳邊上，申脈踝下五分張，金門申前墟後取，京骨外側骨際量，束骨本節後肉際，通谷節前陷中強，至陰卻在小趾側，太陽之穴始周詳。

本經始目內眥角睛明穴，直上過巔頂而下頸項，至背而下過臀部，至膝膕而下循外踝之後側，出足小趾之端至陰穴止，凡六十七穴，左右共計一百三十四穴。





一、睛明

【解剖】

為前頭骨鼻上棘部，有鼻冀與上唇舉筋、鼻背動脈、滑車神經。

【部位】

在目內眥角內一分宛宛中。

【主治】

目痛視不明、迎風流淚、胬肉攀睛、白翳眥癢、疳眼、頭痛、目眩。

【摘要】

此穴為手足太陽足陽明陰蹻陽蹻五脈之會，凡治雀目者可久留鍼而速出之。

《百症賦》「雀目肝氣，睛明行間而細推」。

《靈光賦》「睛明治眼胬肉攀」。

《席弘賦》「睛明治眼未效時，合谷光明安可缺」。

【取法】

正坐合目，按取內眥角內約一分，鼻骨邊際取之。

【鍼灸】

鍼一分半，禁灸。

二、攢竹

【解剖】

此處為前頭骨部，有眉頭筋、前額動脈。

【部位】

在眉頭之陷凹中。

【主治】

目視𥉂𥉂、淚出、目眩、瞳子癢、眼中赤痛、腮臉瞤動、不得臥、煩熱、面痛。

【摘要】

《玉龍歌》「眉間疼痛苦難當，攢竹沿皮刺不妨，若是眼昏皆可治，更鍼頭維即安康」。

《通玄賦》「腦昏目赤，瀉攢竹以偏宜」。

《勝玉歌》「目內紅腫苦皺眉，攢竹絲竹亦堪醫」。

《百症賦》「目中漠漠，即尋攢竹三間」。

【取法】

擠起眉部肌肉，從眉頭斜鍼入取之。

【鍼灸】

鍼三分至五分，禁灸。

三、眉衝

【解剖】

有前頭筋、前額動脈、顏面神經之顳顬枝。

【部位】

在攢竹直上髮際五分。

【主治】

頭痛、目眩、鼻塞，不聞香臭。

【取法】

攢竹直上髮際五分，鍼頭向下或向上取之。

【鍼灸】

鍼三分，灸三壯。

四、曲差

【解剖】

為前頭額骨部，有前頭筋、前額動脈、顏面神經之顳顬枝。

【部位】

入髮際約五分，去神庭旁一寸五分。

【主治】

目不明、頭痛、鼻塞、鼽衄臭涕、巔頂痛、心煩，身熱，汗不出。

【取法】

眉衝外開一寸，鍼頭向下或向上取之。

【鍼灸】

鍼二分，灸三壯。

五、五處

【解剖】

有前頭筋、前額動脈、額神經。

【部位】

在曲差後五分，上星旁一寸五分。

【主治】

脊強反折、瘈瘲癲疾、頭痛、戴眼、眩暈、目視不明。

【取法】

入髮際一寸，外開一寸五分，鍼頭向上或向下取之。

【鍼灸】

鍼二三分，禁灸。

六、承光

【解剖】

為帽狀腱膜部，有顱頂骨、顳顬神經。

【部位】

在五處後一寸五分。

【主治】

頭風、風眩、嘔吐、心煩、鼻塞不利、目翳、口喎。

【取法】

五處之後一寸五分，鍼尖向下取之。

【鍼灸】

鍼二三分，禁灸。

七、通天

【解剖】

為後頭筋之上部，有顱頂骨顳顬動脈、大後頭神經。

【部位】

在承光後一寸五分。

【主治】

頭旋，項痛，不能轉側、鼻塞、偏風口喎、衄血、頭重、耳鳴、狂走、瘈瘲、恍惚、目青盲內障。

【摘要】

《百症賦》「通天去鼻內無聞之苦」。

《千金》「癭氣面腫，灸五十壯」。

【取法】

承光後一寸五分，鍼頭向後取之。

【鍼灸】

鍼三分，灸三壯。

八、絡却

【解剖】

此處為後頭骨部，有後頭筋、後頭動脈、大後頭神經。

【部位】

在通天後一寸五分。

【主治】

頭旋、口喎、鼻塞、項腫癭瘤、內障、耳鳴。

【取法】

通天後一寸五分，鍼頭向後取之。

【鍼灸】

鍼三分，灸三壯。

九、玉枕

【解剖】

有後頭筋、後頭動脈、大後頭神經。

【部位】

在絡郤後，去腦戶旁一寸三分。

【主治】

目痛如脫、不能遠視、腦風頭項痛、鼻塞無聞。

【摘要】

《百症賦》「顖會連於玉枕，頭風療以金鍼」。

【取法】

通天後四寸微向內，鍼頭向下取之。

【鍼灸】

鍼二三分，灸三壯。

十、天柱

【解剖】

為後頭骨項內側，有僧帽筋、後頭動脈與神經。

【部位】

在項之後部髮際大筋外廉之陷凹中，去中行風府七分。

【主治】

頭旋腦痛、鼻塞淚出、項強肩背痛、足不任身、目瞑不欲視。

【摘要】

《百症賦》「目覺，亟取養老天柱」。又「項強多惡風，束骨相連於天柱」。

【取法】

大椎上四寸，風府穴旁七分取之。

【鍼灸】

鍼三分，灸三壯。

十一、大杼

【解剖】

有僧帽筋、大方稜筋、肩胛背側之動脈、脊髓神經之後枝。

【部位】

在第一椎之下，橫開各一寸五分（去脊）。

【主治】

傷寒，汗不出、腰脊項背強痛，不得臥、喉痺、煩滿、痎瘧、頭痛、咳嗽、身熱、目眩、癲疾、筋攣瘈瘲、膝痛屈伸。

【摘要】

《席弘賦》「大敦若連長強尋，小腸氣痛即行鍼」。

《勝玉歌》「五瘧寒多熱更多，間使大杼真妙穴」。

《肘後歌》「風痺痿厥如何治，大杼曲泉真是妙」。

【取法】

正坐，從大椎下陶道穴去脊旁開一寸五分取之。

【鍼灸】

鍼五分，不宜灸。

十二、風門

【解剖】

有僧帽筋、背長筋、肩胛背神經。

【部位】

在第二椎下之旁一寸五分，大杼之下。

【主治】

傷寒，頭痛，項強、目瞑嚏、胸中熱、嘔逆、上氣、喘臥不安、身熱、黃疸、癰疽發背。

【摘要】

此穴能瀉一身熱氣。

《神農經》「傷寒，欬嗽，頭痛，鼻流清涕，可灸十四壯，及治頭疼、風眩、鼻衄不止」。

【取法】

正坐，從第二椎下，去脊旁開一寸五分取之。

【鍼灸】

鍼五分，灸五壯。

十三、肺俞

【解剖】

有背長筋、後上鋸筋、肩胛背神經。

【部位】

在第三椎之下，去脊旁一寸五分，風門之下。

【主治】

五勞傳尸骨蒸、肺風、肺痿、咳嗽、嘔吐、上氣喘滿、虛煩口乾、目眩，支滿，汗不出、腰脊強痛，背僂如龜、寒熱、癭氣、黃疸。

【摘要】

此穴主瀉五臟之熱。

《神農經》「治欬嗽吐血、唾紅骨蒸、虛勞，可灸十四壯」。

《乾坤生意》「同陶道、身柱、膏肓治五勞七傷虛損」。

《百症賦》「欬嗽連聲，肺俞須臨天突穴」。

《玉龍歌》「傷風不解嗽頻頻，久不醫時癆便成，咳嗽須鍼肺俞穴，痰多宜向豐隆行」。

《勝玉歌》「若是痰涎併咳嗽，治卻須當灸肺俞」。

【取法】

正坐，從第三椎下，去脊旁開一寸五分取之。

【鍼灸】

鍼五分，灸三壯至數十壯。

十四、厥陰俞

【解剖】

有背長筋、後上鋸筋。

【部位】

在第四椎之下，去脊旁一寸五分。

【主治】

欬逆頭痛、心痛結胸、嘔吐煩悶。

【摘要】

主治胸中膈氣、積聚好吐。

【取法】

正坐，從第四椎下，去脊旁開一寸五分取之。

【鍼灸】

鍼五分，灸七壯。

十五、心俞

【解剖】

有背長筋、後上鋸筋。

【部位】

在第五稚之下，各開一寸五分。

【主治】

偏風、半身不遂、食噎積結、寒熱、心氣悶亂、煩滿恍惚、心驚汗不出、中風偃臥不得、發癇悲泣、嘔吐欬血、發狂、健忘。

【摘要】

此穴主瀉五臟之熱。

《神農經》「小兒氣不足者，數歲不能語，可灸五壯（如麥粒）」。

《勝玉歌》「遺精白濁心俞治」。

《百症賦》「風癇常發，神道還須心俞甯」。

《捷徑》「治憂噎」。

【取法】

正坐，從第五椎下旁開一寸五分取之。

【鍼灸】

鍼五分，灸三壯。

十六、督俞

【解剖】

有背長筋。

【部位】

在第六椎之下，去脊一寸五分。

【主治】

寒熱心痛、腹痛雷鳴氣逆。

【取法】

正坐，從第六椎下旁開一寸五分取之。

【鍼灸】

鍼五分至七分深，灸三壯。

十七、膈俞

【解剖】

有背長筋。

【部位】

在第七椎之下，去脊一寸五分。

【主治】

心痛周痺、膈胃寒痰、暴痛心滿、氣急吐食、翻胃痃癖、五積氣塊血塊、欬逆、四肢腫痛、怠惰嗜臥、骨蒸喉痺、熱病汗不出、食不下、腹脅脹滿。

【摘要】

此穴專治血病，鍼灸均宜。

《千金》「治吐逆翻胃灸百壯」。

【取法】

正坐，從第七椎下，去脊旁開一寸五分取之。

【鍼灸】

鍼三分至五分，灸三壯。

十八、肝俞

【解剖】

有背長筋。

【部位】

在第九椎之下，去脊一寸五分。

【主治】

氣短、欬血、多怒，脅肋滿悶、欬引兩脅、脊背急痛，不得息，轉側難、反折上視、驚狂、鼽衄、眩暈、痛循眉頭、黃疸、鼻痠、熱病後目中出淚、眼目諸疾、熱痛生翳，或熱瘥後因食五辛患目、嘔血，或疝氣、筋痙相引，轉筋入腹。

【摘要】

此穴主瀉五臟之熱。

《千金》「胸滿心腹積聚疼痛，灸百壯」。又「氣短不語，灸百壯」。

《玉龍歌》「肝家血少目昏花，宜補肝俞力便加，更把三里頻瀉動，還光益血自無差」。

《勝玉歌》「肝血盛兮肝俞瀉」。

《標幽賦》「取肝俞於命門，使瞽士視秋毫之未」。

《百症賦》「攀睛攻肝俞少澤之所」。

【取法】

正坐，第八椎去脊旁開一寸五分取之。

【鍼灸】

鍼五分至七分，灸三壯。

十九、膽俞

【解剖】

為闊背筋部，有胸背動脈。

【部位】

在第十椎之下，去脊一寸五分。

【主治】

頭痛，振寒，汗不出、腋下腫、心腹脹滿、口乾苦、咽痛、嘔吐翻胃食不下、骨蒸勞熱、目黃、胸脅不能轉側。

【摘要】

《百症賦》「目黃兮，陽綱膽俞」。

《捷徑》「膽俞膈俞可治勞噎」。

【取法】

正坐，從十椎之下，去脊旁開一寸五分取之。

【鍼灸】

鍼五分至七分，灸三壯。

二十、脾俞

【解剖】

有闊背筋、胸背動脈。

【部位】

在第十一推之下，去脊一寸五分。

【主治】

痃癖、積聚、脅下滿、痎瘧寒熱、黃疸、腹脹痛、吐食不食、飲食不化或飲食倍多、煩熱嗜臥、身體羸瘦、洩痢、善欠、體重，四肢不收。

【摘要】

此穴主瀉五臟之熱。

《百症賦》「聽宮脾俞袪殘心下之悲悽」。又「脾虛穀食不消，脾俞膀胱俞覓」。

《捷徑》「治思噎食噎」。

《千金》「治食不消化，瀉痢，不作肌膚，脹滿水腫，灸隨年壯」。

【取法】

正坐，從第十一椎之下，去脊旁開一寸五分取之。

【鍼灸】

鍼五分至七分，灸三壯。

二十一、胃俞

【解剖】

有闊背筋。

【部位】

在第十二椎之下，去脊一寸五分。

【主治】

胃寒，吐逆翻胃、霍亂，腹脹支滿、肌膚羸瘦、腸鳴，腹痛，不嗜食、脊痛筋攣、小兒羸瘦、食少，不生肌肉、小兒痢下赤白、秋末脫肛、肚疼不可忍。

【摘要】

《百症賦》「胃冷食不化，魂門胃俞堪責」。

【取法】

正坐，從第十二椎之下，去脊一寸五分取之。

【鍼灸】

鍼五分至七分，灸三壯。

二十二、三焦俞

【解剖】

有闊背筋、腰背筋膜、肋間動脈、脊椎神經之後枝。

【部位】

在第十三椎下，去脊一寸五分。

【主治】

傷寒身熱、頭痛吐逆、肩背急、肩背強不得俛仰、臟腑積聚滿脹、膈塞不通、飲食不化、羸瘦、水穀不分、腹痛下痢、腸鳴目眩。

【摘要】

《千金》「少腹堅大如盤盂，胸腹脹滿，飲食不消，婦人癥聚，同氣海各灸百壯」。

【取法】

正坐，從第十三椎下，去脊旁開一寸五分取之。

【鍼灸】

鍼五分至七分，灸三壯。

二十三、腎俞

【解剖】

有闊背筋、腰背筋膜、長背筋、後下踞筋、肋間動脈、脊椎神經。

【部位】

在十四椎下，去脊一寸五分。

【主治】

虛勞羸瘦、面目黃黑、耳聾腎虛、水腫肢冷、腰痛夢遺、精滑精冷、膝腳拘急、身熱，頭痛，振寒、心腹脹、兩脅滿、痛引少腹、少氣、溺血便濁、淫爍、赤白帶下、月經不調、陰中痛、五勞七傷、虛憊無力、足寒如冰、洞泄食不化、身腫如水、男女久積氣痛變成癆疾。

【摘要】

此穴主瀉五臟之熱。

《千金》「夢遺失精，五臟虛勞，小腹強急，各灸百壯」。

《玉龍歌》「腎敗腰虛小便頻，夜間起止苦勞神，命門若得金鍼助，腎俞艾灸起邅迍」。

《勝玉歌》「腎敗腰疼小便頻，督脈兩旁腎俞治」。

《百症賦》「胸膈停留瘀血，腎俞巨髎（疑作闕）宜鍼」。

【取法】

正坐，從第十四椎下，去脊旁開一寸五分，適當臍眼平行線上取之。

【鍼灸】

鍼五分至七分，灸三壯。

二十四、氣海俞

【解剖】

有長背筋、腰背筋膜、薦骨脊柱筋。

【部位】

在第十五椎之下，去脊一寸五分。

【主治】

腰痛、痔漏。

【取法】

正坐，從腎俞下一寸二分餘取之。

【鍼灸】

鍼三分，灸三壯。

二十五、大腸俞

【解剖】

有長背筋、腰背筋、薦骨脊柱筋。

【部位】

在第十六椎之下，去脊一寸五分。

【主治】

脊強不得俯仰、腰痛腹脹、繞臍切痛、腸鳴瀉痢、食不化、大小便不利。

【摘要】

《千金》「脹滿雷鳴灸百壯」。

《靈光賦》「大小腸俞大小便」。

【取法】

從腎俞下二寸五分餘，伏而取之。

【鍼灸】

鍼五分，灸三壯。

二十六、關元俞

【解剖】

有長背筋、腰背筋、肋膜間動脈、薦骨神經之後枝。

【部位】

在十七椎之下，去脊一寸五分。

【主治】

風勞腰痛、洩痢虛脹、小便難、婦人癥瘕。

【取法】

從氣海俞下二寸五分餘，伏而取之。

【鍼灸】

鍼五分，灸三壯。

二十七、小腸俞

【解剖】

有腰背筋膜、肋間動脈、薦骨神經枝。

【部位】

在薦骨上部（即十八椎之下），去脊一寸五分。

【主治】

膀胱三焦津液少、小便赤不利、淋瀝、遺尿、小腹脹滿、腹痛瀉痢膿血、腳腫、心煩短氣、五痔疼痛、婦人帶下。

【摘要】

《千金》「洩注、五痢、便膿血、腹痛，灸百壯」。

《靈光賦》「大小腸俞大小便」。

【取法】

從腎俞下五寸餘，伏而取之。

【鍼灸】

鍼五分，灸三壯。

二十八、膀胱俞

【解剖】

有大臀筋、中臀筋、上臀動脈、上臀神經。

【部位】

在第十九椎下，去中行一寸五分。

【主治】

小便赤澀、遺尿洩痢、腰脊腹痛、陰瘡、腳膝寒無力、女子癥瘕。

【摘要】

《百症賦》「脾虛穀食不消，脾俞膀胱俞覓」。

【取法】

從腎俞下六寸三分，伏而取之。

【鍼灸】

鍼五分，灸三壯。

二十九、中膂俞

【解剖】

有大臀筋、上臀動脈、上臀神經。

【部位】

在第二十椎之下，去中行一寸五分。

【主治】

腎虛消渴、腰脊強痛，不得俯仰、腸泄赤白痢、疝痛，汗不出、脅腹腫脹。

【摘要】

《雜病穴法歌》「痢疾合谷三里宜，甚者必須兼中膂」。

【取法】

從腎俞下七寸六分，伏而取之。

【鍼灸】

鍼五分，灸三壯。

三十、白環俞

【解剖】

為尾閭骨部，有大臀筋、下臀動脈、陰部神經、下臀神經。

【部位】

在第二十一椎之下，去中行一寸五分。

【主治】

腰脊痛，不得坐臥、疝痛、手足不仁、二便不利、溫瘧、筋攣痺縮、虛熱閉塞（大便）。

【摘要】

《百症賦》「背連腰痛，白環委中曾經」。

【取法】

從尾閭骨旁開一寸五分，伏而取之。

【鍼灸】

鍼五分至七分，灸三壯。

三十一、上髎

【解剖】

是處有腸腰筋、肋間動脈、薦骨神經後枝。

【部位】

在第十八椎下，直小腸俞，去中行一寸。

【主治】

大小便不利、嘔逆、腰膝冷痛、寒熱瘧、鼻衄、婦人絕嗣、陰中癢痛、陰挺出、赤白帶下。

【取法】

按取十八椎旁開寸餘，與小腸俞平之陷孔中，伏而取之。

【鍼灸】

鍼五分至八分，灸三壯。

三十二、次髎

【解剖】

有臀筋與中臀筋、上臀動脈、上臀神經。

【部位】

在第十九椎下，直膀胱俞，去中行一寸少。

【主治】

大小便淋赤不利、心下堅脹、腰痛、足腫、疝氣下墜，引陰痛不可忍、腸鳴泄瀉、赤白帶下。

【取法】

如上式，在上髎下寸餘，與膀胱俞平之第二陷孔中。

【鍼灸】

鍼五分至七分，灸三壯。

三十三、中髎

【解剖】

有大臀筋、上臀動脈、上臀神經。

【部位】

在二十椎之下，直中膂俞，去中行一寸少。

【主治】

五勞七傷、二便不利、腹脹飱泄、婦人少子、白帶、月經不調。

【取法】

如上式，按取第三陷孔中，伏而取之，此穴與中膂俞平。

【鍼灸】

鍼五分至七分，灸三壯。

三十四、下髎

【解剖】

有大臀筋、下臀動脈、陰部神經、上臀神經。

【部位】

在第二十一椎之下，薦骨節陷中。

【主治】

腸鳴泄瀉、二便不利、下血、腰痛引小腹急痛、女子淋濁不禁。

【摘要】

《百症賦》「溼寒溼熱下髎定」。

【取法】

如上式，在中髎下寸餘近脊之陷孔中，伏而取之，與白環俞平。

【鍼灸】

鍼五分，灸三壯。

三十五、會陽

【解剖】

有大臀筋、下臀動脈、陰部神經、下臀神經。

【部位】

在尾閭骨下部之旁側陷中。

【主治】

腹中寒氣泄瀉、腸癖便血久痔、陽氣虛乏、陰汗溼癢。

【取法】

按取尾閭骨脊旁開一寸部位，伏而取之。

【鍼灸】

鍼五分，灸三壯。

三十六、附分

【解剖】

有僧帽筋、後上踞筋、小方稜筋、橫頸動脈、副神經、脊椎神經後枝、肩胛背神經。

【部位】

在第二椎之下去脊三寸。

【主治】

肘肩不仁、肩背拘急、風客腠理、頸痛不得回顧。

【取法】

正坐，從風門穴旁開一寸五分取之。

【鍼灸】

鍼五分至七分，灸三壯。

三十七、魄戶

【解剖】

有僧帽筋、大方稜筋、肩胛背神經。

【部位】

在第三椎下去脊三寸。

【主治】

虛勞肺痿、肩膊胸背痛、三尸走注、項強喘逆、煩滿嘔吐。

【摘要】

此穴主瀉五臟之熱。

《神農經》「治虛勞發熱，灸十四壯」。

《百症賦》「癆瘵傳尸，取魄戶膏肓之路」。

《標幽賦》「體熱勞嗽而瀉魄戶」。

【取法】

正坐，從肺俞穴旁開一寸五分取之。

【鍼灸】

鍼五分至七分，灸五壯。

三十八、膏肓俞

【解剖】

有僧帽筋、大方稜筋、脊柱神經後枝、肩胛背神經。

【部位】

在四椎下，五椎上，去脊中三寸。

【主治】

百病皆療、虛羸瘦損、五勞七傷、夢遺失精、上氣欬逆、痰火發狂、健忘。

【摘要】

《百症賦》「勞瘵傳尸，取魄戶膏肓之路」。

《靈光賦》「膏肓穴灸治百病」。

《乾坤生意》「膏肓、陶道、身柱、肺俞為治虛損五勞七傷緊要之穴」。

【取法】

正坐，從厥陰俞旁開一寸五分取之。

【鍼灸】

鍼五分至七分，灸三壯。

三十九、神堂

【解剖】

有僧帽筋、脊椎神經後枝、肩胛背神經。

【部位】

在第五椎下去脊三寸。

【主治】

腰脊強痛、不可俯仰、灑淅惡寒、胸腹滿熱、時噎。

【取法】

正坐，從神道旁一寸五分取之。

【鍼灸】

鍼五分至七分，灸三壯。

四十、譩譆

【解剖】

有僧帽筋、脊椎神經後枝、肩胛背神經。

【部位】

在第六椎之下，去脊三寸。

【主治】

大風、熱病，汗不出、勞損，不得臥、溫瘧久不愈、胸腹脹悶氣噎、肩背脅肋痛急、目痛、欬逆、鼻衄。

【摘要】

《千金》「多汗、瘧病，灸五十壯」。

【取法】

正坐，從督俞旁開一寸五分取之。

【鍼灸】

鍼六分，灸五壯。

四十一、膈關

【解剖】

有僧帽筋、脊椎神經枝。

【部位】

在第七椎下，去脊三寸。

【主治】

背痛惡寒、脊強嘔吐、飲食不下、胸中噎悶、大小便不利。

【摘要】

此穴亦血之所會，治諸血病。

【取法】

正坐，從膈俞旁開一寸五分取之。

【鍼灸】

鍼五分至七分，灸五壯。

四十二、魂門

【解剖】

有闊背筋、胸背動脈、肩胛下神經。

【部位】

在第九推下，去脊三寸。

【主治】

尸厥、胸背連心痛、食不下、腹中雷鳴、大便不節、小便黃赤。

【摘要】

此穴主瀉五臟之熱。

《百症賦》「胃冷食而難化，魂門胃俞堪責」。

《標幽賦》「筋攣背痛，而補魂門」。

【取法】

正坐，從肝俞旁開一寸五分取之。

【鍼灸】

鍼五分至七分，灸三壯。

四十三、陽綱

【解剖】

有闊背筋、胸背動脈、脊椎神經。

【部位】

在第十椎下，去脊三寸。

【主治】

腸鳴腹痛、食不下、小便澀、身熱消渴、目黃、腹脹泄瀉。

【摘要】

《百症賦》「目黃兮，陽綱膽俞」。

【取法】

正坐，從膽俞旁開一寸五分取之。

【鍼灸】

鍼五分至七分，灸五壯。

四十四、意舍

【解剖】

有闊背筋、胸背動脈、脊髓神經。

【部位】

在十一椎下去脊三寸。

【主治】

背痛腹脹、大便泄、小便黃、嘔吐、惡風寒、飲食不下、消渴、目黃。

【摘要】

此穴主瀉五臟之熱。

《百症賦》「胸滿更加噎塞，中府意舍所行」。

【取法】

正坐，從脾俞旁開一寸五分取之。

【鍼灸】

鍼五分至七分，灸七壯。

四十五、胃倉

【解剖】

有胸背動脈、背脊神經。

【部位】

在第十二椎下，去脊三寸。

【主治】

腹滿水腫、食不下、惡寒、背脊痛，不可俯仰。

【取法】

正坐，從胃俞旁開一寸五分取之。

【鍼灸】

鍼五分至七分，灸五壯。

四十六、肓門

【解剖】

有闊背筋、方形腰筋、肋間動脈、肩胛下神經、脊髓神經。

【部位】

在第十三椎下去脊三寸。

【主治】

心下痛、大便堅、婦人乳痛。

【取法】

正坐，從三焦俞旁開一寸五分取之。

【鍼灸】

鍼五分至七分，灸五壯。

四十七、志室

【解剖】

有闊背筋、方形腰筋、肋間動脈、肩胛下神經、脊髓神經。

【部位】

在第十四椎下，去脊三寸。

【主治】

陰腫陰痛、失精、小便淋瀝、脊背強、腰脅痛、腹中堅滿、霍亂吐逆不食、大便難。

【取法】

正坐，從腎俞旁開一寸五分取之。

【鍼灸】

鍼五分至七分，灸三壯。

四十八、胞肓

【解剖】

即髖骨部，有大臀筋、中臀筋、上臀動脈、下臀神經。

【部位】

在第十九椎下，去脊三寸。

【主治】

腰脊痛、惡寒、小腹堅、腸鳴、大小便不利。

【取法】

正坐，從膀胱俞旁開一寸五分，伏而取之。

【鍼灸】

鍼五分至七分，灸七壯。

四十九、秩邊

【解剖】

有大臀筋、中臀筋、上脊動脈、下臀神經。

【部位】

在二十椎下，去脊三寸。

【主治】

腰痛、五痔、小便赤澀。

【取法】

正坐，從中膂俞旁開一寸五分，伏而取之。

【鍼灸】

鍼五分至七分，灸三壯。

五十、承扶

【解剖】

在大臀筋之下部，大肉轉股筋之間，有坐骨動脈、下臀神經。

【部位】

在臀部高肉下垂之橫紋中。

【主治】

腰脊相引如解、久痔臀腫、大便難、胎寒、小便不利。

【取法】

直立從臀肉下垂之橫紋中央取之。

【鍼灸】

鍼五分至一寸，不宜灸。

五十一、殷門

【解剖】

在二頭股筋部，有股動脈、坐骨神經。

【部位】

在承扶下六寸。

【主治】

腰脊不可俯仰、惡血流注、外股腫。

【取法】

直立，從承扶直下六寸取之。

【鍼灸】

鍼五分至一寸，不宜灸。

五十二、浮郄

【解剖】

為二頭股筋腱部，有膝膕動脈、坐骨神經。

【部位】

在殷門下斜向外，委陽上一寸。

【主治】

霍亂轉筋、小腹膀胱熱、大腸結、股外急筋、髀樞不仁。

【取法】

先定委陽，從委陽上一寸取之。

【鍼灸】

鍼一寸餘，灸三壯。

五十三、委陽

【解剖】

在膝膕窩之外側，二頭股筋腱之間，有膝膕動脈、腓骨神經。

【部位】

由委中向外之兩筋間，去承扶一尺二寸。

【主治】

腰脊腋下腫痛，不可俯仰，引陰中不得小便、胸滿、身熱、瘈瘲癲疾、小腹滿、飛尸遁注、痿厥不仁。

【摘要】

此穴為足太陽之別絡。

《百症賦》「委陽天池，腋腫鍼而速散」。

【取法】

正坐垂足，當膝膕外側筋外陷中取之。

【鍼灸】

鍼七分至寸餘，灸三壯。

五十四、委中

【解剖】

有膝膕動靜脈、脛骨神經。

【部位】

當膝膕窩之正中。

【主治】

大風眉髮脫落、太陽瘧從背起（先寒後熱，熇熇然，汗出難已）、頭重、轉筋、腰脊背痛、半身不遂、遺溺、小腹堅、髀樞風痛、膝痛、足軟無力。

【摘要】

此穴主瀉四肢之熱。委中者，血郄也。凡熱病，汗不出，小便難，衄血不止，脊強反折，瘈瘲，癲疾，足熱厥逆，不得屈伸，取其經出血立愈。

《太乙歌》「虛汗盜汗補委中」。

《玉龍歌》「環跳能除腿股風，居髎二穴亦相同，委中毒血更出盡，愈見醫科神聖功」。又「強痛脊背瀉人中，挫閃腰酸亦堪攻，更有委中之一穴，腰間諸疾任君攻」。

《百症賦》「背連腰痛，白環委中曾經」。

《勝玉歌》「委中驅療腳風纏」。

《千金》「委中崑崙治腰腿相連痛」。

《四總穴》「腰背委中求」。

《馬丹陽十二訣》「腰痛不能舉，沉沉引脊梁，酸疼筋莫轉，風痺復無常，膝頭難伸屈，鍼入即安康」。

《肘後歌》「腰軟如何去得根，神妙委中立見效」。

《雜病穴法歌》「腰痛環跳委中求，若連背痛崑崙試」。

【取法】

正坐垂足，按取膝膕之正中取之。

【鍼灸】

鍼一寸五分至二寸餘，禁灸。

五十五、合陽

【解剖】

有腓腸筋、環行後脛骨動脈、脛骨神經。

【部位】

委中下二寸。

【主治】

腰脊強引腹痛、陰股熱、胻酸腫、寒疝偏墜、女子崩帶不止。

【摘要】

《百症賦》女子少氣漏血，不無交信合陽。

【取法】

正坐垂足，於委中下二寸取之。

【鍼灸】

鍼一寸，灸五壯。

五十六、承筋

【解剖】

有腓腸筋、環行後脛骨動脈、脛骨神經。

【部位】

在合陽與承山中間，即腨腸之中央。

【主治】

寒痺腰背拘急、腋腫、大便閉、五痔、腨痠、腳跟痛引少腹、轉筋霍亂、鼽衄。

【摘要】

霍亂轉筋，灸五十壯。

【取法】

正坐垂足，從腨腸之中央取之。

【鍼灸】

灸三壯，禁鍼。

五十七、承山

【解剖】

有腓腸筋、脛骨動脈、脛骨神經。

【部位】

在委中下八寸，腨肉之間。

【主治】

頭熱鼻衄、寒熱癲疾、疝氣腹痛、痔腫便血、腰背痛、膝腫脛痠、痞痛、霍亂轉筋、戰慄不能行立。

【摘要】

《千金》「灸轉筋隨年壯神驗」。

《玉龍歌》「九般痔漏最傷人，必刺承山效若神，更有長強一穴刺，呻吟大痛穴為真」。

《勝玉歌》「兩股轉筋承山刺」。

《席弘賦》「陰陵泉治心胸滿，鍼到承山飲食思」。又「轉筋目眩鍼魚腹，承山崑崙立便消」。

《百症賦》「鍼長強於承山，善治腸風新下血」。

《靈光賦》「承山轉筋并久痔」。

《天星秘訣》「腳若轉筋并眼花，先鍼承山次內踝」。又「胸膈痞滿先陰交，鍼到承山飲食美」。

《馬丹陽十二訣》「善治腰疼痛，痔疾大便難，腳氣并膝腫，轉輾戰疼酸，霍亂及轉筋，穴中刺便安」。

《肘後歌》「五痔原因熱血作，承山鍼下病無蹤」。又「打撲傷損破傷風，須於痛處下鍼攻，又向承山立作效」。

《雜病穴法歌》「心胸痞滿陰陵泉，鍼到承山飲食美。腳若轉筋並眼花，然谷承山法自古」。

【取法】

以足尖著地，兩手按壁上，於腨腸下人字紋下取之。

【鍼灸】

鍼寸餘，灸五壯。

五十八、飛揚

【解剖】

有脛骨動脈、脛骨神經。

【部位】

在外踝上七寸，脛骨後廉。

【主治】

痔痛，不得起坐、腳痠腫，不能立、歷節風，不得屈伸、癲疾、寒瘧、頭暈目眩、逆氣。

【摘要】

《百症賦》「目眩兮，支正飛揚」。

【取法】

正坐垂足，從外踝後直上七寸取之。

【鍼灸】

鍼七分，灸三壯。

五十九、跗陽

【解剖】

有長腓筋、前腓骨動脈、淺腓骨神經。

【部位】

在外踝上三寸。

【主治】

霍亂轉筋、腰痛不得立、髀樞股胻痛、痿厥風痺不仁、頭重頻痛、時有寒熱、四肢不舉、屈伸不能。

【取法】

正坐垂足，從外踝後直上三寸取之。

【鍼灸】

鍼五分，灸三壯。

六十、崑崙

【解剖】

此處為長腓骨筋腱，有後腓骨動脈、淺腓骨神經。

【部位】

足外踝後五分，跟骨上陷中。

【主治】

腰尻腳氣、足踝腫痛、不能步立、頭痛鼽衄、肩背拘急、咳喘目眩、陰腫痛、產難、胞衣不下、小兒發癇瘈瘲。

【摘要】

《玉龍歌》「紅腫腿足草鞋風，須把崑崙兩穴攻，申脈太谿如再刺，神醫妙訣起疲癃」。

《靈光賦》「住喘腳氣崑崙愈」。

《席弘賦》「轉筋目眩鍼魚腹，承山崑崙立便消」。

《千金》「治瘧多汗，腰痛不能俯仰，目如脫，項似拔，崑崙主之」。又「胞衣不出，鍼入四分」。

《捷徑》「治偏風」。

《馬丹陽十二訣》「轉筋腰尻痛，暴喘滿中心，舉步行不得，一動即呻吟，若欲求安樂，須於此穴鍼」。

《肘後歌》「腳膝經年痛不休，內外踝邊用意求，穴號崑崙并呂細」。

《雜病穴法歌》「腰痛環跳委中求，若連背痛崑崙試」。

【取法】

正坐垂足，在外踝後取之。

【鍼灸】

鍼五分至七分（孕婦禁鍼），灸三壯。

六十一、僕參

【解剖】

當外踝之下，有腓骨動脈、腓骨神經。

【部位】

在崑崙直下。

【主治】

腰痛足痿不收、足跟痛、霍亂轉筋、吐逆膝痛。

【摘要】

《靈光賦》「後跟痛在僕參求」。

《雜病穴法歌》「兩足痠麻補太谿，僕參內庭盤根楚」。

【取法】

正坐垂足，從崑崙直下一寸五分，跟骨下陷中取之。

【鍼灸】

鍼五分，不宜灸。

六十二、申脈

【解剖】

為跟骨上部，有腓骨神經、腓骨動脈。

【部位】

在外踝下陷中。

【主治】

風眩癲疾、腰腳痛、膝胻寒痠，不得坐立（如在舟車中）、氣逆，腿足不能屈伸、婦人氣血痛、腓部紅腫。

【摘要】

此穴為陽蹻脈之所生。

《神農經》「治腰痛灸五壯」。

《玉龍歌》「紅腫腿足草鞋風，須把崑崙二穴攻，申脈太谿如再刺，神醫妙訣起疲癃」。

《標幽賦》「頭風頭痛，鍼申脈與金門」。

《蘭江賦》「申脈能治寒與熱，頭痛偏正及心驚，耳鳴鼻衄胸中滿，但遇麻木虛即補，如逢疼痛瀉而迎」。

《靈光賦》「陰蹻陽蹻兩踝邊，腳氣四穴先尋取，陰陽陵泉亦主之」。又「陰蹻陽蹻與三里，諸穴一般治腳氣，在腰玄機宜正取」。

《雜病穴法歌》「頭風目眩項捩強，申脈金門手三里」。又「腳膝諸痛羨行間，三里申脈金門侈」。

【取法】

外踝直下約四分之部陷中取之。

【鍼灸】

鍼五分，不宜灸。

六十三、金門

【解剖】

為短總趾伸筋部，有腓骨動脈、腓骨神經。

【部位】

在申脈之前一寸，然骨下陷中。

【主治】

霍亂轉筋、尸厥、癲癇、疝氣、膝胻痠不能立、小兒張口搖頭、身反折。

【摘要】

《百症賦》「轉筋兮，金門丘墟來醫」。

《標幽賦》「頭風頭痛，鍼申脈與金門」。

《雜病穴法歌》「頭風目眩項捩強，申脈金門手三里」。又「耳聾臨泣與金門，合谷鍼後聽人語」。又「腳氣諸痛羨行間，三里申脈金門侈」。

《肘後歌》「瘧疾連日發不休，金門刺深七分是」。

【取法】

從外踝之前方，即申脈穴之前方五分，彎形陷中取之。

【鍼灸】

鍼三分，灸三壯。

六十四、京骨

【解剖】

為小趾第一趾節骨之後部（即短腓筋腱部），有骨間背動脈、外小趾背神經。

【部位】

在足外側大骨下，赤白肉際。

【主治】

腰脊痛如折、髀不可曲、項強不能回顧、筋攣善驚、痎瘧寒熱、目眩、內眥赤爛、頭痛、鼽衄、癲病狂走。

【取法】

足外側大骨下赤白肉際取之。

【鍼灸】

鍼三分，灸三壯。

六十五、束骨

【解剖】

為長總趾伸筋附著之部，有小趾背神經、骨間背動脈。

【部位】

在小趾外側。

【主治】

腸癖泄瀉、瘧、痔、癲癇、發背癰疔、頭痛、目眩、內眥赤病、耳聾、腰膝痛、項強不可回顧。

【摘要】

秦承祖治風熱胎赤，兩目眥爛。

《百症賦》「項強多惡風，束骨相連於天柱」。

【取法】

小趾本節後陷中取之。

【鍼灸】

鍼三分，灸三壯。

六十六、通谷

【解剖】

有長總趾伸筋附著部、外小趾背神經。

【部位】

在小趾本節前陷中。

【主治】

頭痛、目眩、項痛、鼽衄、善驚、目𥉂𥉂、留食、食不化。

【摘要】

東垣曰「胃氣不留，五臟氣亂。在於頭，取天柱、大杼。在於足，深取通谷、束骨」。

【取法】

小趾本節前陷中取之。

【鍼灸】

鍼三分，灸三壯。

六十七、至陰

【解剖】

有外小趾背神經、骨間背動脈。

【部位】

在足小趾端外側，去爪甲角如韭葉。

【主治】

風寒頭重、鼻塞、目痛、生翳、胸脅痛、轉筋、寒瘧，汗不出、煩心、足下熱、小便不利。

【摘要】

《百症賦》「至陰屋翳，療癢疾之疼多」。

《席弘賦》「腳膝腫時尋至陰」。註：婦人橫產手先出，諸符藥不效，為灸右腳小指尖三壯（炷如小麥），下火立產」。

《肘後歌》「頭面之疾鍼至陰」。

【取法】

小趾外側端爪甲角分許取之。

【鍼灸】

鍼一分，灸三壯。

【足少陰腎經穴】

＃足少陰腎經循行經文


腎足少陰之脈，由膀胱而來，起於小趾之端，斜趨足心，由小趾端，斜走至湧泉，出然谷之下，循內踝之後，由然谷循內踝後太谿穴，別入跟中，別走跟中之大鍾、照海等穴，上腨內，由照海而折自上行於太陰之後，出膕內廉，自三陰交而上至腨內陰谷穴分，上股內後廉，貫脊，屬腎，出股內後廉而上結於督之長強，貫脊中而屬腎，下絡膀胱。由長強穴還出於前陰橫骨中，復當肓俞之所。臍之左右屬腎，下臍過關元、中極而絡膀胱。其直者，從腎上，貫肝膈，入肺中，循喉嚨，挾舌本。其直者，從肓俞屬腎處上行，循商曲、通谷諸穴貫肝，循幽門上膈，歷步廊入肺中，循肺經俞府等穴而上循喉嚨，并人迎挾舌而終也。其支者，從肺出，絡心，注胸中。其支者，自神藏別注於心，出胸之膻中而交厥陰心包絡之脈。

按：足少陰腎經穴凡二十七，左右共五十四穴，起於湧泉，止於俞府，絡在大鍾。

＃足少陰腎經穴分寸歌

足掌心中是湧泉，然谷踝前大骨邊，太谿踝後跟骨上，大鍾跟後踵筋間，水泉谿下一寸覓，照海踝下四分安，復溜踝上方二寸，交信溜前五分迎，二穴正隔筋前後，太陰之後少陰前，築賓內踝上腨分，陰谷膝下內輔邊，橫骨大赫并氣穴，四滿中注交相連，五穴上行皆一寸，中行旁開半寸邊，肓俞上行亦一寸，俱在臍旁半寸間，商曲石關陰都穴，通谷幽門五穴纏，上下俱是一寸取，各開中行半寸前，步廊神封靈墟穴，神藏彧中俞府安，上行寸六旁二寸，俞府璇璣二寸觀。

本經自足心湧泉起，斜上內踝之後，折而至踝骨之下，復循脛骨之後而上，過膝之內側，上行入腹，抵臍旁而上膈入胸，至俞府穴止，凡二十七穴，左右共計五十四穴。



一、湧泉

【解剖】

為轉𧿹筋部，有內足蹠動脈、內足蹠神經。

【部位】

在足底中央。

【主治】

尸厥、面黑、喘嗽有血、目視𥉂𥉂無所見、善恐、心中結熱、風疹、風癇、心痛不嗜食、男子如蠱、女子如妊、咳嗽氣短身熱、喉痺、目眩、頸痛、胸脅滿、小便痛、腸癖泄瀉、霍亂轉胞不得尿、腰痛大便難、轉筋、足脛寒痛、腎積奔豚、熱厥、五趾盡痛、足不踐地。

【摘要】

足下熱喘滿，淳于意曰「此熱厥也，鍼足心立愈」。

《玉龍歌》「傳尸癆病最難醫，湧泉出血免災危」。

《席弘賦》「鳩尾能治五般癇，若下湧泉人不死」。又「小腸氣結痛連臍，速瀉陰交莫再遲，良久湧泉鍼取氣，此中玄妙人少知」。

《百症賦》「厥寒厥熱湧泉清」。又「行間湧泉，去消渴之腎竭」。

《通玄賦》「胸結身黃，取湧泉而即可」。

《靈光賦》「足掌下去尋湧泉，此法千金莫妄傳，此穴多治婦人疾，男蠱女孕兩病痊」。

《天星秘訣》「如是小腸連臍痛，先刺陰陵後湧泉」。

《雜病穴法歌》「勞宮能治五般癇，更刺湧泉疾若挑」。又「小兒驚風刺少商，人中湧泉瀉莫深」。

《肘後歌》「頂心頭痛眼不開，湧泉下鍼足安泰」。又「傷寒痞氣結胸中，兩目昏黃汗不通，湧泉妙穴三分許，速使周身汗自通」。

【取法】

足底去根，在足掌部之中央，試以足趾踡屈，於掌之中央發現凹陷形，穴即於此中取之。

【鍼灸】

鍼三分，灸三壯。

二、然谷

【解剖】

為長屈𧿹筋之附著部，有脛骨神經。

【部位】

在內踝前之高骨下。

【主治】

喘呼煩滿、欬血、喉痺、消渴、舌縱、心恐、少氣涎出、小腹脹、痿厥、寒疝、足跗腫、胻痠、足一寒一熱，不能久立、男子遺精、婦人陰挺出、月經不調不孕、初生小兒臍風撮口、痿厥洞泄。

【摘要】

此穴主瀉腎臟之熱。

《百症賦》「臍風須然谷而易醒」。

《雜病穴法歌》「腳若轉筋眼發花，然谷承山法自古」。註：然谷出血，能使立飢。

【取法】

足內踝之前下方，即足踝前高骨之下，當公孫穴後一寸位取之。

【鍼灸】

鍼五分，灸三壯。

三、太谿

【解剖】

為長總趾屈筋腱部，有後脛骨動脈、脛骨神經。

【部位】

在內踝後五分。

【主治】

熱病汗不出、傷寒手足逆冷、嗜臥、欬嗽、咽腫、衄血、唾血、溺赤消癉、大便難、久瘧、欬逆、煩心不眠、脈沉、手足寒、嘔吐不嗜食、善噫腹疼瘠瘦、寒疝、痃癖。

【摘要】

《神農經》「牙疼紅腫者瀉之」。又「陰股內溼癢生瘡、便毒，先補而後瀉之」。又「腎瘧，嘔吐多寒，閉戶而處，其病難已，太谿大鍾主之」。又「腰脊痛、大便難、手足寒，鍼太谿委中與大鍾」。

《玉龍歌》「紅腫腿足草鞋風，須把崑崙兩穴攻，申脈太衝如再刺，神醫妙訣起疲癃」。

《百症賦》「寒瘧兮，商陽太谿驗」。

《雜病穴法歌》「兩足痠麻補太谿，僕參內庭盤根楚」。

【取法】

適當內踝後陷中取之。

【鍼灸】

鍼三分，灸三壯。

四、大鍾

【解剖】

有長總趾屈筋腱、脛骨神經。

【部位】

在足跟後踵中。

【主治】

氣逆煩悶、小便淋閉、洒洒腰脊強痛、大便秘澀、嗜臥、口中熱（虛則嘔逆多寒，欲閉戶而處）、少氣不足、胸脹喘息、舌乾、食噎不得下、善驚恐不樂、喉中鳴、欬吐血。

【摘要】

此穴為足少陰絡別走太陽。

《百症賦》「倦言嗜臥，往通里大鍾而明」。

《標幽賦》「大鐘治心內之癡呆」。

【取法】

從太谿下五分取之。

【鍼灸】

鍼三分，灸三壯。

五、水泉

【解剖】

為長總趾屈筋腱部，有後脛骨動脈及脛骨神經。

【部位】

在內踝後，太谿上一寸。

【主治】

目𥉂𥉂不能遠視、女子月事不來（來即多）、心下悶痛、小腹痛、小便淋、陰挺出。

【摘要】

《百症賦》「月潮違限，天樞水泉須詳」。

【取法】

從太谿之下向前寸餘，當跟骨之內側陷中取之。

【鍼灸】

鍼四分，灸四壯。

六、照海

【解剖】

為外轉𧿹筋之上部，有後脛骨動脈、脛骨神經。

【部位】

在內踝下四分。

【主治】

咽乾嘔吐、四肢懈惰、嗜臥、善悲不樂、大風偏枯、半身不遂、久瘧、卒病腹中氣痛、小腹淋痛、陰挺出、月水不調。

【摘要】

此穴為陰蹻脈所出。

《玉龍歌》「大便秘結不能通，照海分明在足中，曾把支溝來瀉動，方知妙穴有神功」。

《神農經》「治月事不行，可灸七壯」。

《蘭江賦》「噤口喉風鍼照海」。

《雜病穴法歌》「胞衣照海內關尋」。

《百症賦》「大敦照海患寒疝而善蠲」。

《席弘賦》「若是七疝小腹痛，照海陰交曲泉鍼」。

《通玄賦》「四肢之懈惰，憑照海以消除」。

【取法】

坐穩，足底相對，於內踝骨下陷中取之。

【鍼灸】

鍼三分，灸七壯。

七、交信

【解剖】

為長總趾屈筋部，有後脛骨動脈、脛骨神經。

【部位】

在內踝上二寸，與復溜並立，在復溜之後，三陰交下一寸之微後。

【主治】

五淋、㿗疝、陰急、股腨內廉引痛、瀉痢赤白、大小便難、女子漏血不止、陰挺、月事不調、腹痛、盜汗。

【摘要】

此穴為陰蹻脈之郄。

《百症賦》「女子少氣漏血，不無交信合陽」。

《肘後歌》「腰膝強痛交信憑」。

【取法】

先取復溜，然後向後開三分取之。

【鍼灸】

鍼三分，灸七壯。

八、復溜

【解剖】

為後脛骨部，有後脛骨動脈、脛骨神經。

【部位】

在內踝上二寸。

【主治】

腸癖痔疾、腰脊內引痛，不得俯仰、善怒多懈、舌乾、涎出、足痿、胻寒不得履、目視𥉂𥉂、腸鳴腹痛、四肢腫、各種水病、五淋、盜汗、齒齲、脈微細。

【摘要】

《神農經》「治盜汗不收，面色痿黃，灸七壯」。

《玉龍歌》「傷寒無汗瀉復溜」。

《雜病穴法歌》「水腫水分與復溜」。

《勝玉歌》「腳氣復溜不須疑」。

《肘後歌》「瘧疾寒多熱少取復溜」。又「傷寒四支厥逆冷，復溜二寸順骨行」。又「自汗發黃復溜憑」。

《席弘賦》「復溜氣滯便離腰，復溜治腫如神醫」。

【取法】

正坐垂足，從太谿直上二寸取之。

【鍼灸】

鍼三分，灸五壯。

九、築賓

【解剖】

為腓腸筋部，分布後脛骨動脈、脛骨神經。

【部位】

在內踝上五寸。

【主治】

小兒胎疝、癲疾、吐舌、發狂罵詈、腹痛、嘔吐涎沬、足脛痛。

【取法】

正坐垂足，從太谿直上五寸，直對陰谷取之。

【鍼灸】

鍼三分，灸五壯。

十、陰谷

【解剖】

為大股筋連跗之部，有關節動脈與股神經。

【剖位】

在膝內輔骨之後。

【主治】

舌縱涎下、腹脹煩滿、溺難、小腹疝急引陰、陰股內廉痛，為痿為痺、膝痛不可屈伸、女人漏下不止、少妊。

【摘要】

《通玄賦》「陰谷治腹臍痛」。

《太乙歌》「利小便，消水腫，陰谷水分與三里」。

《百症賦》「中邪霍亂，尋陰谷三里之程」。

【取法】

正坐垂足，從膕內橫紋端，小筋與大筋之中央，兩筋之間陷中取之。

【鍼灸】

鍼四分，灸三壯。

十一、橫骨

【解剖】

有腸骨下腹神經、三稜腹筋。

【部位】

在大赫下一寸，去中行五分。

【主治】

五淋小便不通、陰器下縱引痛、小腹滿、目眥赤痛、五臟虛。

【摘要】

此穴為足少陰衝脈之會。

《百症賦》「肓俞橫骨，瀉五淋之久積」。

《席弘賦》「氣滯腰疼不能立，橫骨大都宜救急」。

【取法】

仰臥從肓俞之直下五寸，曲骨旁五分取之。

【鍼灸】

鍼五分，灸三壯。

十二、大赫

【解剖】

有三稜腹筋、腸骨下腹神經。

【部位】

在氣穴下一寸，去中行五分。

【主治】

虛勞失精、陰萎下縮、莖中痛、目赤痛、女子赤帶。

【取法】

仰臥，橫骨上一寸取之。

【鍼灸】

鍼五分，灸五壯。

十三、氣穴

【解剖】

有腸骨下腹神經、直腹筋。

【部位】

在四滿下一寸，去中行五分。

【主治】

奔豚，痛引腰脊、瀉痢、經不調。

【取法】

仰臥，橫骨上二寸取之。

【鍼灸】

鍼五分，灸五壯。

十四、四滿

【解剖】

有直腹筋、下腹動脈。

【部位】

在中注下一寸，去中行五分。

【主治】

積聚、疝瘕、腸癖切痛、石水、奔豚、臍下痛、女人月經不調、惡血腹痛、無子。

【取法】

仰臥，橫骨上三寸，肓俞下二寸取之。

【鍼灸】

鍼五分，灸三壯。

十五、中注

【解剖】

有直腹筋、下腹動脈。

【部位】

在肓俞下一寸，去中行五分。

【主治】

小腹熱、大便堅燥、腰脊痛、目眥痛、女子月事不調。

【取法】

仰臥，從肓俞下一寸取之。

【鍼灸】

鍼五分至七分，灸五壯。

十六、肓俞

【解剖】

有下腹動脈、直腹筋。

【部位】

去臍旁五分。

【主治】

腹痛寒疝、大便燥、目赤痛從內眥始。

【摘要】

《百症賦》「肓俞橫骨，瀉五淋之久積」。

【取法】

仰臥，臍心旁五分取之。

【鍼灸】

鍼五分至七分，灸五壯。

十七、商曲

【解剖】

有直腹筋、上腹動脈、肋間神經枝。

【部位】

在石關下一寸。

【主治】

腹中切痛、積聚不嗜食、目赤痛從內眥始。

【取法】

仰臥，肓俞上二寸取之，去中行五分。

【鍼灸】

鍼五分至七分，灸五壯。

十八、石關

【解剖】

有直腹筋、上腹動脈、肋間神經。

【部位】

在陰都下一寸。

【主治】

噦噫、嘔逆、脊強、腹痛、氣淋、小便不利、大便燥閉、目赤痛、婦人無子或藏有惡血，上衝腹痛，不可忍。

【取法】

仰臥，商曲上一寸取之。

【鍼灸】

鍼一寸，灸三壯（孕婦禁灸）。

十九、陰都

【解剖】

有直腹筋、上腹動脈、十二肋間神經枝。

【部位】

在通谷下一寸。

【主治】

心煩滿、恍惚、氣逆、腸鳴、肺脹、氣嗆、嘔沫、大便難、脅下熱痛、目痛、寒熱痎瘧、婦人無子、臟有惡血，腹絞痛。

【取法】

仰臥，石關上一寸取之。

【鍼灸】

鍼一寸，灸三壯。

二十、通谷

【解剖】

有直腹筋、上腹動脈、十二肋間神經枝。

【部位】

在幽門下一寸。

【主治】

口喎、暴瘖、積聚、痃癖、胸滿食不化、膈結嘔吐、目赤痛不明、清涕、項似拔、不可回顧。

【取法】

仰臥，陰都上一寸取之。

【鍼灸】

鍼一寸，灸三壯。

二十一、幽門

【解剖】

為直腹筋部，其內左為胃府，右為肝葉，有上腹動脈、十二肋間神經枝。

【部位】

在巨闕旁五分。

【主治】

胸中引痛、心下煩悶、逆氣、裏急支滿不嗜食、數欬乾噦、嘔吐涎沬、健忘、瀉痢膿血、少腹脹滿、女子心痛、逆氣、善吐食不下。

【摘要】

《神農經》「治心下痞脹、飲食不化、積聚疼痛，灸四十壯」。

《百症賦》「煩心嘔吐，幽門開徹玉堂明」。

【取法】

仰臥，肓俞上六寸，巨闕旁五分取之。

【鍼灸】

鍼五分，灸五壯。

二十二、步廊

【解剖】

有肋間動脈、內乳動脈、肋間神經、前胸神經。

【部位】

在神封下一寸六分，中庭旁二寸。

【主治】

胸脅滿痛、鼻塞少氣、欬逆不得息、嘔吐不食、臂不得舉。

【取法】

中庭旁二寸陷中，仰臥取之。

【鍼灸】

鍼五分，灸五壯。

二十三、神封

【解剖】

有大胸筋、肋間動脈、內乳動脈、肋間神經、前胸神經。

【部位】

靈墟下一寸六分，去中行二寸。

【主治】

胸脅滿痛、欬逆不得息、嘔吐不食、乳癰、灑淅惡寒。

【取法】

膻中旁二寸陷中，仰臥取之。

【鍼灸】

鍼五分，灸五壯。

二十四、靈墟

【解剖】

有大胸筋、肋間動脈、肋間神經等。

【部位】

在神藏下一寸六分，當第三肋間。

【主治】

胸滿不得息、欬逆、乳癰、嘔吐、洒淅惡寒、不嗜食。

【取法】

玉堂旁二寸陷中，仰臥取之。

【鍼灸】

鍼五分，灸五壯。

二十五、神藏

【解剖】

為大胸筋部，中藏肺葉，分布肋間動脈、內乳動脈、肋間動脈、前胸神經。

【部位】

彧中下一寸六分。

【主治】

嘔吐、欬逆、喘不得息、胸滿、不嗜食。

【摘要】

《百症賦》「胸滿項強，神藏璇璣宜試」。

【取法】

紫宮旁二寸陷中，仰臥取之。

【鍼灸】

鍼五分，灸五壯。

二十六、彧中

【解剖】

為大胸筋部，分布肋間動脈、內乳動脈、肋間神經、前胸神經。

【部位】

在俞府下一寸六分。

【主治】

欬逆不得喘息、胸脅支滿多吐、嘔吐不食。

【摘要】

《神農經》「治氣喘脹壅，灸十四壯」。

【取法】

華蓋旁二寸陷中，仰臥取之。

【鍼灸】

鍼五分，灸五壯。

二十七、俞府

【解剖】

有大胸筋、上鎖骨筋、鎖骨下動脈、胸廓神經。

【部位】

在璇璣旁二寸。

【主治】

欬逆上氣、嘔吐不食、胸中痛。

【摘要】

《玉龍歌》「吼喘之症嗽痰多，若用金鍼疾自和，俞府乳根一樣刺，氣喘風痰漸消磨」。

【取法】

璇璣旁二寸陷中，仰臥取之。

【鍼灸】

鍼五分，灸五壯。

【手厥陰心包絡經穴】

＃手厥陰心包絡經循行經文


心主手厥陰心包絡之脈，由腎經傳至，起於胸中，膻中穴分，出屬心包，下膈，歷絡三焦。由心包下膈，歷絡於三焦之上中脘及臍下三焦之分。其支者，循胸，出脅，下腋三寸，由心包循胸，出膈，下腋下三寸天池穴分，上抵腋下，自天池上行，抵腋下之天泉穴，循臑內，行太陰少陰之間，介乎太陰、少陰兩筋中間下行，入肘中，抵曲澤穴，下臂，行兩筋之間，入掌中，由肘中下臂，行臂兩筋之間，循間使、大陵等穴而入掌中勞宮穴，循中指出其端。掌中直上，至中指端。其支別者，從掌中循小指次指出其端。由勞宮穴前，出循小指次指，出其端而交於手少陽。

按：手厥陰心包絡經穴凡九，左右共一十八穴，起於天池，止於中衝，絡在內關。

＃手厥陰心包絡經穴分寸歌

心包穴起天池間，乳後旁一腋下三，天泉曲腋下二寸，曲澤肘內橫紋端，郄門去腕方五寸，間使腕後三寸安，內關去腕止二寸，大陵掌後兩筋間，勞宮屈中名指取，中衝中指之末端。

本經起於胸中，自天池穴始，循腋下臑內，入肘中，下臂，行兩筋之間，入掌中，出中指之端中衝穴止，凡九穴。左右計一十八穴。



一、天池

【解剖】

有大胸筋、前大踞筋、長胸動脈、長胸神經、前胸廓神經。

【部位】

在乳後一寸，去腋下三寸，第四肋間。

【主治】

目𥉂𥉂不明、頭痛、胸脅煩滿、欬逆、臂腋腫痛、四肢不舉、上氣、寒熱瘧、熱病，汗不出。

【摘要】

《千金》「頸漏瘰癧灸百壯」。

《百症賦》「委陽天池，腋腫鍼而速散」。

【取法】

仰臥或正坐，正乳頭外開一寸取之。

【鍼灸】

鍼二分，灸三壯。

二、天泉

【解剖】

為三頭膊筋部，有上膊動脈、內膊皮下神經、上膊尺骨神經。

【部位】

在手之內側腋下二寸。

【主治】

惡風寒、胸脅痛、支滿、欬逆、膺背胛臂間痛。

【取法】

曲腋之橫紋頭，向肘窩方下二寸，舉臂取之。

【鍼灸】

鍼六分，灸三壯。

三、曲澤

【解剖】

在二頭膊筋之腱間，有上膊動脈、重要靜脈、正中神經。

【部位】

在肘內廉下之陷凹中，即尺澤之內側。

【主治】

心痛善驚、身熱煩渴、臂肘搖動、掣痛不可伸、傷寒嘔吐氣逆。

【摘要】

《百症賦》「少商曲澤，血虛口渴同施」。

【取法】

肘窩橫紋正中筋之內側陷中取之。

【鍼灸】

鍼五分至七分，灸三壯。

四、郄門

【解剖】

有內橈骨筋、尺骨動脈、重要靜脈、正中神經。

【部位】

在大陵上五寸，即去腕五寸。

【主治】

嘔吐、衄血、心痛嘔噦、驚恐、神氣不足、久痔。

【取法】

從腕橫紋正中直上五寸取之。

【鍼灸】

鍼五分至七分，灸五壯。

五、間使

【解剖】

有內橈骨筋、尺骨動脈、重要靜脈、正中神經。

【部位】

大陵上三寸，即掌後三寸。

【主治】

傷寒結胸、心懸如飢、嘔沫、少氣、中風氣塞、昏危不語、卒狂、胸中澹澹惡風寒、霍亂乾嘔、腋腫肘攣、卒心痛、多驚、咽中如鯁、婦人月水不調、小兒客忤、久瘧。

【摘要】

《千金》「乾嘔不止，所食即吐不停，灸三十壯，四肢脈絕不至者，灸之便通」。

《神農經》「脾寒寒熱往來、渾身瘡疥，灸七壯」。

《百症賦》「天鼎間使，失音囁嚅而休遲」。

《靈光賦》「水溝間使治邪顛」。

《捷徑》「熱病頻噦鍼間使」。

《肘後歌》「狂言盜汗如見鬼，惺惺間使便下鍼」。又「瘧疾熱多寒少用間使」。

《勝玉歌》「五瘧寒多熱更多，間使大杼真妙穴」。

《雜病穴法歌》「人中間使去癲妖」。

【取法】

從腕橫紋正中，直上三寸，兩筋間取之。

【鍼灸】

鍼七分至一寸，灸五壯。

六、內關

【解剖】

有尺骨動脈與靜脈、正中神經。

【部位】

大陵上三寸，兩筋間。

【主治】

中風失志、實則心暴痛，虛則心煩惕惕、面熱、目昏、支滿、肘攣、久瘧不已、胸滿脹痛。

【摘要】

此穴為手厥陰心包脈之絡脈，別走少陽者。

《神農經》「心痛腹脹、腹內諸疾，灸七壯」。

《玉龍歌》「腹中氣塊痛難當，穴法宜向內關防」。

《雜病穴法歌》「舌裂出血尋內關，太衝陰交走上部」。又「腹痛公孫內關爾」。又「一切內傷內關穴，痰火積塊退煩潮」。又「死胎陰交不可緩，胞衣照海內關尋」。

《席弘賦》「肚疼須是公孫妙，內關相應必然瘳」。

《百症賦》「建里內關，掃盡胸中之苦悶」。

《標幽賦》「胸滿腹痛鍼內關」。

《蘭江賦》「傷寒四日太陰辨，公孫照海一同行，再用內關施絕法」。

【取法】

從腕橫紋正中直上二寸，兩筋間陷中取之。

【鍼灸】

鍼五分至七分，灸五壯。

七、大陵

【解剖】

在橈骨尺骨之間，有橫腕韌帶動脈與靜脈。

【部位】

在手腕橫紋之陷中，即兩骨（橈骨、尺骨）之間。

【主治】

熱病，汗不出、舌本痛、喘欬嘔血、心懸如飢、善笑不休、頭痛氣短、胸脅痛、驚恐悲泣、嘔逆喉痺、目乾目赤、肘臂攣痛、小便如血。

【摘要】

《神農經》「治胸中疼痛，胸中瘡疥，灸三壯」。

《千金》「吐血嘔逆，灸五十壯」。又「凡卒患腰腫，附骨癰疽，節腫遊風熱毒，此等疾，但初覺有異，即急灸五壯立愈」。

《玉龍歌》「口臭之疾最可憎，大陵穴內人中瀉」。又「勞宮穴在掌中尋，滿手生瘡痛不禁，心胸之病大陵瀉，氣攻胸腹一般針」。

《勝玉歌》「心熱口臭大陵驅」。

【取法】

腕橫紋正中，兩筋間陷中取之。

【鍼灸】

鍼三分，灸三壯。

八、勞宮

【解剖】

有淺伸屈指筋、尺骨動脈之動脈弓、手掌部之正中神經。

【部位】

在掌心。

【主治】

中風，悲笑不休、熱病，汗不出、脅痛，不可轉側、吐衄噫逆、煩渴，食不下、胸脅支滿、口中腥氣、黃疸、手痺、大小便血、熱痔。

【摘要】

《千金》「心中懊憹痛，針入五分補之」。

《玉龍歌》「勞宮穴在掌中尋，滿手生瘡痛不禁」。

《雜病穴法歌》「勞宮能治五般癇，更剌湧泉疾若挑」。

《靈光賦》「勞宮醫得身勞倦」。

《百症賦》「治疸治黃，諧後谿勞宮而看」。

《通玄賦》「勞宮退胃翻心痛以何疑」。

【取法】

以中指、無名指屈拳掌中，在二指之尖之間是穴取之。

【鍼灸】

鍼二分，灸三壯。

九、中衝

【解剖】

有指掌動脈、正中神經。

【部位】

在中指之端，去爪甲如韭葉。

【主治】

熱病，汗不出、頭痛如破、身熱如火、心痛煩滿、舌強痛、中風不省人事。

【摘要】

《神農經》「治小兒夜啼多哭、灸一壯（如麥炷）」。

《百症賦》「廉泉中衝，舌下腫疼堪取」。

《乾坤生意》「凡初中風，暴仆，昏沉，痰涎壅盛，不省人事，牙關緊閉，藥水不入，急以三稜鍼刺十井穴，使氣血流通，乃起死回生之妙訣也」。

【取法】

於中指之端取之。

【鍼灸】

鍼一分，灸一壯。

【手少陽三焦經穴】

＃手少陽三焦經循行經文


三焦手少陽之脈，受心包絡經之遞注，起於小指次指之端，關衝穴，上出兩指之間，經液門、中渚，循手表腕，陽池穴分，出臂外兩骨之間，經外關、支溝，上貫肘，抵天井穴，循臑外，上肩，走太陽陽明之間，歷清冷淵、消濼而至肩，交出足少陽之後，過肩井而交出足少陽之後，入缺盆，交膻中，散絡心包，下膈，循屬三焦。由缺盆，經足陽明之外而交會於胸中，散絡心包，下膈，屬上焦，至中脘，屬中焦，至陰交而屬下焦。其支者，從膻中，上出缺盆，從膻中而上出缺盆之外，上項，會於督脈之椎而後上循，挾耳後，循天牖，經翳風而上，直上出耳上角，角孫穴，以下屈頰，至䪼。由角孫屈向懸厘、頷厭，過陽白、睛明屬而下䪼，會於顴髎之分。其支者，從耳後，翳風穴分，入耳中，過聽宮，出走耳前，過客主人，交頰至目銳眥。經上關，過禾髎而至目銳眥，交於足少陽膽經。

按：手少陽三焦經穴凡二十三，左右共四十六，起於關衝，止於絲竹空。

＃手少陽三焦經穴分寸歌

無名指外端關衝，液門小次指陷中，中渚液上止一寸，陽池手陰腕陷中，外關腕後方二寸，腕後三寸支溝容，支構橫外取會宗，空中一寸用心攻。腕後四寸三陽絡，四瀆肘前五寸看，天井肘外大骨後，骨罅中間一寸膜，肘後二寸清冷淵，消濼對腋臂外落，臑會肩前三寸量，肩髎臑上陷中央，天髎毖骨陷內上，天牖天容之後旁，翳風耳後尖角陷，瘈脈耳後雞足張，顱息亦在青絡上，角孫耳廓上中央，耳門耳缺前起肉，和髎耳前銳髮鄉，欲知絲竹空何在，眉後陷中仔細量。

本經起於小指次指之端，關衝穴起，上出兩指之間，循手表腕，出臂外兩骨之間，上貫肘，循臑外，上肩，上項，挾耳後，直上，出耳上角，以下屈頰至眉端絲竹空穴止，凡二十三穴，計左右四十六穴。



一、關衝

【解剖】

有骨間背動脈、尺骨神經之手背枝。

【部位】

在無名指外側，去爪甲角如韭葉。

【主治】

頭痛、口乾、喉痺、霍亂、胸中氣噎不食、肘臂痛不能舉、日昏昏。

【摘要】

此穴主三焦邪熱，口渴唇焦口氣，瀉此出血。

《玉龍歌》「三焦熱氣壅上焦，口苦舌乾豈易調，鍼刺關衝出毒血，口生津液病俱消」。

《百症賦》「啞門關衝，舌緩不語而要緊」。

《捷徑》「治熱病煩心，滿悶，汗不出，掌中大熱如火，舌本痛，口乾，消渴，久熱不去」。

註：凡初中風，卒仆昏沉，痰涎壅盛，不省人事，牙關緊閉，藥水不下，急以三稜鍼刺各井穴出血，使氣血流通，乃起死回生之急救妙法。

【取法】

無名指外側端，去爪甲角一分許取之。

【鍼灸】

鍼一分，灸三壯。

二、液門

【解剖】

有總指伸筋、骨間背動脈、尺骨神經之手背枝。

【部位】

在小指次指之間，合縫處陷中。

【主治】

驚悸、妄言、寒厥、臂痛，不得上下、痎瘧寒熱、頭痛目眩、赤澀淚出、耳暴聾、咽外腫、牙齦痛。

【摘要】

手臂紅腫出血瀉之。

《千金》「耳聾不得眠，鍼入三分補之」。

《玉龍歌》「手臂紅腫連腕疼，液門穴內用鍼明」。

《百症賦》「喉痛兮，液門魚際可療」。

【取法】

握拳於小指無名指之歧縫上取之。

【鍼灸】

鍼五分，灸三壯。

三、中渚

【解剖】

有總指伸筋腱、第四骨間背動脈、尺骨神經手背枝。

【部位】

在無名指小指本節後間陷中。

【主治】

熱病，汗不出、臂指痛，不得屈伸、頭痛、目眩、生翳、目不明、耳聾、咽腫、久瘧、手臂紅腫。

【摘要】

手臂紅腫，瀉之出血。

《太乙歌》「鍼久患腰疼背痛」。

《玉龍歌》「手臂紅腫連腕疼，液門穴內用鍼明。更將一穴名中渚，多瀉中門疾自輕」。

《席弘賦》「久患傷寒肩背痛，但鍼中渚得其宜」。

《肘後歌》「肩背諸疾中渚下」。

《勝玉歌》「髀疼背痛中渚瀉」。

《雜編穴法歌》「脊肩心痛鍼中渚」。

《通玄賦》「脊間心後痛，鍼中渚而立痊」。

《靈光賦》「五指不伸取中渚」。

【取法】

握拳於第四、五掌骨之間取之。

【鍼灸】

鍼三分，灸三壯。

四、陽池

【解剖】

有小指筋腱、後下膊皮下神經、尺骨神經。

【部位】

在手表腕上橫紋陷中。

【主治】

消渴、口乾、煩悶、寒熱瘧、或因折傷手腕，捉物不得、臂不能舉。

【取法】

第四掌骨之上端，手腕橫紋中，稍偏外些陷中取之。

【鍼灸】

鍼三分，不宣灸。

五、外關

【解剖】

有總指伸筋、骨間動脈、後下膊皮下神經、橈骨神經。

【部位】

在陽池後二寸兩筋間。

【主治】

耳聾，渾渾無聞、肘臂不得屈伸、五指痛，不能握。

【摘要】

此穴為手少陽脈絡，別走心主厥陰脈。

《雜病穴法歌》「一切風寒暑溼邪，頭疼發熱外關起」。

【取法】

陽池上二寸，兩骨縫際取之。

【鍼灸】

鍼五分，灸三壯。

六、支溝

【解剖】

有總指伸筋、骨間動脈、後下膊皮下神經、橈骨神經。

【部位】

在陽池後三寸，兩筋骨間陷中。

【主治】

熱病，汗不出、肩臂痠重、脅肋痛、四肢不舉、霍亂嘔吐、口噤、暴瘖、產後血暈、不省人事。

【摘要】

三焦相火熾盛及大便不通、脅肋疼痛瀉之。

《千金》「治頸漏馬刀，灸百壯」。

《雜病穴法歌》「大便虛秘補支溝，瀉足三里效可擬」。

《勝玉歌》「腹疼秘結支溝穴」。

《肘後歌》「飛虎（即本穴）一穴通痞氣」。又「兩足兩脅滿難伸，飛虎神灸七分到」。

【取法】

外關上一寸，兩骨罅間取之。

【鍼灸】

鍼五分，灸七壯。

七、會宗

【解剖】

有總指伸筋、骨間動脈、橈骨神經。

【部位】

在支溝外傍。

【主治】

五癇、耳聾、肌膚痛。

【取法】

支溝向外開一寸，骨邊取之。

【鍼灸】

此穴禁鍼，灸三壯。

八、三陽絡

【解剖】

為固有小指伸筋部，有骨間動脈、後下膊皮下神經、橈骨神經後枝。

【部位】

去支溝一寸。

【主治】

暴瘖，不能言、耳聾齒齲、嗜臥、身不欲動。

【取法】

支溝直上一寸，骨罅間取之。

【鍼灸】

此穴禁鍼，灸三壯。

九、四瀆

【解剖】

有骨間動脈、橈骨神經之後枝。

【部位】

在三陽絡上一寸五分，微前五分。

【主治】

暴氣耳聾、下齒齲痛。

【取法】

陽池與肘尖中間，當骨之外側取之。

【鍼灸】

鍼五分，灸三壯。

十、天井

【解剖】

為三頭膊筋腱之間，有尺骨副動脈、橈骨神經枝。

【部位】

在肘尖上二寸陷凹中。

【主治】

咳嗽上氣、胸痛，不得語、唾膿，不嗜食、寒熱淒淒，不得臥、驚悸悲傷、瘈瘲、癲疾、五癇、風痺、頭頸肩背痛、耳聾、目銳眥頰肘腫痛、臂腕不得提物及瀉一切瘰癧瘡腫疹。

【摘要】

《勝玉歌》「瘰癧少海天井邊」。

【取法】

屈肘按取肘尖上側，向上一二寸間之陷中取之。

【鍼灸】

鍼三分，灸三壯。

十一、清冷淵

【解剖】

有三頭膊筋、下尺骨副動脈、橈骨神經後枝、上膊皮下神經。

【部位】

去天井一寸。

【主治】

諸痺痛、肩臂肘臑不能舉。

【摘要】

《勝玉歌》「眼痛須覓清冷淵」。

【取法】

天井上一寸取之。

【鍼灸】

鍼五分，灸三壯。

十二、消濼

【解剖】

有三角筋、頭靜脈、後迴旋上膊動脈枝、後膊皮下神經。

【部位】

在臑會下二寸。

【主治】

風痺、頭項強急腫痛、寒熱頭痛、肩背急。

【取法】

正坐從肩後側端下五寸，直對天井取之。

【鍼灸】

鍼五分，灸三壯。

十三、臑會

【解剖】

有三角筋、後迴旋上膊動脈、頭靜脈、後膊皮下神經、腋下神經等。

【部位】

在肩頭下三寸。

【主治】

肘臂氣腫、痠痛無力不能舉、項癭氣瘤、寒熱瘰癧。

【取法】

正坐，肩後側端下三寸取之。

【鍼灸】

鍼五分，灸五壯。

十四、肩髎

【解剖】

有橫肩胛動脈、外膊皮下神經、鎖骨上神經。

【部位】

在骨與肩胛骨之陷凹處是也。

【主治】

臂重肩痛不能舉。

【取法】

正坐從肩髃後一寸餘，當肩後側端取之，試將臂膊上舉，當其陷凹處是也。

【鍼灸】

鍼七分，灸三壯。

十五、天髎

【解剖】

有橫肩胛動脈、頸靜脈、肩胛背神經。

【部位】

在鎖骨上窩之上部。

【主治】

肩臂痠痛、缺盆痛、汗不出、胸中煩滿、頸項急、寒熱。

【取法】

從肩胛骨之上部，曲垣之前一寸取之。

【鍼灸】

鍼五分，灸三壯。

十六、天牗

【解剖】

有後耳靜脈、後耳動脈副神經、頸椎神經。

【部位】

在風池下一寸微外些，即完骨下，髮際上，天容後，天柱前。

【主治】

面腫頭風、項強不得回顧。

【取法】

正坐，從天柱與天容之中間，當乳嘴突起之下部取之。

【鍼灸】

鍼一寸。

十七、翳風

【解剖】

此處為耳下腺部、有耳後動脈、顏面神經之耳後枝。

【部位】

在耳根後，距耳約五分之陷凹處。

【主治】

耳聾、口眼喎斜、口噤不開、脫頷頰腫、牙車急痛、暴瘖不能言。

【摘要】

耳紅腫痛瀉之，耳虛鳴補之。

《百症賦》「耳聾氣閉，全憑聽會翳風」。

【取法】

正坐，從耳翼根之後下部，當完骨之下邊取之。

【鍼灸】

鍼五分，灸三壯。

十八、瘈脈

【解剖】

有顳顬筋、耳後動脈、顏面神經之耳後枝。

【部位】

在翳風上一寸，稍近耳根青絡上。

【主治】

頭風耳鳴、小兒驚癇瘈瘲、嘔吐瀉痢無時、驚恐、目澀多眵。

【取法】

從翳風上一寸取之。

【鍼灸】

鍼一分（出血如豆汁），禁灸。

十九、顱息

【解剖】

有顳顬筋、耳後動脈、顏面神經之耳後枝。

【部位】

在瘈脈上一寸餘，有青絡。

【主治】

耳鳴喘息、小兒嘔吐瘈瘲、驚恐發癇、身熱，頭痛，不得臥。

【取法】

從瘈脈上一寸取之。

【鍼灸】

鍼此穴絡微出血，禁灸。

二十、角孫

【解剖】

有顳顬筋、顳顬動脈、顳顬神經。

【部位】

當耳殼上角之陷凹處，以指按之，口開闔時指下覺牽動。

【主治】

目生翳、齒齦腫，不能嚼、唇吻燥、頸項強。

【取法】

以耳翼摺疊，當摺疊之尖處取之。

【鍼灸】

灸三壯，不宜鍼。

二十一、耳門

【解剖】

有咀嚼筋、顳顬筋、顳顬動脈、顳顬神經。

【部位】

在耳前肉峰上缺口外。

【主治】

耳聾、聤耳膿汁、耳生瘡、齲齒、唇吻強。

【摘要】

《席弘賦》「但患傷寒兩耳聾」。

《百症賦》「耳門絲竹空，住牙疼於頃刻」。

《天星秘訣》「耳鳴腰痛先五會，次鍼耳門三里內」。

【取法】

從耳翼前方，耳珠之上缺口部份前陷中取之。

【鍼灸】

鍼三分，灸三壯。

二十二、和髎

【解剖】

有顳顬筋、顳顬動脈、顏面神經。

【部位】

在耳前髮銳尖下。

【主治】

頭痛耳鳴、牙車引急、頸項腫、口癖瘈瘲。

【取法】

從耳門之前微上方，髮銳角之部份取之。

【鍼灸】

鍼三分，禁灸。

二十三、絲竹空

【解剖】

有前頭筋、顳顬動脈枝、顏面神經。

【部位】

眉毛稍外端陷中。

【主治】

頭痛、目赤、目眩、視物𥉂𥉂、拳毛倒睫、風前戴眼、發狂，吐涎沬、偏正頭風。

【摘要】

治頭風，宜出血。

《勝玉歌》「目內紅腫苦皺眉，絲竹攢竹亦堪醫」。

《百症賦》「耳門絲竹空治牙疼於頃刻」。

《通玄賦》「絲竹療頭痛難忍」。

【取法】

從眉毛稍外端陷中取之。

【鍼灸】

鍼三分，禁灸。

【足少陽膽經穴】



＃足少陽膽經循行經文

膽足少陽之脈，受三焦經之傳注，起於目銳眥，瞳子髎，上抵頭角，至頷厭穴分，經懸釐，外循耳上髮際，過曲鬢、率谷而下，下耳後，循天衝、完骨折返角孫，循本神、陽白會於睛明，復從睛明直上，經臨泣等穴而至風池，循頸，行手少陽之前，過天牖，至肩上，循肩井，卻交出手少陽之後，入缺盆。由肩井處，左右相交，出少陽之後，過大椎，當秉風之前，入缺盆之外。其支者，從耳後，入耳中，從耳後顱顴間過翳風之分入耳中，出走耳後。至目銳眥後，由耳中過聽宮出走耳前，復自聽會至銳眥瞳子髎分。其支者，別目銳眥，下大迎，合於手少陽，絲竹空穴分，抵於，下臨頰車，下頸，合缺盆，以下胸中，當顴髎之分，下臨頰車，下頸，循本經之前與前之入缺盆者絡，分下膕中，天池之外，貫膈，絡肝，屬膽，胸中以下，貫膈於期門之所，而絡於肝至日月之分而屬於膽也，循脅裏，出氣衝，繞毛際，橫入髀厭中。循脅裏，由足厥陰之章門下行至足陽明之氣街，繞毛際，合於足厥陰，橫入髀厭中環跳穴分。其直者，從缺盆下腋。（原書以後缺）

＃足少陽膽經穴分寸歌

外眥五分瞳子髎，耳前陷中聽會繞，上關上行一寸是，內斜曲角頷厭照，後行顱中釐下廉，曲鬢耳前髮際看，入髮寸半率谷穴，天衝率後斜三分，浮白下行一寸間，竅陰穴在枕骨上，完骨耳後入髮際，量得四分須用記，本神神庭旁三寸，入髮五分耳上繫，陽白肩上一寸許，入髮五分是臨泣，目窗正營及承靈，後行相去寸半同，腦空靈後四寸五，風池耳後髮際陷，肩井肩上陷解中，大骨之前寸半取，淵液腋下三寸逢，輒筋復前一寸行，日月乳下二肋逢，期門之下五分存，臍上五分旁九五，季肋俠脊是京門，季下寸八尋帶脈，帶下三寸五樞真，維道章下五三定，章下八三居髎名，環跳髀樞宛中陷，風市垂手中指尋，膝上五寸是中瀆，陽關陽陵上三寸，陽陵膝下一寸任，陽交外踝上七寸，外丘外踝七寸分，此係斜屬三陽絡，踝上五寸定光明，踝上四寸陽輔地，踝上三寸是懸鐘，邱墟踝下陷中立，邱下三寸臨泣存，臨下五分地五會，會下一寸俠谿呈，欲覓竅陰歸何處，小趾次趾外側尋。

本經起於目外眥角瞳子髎，上抵頭角，下耳後，復反至前額，經頭部下頸，入缺盆，循脅，過季脅，下入髀厭中，出循髀陽，下外輔骨之前，直下抵絕骨之端，下出外踝之前，循足跗上，入小趾次趾之間，出其端之竅陰穴止。凡四十四穴，左右計八十八穴。



一、瞳子髎

【解剖】

有眼輪匝筋、顴骨眼窠動脈、顏面神經、三叉神經。

【部位】

目外眥之五分。

【主治】

頭痛目癢、外眥赤痛、翳膜青盲、遠視𥉂𥉂、淚出多眵。

【取法】

於目眥角五分部份，目眶骨邊陷中取之。

【鍼灸】

鍼三分，不宜灸。

二、聽會

【解剖】

為耳下腺之上部，分布顳顬枝、內顎動脈、顏面神經。

【部位】

耳珠微前陷中。

【主治】

耳鳴、耳聾、牙車脫臼、齒痛、中風瘈瘲喎斜。

【摘要】

《玉龍歌》「耳聾腮腫聽會鍼」。

《席弘賦》「但患傷寒兩耳聾，金門聽會疾如風」。

《勝玉歌》「耳閉聽會莫遲延」。

【取法】

耳珠微前五分部份，當顴骨橋之下陷中，開口有孔取之。

【鍼灸】

鍼三分，灸三壯。

三、上關

【解剖】

有內顎動脈、顏面神經。

【部位】

在耳前起骨上廉。

【取法】

從聽會斜上當顴骨橋之上口，開口有孔之處是穴。

【鍼灸】

此穴禁鍼灸，故不錄主治與鍼灸。

四、頷厭

【解剖】

有顳顬筋、顳顬動脈、顳顬神經。

【部位】

曲周下顳顬上廉。

【主治】

頭風、偏頭頸項俱痛、目眩耳鳴、多嚏、驚癇、歷節風、汗出。

【摘要】

《百症賦》「懸顱頜厭之中，偏頭痛止」。

【取法】

髮際曲角，入三分，當頭維之下一寸取之。

【鍼灸】

鍼一分至二分（不可太深刺），灸三壯。

五、懸顱

【解剖】

為前頭骨之顳顬窩部，有顳顬筋、顳顬動脈、顳顬神經。

【部位】

曲周下顳顬中廉。

【主治】

頭痛齒痛、偏頭痛引目、熱病汗不出。

【摘要】

《百症賦》「懸顱頷厭之中，偏頭痛止」。

【取法】

頷厭下六分，微後一分取之。

【鍼灸】

鍼二分，灸三壯。

六、懸釐

【解剖】

有顳顬筋、顳顬動脈、顳顬神經。

【部位】

曲周下，顳顬下廉，距懸顱下半寸。

【主治】

偏頭痛、面腫、目銳眥痛、熱病煩心，汗不出。

【取法】

從懸顱下半寸微後些，與上耳根並行處取之。

【鍼灸】

鍼二分至三分，灸三壯。

七、曲鬢

【解剖】

有顳顬筋與神經。

【部位】

在耳上入髮際一寸前些。

【主治】

頷頰腫引牙關不得開、口噤不得言、項強不得顧、頭角痛、癲風、目眇。

【取法】

從耳上髮際前些，曲隅之陷際，即上耳翼根之微前取之。

【鍼灸】

鍼二分，灸三壯。

八、率谷

【解剖】

有顳顬筋、耳上掣筋、耳後動脈。

【部位】

在耳上入髮際一寸五分。

【主治】

腦痛、兩頭角痛、胃脘寒痰、煩悶嘔吐、酒後皮風膚腫。

【取法】

從耳上入髮際一寸五分取之。

【鍼灸】

鍼三分，灸三壯。

九、天衝

【解剖】

有耳上掣筋、耳後動脈。

【部位】

在率谷之後約三分（查在耳上者有三穴，最上為率谷、其次為天衝、最下為角孫）。

【主治】

癲疾、風痙、牙齦腫、驚恐、頭痛。

【摘要】

《百症賦》「反張悲哭，仗天衝大橫須精」。

【取法】

從率谷之後三分取之。

【鍼灸】

鍼三分，灸三壯。

十、浮白

【解剖】

有耳上掣筋、耳後動脈。

【部位】

在耳後入髮際一寸。

【主治】

欬逆、胸滿，喉痺、耳聾齒痛、項癭、痰沬不得喘息、肩臂不舉、足不能行。

【摘要】

《百症賦》「癭氣須求浮白」。

【取法】

天衝之後一寸，耳後入髮際一寸取之。

【鍼灸】

鍼三分，灸三壯。

十一、竅陰（首）

【解剖】

有耳後動脈、耳後神經。

【部位】

在浮白下一寸。

【主治】

四肢轉筋、目痛、頭項痛、耳鳴、癰疽發熱、手足煩熱、汗不出、欬逆、喉痺、舌強、脅痛、口苦。

【取法】

從浮白直下一寸取之。

【鍼灸】

鍼三分，灸三壯。

十二、完骨

【解剖】

在胸鎖乳嘴筋附著之上部，有耳後動脈與神經。

【部位】

在竅陰下七分。

【主治】

頭痛頭風、耳鳴、齒齲、牙嘴急、口眼喎斜、喉痺頰腫、癭氣、便赤、足痿不收。

【取法】

竅陰之下七分，入髮際四分，當乳嘴突起之後下陷中取之。

【鍼灸】

鍼三分，灸三壯。

十三、本神

【解剖】

是處為前頭骨部，有顳顬動脈與神經。

【部位】

在曲差旁一寸五分，入髮際五分。

【主治】

驚癇吐沬、目眩、項強急痛、胸脅相引，不得轉側、偏風癲疾。

【取法】

從曲差旁一寸五分，入髮際五分取之。

【鍼灸】

鍼三分，灸三壯。

十四、陽白

【解剖】

有前頭筋、顳顬動脈、顏面神經。

【部位】

在眉毛直上一寸。

【主治】

頭痛目昏多眵、背寒慄、重衣不得溫。

【取法】

從眉之中部直上一寸取之，直對瞳子。

【鍼灸】

鍼三分，灸三壯。

十五、臨泣（首）

【解剖】

有前頭筋、顳顬動脈、顏面神經。

【部位】

在目上直入髮際五分。

【主治】

鼻塞、目眩生翳、眵䁾冷淚、眼目諸疾、驚癇反視、卒暴中風不識人、脅下痛、瘧疾日再發。

【摘要】

《百症賦》「淚出刺臨泣頭維之處」。

【取法】

從瞳子直上，入髮際五分取之。

【鍼灸】

鍼三分，禁灸。

十六、目窗

【解剖】

有前頭筋、前額動脈、前額神經。

【部位】

在臨泣後一寸五分。

【主治】

頭目眩痛引外眥、遠視不明、面腫、寒熱汗不出。

【取法】

從臨泣後一寸五分取之。

【鍼灸】

鍼三分，灸三壯。

十七、正營

【解剖】

皮下有頭蓋之帽狀腱膜，其下為顱頂骨，有顳顬動脈枝、顏面神經枝。

【部位】

在目窗後一寸五分。

【主治】

頭痛、目眩、齒齲痛、唇吻弦急。

【取法】

從臨泣後三寸取之。

【鍼灸】

鍼三分，灸三壯。

十八、承靈

【解剖】

為後頭骨部，有後頭筋、後頭動脈與神經。

【部位】

在正營後一寸五分。

【主治】

腦風頭痛、鼻塞不通、惡風。

【取法】

從臨泣後四寸五分取之。

【鍼灸】

此穴禁鍼，灸五壯。

十九、腦空

【解剖】

當後頭骨外，後頭結節之下面，即僧帽筋附著之上部，是處有後頭筋、後頭動脈、大後頭神經。

【部位】

在承靈後四寸五分，玉枕骨之下陷中。

【主治】

癆瘵、身熱羸瘦、腦風頭痛不可忍、項強不得顧、目瞑、鼻衄、耳聾、驚悸、癲風引目鼻痛。

【取法】

承靈後四寸五分左右，當腦戶旁二寸取之。

【鍼灸】

鍼四分至五分，灸五壯。

二十、風池

【解剖】

當後頭骨下部之陷凹處，僧帽筋之外側，有後頭神經與動脈。

【部位】

在腦空之後部，髮際之陷凹處。

【主治】

中風、偏正頭痛、傷寒熱病汗不出、痎瘧頸項如拔，痛不得回顧、目眩赤痛，淚出、鼽衄、耳聾、腰背俱痛、傴僂引項、肘力不收、腳弱無力。

【摘要】

《玉龍歌》「凡患傴者補風池，瀉絕骨」。

《勝玉歌》「頭痛頭風灸風池」。

《席弘賦》「風府風池尋得到，傷寒百病一時消」。

《通玄賦》「頭暈目眩覓風池」。

《捷徑》「治溫病，煩，滿，汗不出」。

【取法】

腦空之下，項筋之旁，陷中取之。（當天柱、完骨之中間）

【鍼灸】

鍼四分至五分，灸三壯。

二十一、肩井

【解剖】

有橫頸動脈、外頸靜脈、上肩胛骨神經。

【部位】

在肩上陷解中。

【主治】

中風氣寒涎上、不語、氣逆、五勞七傷、頭項頸痛、臂不能舉、撲傷腰痛、氣上攻。（若婦人難產墜胎後，手足厥冷，鍼之立愈）

【摘要】

《席弘賦》「若鍼肩井須三里，不刺之時氣未調」。

《百症賦》「肩井乳癰而極效」。

《通玄賦》「肩井除兩臂難任」。

《標幽賦》「肩井曲池，甄權鍼背痛而復射」。

《天星秘訣》「腳氣痠疼肩井先，次尋三里陽陵泉」。

【取法】

從缺盆上大骨前一寸半部位，以三指按取之，當中指之下是穴，正坐取之。

【鍼灸】

鍼四分至五分（不可太深，孕婦禁鍼），灸三壯。

二十二、淵液

【解剖】

有肋間筋、肩胛下神經、肋間神經。

【部位】

在腋下三寸。

【取法】

腋窩正中直下三寸，肋罅間取之。

【鍼灸】

此穴禁鍼灸，故不錄其主治與鍼灸。

二十三、輒筋

【解剖】

有大胸筋、小胸筋，深部有內外肋間筋，分布長胸動脈、側胸皮下神經、長胸神經。

【部位】

在脅下三寸，復前向乳房一寸。

【主治】

太息多唾、善悲、言語不正、四肢不收、嘔吐宿汁、吞酸、胸中暴滿，不得臥。

【取法】

淵液前行一寸，肋間陷中取之。

【鍼灸】

鍼六分，灸三壯。

二十四、日月

【解剖】

當附著第八肋軟骨部之下寸許，介於直腹筋與外斜腹筋之間，有上腹動脈、肋間神經。

【部位】

在期門下五分微外開些。

【主治】

太息善唾、小腹熱、欲嘔多吐、言語不正、四肢不收。

【取法】

巨闕旁三寸五分，再下五分取之，當第八肋軟骨之下。

【鍼灸】

鍼六分，灸七壯。（註：此穴為膽之募穴）

二十五、京門

【解剖】

為外斜腹筋端部，分布上腹動脈及長胸神經。

【部位】

在俠脊季脅之端，即臍上五分旁開九寸五分也。

【主治】

腸鳴洞泄、水道不利、少腹急痛、寒熱䐜脹、肩背腰髀引痛，不得俛仰久立。

【取法】

按取季脅之端，即臍上五分旁開九寸五分部位，側臥屈上足，伸下足，舉臂取之。

【鍼灸】

鍼三分，灸三壯。

二十六、帶脈

【解剖】

為外斜腹筋部，有上腹動脈、長胸神經、肋間神經枝。

【部位】

去臍旁八寸。

【主治】

腰腹腫溶溶如坐水中狀、婦人小腹痛急、瘈瘲、月經不調、赤白帶下、兩脅氣引背痛。

【取法】

側臥臍旁八寸取之。

【鍼灸】

鍼六分，灸五壯。

二十七、五樞

【解剖】

有下腹動脈、長胸神經、肋間神經枝。

【部位】

在帶脈下三寸。

【主治】

痃癖、小腸膀胱氣攻兩脅、小腹痛、腰腿痛、陰疝睪丸上入腹、婦人赤白帶下。

【摘要】

《玉龍歌》「肩背風氣連臂疼，背縫二穴用針明，五樞亦治腰間痛，得穴方知病頓輕」。

【取法】

側臥，帶脈下三寸微斜向外側取之。

【鍼灸】

鍼五分至一寸，灸五壯。

二十八、維道

【解剖】

有內外斜腹筋、下腹動脈。

【部位】

章門直下五寸三分。

【主治】

嘔逆不止、三焦不調、不食、水腫。

【取法】

五樞下五分取之。

【鍼灸】

鍼八分，灸三壯。

二十九、居髎

【解剖】

有內外斜腹筋，下腹動脈。

【部位】

維道下三寸。

【主治】

痛引胸臂、攣急不得舉、腰引小腹痛。

【摘要】

《玉龍歌》「環跳能治腿股風，居髎二穴認真攻」。

【取法】

維道下三寸，外開五分，橫直環跳，相間一關節。

【鍼灸】

鍼七分，灸三壯。

三十、環跳

【解剖】

在臀股部，有大臀筋、上臀神經。

【部位】

在髀樞中，通京門之下，並兩足而立，腰下部有陷凹處。

【主治】

冷風溼痺不仁、胸脅相引、半身不遂、腰胯痠痛、膝不得伸、遍身風疹。

【摘要】

《玉龍歌》「環跳能除腿股風」。

《天星秘訣》「冷風溼痺針何處，先取環跳次陽陵」。

《百症賦》「後谿環跳，腿疼刺而即輕」。

《標幽賦》「懸鐘環跳，華陀針躄足而能行」。

《席弘賦》「冷風冷痺疾難愈，環跳腰俞針與燒」。

《勝玉歌》「腿股轉痠難移步，妙穴說與後人知，環跳風市及陰市，瀉卻金針病自除」。

《雜病穴法歌》「腰痛環跳委中求」。又「腰連腳痛怎生醫，環跳風市與行間」。又「冷風溼痺鍼環跳」。又「腳連脅腋痛難當，環跳陽陵泉內杵」。

《馬丹陽十二訣》「折腰莫能顧，冷風并溼痺，腿髖連腨痛，轉側重歔欷，若人鍼灸後，頃刻病消除」。

【取法】

側臥，伸下足，屈上足，於大腿關節間陷中取之。

【鍼灸】

鍼一寸五分至二、三寸，灸十壯。

三十一、風市

【解剖】

有外大股筋、上膝關節動脈、前股皮下神經。

【部位】

膝上外廉兩筋中。

【主治】

腿膝無力、腳氣、渾身搔痒麻痺、厲風症。

【摘要】

《勝玉歌》「腿股轉痠難移步，妙穴說與後人知，環跳風市及陰市，瀉卻金鍼病自除」。

《雜病穴法歌》「腰連腳痛怎生醫，環跳風市與行間」。

【取法】

大腿外側之正中線上之中部，約當中瀆之上二寸，兩手下垂，中指盡處取之。

【鍼灸】

鍼五分至一寸，灸五壯。

三十二、中瀆

【解剖】

有外大股筋、股動脈分枝。

【部位】

在髀骨外膝上五寸。

【主治】

寒氣客於分肉間，攻痛上下、筋痺不仁。

【取法】

屈膝橫紋外角，直上五寸，與環跳成一直線

【鍼灸】

鍼五分，灸三壯。

三十三、陽關

【解剖】

有外大股筋、外關節動脈、股神經。

【部位】

在陽陵泉上三寸。

【主治】

風痺不仁、股膝冷痹痛，不可屈伸。

【取法】

膝關節之旁，當陽陵上三寸部分取之。

【鍼灸】

鍼五分，禁灸。

三十四、陽陵泉

【解剖】

當脛骨之外側，有膝關節動脈、淺腓骨神經。

【部位】

在膝下外側，尖骨前之陷凹處。

【主治】

偏風半身不遂、足膝冷痺不仁、無血色、腳氣筋攣。

【摘要】

《玉龍歌》「膝蓋紅腫鶴膝風，陽陵二穴亦堪攻」。

《席弘賦》「最是陽陵泉一穴，膝間疼痛用鍼燒」。又「腳痛膝腫鍼三里，懸鐘二陵三陰交」。

《百症賦》「半身不遂，陽陵遠達於曲池」。

《雜病穴法歌》「脅痛只須陽陵泉」。又「腳連脅熱痛難當，環跳陽陵泉內杵」。又「冷風溼痺鍼環跳，陽陵三里燒鍼尾」。又「熱閉氣閉先長強，大敦陽陵堪調護」。

《通玄賦》「脅下肋痛者，刺陽陵而即止」。

《天星秘訣》「冷風溼痺鍼何處，先取環跳次陽陵」。又「腳氣痠疼肩井先，次尋三里陽陵泉」。

《馬丹陽十二訣》「膝腫并麻木，冷痺及偏風，舉足不能起，坐臥似衰翁，鍼入六分止，神功妙不同」。

【取法】

正坐垂足，膝外側關節之下陷中取之。

【鍼灸】

鍼六分至一寸，灸七壯。

三十五、陽交

【解剖】

有長總趾伸筋、前脛骨動脈、深腓骨神經。

【部位】

在外踝上七寸，沿太陽經一面，崑崙之直上。

【主治】

胸滿、喉痺、足不仁、膝痛、寒厥、驚狂、面腫。

【取法】

正坐垂足，從崑崙直上，外踝邊最上七寸取之。

【鍼灸】

鍼六分至一寸，灸三壯。

三十六、外丘

【解剖】

有長腓筋、前脛骨動脈、淺腓骨神經。

【部位】

外踝上七寸，與陽交相並，陽交在後，外丘在前，相去五分。

【主治】

頸項痛、胸滿、痿痺、癲風、惡犬傷，毒不出。

【取法】

正坐垂足，從外踝直上七寸取之。（去踝計）

【鍼灸】

鍼五分至一寸，灸三壯。

三十七、光明

【解剖】

有長總趾伸筋、前腓骨動脈、深腓骨神經。

【部位】

外踝上五寸。

【主治】

熱病汗不出、卒狂嚼頰、淫濼、脛胻痛，不能久立（虛則痿痺，偏細，坐不能起，實則足胻熱，膝痛，身體不仁）。

【摘要】

此穴為足少陽絡別走厥陰。

《席弘賦》「睛明治眼未效時，合谷光明不可缺」。

《標幽賦》「眼癢眼疼，瀉光明於地五」。

【取法】

正坐垂足，外踝上去踝五寸取之。

【鍼灸】

鍼六分，灸五壯。

三十八、陽輔

【解剖】

有長總趾伸筋、前腓骨動脈、深腓骨神經。

【部位】

在外踝上四寸。

【主治】

腰溶溶如水浸、膝下膚腫、筋攣、百節痠疼、痿痺、馬刀、頸項痛、喉痺，汗不出及汗出振寒、痎瘧、腰胻痠痛，不能行立。

【取法】

外踝上四寸微前三分取之。（去踝計）

【鍼灸】

鍼五分，灸三壯。

三十九、懸鐘

【解剖】

為短腓筋部，有前腓骨動脈與神經。

【部位】

在外踝上三寸。

【主治】

心腹脹滿、胃熱不食、喉痺、欬逆、頭痛、中風虛勞、頸項痛、手足不收、腰膝痛、腳氣、筋骨攣。

【摘要】

《玉龍歌》「凡患傴者補風池，瀉絕骨」。又「寒溼腳氣不可熬，先鍼三里及陰交，再將絕骨穴兼刺，腫痛頓時立見消」。

《席弘賦》「腳氣膝腫鍼三里，懸鐘二陵三陰交」。

《標幽賦》「環跳懸鐘，華陀鍼躄足而立行」。

《天星秘訣》「足緩難行先絕骨，次鍼條口及衝陽」。

《肘後歌》「傷寒須補絕骨是，熱則絕骨瀉無憂」。

《勝玉歌》「踝跟骨痛灸崑崙，更有絕骨共丘墟」。

《雜病穴法歌》「兩足難移先懸鐘，條口復鍼能步履」。

【取法】

從外踝上（去踝）三寸取之。

【鍼灸】

鍼五分，灸五壯。

四十、丘墟

【解剖】

當長總趾伸筋腱之後部，有前外踝動脈、淺腓骨神經。

【部位】

在外踝下微前陷中。

【主治】

胸脅滿痛不得息、寒熱、目生翳膜、頸腫、久瘧振寒、痿厥、腰腿痠痛、髀樞中痛、轉筋、足脛偏細、小腹堅卒疝。

【摘要】

《玉龍歌》「腳背疼起丘墟穴」。

《靈光賦》「髀樞疼痛瀉丘墟」。

《百症賦》「轉筋兮，金門丘墟來醫」。

《勝玉歌》「踝跟骨痛灸崑崙，更有絕骨共丘墟」。

【取法】

第四趾直上，外踝骨前橫紋陷中。

【鍼灸】

鍼五分，灸五壯。

四十一、足臨泣

【解剖】

有蹠骨動脈、中足背皮神經。

【部位】

在足小趾次趾本節後。

【主治】

胸滿氣喘、目眩心痛、缺盆中及腋下馬刀瘍、痺痛無常、厥逆、痎瘧日西發者、胻痠、洒洒振寒、婦人月經不調、季脅支滿、乳癰。

【摘要】

《玉龍歌》「小腹脹滿氣攻心，內庭二穴要先鍼，兩足有水臨泣瀉」。

《雜病穴法歌》「赤眼迎香出血奇，臨泣太衝合谷侶」。

【取法】

小次趾本節後歧骨間陷中取之。

【鍼灸】

鍼三分，灸三壯。

四十二、地五會

【解剖】

有骨間背動脈、中足背皮神經。

【部位】

去俠谿一寸。

【主治】

腋痛內損吐血、足外無膏澤、乳癰。

【摘要】

《席弘賦》「耳內蟬鳴腰欲折，膝下明存三里穴，後再補瀉五會間」。

《標幽賦》「眼癢眼疼，針光明於地五」。

《天星秘訣》「耳內蟬鳴先五會，次針耳門三里內」。

【取法】

小次趾本節後陷中，臨泣前五分取之。

【鍼灸】

鍼二三分，禁灸。

四十三、俠谿

【解剖】

有趾背動脈與神經。

【部位】

在小次趾本節前陷中。

【主治】

胸脅支滿、寒熱病、汗不出、目赤、頷腫、胸痛、耳聾。

【摘要】

《百症賦》「陽谷俠谿，頷腫口噤並治」。

【取法】

小次趾本節前陷中取之。

【鍼灸】

鍼三分，灸三壯。

四十四、足竅陰

【解剖】

有趾背動脈、趾背神經。

【部位】

在第四趾外側爪甲角。

【主治】

脅痛、欬逆不得息、手足煩熱、汗不出、癰疽、口乾口痛、喉痺舌強、耳聾、轉筋、肘不可舉。

【取法】

第四趾外側爪甲角一分許取之。

【鍼灸】

鍼一分，灸三壯。

【足厥陰肝經穴】

＃足厥陰肝經循行經文


肝足厥陰之脈，受膽經之所交，起於大趾叢毛之際，大敦穴，上循足跗上廉，去內踝一寸，中封穴，上踝八寸，中都穴，交出太陰之後，上膕內廉，折向太陰之後，歷曲泉等穴，循股陰入毛中，過陰器，經急脈，左右相交，環繞陰器而會於任脈之曲骨，抵少腹，挾胃，屬肝，絡膽，自陰上入少腹，經關元而循章門、期門、日月，挾胃，屬肝，絡於膽，上貫膈，布脅肋，自期門上貫膈，行太陰食竇之外，大包之裏，散布脅肋之足少陽淵液、手太陰雲門之間，上入頏顙，由人迎之外，循喉嚨之後，上入頏顙，連目系，上出額，與督脈會於巔。由大迎、地倉、四白而連目系，上出額，行臨泣之裏與督脈相會於巔頂之百會。其支者，從目系，下頰裏，環唇內。此支從目系下頰徑交環於口唇之內。其支者，復從肝別，貫膈，上注肺。又其支者，從期門屬肝之分，行太陰食竇之外，本經之裏，別貫膈，上注於肺，下至中脘之分，交接於手太陰之肺經。

按：足厥陰肝經穴凡十四，左右共二十八穴，起於大敦，止於期門。

＃足厥陰肝經穴分寸歌

足大趾端名大敦，行間大趾縫中存，太衝本節後寸半，踝前一寸號中封，蠡溝踝上五寸是，中都踝上七寸中，膝關犢鼻下二寸，曲泉曲膝盡橫紋，陰包膝上方四寸，氣衝三寸下五里，陰廉衝下有二寸，急脈陰旁二寸半，章門直臍季肋端，肘尖盡處側臥取，期門穴在乳直下，四寸之間無差矣。

本經起於足大趾之端，大敦穴起，上循足跗上廉，上踝，抵膕內廉，循股陰入毛中，抵少腹，上挾胃，至期門穴，計一十四穴，左右共二十八穴。



一、大敦

【解剖】

有長大趾伸筋、趾背神經、淺腓骨神經。

【部位】

在大趾端，爪甲後之叢毛中，按之有陷。

【主治】

卒心痛汗出、腹脹腫滿、中熱喜寐、五淋七疝、小便頻數不禁、陰痛引小腹、陰挺出、血崩、尸厥如死。

【摘要】

凡疝氣腹脹足腫者，皆宜灸之，以洩肝木之氣，而安脾胃。

《玉龍歌》「七般疝氣取大敦」。

《席弘賦》「大便秘結大敦燒」。

《百症賦》「大敦照海，患寒疝而善蠲」。

《通玄賦》「大敦能治七疝之偏墜」。

《雜病穴法歌》「七疝大敦與太衝」。

《天星秘訣》「小腸氣痛先長強，後刺大敦不用忙」。

《勝玉歌》「灸罷大敦除疝氣」。

《雜病穴法歌》「熱閉氣閉先長強，大敦陽陵堪調護」。

【取法】

足大趾外側爪甲根部，去爪甲分許微內些，再上分許，當關節之前陷中。

【鍼灸】

鍼一分，灸三壯。

二、行間

【解剖】

有趾背動脈、淺在腓骨神經。

【部位】

大趾次趾合縫後五分，動脈陷中。

【主治】

嘔逆、咳血、心胸痛、腹脅脹、色蒼蒼如死狀、中風口喎、嗌乾煩渴、瞑不欲視、目中淚出、太息、癲疾短氣、肝積肥氣、痎瘧、洞泄、遺尿、癃閉、崩漏、白濁、寒疝少腹腫、腰痛不可俯仰、小兒驚風。

【摘要】

《百症賦》「雀目肝氣，睛明行間而細推」。又「行間湧泉，治消渴之腎竭」。

《通玄賦》「行間治膝腫目疾」。

《雜病穴法歌》「腳膝諸痛羨行間」。

《勝玉歌》「行間可治膝腫病」。

【取法】

足大趾本節後外側，離縫約五分。

【鍼灸】

鍼三分，灸二壯。

三、太衝

【解剖】

在第一蹠骨之部，有前脛骨筋、淺腓骨神經枝。

【部位】

在行間後。

【主治】

虛勞嘔血、恐懼氣不足、嘔逆發寒、肝瘧令人腰痛，嗌乾，胸脅支滿，太息，浮腫小腹滿、腰引少腹痛、足寒、大小便難、陰痛遺溺、溏泄、小便淋癃、小腹疝氣、腋下馬刀瘍瘻、胻痠踝痛、女子月水不通或漏血不止、小兒卒疝。

【摘要】

產後出汗不止鍼太衝亟補之。

《席弘賦》「手連肩脊痛難忍，合谷鍼時要太衝」。又「腳痛膝腫鍼三里，懸鐘二陵三陰交，更向太衝須引氣，指頭麻木自輕飄」。又「咽喉最急先百會，太衝照海及陰交」。

《標幽賦》「心脹咽痛，鍼太衝而必除」。

《通玄賦》「行步難移，太衝最奇」。

《勝玉歌》「人行步苦艱難，中封太衝鍼便痊」。

《肘後歌》「股膝腫起瀉太衝」。

《雜病穴法歌》「赤眼迎香出血奇，臨泣太衝合谷侶」。又「鼻塞鼻痔及鼻淵，合谷太衝隨手取」。又「舌裂出血尋內關，太衝陰交走上部」。又「手指連肩相引疼，合谷太衝能救苦」。又「七疝大敦與太衝」。

《馬丹陽十二訣》「動脈知生死，能醫驚癇風，咽喉并心脹，兩足不能行，七疝偏墜腫，眼目似雲蒙，亦能療腰痛，鍼下有神功」。

【取法】

足大趾外側歧骨之間，當一二蹠骨接濟部微前。

【鍼灸】

鍼三分，灸三壯。

四、中封

【解剖】

有前脛骨筋、內踝動脈、大薔薇神經。

【部位】

在內踝前一寸微下些，屈足見踝前下面有陷凹處便是。

【主治】

痎瘧、色蒼蒼如死狀、善太息、振寒、溲白、大便艱難，便腫痛、五淋、足厥冷、不嗜食、身體不仁、寒疝、痿厥、筋攣、失精、陰縮入腹引痛，或身微熱。

【摘要】

《勝玉歌》「若人行步苦艱難，中封太衝鍼便痊」。

《玉龍歌》「行步艱難疾轉加，太衝二穴效堪誇，更鍼三里中封穴，去病如同用手抓」。

【取法】

內踝之前陷中，當解谿內開四五分相平。

【鍼灸】

鍼四分，灸三壯。

五、蠡溝

【解剖】

在脛骨之內側，有比目魚筋、脛骨動脈、脛骨神經。

【部位】

在內踝前上五寸。

【主治】

疝痛、小腹滿痛、癃閉、臍下積氣如杯、數噫、恐悸、少氣、足脛寒痠、屈伸難、腰背拘急，不可俯仰、月經不調、溺下赤白。

【摘要】

此穴為足厥陰絡別走少陽者。

【取法】

內踝之上五寸，即脛骨前面內側之中央陷中。

【鍼灸】

鍼二分，灸三壯。

六、中都

【解剖】

有比目魚筋、脛骨動脈、脛骨神經。

【部位】

在蠡溝上二寸。

【主治】

腸癖㿉疝、少腹痛、溼熱足脛寒、不能行立、婦人崩漏、產後惡露不絕。

【取法】

內踝之上七寸，脛骨內面之陷中，約當脛前內側三分之一之部。

【鍼灸】

鍼二分，灸五壯。

七、膝關

【解剖】

為腓腸筋部，有內下膝關節動脈、脛骨神經。

【部位】

在內犢鼻下二寸，向裏橫開寸半之間陷中。

【主治】

風痺、膝內腫痛引臏，不可屈伸、寒溼走注、白虎歷節、風寒不能舉動、咽喉腫痛。

【取法】

內犢鼻下二寸，再向內開一寸五分陷中，即膝關節之內側，曲泉之下約二寸，正坐屈膝垂足取之。

【鍼灸】

鍼四分，灸三壯。

八、曲泉

【解剖】

有膝關節動脈、腓骨神經、半膜狀筋。

【部位】

在膝內輔骨邊，屈膝橫紋上陷中。

【主治】

㿉疝、陰股痛、小便難、少氣、洩痢膿血、胸脅支滿、膝痛筋攣、四肢不舉、不可屈伸、風勞失精、身體極痛、膝脛冷、陰莖痛、實則身熱、目痛、汗不出、目𥉂𥉂、發狂、衄血、喘吁、痛引咽喉、女子陰挺出、少腹痛、陰癢、血癖。

【摘要】

《席弘賦》「男子七疝小腹痛，照海陰交曲泉鍼，更不應時求氣海，關元同瀉效如神」。

《肘後歌》「風痺痿厥如何治，大杼曲泉真是妙」。

【取法】正坐垂足，於膝部內緣之中央部份，當膝橫紋之上陷中取之。

【鍼灸】鍼七分至一寸，灸三壯。

九、陰包

【解剖】

有內大股筋、外迴旋股動脈、股神經。

【部位】

在膝上四寸，股內廉兩筋間。

【主治】

腰尻引小腹痛、小便難、遺尿、月水不調。

【摘要】

《肘後歌》「中滿如何去得根，陰包如刺效如神」。

【取法】

膝上四寸，股之內廉，當大腿內側二分之一部，正坐垂足取之。

【鍼灸】

鍼六分至一寸，灸三壯。

十、五里

【解剖】

有長內轉股筋、循行股動脈、閉鎖神經。

【部位】

氣衝之下三寸。

【主治】

腸風、熱閉，不得溺、風勞嗜臥、四肢不能舉。

【取法】

仰臥伸足，從氣衝之旁五分，再下三寸部位取之。

【鍼灸】

鍼六分至一寸，灸三壯。

十一、陰廉

【解剖】

在鼠鼷部之下，有恥骨筋、外陰部動脈、股伸筋閉鎖神經。

【部位】

在陰部之旁，皮肉之下，有如核者名曰羊矢骨，穴在其下，去氣衝二寸。

【主治】

婦人不孕（若經不調，未有孕者，灸三壯）。

【取法】

氣衝之旁五分，再下二寸，仰臥取之。

【鍼灸】

鍼六分，灸三壯。

十二、急脈

【解剖】

有三稜腹筋、下腹神經。

【部位】

在陰部之旁開二寸五分。

【主治】

㿗疝、小腹痛。

【取法】

仰臥，氣衝之旁五分取之。

【鍼灸】

灸三壯，禁鍼。

十三、章門

【解剖】

為內外斜腹筋部，即胃府之外側，貫通上腹動脈，在第八至第十二肋間之神經枝。

【部位】

在季肋之端。

【主治】

兩脅積氣如卵石、膨脹腸鳴、食不化、胸脅痛、煩熱、支滿、嘔吐、欬喘，不得臥、股脊冷痛，不得轉側、肩臂不舉、傷飽，身黃，瘦弱、洩瀉、四肢懶、善恐、少氣、厥逆。

【摘要】

此穴為脾之募穴。

《百症賦》「胸脅支滿何療，章門不用細尋」。

《勝玉歌》「經年或患勞怯者，痞滿臍旁章門決」。

【取法】

仰臥，臍上二寸，外開六寸取之。

【鍼灸】

鍼七分至一寸，灸五壯。

十四、期門

【解剖】

有內外斜腹筋、循行上腹動脈、第八至第十二肋間神經。

【部位】

在不容旁一寸五分，乳下第二肋端。

【主治】

傷寒，胸中煩熱、奔豚上下、目青而嘔、霍亂、瀉痢、腹硬，胸脅積痛、支滿、嘔酸、善噫、食不下、喘不得臥。

【摘要】

《席弘賦》「期門穴主傷寒患，六日過經猶未汗，但向乳根二肋間，又治女人生產難」。

《百症賦》「項強傷寒，溫溜期門而主之」。

《通玄賦》「期門退胸滿血膨而可止」。

《天星秘訣》「傷寒過經不出汗，期門通里先後灸」。

《肘後歌》「傷寒痞結脅積痛，宜向期門見深功」。

【取法】

仰臥，從巨闕旁三寸五分取之。

【鍼灸】

鍼四分至七分，灸五壯。

【任脈穴】


＃任脈經循行經文

任脈起於中極下，會陰之分，上行而外出，循曲骨上毛際至中極穴，上行腹裏，循關元，上行會衝脈，浮外循臍，至咽，別絡口唇承漿。衝、任二脈皆起於胞中，上行腹裏，為經絡之海。其浮而外者，循腹上行，會於咽喉而絡唇口，至承漿。過足陽明，上頤間，循面，入目，至睛明，會督脈，為陰脈之海。自承漿轉入胃經之地倉、承泣等穴而至睛明，以會督脈，總為陰脈之海。

＃任脈經穴分寸歌

任脈會陰兩陰間，曲骨毛際陷中安，中極臍下四寸取，關元臍下三寸連，臍下二寸石門是，臍下寸半氣海全，臍下一寸陰交穴，臍之中央即神闕，臍上一寸為水分，臍上二寸下脘列，臍上三寸名建里，臍上四寸中脘許，臍上五寸上脘在，巨闕臍上六寸步，鳩尾蔽骨下五分，中庭膻下寸六取，膻中卻在兩乳間，膻上寸六玉堂主，膻上紫宮三寸二，膻上四八華蓋舉，膻上璇璣六寸四，璣上一寸天突取，天突結喉下二寸，廉泉頷下結上已，承漿頤前下唇中，齦交齒下齦縫裏。

本脈起於兩陰之間會陰穴，上行經腹，過胸，入咽，絡唇下，承漿穴止，計中行凡二十四穴。



一、會陰

【解剖】

有海綿體球筋、外痔動脈、內陰部神經。

【部位】

在兩陰之間。

【主治】

陰汗、陰中諸病、前後相引痛、不得大小便、穀道病、久痔不通、男子陰寒衝心、女子陰門痛、月經不通、卒死、溺死。

【取法】

俯伏兩陰之間，縫中取之。

【鍼灸】

鍼一寸，禁灸。

二、曲骨

【解剖】

為恥骨軟骨之合縫部，有外陰動脈、腸骨下腹神經。

【部位】

在中極下一寸陰毛中。

【主治】

小便脹滿、小便淋澀、血癃、㿗疝、小腹痛、失精、虛冷、婦人赤白帶下。

【取法】

仰臥於橫骨邊上際取之。

【鍼灸】

鍼八分至一寸二分，灸五壯。

三、中極

【解剖】

有表在深在之下腹動脈、腸骨下腹神經。

【部位】

在關元下一寸。

【主治】

陽氣虛憊，冷氣時上衝心、尸厥恍惚、失精、無子、腹中臍下結塊、水腫、奔豚、疝瘕、五淋、小便赤澀不利、婦人下元虛冷、血崩、白濁、因產惡露不行，胎衣不下、經閉不通、血積成塊、子門腫痛、轉脬不得小便。

【取法】仰臥曲骨上一寸取之。

【鍼灸】鍼八分至一寸二分，灸五壯。

四、關元

【解剖】

有下腹動脈、下腹神經。

【部位】

石門下一寸。

【主治】

積冷、諸虛百損、臍下絞痛，漸入陰中、冷氣入腹、小腹奔豚、夜夢遺精、白濁、五淋、七疝、溲血、小便赤澀、遺瀝、轉胞不得溺、婦人帶下瘕聚、經水不通、不妊或妊娠下血、產後惡露不止或血冷、月經斷絕。

【摘要】

《玉龍歌》「傳尸癆病最難醫，湧泉出血免災危，痰多須向豐隆瀉，氣喘丹田亦可施」。

《席弘賦》「小便不禁關元妙」。又「若是七疝小腹痛，照海陰交曲泉鍼，關元同瀉效如神」。

《玉龍歌》「腎氣衝心得幾時，若得關元并帶脈」。又「腎強疝氣發甚頻，關元兼刺大敦穴」。

【取法】

仰臥中極上一寸取之。

【鍼灸】

鍼一寸二分，灸五壯。

五、石門

【解剖】

有下腹動脈與神經。

【部位】

在氣海下半寸。

【主治】

腹脹堅硬、水腫、支滿、氣淋、小便黃赤不利、小腹痛、泄瀉不止、身寒熱、欬逆上氣、嘔血、卒疝疼痛、婦人因產惡露不止，遂結成塊、崩中漏下、血淋。

【取法】

仰臥，關元上一寸取之。

【鍼灸】

鍼六分至一寸，灸三壯。

六、氣海

【解剖】

有小腸動脈、交感神經叢枝。

【部位】

陰交下半寸。

【主治】

下焦陰冷，上衝心腹、嘔吐不止、陽虛不足、驚恐不臥、奔豚、七疝、小腸膀胱癖瘕結塊，狀如覆杯、臍下冷氣、陽脫欲死、陰症傷寒、卵縮、四肢厥冷、小便赤澀、羸瘦、白濁、婦人赤白帶下、月事不調、產後惡露不止、繞臍腹痛、小兒遺尿。

【摘要】

《席弘賦》「氣海專能治五淋，更鍼三里隨呼吸」。

《百症賦》「鍼三陰於氣海，專司白濁從遺精」。

《靈光賦》「氣海血海療五淋」。

《勝玉歌》「諸般氣症從何治，氣海鍼之灸亦宜」。

【取法】

石門上五分，仰臥取之。

【鍼灸】

鍼一寸，灸百壯。

七、陰交

【解剖】

有小腸動脈與神經。

【部位】

臍下一寸。

【主治】

衝脈生病從少腹衝心而痛、不得小便、疝痛、陰汗溼癢、奔豚、腰膝拘攣、婦人月事不調、崩中帶下、產後惡露不止、繞膝冷痛。

【摘要】

《玉龍歌》「水病之疾最難熬，腹滿虛脹不肯消，先灸水分并水道，後鍼三里及陰交」。

《席弘賦》「若是七疝小腹痛，照海陰交曲泉鍼」。又「小腸氣塞痛連臍，速瀉陰交莫再遲」。又「咽喉最急先百會，照海太衝及陰交」。

《百症賦》「無子搜陰交石關之鄉」。

【取法】

仰臥，臍下一寸取之。

【鍼灸】

鍼八分，灸五壯。

八、神闕

【解剖】

當臍中央，中有小腸。

【部位】

臍中。

【主治】

陰症傷寒、中風，不省人事、腹中虛冷、陽憊、腸鳴、泄瀉不止、水腫鼓脹、小兒乳痢不止、腹大風癇、角弓反張、脫肛（婦人血冷不受胎者，灸此永不脫肛）。

【摘要】

灸此穴須納鹽填臍中灸之，灸百壯以上，并可灸霍亂。

【取法】

臍之正中，仰臥取之。

【鍼灸】

可灸不可鍼。

九、水分

【解剖】

有上腹動脈、肋間神經。

【部位】

在臍上一寸，下脘下一寸。

【主治】

水病腹堅，黃腫如鼓、氣衝胸，不得息、繞臍痛、腸鳴泄瀉、小便不通、小兒陷顖。

【摘要】

《玉龍歌》「水病之疾最難熬，腹滿虛脹不肯消，先灸水分并水道，後鍼三里及陰交」。

《百症賦》「陰陵水分，去水腫之臍盈」。

《天星秘訣》「肚腹浮腫脹膨膨，先灸水分瀉建里」。

《靈光賦》「水腫水分灸即安」。

【取法】

臍上一寸，仰臥取之。

【鍼灸】

宜灸不宜鍼。

十、下脘

【解剖】

有上腹動脈、肋間神經。

【部位】

在建里下一寸。

【主治】

臍上厥氣墜痛、厥脹滿、完穀不化、虛腫癖塊、瘦弱少食、翻胃、小便赤。

【摘要】

《靈光賦》「中脘下脘治腹堅」。

《百症賦》「腹內腸鳴，下脘陷谷能平」。

《勝玉歌》「胃冷下脘卻為良」。

【取法】

臍上二寸，仰臥取之。

【鍼灸】

鍼八分至一寸半，灸五壯（孕婦忌灸）。

十一、建里

【解剖】

有上腹動脈、肋間神經。

【部位】

在中脘下一寸。

【主治】

腹脹、身腫、心痛、上氣、腸鳴、嘔逆不食。

【摘要】

《百症賦》「建里內關，掃盡胸中之苦悶」。

《天星秘訣》「肚腹浮腫脹膨膨，先灸水分并建里」。

【取法】

臍上三寸，仰臥取之。

【鍼灸】

鍼五分至一寸，灸五壯（孕婦忌灸）。

十二、中脘

【解剖】

中藏胃府，有上腹動脈、肋間神經。

【部位】

在上脘下一寸。

【主治】

心下脹滿、傷飽，食不化、噎膈，翻胃不食、心脾煩熱疼痛、積聚痰飲面黃、傷寒，飲水過多，腹脹，氣喘、溫瘧、霍亂吐瀉、寒熱不已、或因讀書得奔豚氣上攻、伏梁心下、寒癖結氣。凡脾冷不可忍、心下脹滿、飲食不進不化、氣結疼痛雷鳴者，皆宜灸之。

【摘要】

《玉龍歌》「九種心痛及脾疼，上脘穴內用神鍼，若還脾敗中脘補」。又「脾家之症有多般，致成翻胃吐食難，黃疸亦須尋腕骨，金鍼必定奪中脘」。

《肘後歌》「中脘回還胃氣痛」。

《雜病穴法歌》「霍亂中脘可入深」。

《靈光賦》「中脘下脘治腹堅」。

【取法】

臍上四寸，仰臥取之。

【鍼灸】

鍼八分至一二寸深，灸七壯。

十三、上脘

【解剖】

有上腹動脈與肋間神經。

【部位】

在臍上五寸。

【主治】

心中煩熱、痛不可忍、腹中雷鳴、飲食不化、霍亂，翻胃，嘔吐、三焦多涎、奔豚、伏梁、氣脹積聚、黃疸、驚風、心悸、嘔血、身熱，汗不出。

【摘要】

《玉龍歌》「九種心痛及脾疼，上脘穴內用神鍼」。

《百症賦》「發汗奔走，上脘同起於神門」。

《勝玉歌》「心疼脾痛上脘先」。

【取法】

臍上五寸，仰臥取之。

【鍼灸】

鍼八分至寸五，灸五壯。

十四、巨闕

【解剖】

有上腹動脈與神經。

【部位】

去鳩尾一寸。

【主治】

上氣欬逆、胸滿氣疼、九種心痛、冷痛、少腹蚘痛、痰飲咳嗽、霍亂腹脹、恍惚發狂、黃疸、膈中不利、煩悶、卒心痛、尸厥、蠱痛、息賁、嘔血、吐痢不止。

【摘要】

《百症賦》「膈痛飲蓄難禁、膻中巨闕便鍼」。

【取法】

臍上六寸，仰臥取之。

【鍼灸】

鍼六分至一寸，灸七壯。

十五、鳩尾

【解剖】

胸骨劍狀突起端，有上腹動脈、肋間神經。

【部位】

在歧骨下一寸。

【主治】

心驚悸、神氣耗散、癲癇狂病。

【摘要】

鳩尾能治五般癇，若下湧泉人不死。

【取法】

歧骨下一寸，仰臥或正坐取之。

【鍼灸】

不可輕鍼，必欲鍼，須使其兩手高舉，而後進鍼，鍼五分至一寸，灸三壯。

十六、中庭

【解剖】

有內乳動脈之分枝、肋間神經。

【部位】

在膈中下一寸六分。

【主治】

胸脅支滿、噎塞吐逆、食入還出、小兒吐乳。

【取法】

膻中下一寸六分，正坐或仰臥取之。

【鍼灸】

鍼三分，灸三壯。

十七、膻中

【解剖】

有內乳動脈之分枝、肋間神經。

【部位】

在玉堂下一寸六分，兩乳之間。

【主治】

一切上氣短氣，痰喘，哮嗽，欬逆、噎氣、膈食、翻胃、喉鳴氣喘、肺癰，嘔吐涎沬膿血、婦人乳汁少。

【摘要】

《百症賦》「膈痛飲蓄難禁，膻中巨闕便鍼」。

《勝玉歌》「膻中七壯除膈熱」。

【取法】

正坐或仰臥於兩乳之中間取之。

【鍼灸】

禁鍼，灸七壯。

十八、玉堂

【解剖】

有內乳動脈、肋間神經。

【部位】

在紫宮下一寸六分。

【主治】

胸膺滿痛、心煩、欬逆、上氣喘急，不得息、喉痺，咽壅、水漿不入、嘔吐寒疾。

【摘要】

《百症賦》「煩心嘔吐，幽門開徹玉堂明」。

【取法】

膻中上一寸六分取之。

【鍼灸】

鍼三分，灸五壯。

十九、紫宮

【解剖】

有內乳動脈、肋間神經。

【部位】

在華蓋下一寸六分。

【主治】

胸脅支滿、膺痛、喉痺咽塞、水漿不入、欬逆上氣、吐血、煩心。

【取法】

膻中上三寸二分取之。

【鍼灸】

鍼三分，灸五壯。

二十、華蓋

【解剖】

有內乳動脈、肋間神經。

【部位】

在璇璣下一寸六分。

【主治】

欬逆、喘急、上氣、哮嗽、喉痺、胸脅滿痛、水飲不下。

【摘要】

《百症賦》「脅肋疼痛，氣戶華蓋有靈」。

【取法】

膻中上四寸八分取之。

【鍼灸】

鍼三分，灸五壯。

二十一、璇璣

【解剖】

有內乳動脈、肋間神經。

【部位】

在天突下一寸。

【主治】

胸脅滿、咳逆上氣、喘不能言、喉痺咽腫、水飲不下。

【摘要】

《席弘賦》「胃中有積刺璇璣，三里功多人不知」。

《雜病穴法歌》「內傷食積鍼三里，璇璣相應塊亦消」。

【取法】

天突下一寸取之。

【鍼灸】

鍼三分，灸五壯。

二十二、天突

【解剖】

即胸骨半月狀切痕部，有上甲狀腺動脈、上喉頭神經。

【部位】

在結喉之下凹陷中。

【主治】

上氣、哮喘、咳嗽、喉痺、噎氣、肺癰，咯吐膿血、咽腫暴瘖、身寒熱、咽乾、舌下急，不得食。

【摘要】

《玉龍歌》「天突膻中醫喘嗽」。

《靈光賦》「天突膻中治痰喘」。

《百症賦》「欬嗽連聲，肺俞須迎天突穴」。

【取法】

結喉下，胸骨上，凹陷中取之。

【鍼灸】

鍼五分，灸二壯。

二十三、廉泉

【解剖】

有甲狀腺動脈、上喉頭神經。

【部位】

在頷下，舌本之下，結喉之上。

【主治】

咳嗽喘息、上氣吐沬、舌縱、舌下腫、舌根急縮。

【摘要】

《百症賦》「廉泉中衝，舌下腫疼可取」。

【取法】

結喉上方，頸橫紋之上，仰而取之。

【鍼灸】

鍼三分，灸三壯。

二十四、承漿

【解剖】

為下顎骨部，分佈頤上掣筋、口冠狀動脈、顏面神經，三叉神經。

【部位】

在唇下之陷凹中。

【主治】

偏風、半身不遂、口眼喎斜、口噤不開、暴瘖，不能言。

【摘要】

《百症賦》「承漿瀉牙疼而即移」。

《通玄賦》「頭項強，承漿可保」。

【取法】

下唇之陷凹中，開口取之。

【鍼灸】

鍼三分，灸七壯。

【督脈穴】

＃督脈經循行經文


督脈者，起於下極之纂，兩陰之間會陰處名曰纂。纂之深處為下極，督脈之所始也。并於脊裏，并脊上行，上至風府，入腦，上巔，由風府而上入腦至百會之巔，循額至鼻柱，自百會循額而下鼻柱，屬陽脈之海也。

按：督脈經穴凡二十八，起於長強，止於齦交，絡於長強。

＃督脈經穴分寸歌

尾閭骨端是長強，二十一椎腰俞當，十六陽關十四命，十三懸樞脊中央，十一椎下尋脊中，十椎中樞穴下藏，九椎之下筋縮取，七椎之下乃至陽，六靈五神三身柱，陶道一椎之下鄉，一椎之上大椎穴，上至髮際啞門行，風府一寸宛中取，腦戶二五枕之方，再上四寸強間位，五寸五分後頂強，七寸百會頂中取，耳尖直上髮中央，前頂前行八寸半。前行一尺顖會量，一尺一寸上星會，入髮五分神庭當，鼻端準頭素髎穴，水溝鼻下人中藏，兌端唇尖端上取，齦交齒下齦縫鄉。

本脈起於尾閭端之長強，循脊直上，過項入巔頂，而前經額鼻而至齒之齦交穴止，中行凡二十八穴。



一、長強

【解剖】

有大臀筋、下臀動脈、尾閭骨神經。

【部位】

尾閭骨端五分之處，肛門之上。

【主治】

腰脊強急，不可俯仰、狂病、大小便難、腸風下血、五痔、五淋、下部疳蝕、洞泄、失精、嘔血、小兒顖陷、驚癇瘈瘲、脫肛瀉血。

【摘要】

《玉龍歌》「長強承山，灸痔最妙」。

《席弘賦》「大敦若連長強尋，小腸氣痛即行鍼」。又「小兒脫肛患多時，先灸百會後尾閭」。

《百症賦》「鍼長強與承山，善主腸風新下血」。又「脫肛趨百會尾閭之所」。

《靈光賦》「百會龜尾治痢疾」。

《天星秘訣》「小腸氣痛先長強，後刺大敦不用忙」。

【取法】

尾骶之端，肛門之後陷中，伏而取之。

【鍼灸】

鍼五分，灸二三十壯。

二、腰俞

【解剖】

大臀筋之起始部，有下臀動脈、薦骨神經。

【部位】

在尾閭骨之上部，二十一椎之下。

【主治】

腰脊重痛，不得俯仰、腰以下至足冷痺不仁、強急不能坐臥（灸隨年壯）。

【摘要】

《席弘賦》「冷風冷痺疾難愈，環跳腰俞鍼與燒（燒鍼尾）」。

【取法】

二十一椎之下，伏而取之。

【鍼灸】

鍼三分，灸五壯。

三、陽關

【解剖】

為第四腰椎部，有下臀動脈、薦骨神經枝。

【部位】

在第十六椎下。

【主治】

膝痛不可屈伸、風痺不仁、筋攣不行。

【取法】

十六椎下，伏而取之。

【鍼灸】

鍼五分，灸五壯。

四、命門

【解剖】

當第二腰椎部，有肋間動脈、脊椎神經。

【部位】

第十四椎下。

【主治】

腎虛腰痛、赤白帶下、男子洩精、耳鳴、手足冷痺攣急、驚恐、頭眩、頭痛如破，身熱如火，骨蒸汗不出、痎瘧、瘈瘲、裏急腹痛。

【摘要】

《標幽賦》「取肝俞與命門，能使瞽士視秋毫之末」。痔漏下血、脫肛不食、洩痢、血崩、帶下、淋濁，皆宜灸之，惟年滿二十左右者，灸之有絕子之患。

【取法】

十四椎下，正對臍中，伏而取之。

【鍼灸】

鍼五分，灸三至數十壯。

五、懸樞

【解剖】

為第一腰椎部，有脊椎神經。

【部位】

在第十三椎下。

【主治】

腰脊強，不得屈伸、腹中積氣、上下疼痛、水穀不化、瀉痢不止。

【取法】

十三椎下，伏而取之。

【鍼灸】

鍼三分，灸三壯。

六、脊中

【解剖】

有胸背動脈、肩胛下神經。

【部位】

在十一椎下。

【主治】

風癇癲邪、腹滿不食、五痔、積聚下痢、小兒痢下赤白、秋末脫肛（每廁則肛痛不可忍，灸之）。

【取法】

十一椎下，伏而取之。

【鍼灸】

鍼三分，灸三壯。

七、中樞

【解剖】

有胸背動脈、肩胛下神經。

【部位】

第十椎之下。

【取法】

第十椎之下，俯而取之。

【鍼灸】

此穴不宜鍼灸。

八、筋縮

【解剖】

有胸背動脈、肩胛下神經。

【部位】

在第九椎下。

【主治】

癲疾驚狂、脊強、風癇、目下視。

【摘要】

脊強兮，水道筋縮。

【取法】

第九椎下，俯而取之。

【鍼灸】

鍼五分，灸三壯。

九、至陽

【解剖】

有胸背動脈、肩胛下神經區。

【部位】

在第七椎下。

【主治】

腰脊強痛、胃中寒，不食，少氣難言、胸脅支滿、羸瘦身黃、脛痠，四肢重痛、寒熱解㑊。

【摘要】

《勝玉歌》「黃疸至陽使能離」。

《玉龍歌》「至陽卻疸，善治神疲」。一云「灸三壯，喘氣立已」。

【取法】

第七椎下，俯而取之。

【鍼灸】

鍼五分，灸三壯。

十、靈台

【解剖】

有胸背動脈、肩胛下神經。

【部位】

在第六椎之下。

【主治】

今俗以灸氣喘不能臥及風冷久嗽，火到便愈。

【取法】

第六椎下，俯而取之。

【鍼灸】

鍼三分，灸三壯。

十一、神道

【解剖】

有橫頸動脈之下行枝、肩胛背神經。

【部位】

在第五椎之下。

【主治】

傷寒頭痛、寒熱往來、痎瘧悲愁、健忘驚悸、牙車急、口張不合、小兒風癇瘈瘲。

【摘要】

風癇常發，神道還須心俞甯。

【取法】

第五椎下，腑下取之。

【鍼灸】

灸五壯，不宜鍼。

十二、身柱

【解剖】

有橫頸動脈之下行枝、肩胛背神經。

【部位】

在第三椎之下。

【主治】

腰背痛、巔癇狂走，怒欲殺人、瘈瘲、身熱、妄見妄言、小兒驚癇。

【摘要】

《玉龍歌》「身柱蠲嗽能除膂痛」。

《百症賦》「癲疾仗身柱本神之令」。同陶道、肺俞、膏肓，為治肺癆要穴。

【取法】

第三椎下，俯而取之。

【鍼灸】

鍼三分至五分，灸五壯。

十三、陶道

【解剖】

有橫頸動脈、肩胛背神經。

【部位】

在第一椎之下。

【主治】

痎瘧寒熱、洒淅脊強、煩滿，汗不出、頭重、目眩、瘈瘲、恍惚不樂。

【摘要】

《百症賦》「歲熱時行，陶道復求肺俞理」。又「兼身柱、肺俞、膏肓，為治療肺癆之要穴」。一云「此穴善退骨蒸之熱」。

【取法】

第一椎下，俯而取之。

【鍼食】

鍼五分，灸五壯。

十四、大椎

【解剖】

有橫頸動脈及肩胛背神經。

【部位】

在第一椎上之陷凹中。

【主治】

五勞七傷乏力、風勞食氣、痎瘧，久不愈、肺脹脅滿、嘔吐上氣、背膊拘急、項頸強，不得回顧。

【摘要】

能瀉胸中熱及諸熱氣。一云「治身痛寒熟、風氣痛，又能治氣短不語」。

【取法】

第一椎上陷中，正坐取之。

【鍼灸】

鍼五分，灸三壯。

十五、啞門

【解剖】

有項韌帶橫頸動脈、肩胛背神經。

【部位】

入髮際五分。

【主治】

頸項強急不語、諸陽熱盛，衄血不止、脊強反折、瘈瘲、癲疾、頭風疼痛，汗不出、寒熱風痙、中風、尸厥、暴死、不省人事。

【摘要】

《百症賦》「啞門關衝，舌緩不語而要緊」。

【取法】

正坐，入髮際五分，當兩筋之間取之。

【鍼灸】

鍼二三分，不宜深，深則令人失音，不宜灸，灸之令人啞。

十六、風府

【解剖】

有後頭筋、後頭動脈、大後頭神經。

【部位】

在項後入髮際一寸，腦戶後一寸五分。

【主治】

中風舌緩、暴瘖不語、振寒汗出、身重、偏風、半身不遂、傷風頭痛、項急不得回顧、目眩反視、鼻衄、咽痛、狂走、悲恐、驚悸。

【摘要】

主瀉胸中之熱。

《席弘賦》「風府風池尋得到，傷寒百病一時消」。又「陽明二日尋風府」。

《通玄賦》「風傷項急求風府」。

《肘後歌》「腿腳有疾風府尋」。

【取法】

啞門上五分，正坐取之。

【鍼灸】

鍼三分，禁灸。

十七、腦戶

【解剖】

為後結節之下部。

【部位】

在枕骨下，強間後一寸五分。

【取法】

正坐，風府直上一寸五分取之。

【鍼灸】

此穴禁鍼灸。

十八、強間

【解剖】

為後頭顱頂之縫合部。

【部位】

在後頂後一寸五分。

【主治】

頭痛項強、目眩、腦旋、煩心、嘔吐涎沬、狂走。

【摘要】

《百症賦》「強間豐隆之際，頭痛難禁」。

【取法】

腦戶上一寸五分，百會後三寸，正坐取之。

【鍼灸】

鍼二分，禁灸。

十九、後頂

【解剖】

有顳顬動脈後枝、後頭神經。

【部位】

在百會後一寸半。

【主治】

頸項強急、額顱上痛、偏頭痛、惡風、目眩不明。

【取法】

正坐，百會後一寸五分取之。

【鍼灸】

鍼二分，灸五壯。

二十、百會

【解剖】

有帽狀腱膜、顳顬動脈後枝、後頭神經。

【部位】

當頭正中。

【主治】

頭風頭痛、耳聾、鼻塞、鼻衄、中風語言蹇澀，口噤不開或多悲哭、偏風、半身不遂、風癇、卒厥、角弓反張、吐沫、心神恍惚、驚悸健忘、痎瘧、女人血風、胎前產後風疾、小兒癇風驚風、脫肛，久不瘥。

【摘要】

《靈光賦》「百會龜尾治痢疾」。

《席弘賦》「小兒脫肛患多時，先灸百會後尾骶」。又「咽喉最急先百會」。

《玉龍歌》「中風不語最難醫，髮際頂門穴要知，更向百會明補瀉，即時甦醒免災危」。

《勝玉歌》「頭疼眩暈百會好」。

《雜病穴法歌》「尸厥百會一穴美」。

【取按】

正坐，從耳尖之直上。當頭之正中取之。

【鍼灸】

鍼二三分，灸宜多壯。

二十一、前頂

【解剖】

有顖會動脈後枝及前額神經。

【部位】

在顖會後一寸五分。

【主治】

頭風目眩、面赤腫、小兒驚癇、瘈瘲、鼻多清涕、頸項腫痛。

【摘要】

《百症賦》「面腫虛浮，須仗水溝前頂」。

【取法】

正坐，百會前一寸五分取之。

【鍼灸】

鍼三分，灸五壯。

二十二、顖會

【解剖】

為前頭骨、顱頂骨之縫合部。

【部位】

在上星上一寸。

【主治】

腦虛冷痛、頭風腫痛、項痛、目眩、鼻塞不聞香臭、驚癇戴目。

【摘要】

《百症賦》「顖會王枕，頭風療以金鍼」。

《玉龍歌》「卒暴中風，顖門百會」。

【取法】

百會前三寸取之。

【鍼灸】

鍼二分，灸五壯。

二十三、上星

【解剖】

有前頭筋、前頭神經、三叉神經之第一枝。

【部位】

在鼻之直上，入髮際一寸。

【主治】

頭風頭痛、頭皮腫、面虛、惡寒、痎瘧、寒熱汗不出、鼻衄、鼻涕、鼻塞，不聞香臭、目眩睛痛，不能遠視，以三稜鍼刺之。

【摘要】

《勝玉歌》「頭風眼痛上星專」。

《玉龍歌》「頭風鼻淵，上星可用」。

【取法】

正坐，前髮際入髮一寸取之。

【鍼灸】

鍼三分，不宜多灸。

二十四、神庭

【解剖】

有前頭筋、前頭神經、三叉神經。

【部位】

入髮際半寸。

【主治】

發狂，登高妄走、風癇癲狂、角弓反張、目上視、不識人、頭風、鼻淵，流涕不止、頭痛、目淚、煩滿、喘、咳、驚悸，不得安臥。

【摘要】

《玉龍歌》「頭風鼻淵，上星可用」。又「神庭理乎頭風」。

【取法】

正坐，前髮際入髮五分取之。

【鍼灸】

此穴禁鍼，灸三壯。

二十五、素髎

【解剖】

有外鼻神經、分歧口角動脈。

【部位】

鼻端準頭。

【主治】

鼻中瘜肉不消、喘息不利、多涕、衄血、霍亂。

【取法】

於鼻端取之。

【鍼灸】

此穴禁灸，鍼一分。

二十六、水溝

【解剖】

為上顎骨部，有口輪匝筋、鼻中隔動脈、下眼窩神經。

【部位】

鼻下溝之正中。

【主治】

中風口噤，牙關不開、卒中惡邪，不省人事、癲癇卒倒、消渴，多飲水、口眼喎斜，俱宜鍼之。若風水面腫，鍼此一穴出水盡立愈。

【摘要】

《玉龍歌》「人中委中，除腰脊痛閃之難制」。又「大陵人中頻瀉，口氣全除」。

《百症賦》「面腫虛浮，須仗水溝前頂」。

《靈光賦》「水溝間使治邪癲」。

【取法】

正坐，於鼻下水溝上端取之。

【鍼灸】

鍼三分，不宜灸。

二十七、兌端

【解剖】

為口輪匝筋部，循行上唇冠狀動脈。

【部位】

在上唇之端。

【主治】

癲癇吐沬、齒齦痛、消渴、衄血、口噤、口瘡。

【摘要】

《百症賦》「小便赤澀，兌端獨瀉太陽經」。

【取法】

於上唇尖端取之。

【鍼灸】

鍼三分，不灸。

二十八、齦交

【解剖】

上顎骨齒槽突起之黏膜部，有口冠狀動脈、三叉顏面神經。

【部位】

在唇內齒上齦縫中。

【主治】

面赤、心煩痛、鼻生瘜肉，不消、頸額腫痛、頭項強、目淚，多眵，赤痛、牙疳腫痛、小兒面瘡。

【摘要】

《百症賦》「鼻痔必取齦交」。

【取法】

上唇之內，上齒之上，齦縫之中取之。

【鍼灸】

鍼三分，逆鍼之，不灸。

第三章附錄篇

【經外奇穴】

一、患門

主少年陰陽俱虛、面黃體瘦、飲食無味、咳嗽遺精、潮熱盜汗、心胸背引痛、五勞、七傷等症，無不效。先用臘繩一條，以病人男左女右腳板，從足大𧿹趾頭齊量起，向後隨腳板當心貼肉直上，至膝灣大橫紋中截斷。次令病人解髮勻分兩邊，平身正立，取前繩子，從鼻端齊，引繩向上，循頭縫，下腦後，貼肉隨脊骨直下，至繩盡處，以墨點記。別用桿心，按於口上，兩頭至吻，卻釣起桿心，中心至鼻端根，如人字樣，齊兩吻截斷，將此桿展直，於先點墨處，取中橫量，勿令高下，於桿心兩頭盡處，以墨記之，此是灸穴。初灸七壯，累灸至百壯。

又法：

治虛勞、羸瘦。令病人平身正直，用草於男左女右自腳中趾尖量過腳心，而上至䐐紋處切斷。卻將此草自鼻尖量起，從頭正中至脊，以草盡處，用墨點記，別用草一條，令病人自然合口，量闊狹切斷，卻將此草於墨點上平置，兩頭盡處是穴，灸時隨年多一壯。

二、四花穴

治病同患門，令病人平身正立，稍縮臂膊，取臘繩繞項向前，前平結喉骨，後平大椎骨，俱墨點記，向前雙垂與鳩尾穴齊切斷，卻翻繩向後，以繩原點大椎墨，放結喉墨上，結喉墨放大椎骨上，從背脊中雙繩頭貼肉垂下，至繩頭盡處，以墨點記。別取桿心令病人合口勿動，橫量齊兩吻切斷，還於背上墨記處，摺中橫量，兩頭盡處點之，此是灸穴。又將循脊直量上下點之，此是灸穴，初灸七壯，累灸百壯，但瘡愈病未愈，依前法復灸，故云累灸百壯。

注意灸此等穴，初只可三五壯，並須灸足三里以降火氣。

附：崔志悌四花穴法

以草桿心量口吻切斷，以如此長裁紙成四方形，當中剪小孔，別用長桿踏腳下，與腳大趾為齊，後取至曲䐐橫紋中為止，斷了，卻以之環在結喉下，垂向背後，看桿止處，即以前小孔紙當中安停，紙之四角，即灸穴也。

按此灸法皆陽虛所宜，華陀云「風虛冷熱，惟有虛者亦不宜灸」。但方書云「虛損、癆瘵只宜早灸膏肓、四花」。乃虛損未劇之際，如瘦弱兼火，雖灸亦宜灸內關、足三里，以散其痰火，早年陰虛不宜灸。

三、騎竹馬灸法

專主癰疽發背、腫毒、瘡瘍、瘰癧、癘風、諸風、一切無名腫毒，灸之散毒，瀉心火，先從男左女右臂腕中橫紋起，用薄篾條量至中指盡肉處切斷，卻令病人脫去上下衣裳，以大竹槓一條跨定，兩人徐徐扛起，足要離地五寸許，兩旁更以兩人扶定，勿使動搖不穩。卻以前量竹篾貼定竹槓豎起，從尾骶骨貼脊量至篾盡處，以墨點記，卻以病人同身指寸篾二寸平摺，於前點墨上，自中橫量兩旁各開一寸是穴，可灸三七壯。

四、腰眼

此穴一名遇仙穴，又名鬼眼穴，治癆瘵已深之難治者。點此穴，令病者解去上體衣服，於腰上兩旁微陷處謂之腰眼穴，直身平立，用筆點定，然後上床合面而臥，每灼小艾炷七壯，灸之，能九壯、十一壯最妙，瘵蟲或吐出或瀉下即安，或令病人去衣，舉手向上，略轉後些，則腰間兩旁自有微陷可見。

五、太陽

此穴治頭風、頭痛、赤眼，在兩額角眉後青筋上，須刺出血。

六、海泉

治消渴，在舌下中央脈上，須刺出血。

七、左金津、右玉液

治消渴，口瘡，舌腫，在舌下兩邊紫脈上，須刺出血。

八、機關

凡卒中風，口噤不開，灸之。在耳下八分微前，灸五壯立愈。

九、百勞

治瘰癧、聯珠瘡。在大椎向髮際二寸點記，各開一寸，灸七壯，神效。

附灸瘰癧法

百勞灸三七壯或百壯，肘尖百壯，又問明初出核，以鍼貫核中，即以石雄黃末和熟艾作炷，灸核上鍼孔三七壯，諸核從此消矣。

十、肘尖

治腸癰、瘰癧，屈兩肘尖骨頭，各灸百壯。

十一、通關

左撚能進飲食，右撚能和脾胃，專治噎膈，此穴在中脘穴旁各五分。

十二、直骨

治遠年咳嗽，炷如小豆大，灸三壯，男左女右，不可差誤，其咳即愈，不愈不可治。穴在乳下，大約離一指頭看其低陷之處，與乳直對不偏者是穴，婦人按其乳直向下，看乳頭所到之處是正穴。

十三、夾脊

治霍亂轉筋，令病者合面臥，伸兩手著身，以繩橫牽兩肘尖，當脊間繩下兩旁，各開一寸半，灸百壯。無不瘥者，此華陀法也。

十四、精宮

專治夢遺，灸七壯，有神效，在背第十四椎下，各開三寸。

十五、足太陰太陽

治婦人逆產，穴在內踝後白肉際，胞衣不出，刺足太陽，在外踝後一寸委宛中。

十六、鶴頂

主兩足癱瘓無力，灸七壯，穴在膝蓋骨尖上

十七、足小趾尖

治婦人難產不下，灸足小趾尖即下云。

十八、中魁

中魁穴，在中指上第二節骨尖，屈指得之，治五噎、翻胃、吐食，灸七壯。

十九、大小骨空

大骨空在手大指中節上，屈指當骨尖陷中。小骨空在手小指第二節尖，統治目久病，生翳膜，內障，流淚，眼癬等，灸七壯。

二十、痞根

痞根在背十一椎旁開三寸五分，治痞塊有神效。左患灸左，右患灸右，灸每次須二七壯。

鍼灸治療講義

【傷寒門】

難經曰「傷寒有五，曰中風，曰傷寒，曰溼溫，曰熱病，曰溫病」。故傷寒者，概括外感諸症而言也。凡疾病之由外受者，謂之外感。外感之邪，由皮毛而腠理，而後傳入經絡臟腑，引起人身之內臟、血液、神經等起變化，此傷寒之所由作也。漢時張仲景，將傷寒之症狀，分屬於太陽、陽明、少陽、太陰、少陰、厥陰六經論治。三陽症中，則有表症、腑症。三陰症中，則有寒化、熱化。六經之中，復有合病、併病、傳變等等，分條縷析，於所著《傷寒論》中，言之極詳，為後世醫家治療傷寒之正宗。惟全書洋洋數萬言，非短期間所能研究，茲挈六經之提綱，舍其湯藥之方劑，參入鍼灸之治法，分別言之，欲得其詳者，非讀《傷寒論》全書不可。

＃太陽

【症狀】

頭項強痛，惡寒，脈浮，如兼體痛、嘔逆、無汗、脈緊者，為傷寒。如兼發熱、汗出、惡風、脈緩者，為中風。

【病因】

傷案有廣義、狹義二擁，廣義之傷寒，概括外感諸病而言。狹義之傷寒，即本條太陽病之傷寒症也。外感之邪，侵入人身之表部，名太陽病，為風寒襲入化病之第一期也。人身感受外界之寒邪，血管收縮，故脈浮緊。血液滯澀，故頭項強痛。寒邪外束，周身之毛孔閉塞，故無汗。肺氣不宣，故嘔逆。毛孔閉塞，體溫不能外達，故惡寒。如感受風邪，則風屬溫化，能使神經興奮，促進汗腺之排泄機能，故汗出。汗腺弛張，毛孔不閉，故惡風。體溫因汗出而外達，故發熱。

【治療】

風府（鍼瀉）、合谷（同上）、頭維（同上）、風門（鍼灸）。

太陽腑病

【症狀】

太陽病，發汗後，脈浮，發熱，渴欲飲水，水入則吐，小腹硬痛，小便不利，此為蓄水症。

若少腹硬痛，脈微而沉，小便自利，其人如狂，此為蓄血症。

【病因】

太陽之腑為膀胱，俗稱尿胞，為貯尿之囊。其底旁左右各有輸尿管一條，通於腎臟，人身飲食之水，由腎臟分泌後，再由輸尿管而入膀胱，貯蓄既滿，則由膀胱之排尿口從尿道泄出。若病邪入膀胱，則排尿口因病邪之刺激，而括約閉鎖，是以小便不利，愈積愈多，因而脹滿，故少腹發硬而痛。同時腎臟因膀胱不能排泄，其分泌機能，亦受障礙，既不能分泌，自不能吸收，故雖渴欲飲水，而水入即吐也。若蓄血症，則因病邪入於血管，腎臟分泌不能得力，則熱邪并入血中，自膀胱而出，若一時盡下，則病自解，無容醫治，故《傷寒論》有「太陽病，不解，熱結膀胱，其人如狂，血自下，下之則癒」之明文。若結於膀胱而不下，或下而不盡，或雖小便通利，而少腹仍硬痛也。

【治療】

蓄水，大椎（鍼）、曲池（同上）、陰陵泉、足三里、小腸俞、中極、膀胱俞。（以上均鍼）

蓄血，中極、三里、神門、內關、膀胱俞。（以上均鍼）

＃陽明

【症狀】

壯熱，煩躁，不惡寒，大渴引飲，大汗出，脈洪大而數，唇口乾燥，此為陽明經病。如日晡潮熱，譫語，口臭，氣粗，腹痛拒按，矢氣頻轉，大便秘結，小便短少，脈沉實有力，甚則沉伏，此為陽明腑症。

【病因】

經病：

有由於太陽病失於調治，轉屬陽明。或由體氣衰弱，風寒之邪長驅直入而成。蓋風寒之邪，襲入人身，體溫不能外達，故發熱。久而不解，則體溫亢盛，故壯熱。表寒已罷，故不惡寒。臟腑受高熱薰灼，故煩躁。因其熱度過高，津液受其蒸迫，故大汗、大熱。津液被奪，臟腑肌肉失其滋潤，故膚舌乾燥，而口發渴，欲飲水以自救也。熱盛則心房張縮強而速，故脈亦洪大而數。

腑病：

陽明之腑為胃腸，良由熱邪深伏於腸胃，故肌膚反不覺大熱，而為發作有時之潮熱。胃中之迷走神經，受高熱之刺激，影響於腦，腦神經失其正常之知覺，故譫言，妄語，神識糢糊。熱則灼津，腸胃枯燥，失其蠕動之能力，不能滋潤糟粕以排泄之，結於腸中，而成燥屎，故大便不行。穢臭之氣，則由肛門泄出，故矢氣頻轉。因燥屎停滯腸中，故腹痛而拒按。津液為大熱所劫，腎臟無從吸收水分，分泌量減少，故小便短少。

【治療】

二間、三間、合谷、曲池、內庭、解谿、中脘、足三里、支溝、照海。（均鍼瀉）

＃少陽

【症狀】

寒熱往來，胸脅苦滿，默默不欲飲食，心煩，喜嘔，口苦，咽乾，頭痛在側，目眩，耳聾，脈弦細或弦數。

【病因】

或由太陽轉變而來，或由風寒直入而成。太陽之邪在表，故曰表症。陽明之邪在裏，故曰裏症。少陽之邪，既不在表，又不在裏，而在於胸膜、肋膜及橫膈膜等處軀殼之內，臟腑之外，介乎表裏之間，故曰半表半裏症。邪在表則惡寒，在裏則發熱，少陽之邪，在半表半裏，故有表症之惡寒，復有裏症之發熱，而成寒熱往來之現象。因其邪在胸膜、肋膜、橫膈膜等處，附近之肝、脾、膵三臟，亦因之而腫大，氣血亦不能暢行，故胸脅部自覺滿悶。同時胃之消化機能，亦受病邪之影響，故默默不欲食。橫膈膜痙攣，故欲嘔。少陽之腑為膽，膽得熱則分泌力亢進，膽汁上溢，故口苦。胸脅部發熱，故心煩而咽乾。病邪上澈，頭部血管鬱血，故頭痛。耳部之聽神經，與目部之視神經，因受邪之影響，而發生變化，故目眩、耳聾。

【治療】

足臨泣、足竅陰、期門、中渚、間使。

按：傷寒，三陽經中，太陽、陽明各有經病、腑病，前人區別甚詳，惟少陽腑症獨缺。謝利恆先生謂目眩，口苦，係膽火上炎。胸脅苦滿，係膽火擾胃。寒熱往來，係三焦不和。是少陽見症之目眩、耳聾、脅痛為經絡病。經病、腑病往往齊見而混合，故小柴胡湯一方，亦經腑合治而不分，并非少陽無腑病也。

又按：俞根初先生《通俗傷寒論》，則謂寒熱往來，耳聾，脅痛為經病。目眩，咽乾，口苦，善嘔，膈中氣塞為腑病。二說雖略有不同，而經腑每多合病，不必為之強分也。本篇少陽條，亦經腑合而言之，而治療條中，所取各穴，亦已概括經病、腑病之治法矣。

＃太陰

【症狀】

腹滿而吐，食不下，時腹自痛，自利，不渴，脈遲或微，舌苔白，是為寒化。兼壯熱，煩渴，舌焦黃，脈洪數者，為熱化。

【病因】

凡病邪侵入人身，正氣出而抵抗，正邪相搏而發生種種現象，是謂病症。然人之體質有強弱，年齡有盛衰，年富質強者，正氣之力有餘，與病邪相抵抗，則成機能亢進之現象是為陽症，即熱化也。年老質衰者，正氣之力不足與病邪相抵抗，則顯機能衰減之現象，是為陰症，即寒化也。故受病之原因雖同，而為寒化、熱化，則每因病者體質之強弱為各異也。

夫太陰者，脾臟也。古人以上列諸症為脾病，實則即腸胃病也。寒化症，乃由體質孱弱，冷氣內侵，或飲食生冷，以致腸胃受寒，飲食留滯於中，不能消化，故腹脹滿而痛，而飲食不進也。因其為寒化，故口不渴。血液得寒則凝泣，血行慢緩，故脈遲或細。若夫熱化，則體溫增高，故壯熱。水分因熱而消奪，故口渴、舌焦。此寒化、熱化之別也。致於吐痢，為寒化、熱化皆有之症，蓋胃腸得寒，則血管收縮，失其吸收作用，故上逆而為吐，下注而為痢，得熱則蠕動亢進，血管不及吸收，故亦為吐痢也。

【治療】

寒化，隱白、公孫、足三里、中脘、章門。

熱化，少商、三陰交、隱白、大都、中脘、天樞。

＃少陰

【症狀】

目暝，踡臥，聲低，息微，不欲食，身重，惡寒，四肢厥逆，腹痛，泄瀉，自利清穀，口不渴，脈細緩，舌白，此為挾水而動之寒化症。若心煩不寐，肌膚灼燥，小便短數，脈虛數，舌光紅，少津液，此為挾火而動之熱化症。

【病因】

腎虛之體，外邪侵襲腎經，腎陽虛者，則挾水而動。腎陰虛者，則挾火而動。挾水而動者，是為寒化，為全體機能衰減之病也。下焦虛寒，體溫減低，不能達於四肢，故惡寒而四肢厥逆。寒邪過盛，血流緩滯，心臟衰弱，故聲低，息微，不欲言語，兩脈細緩。四肢之神經與血管，得寒而收縮，故身痛而踡臥。腸胃不能消化，腎臟失於吸收，故泄瀉而自利清穀。挾火而動者，是為熱化，則因體溫亢進，津液大傷，故肌膚灼燥。神經因熱而興奮，故心煩而不能安寐。津液少則血管空虛，體溫高則血行迅速，故脈虛數。

【治療】

寒化，腎俞、肓俞、關元、太谿、復溜。（各穴俱鍼均灸）

熱化，湧泉、照海、復溜、至陰、通谷、神門、太谿。（各穴鍼瀉之）

＃厥陰

【症狀】

張目直視，煩躁，不眠，熱甚，不惡寒，口臭，氣粗，四肢厥冷，心胸灼熱，熱甚厥深，或下利膿血，或喉爛舌腐，脈弦數而洪，舌紅或紫或絳，此為純陽症。若四肢厥冷，爪甲青黑，腹中拘急，下利清穀，嘔吐酸苦，脈細遲或沉，此為純陰症。若腹中痛攣，四肢厥冷，吐利交作，心中煩熱，渴喜飲冷，飲下即吐，煩，渴，躁擾，脈象細弦或細數，不靜，舌或黃或白，舌質紅似潤而齒乾，此為陰陽錯雜症。

【病因】

厥陰為六經之極裏，陰之盡，陽之生，故有純陽症，有純陰症，又有陰陽錯雜症。純陽症由熱邪傳變而來，純陰症為寒邪直中而得。陰陽錯雜症，為直中之寒邪，與傳變之熱邪，互相錯亂而成。茲分別言之。

純陽症：

熱邪傳入厥陰，體溫極高，故熱甚而不惡寒。厥陰屬肝，肝熱上澈，故目開而直視。熱盛則氣血沸騰，故煩躁不眠，心胸灼熱。因其內有急劇之熱，氣血內趨以事救濟，不能充達於四肢，故四肢反覺清冷，內熱愈盛則冷亦愈甚，故曰熱深者厥亦深。喉舌為熱邪所薰灼，而喉爛舌腐，熱邪入腸中，腸壁發炎，腸膜潰爛，故下利膿血。

純陰症：

寒邪直中厥陰，體溫之生成因之減少，不能達於四末，故四肢厥冷，與純陽症之因寒而厥者，適得其反。其辨別之法，先熱而後厥者，為熱厥。不熱而厥者為寒厥。寒邪盛則血行瘀滯，故爪甲青黑。傷胃得寒而不運化，故下利清穀，嘔吐酸水。

陰陽錯雜症：

陰陽錯雜，寒熱互見，故有陰症之吐利，厥冷，腹中痛攣等症。復有陽症之心中煩熱，渴欲引冷等症。然非純熱，故雖飲下即吐也。

【治療】

純陰症，肝俞、關元、行間、中脘、期門五穴，用灸治之。

純陽症，大敦、中封、期門、靈道，肝俞。

陰陽錯雜症，中封、靈道、關元、間使、肝俞。

【溫熱門】

傷寒與溫熱皆外感病也。惟外邪之侵襲人身，因其所入之部位不同，或所受之氣邪各異，其所病則異焉。

夫傷寒為感受外界之寒邪，由毛竅而入，漸次傳裏，初起必有惡寒見症，入陽明始從熱化，故其發現大熱時，必在數日以後，其發也緩。而溫熱則不然，蓋溫熱之邪，從口鼻而入，初起少惡寒症狀，即有之亦甚微而易解，旋即大熱、口渴，或神昏、譫語，相繼而來，其發也暴，此傷寒、溫熱辨別之大要也。

茲復採戴北山《廣溫熱論》中，傷寒與溫熱之辨法五種，撮要錄之如下。

一、辨氣：

傷寒由外入內室，有病人，無病氣，間有有病氣者，必待數日之後，轉入陽明經腑之時。若溫熱之病氣從中蒸發於外，病初即有病氣觸人，以人身藏府津液，逢蒸而發。（下略）此節言傷寒無臭氣，溫病則有臭氣也。

二、辨色：

風寒主收斂，面色多光潔。溫病主蒸散，而色多垢晦，或如油膩，或如煙蒸，望之可憎者，皆溫熱之色也。

三、辨舌：

風寒在表，舌多無苔，即使有苔，亦薄而滑，漸傳入裏，方由白而轉黃、轉燥、轉黑。溫熱，頭痛，發熱，舌上便有白苔，且厚而不滑，或色兼淡黃，或細如積粉。傳入陽明，則兼二、三色，或白苔且燥，又有至黑不燥者，則以兼色之故。（下略）

四、辨神：

風寒中人，自知所苦而神清，傳裏入胃，始有神昏、譫語之時。溫病初起，便令人神情異常，而不知所苦，大概煩躁居多，且或擾亂驚悸，及問何所苦，則不自知，即問有神清而能自主者，亦多夢寐不安，閉目若有所見。（下略）

五、辨脈：

溫熱之脈，傳變後與風寒頗同，初起時與風寒迥別。風寒初起脈無不浮，溫邪從中道而出，一、二日脈多沉數。

讀戴氏文，則溫熱與傷寒之辨別，已甚明瞭，然所謂溫熱者，乃一切溫病、熱病之總稱。病之屬於溫熱者，則有風溫、暑溫、溫毒、溫疫、溼溫、秋溫、冬溫等等。

揆其起病之原有二：一曰外感溫熱。一曰伏氣溫熱。外感溫熱者，即感受溫熱之邪，隨感隨發者是也。伏氣溫熱者，乃感受外邪而不即病，潛伏人身，至相當時期而發，《內經》所謂「冬傷於寒，春必病溫。冬不藏精，春必病溫」等是也。

夫病邪既襲人身，安可潛伏不動，相安無事，而經過此長期，始為病貌，視之殊屬妄談，然借證於西學，則知其為不謬，我中醫之所謂病邪，即西醫之所謂細菌，細菌侵襲人身，人身之體質強健，抵抗力強，則細菌亦沒由施其技，而寄生於血液，或藏府間，因而繁殖，是謂潛伏期。發育既多，抵抗力不能支持，其病乃作，是謂發作期。伏氣溫熱之原，良有以也。

＃風溫

【病狀】

微惡寒，發熱，頭痛，咳嗽，胸悶，自汗出，或見鼻衄，舌黃或白，脈浮數。

【病因】

經云「冬傷於寒，春必病溫」。良由內有伏邪，至春令時屆溫暖，因受外邪之引誘而發，此乃伏邪為病，其原理已述於前，亦有內無伏邪，因春時氣候溫暖，人身之陽氣外泄，腠理漸疏，猝遇時感，致成此疾。

夫所謂風溫者，乃風中夾熱氣，人感觸之，由口鼻而入於肺，肺氣不宣，故胸悶不舒，病邪積蓄肺部，氣管因之不利，故發咳嗽。若熱度較高，鼻部血管，乃充血而破裂，血溢於外，故鼻衄。熱量充實肌腠，故發熱。頭痛者，血中廢物內蘊腦部，毛細管鬱血，故頭部覺痛也。

【治療】

魚際、經渠、尺澤，二間。（鍼瀉）

＃暑溫

【症狀】

頭痛，壯熱，煩渴引飲，瞀悶，喘促，甚有神志不清，汗出如瀋，脈象洪數或虛數，舌光絳。

【病因】

溫病之發於正夏者，名曰暑溫。蓋炎夏暑熱當令，赤日懸空，酷熱如焚，人在氣交之中，感受暑熱之氣，因而成病者，是謂暑熱。暑熱之邪，侵襲人身，由肺直入，體溫增高，故壯熱。熱邪蒸迫津液外出，故汗出如瀋。煩渴引飲者，大熱傷津也。瞀悶、喘促者，熱聚肺，肺氣膨脹而從氣管以排泄也。熱邪激越，腦神經被刺激，故神志不清。熱盛則脈洪數，津傷則脈虛數。舌光而色絳者，亦熱重津傷之故也。

【治療】

經渠、神門、湧泉、委中、陶道、支溝。

神志不清者，加鍼人中。

＃溫毒

【症狀】

壯熱，面赤，大渴引飲，口氣穢濁，咽痛，喉腫，目紅，氣出如火，心中煩燥，神昏，譫語，舌黃或紅，脈象洪數。

【病因】

溫熱之邪，兼夾穢濁之毒，觸之成病，直干心包內臟，而入血分，其熱尤甚於暑溫，故不但壯熱、煩渴、神昏、譫語，更覺心中煩熱，呼出之氣如火也。咽喉受熱毒之薰灼，因而發炎，熱毒上乘，目部因而充血，故目赤。此症為溫熱病中最危最重之候，正如火之燎原，非大清其熱毒不足濟也。

【治療】

少商、商陽、中衝、關衝、少衝、少澤、委中（俱刺出血）。支溝、合谷、勞宮。（鍼瀉）

＃秋燥

【病狀】

初起惡風寒，發熱，無汗，煩躁，痰嗽，胸悶，口唇渴燥，舌無苔而燥，甚則喘促，咳逆，咯血，脅肋膺乳掣引而痛，不能轉側。

【病因】

燥氣為病，多起秋令，蓋金風飄拂，燥烈之氣大行，人感之則成病，或暑熱內伏，復感外邪而發。

凡燥氣傷人，首先犯肺，次傳於胃，燥邪傷肺，故痰喘、胸悶，甚則氣促、咳逆。肺熱過重，肺絡破裂，血從氣管外溢，故咯血。肺臟受病而波及附近之脅肋、膺乳等處，故亦掣引作痛也。

【治療】

少商、魚際、尺澤、內庭、金津、玉液。

＃冬溫

【症狀】

身熱，微惡寒，自汗（或不惡寒），頭痛，咳嗽，煩熱而渴，咽痛或頰面腫，甚則神昏，譫語，舌黑，齒燥，脈浮數。

【病因】

立冬以後，立春以前，所發之溫病，即名冬溫。

夫冬月嚴寒，理無溫病，良由氣候反常，應寒而反溫，其不正之氣，中於人而發出，或平素嗜食溫熱之品，致內有蓄熱，兼感外邪，而發溫邪。在肺則肺失清肅，溫邪鬱結於肺，故咳嗽、咽痛。溫邪上越，則面浮、頰腫。溫邪在胃，則口渴引飲。熱盛犯腦，則神昏、譫語。津液枯涸，則舌黑、齒乾。冬溫見此，則為危篤之候，頗難調治，亟宜清熱養津，或可挽救。

【治療】

魚際、合谷、液門、內庭、復溜、神門、間使。

＃溼溫

【症狀】

初起微惡寒，繼則發熱（午前較輕，午後則劇），飲食少思，身痛，頭重，脘腹胸脅痞滿，小溲短赤，面色垢濁，渴不多飲，神志模糊，甚則言語譫妄，舌苔厚膩垢濁，口糊，兩脈濡細或濡數。

【病因】

溼溫病多患於長夏、秋初之時，蓋此時既多暑熱，每多淫雨，暑熱與雨溼交蒸，化生溼熱之邪，人感觸之，輒病溼溫，或飲食厚味，腸胃吸收作用減退，因而生溼，復感外邪而成。

夫溼溫之邪，侵襲人身，則汗液停蓄而起鬱血，故初起有微惡寒及身痛、頭重等症，惟不若傷寒之惡寒重也。溼熱之邪與體溫相鬱蒸，故繼則蒸蒸發熱，熱度有時而升降，有時而減輕，有時加劇。溼熱留於腸胃，運化失職，故不思飲食。胃中之飲食腐敗發酵，故脘腹脹滿。津液停滯而為痰濁，積貯於肺，故胸脅不舒。凡腸胃之病，舌苔必厚，以其熱濁之氣上薰也，故溼溫之舌苔亦厚膩。若舌質紅絳無苔則津液大傷，熱毒亢盛之症，溼溫見此，勢難樂觀。若神志模糊，言語譫妄者，則為熱毒犯腦，亦屬重候。然有溼溫初起，即模糊譫語者，則為溼痰蒙蔽神經使然，與盛熱犯腦之症，不可一例觀也。

【治療】

間使、太淵、期門、章門、中脘、大椎、曲池、合谷。

＃溫瘧

【症狀】

先熱後寒，熱重寒微，或但熱不寒，口渴引飲，骨節煩疼，時嘔，病以時作，起伏似瘧，舌苔黃或絳，脈弦數。

【病因】

古人謂此症，由於冬月感受風寒之邪，潛伏人身，至夏月因暑熱之引誘而發，實則即感受之溫熱邪而成溫熱性之瘧疾也。故其症狀與普通瘧相類，惟其純屬熱邪，故但熱不寒，或發輕微之寒，不若普通瘧疾之惡寒、戰慄也。便有口渴引飲，舌乾或絳等等，皆為熱邪傷津之徵。時嘔者，則為熱邪犯胃也。

【治療】

後谿、大椎、間使。

＃溫疫

【症狀】

發熱，惡寒，口渴，心煩，頭暈，咽痛，面色赤，舌上隱起紅點，胸悶，身倦，甚則神昏，譫語，舌黑，唇焦，咽喉腫爛，為流行性之溫病，且為溫熱病中危亟之症也。

【病因】

疫，厲氣也。厲氣之結，或由天地之造成，或由人事之感招。其發也，每多各鄉各鎮，沿門闔戶，相繼而發，病狀相同，如役使然，故稱疫病。

溫疫者，乃瘟疫熱性之疫病。其中於人也，由口鼻而入心肺，熱毒鴟張，血液沸騰，故初起即現發熱、口渴、心煩、咽腫等症，變化迅速，若不亟治，津液枯燥則舌黑，唇焦，咽喉腫爛，神昏，譫語等症相繼而來，可畏孰甚。

【治療】

十二井穴或十宣穴（俱刺出血）、大椎、合谷、神門、內關、尺澤。

＃附白㾦

白㾦一症，每多發於溼溫病中，伏暑、春溫、冬溫等症，間或有之，然不多見。蓋溼溫之邪，侵襲人身，最為纏綿難愈，故古人有溼為黏膩之邪，不易速愈之說也。遷延日久，則因微汗頻濡，皮膚鬆浮，若一經大汗，則汗孔之皮膚內含汁液，錠起而為白㾦，色如晶瑩，小粒如粟，捫之纍纍，汗多㾦密，汗少㾦疏，無論其為多為少，皆為病邪欲解之佳象也，毋庸調治，兼有他症未罷者，則治他症，不須顧慮白㾦，玆特述其病狀以為臨症時之參考也。

＃附癍

癍症多見於溫毒、溫疫、暑溫等症中，良由熱盛或誤治而成溫熱之邪。溫伏血液，血液不潔，得熱而沸騰，藉肌表以為透發之地，於是乎癍點出焉。色鮮紅，有跡無形，多發於胸腹肢體，為熱盛之徵。色紫者熱毒更盛也，若色黑則為熱極不治之症，古人謂斑黑胃爛者是也。

治癍之法則惟清泄血熱，為不二法門，取穴宜委中、尺澤、十二井穴等，均刺出血，庶乎血中之熱毒減而癍亦退也。

【暑病門】

暑為六氣之一，《內經》謂之暑，《傷寒》與《金匱》則謂之暍。暑為陽邪，熱病居多，夏至以先天未大熱，故經以先夏至日為病溫，後夏至日為病暑，誠以赤帝當令，天暑炎炎，地熱蒸蒸，人感觸之，則成暑病。

然則富貴之家，避暑於深堂水閣，密樹濃陰，似可不生暑病，殊不知大扇風車，任情悅性，過襲陰涼，此所謂靜而得之者為陰暑。貧賤之軀，則雖盛暑烈日之時，農夫田野，經商長途，奔走勞役，不辭辛苦，暑病固所難免，此所謂動而得之者為陽暑。他如口腹之不節，恣食生冷，或起居失調，夜臥當風，此皆暑病之起因也。

考古人之言暑，文有中暑、暑厥、伏暑等稱，茲分解之。

＃中暑

【症狀】

身熱，或微惡寒，汗出而喘，煩，渴，多言，倦怠，少氣，面垢，齒燥，脈芤。兼風則發熱，惡風，身體疼痛。兼溼則身熱，疼痛，胸悶，頭痛。

【病因】

夏月炎帝司令，暑熱高懸，爍石流金，吾人感之輒成中暑，多由太陽而入，陽明其應，故初起時，或間有太陽表症之惡寒，隨即轉陽明而發熱也。

夫暑為熱邪，最易耗氣傷津。氣耗，則倦怠、少氣。津傷，故口渴、齒燥。津氣兩傷，血管空虛，故脈芤。

兼風者，名暑風，風束肌表，體溫不能外達，故惡寒較甚。

兼溼者，名暑溼，溼邪內阻，氣機呆滯，故胸悶頭重也。

【治療】

少澤、合谷、曲池、內庭、行間。

＃暑厥

【症狀】

四肢厥逆，面垢，齒燥，二便不通，神志昏迷，脈滑而數，舌光紅，或一厥而熱便得汗解，或再三厥而熱，但頭汗出，此熱深厥亦深也。

【病因】

暑穢鬱蒸，人感觸之則成暑厥，蓋暑熱之邪，兼夾穢氣，直入人身內部，則血內趨，以事救急，不能達於四肢，故四肢厥逆。腸胃之蠕動力，與腎臟之分泌機能，受病邪之影響，失司其職，故二便不通。暑熱犯腦，則神志昏迷，若得汗出，則病邪由外透發，氣血外達，故四肢亦得不厥，若再三厥而熱者，則內熱深重，故也。

【治療】

人中、關衝、少商、氣海、百會。

＃伏暑

【症狀】

發熱，頭痛，脘悶（漸至唇燥，齒乾），內熱，煩渴，舌白或黃膩，或如霍亂，吐瀉，或腹痛，下痢，或寒熱似瘧。亦有暑毒深入熱結在裏，譫語，煩，渴，不欲近衣，大便不行，小便赤濇。

【病因】

先受暑邪，潛伏於裏，繼為風寒所閉，不能外發，或秋，或冬，久而始病，有謂曝書曝衣，暑氣未消，隨即收藏，至秋冬近之而發，則近乎附會矣。

伏氣亦為伏邪，其理已於溫熱門中言之，可不再贅，惟暑為熱邪，且自內而發，故內熱，煩渴，漸則津傷而成唇燥、齒乾等症。如暑熱而夾溼者，阻滯腸胃，腸胃失運化之權，故如霍亂，吐瀉，或為下痢，夾風者則暑風相搏，故寒熱如瘧。若暑熱結於胃腸，則大便不行，小便短赤，其症狀、病理，與傷寒陽明府實症同。譫語，煩渴，不欲近衣等症，皆為熱甚之徵也。

【治療】

湧泉、少澤、合谷、曲池、絕骨、行間、大椎。

吐瀉如霍亂者，照熱霍亂條鍼治之。

寒熱如瘧者，照溫瘧條鍼治之。

熱結在裏，大便不行者，依照陽明腑實條治之。

【霍亂門】

四時皆能生病，而夏秋為尤多。百病均可傷人，而霍亂為最烈。發多倉卒，變在須臾，治或差誤，補救莫及。考古書之記載者甚多，《內經》有〈霍亂論〉，《傷寒》有〈霍亂篇〉，後世諸子百家，頗多言及，可謂詳且備矣。按霍亂為腸胃病也，良由飲食不節，起居不時，穢濁雜邪，傷其正氣，擾亂中焦，脾胃之升降失調，揮霍撩亂而成此症，故有霍亂之名。金元諸大家，則有乾霍亂、溼霍亂之分。有清．王孟英氏，復創熱霍亂、寒霍亂之說，茲申述之。

＃附寒熱霍亂之辨法

霍亂之症，有屬於寒，有屬於熱。患之輕者，正氣未傷，邪未深入，神識尚清，不難因症辨別。患之重者，病毒深入，則脈伏，音啞，舌苔濁膩，揚手擲足，煩躁，喜飲，肢體厥冷，吐瀉并作，目眶低陷，汗出如雨，寒症有此見症，熱症亦有此見症，苟非於似同中而辨其異點，則毫釐千里，生死立判，可不危哉！如同是聲啞，屬熱者則氣粗語數，或其言語有壯厲之氣，屬寒則語遲氣微，有懶語呻吟之態。同是揚手擲足，屬熱者則坦腹仰臥，兩足排開，手不近身，惡近衣被，轉側便利。屬寒者則每多蜷臥，膝腿偎依，手或按腹，臂或附腋，喜近衣被，身體重著。同是舌苔濁膩，屬寒者，則浮白而腐。屬熱者，則糙而微黃，或舌底尖邊現絳氣。同是煩燥欲飲，屬熱則喜飲冷，飲熱則胸中似怔，入口即吐，飲冷則胸悶頓暢，嘔亦遲慢。屬寒則喜飲熱，飲冷則胸格似痛，作嘔大吐，飲熱則胸中暢適，而不作惡。同是吐瀉，屬熱者則腹痛少，痛多拒按，所出之物酸穢異常，而出亦迅速。屬寒則腹痛喜按，所出之物，不甚穢臭，而出亦稍緩。寒熱之辨，大略如此。

＃寒霍亂

【症狀】

腸胃絞痛，或吐，或瀉，或吐瀉交作，四肢厥冷，汗出而冷，面唇色青，膚枯，螺癟，渴喜熱飲，甚則目陷轉筋，兩目失神，音啞，脈伏，舌白或黑而潤。

【病因】

恣食生冷之物品，飽受寒冷之風露，以致腸胃受寒而成斯症，蓋腸胃司消化食物、分泌水液之職，若遇寒冷之侵襲，則不消化、不分泌，致成上吐下瀉之霍亂病。若但吐不瀉，則病灶偏於胃。若但瀉不吐，則病灶偏於腸。

四肢厥冷者，寒邪在內，體溫降低，不能充達於四肢也。汗出而冷者，表部神經失括約機能，水分由汗腺排泄，所謂陽虛則自汗也。水分由汗吐下三者之消失，無以滋潤各組織，毛細管乾枯，故膚枯，螺癟。眼球筋乾枯收縮，故目陷失神，聲帶缺乏津液之滋潤，故聲啞。轉筋者，肌肉痙孿而筋絡抽痛也。渴者亦水分消失之故，然為寒邪，故喜熱飲。脈伏者，水分消失過多，血液濃厚，血行障礙，故脈停止也。

【治療】

神闕（灸）、中脘、合谷、太衝、委中。（以上俱鍼）

吐者，加鍼內關、內庭、足三里。

瀉者，加灸天樞、章門、陰陵、崑崙。

轉筋，加鍼承山、絕骨、太衝。

＃熱霍亂

【症狀】

發熱，煩渴，氣喘，胸悶，上吐下瀉，螺癟，肢冷，躁渴不安，神識昏迷，頭腹痛，舌黃糙或紅，脈沉或伏，或代。

【病因】

本症原因，多由飲食雜進，腸胃運化失職，食物停滯於下，醞釀腐敗，更受外界之暑熱，清濁混淆，亂於腸胃而成，或體質懦弱，抵抗力衰弱，因受他人傳染而成，其見症與寒霍亂相似，已辨別於前，其所以發現種種症狀者，亦無非大吐大瀉，水分消失所致，惟其因於暑熱，故治法當用清泄，與寒霍亂不同也。

若至目陷、螺癟、額汗、肢冷、脈伏等症，則為至危之候，再進一層，則全身厥冷而死，故見以上各症，不分寒熱，皆為吐下後心臟衰弱，陽氣欲脫之候，急當灸其神闕，以復其陽，庶可挽救。其灸法先將食鹽填滿臍孔，再將艾團置臍孔灸之，以肢溫、汗止、脈起為度。

【治療】

少商、關衝、委中（皆刺出血）。合谷、大都、曲池、陰陵、中脘、絕骨、素髎、承山。

＃乾霍亂

【症狀】

腹中絞痛，欲吐不得吐，欲瀉不得瀉，爪甲青紫，煩躁不安，甚則四肢厥冷，舌黃或白，脈多沉伏。

【病因】

暑熱穢濁之氣交蒸，蒙閉中焦，邪蘊於胃，縱橫肆虐，賁門、幽門因受刺激而閉鎖，故欲吐不得，欲瀉不能，而腹中絞痛，煩躁不安之症狀見矣。較之吐瀉之溼霍亂，其危益甚，因病毒深入血分，血液中含毒素，血不清潔，故變其正常之色或青，或紫，氣機失宣，血行瘀滯，故脈沉厥，而四肢厥冷，此症俗名絞腸痧，若不亟治，必脹滿而死。

【治療】

人中、少商、十宣穴、委中，（皆刺出血）。合谷、曲池、素髎、太衝、內庭、中脘、間使。

【中風門】

中風症，《素問》名厥巔疾，亦曰大厥，其原文曰「血之與氣，交并於上，則為大厥，厥則為暴死，氣復反則生，不反則死」。又曰「厥成為巔疾」。至漢時張仲景，始有中風之名，更有中經絡、中血脈、中臟府之別，以分病之深淺。

後世諸家，復有內風、外風、真中、類中之分。外界風邪之中於人而病者，為外風，為真中。肝風內動，非中外風而成者，則曰內風，為類中。於是乎諸子百家有言中風盡屬外風者，有言屬內風者，亦有言北方多真中風，南方多類中風者。

其論病理也，有言痰者，有言氣者，有言火者，言說多端，實難枚舉，雖各有見地，未免使後之學者有其誰適從之慨。

玆據西學解剖所得，方知此病屬於腦，謂係腦充血或貧血。良以腦為神經之總樞，吾人之知覺與運動，全賴乎神經，若腦已起變化，則神經亦隨之，故有卒然昏仆、不省人事、手足不用等等見症。然究《內經》命名厥巔疾者，頗有深義。巔者，巔頂也，蓋謂巔頂之疾，雖未明言腦病，然已指腦之部位而言矣。但西學所言係腦病，乃不過由病者之檢驗而得，其所以致腦病者，則又不能脫離古人所言內氣、外風也。

玆據《金匱》之說，分中經絡、中血脈、中臟腑、復加類中，則為四條而言之。

＃中經絡

【症狀】

形寒，發熱，身重疼痛，肌膚不仁，筋骨不用，頭痛，項強，角弓反張，病起卒暴，兩脈弦浮，舌苔薄白。

【病因】

風為陽邪，人身腠理不固者，則從皮毛而入經絡，刺激神經，神經受重大之刺激，直奔腦系，故卒然昏厥。同時全身之神經均受其影響，如運動性神經，失其功用，則筋骨不用。知覺性神經，失其功用，則肌膚不仁。至於項強，角弓反張者，《內經》則曰「督脈為病，脊強反折」。考中醫之所謂督脈，實則脊髓神經，發源於腦，由脊骨而下行，腦既受病，則影響脊髓神經，而發生緊張或攣急，故項強，或反張如角弓之狀。頭痛者，則因腦藏於頭故也。

【治療】

合谷、曲池、陽輔、陽陵、內庭、風府、肝俞。

＃中血脈

【症狀】口眼歪斜，或半身不遂，或手足拘攣，或左癱右瘓，脈弦或滑，舌白或紅。

【病因】

中風之較輕者，為中經絡，較重者為中血脈，最重者為中臟腑，古人立此名目，蓋所以別病邪之深淺也。然其病因病理，初無二致，本條之種種見症，亦屬神經為病，蓋人身運動神經分左右為兩邊，密布周身，若一邊神經為病，則為半身不遂之症。病於左者名之曰癱，病於右者名之曰瘓，所謂癱瘓者，實即半身不遂，不過辨別左右之名稱也。

【治療】

口眼歪斜，地倉、頰車。（斜左者鍼右，斜右者鍼左，或直接灸亦可）

半身不遂，百會、合谷、曲池、肩髃、手三里、崑崙、絕骨、陽陵、足三里、肝俞。

左癱右瘓，治法同上。

足拘攣或麻木，行間、丘墟、崑崙、陽輔、陽陵、足三里。

手拘攣或麻木，手三里、肩髃、曲池、曲澤、間使、後谿、合谷。

＃中臟腑

【症狀】

口噤不開，痰涎上湧，喉中雷鳴，不省人事，四肢癱瘓，不知疼痛，言語蹇澀，便溺不覺，脈或有或無。

【病因】

此為中風之重症，多由其人飲食不節，起居失宜，或奉養過厚，及有煙酒等嗜好，以致生痰、生溼，體氣不充，或體胖之人，形豐質脆，每多痰溼，外風乘虛直入臟腑經絡，夾固有之痰溼，上衝於腦，故卒然昏仆，不省人事，喉間痰聲漉漉，有若雷鳴。便溺不覺，乃因膀胱括約筋弛緩，以致尿自遺出，此為中風不良之現象。言語蹇澀，乃舌部神經攣痙，舌本強直，掉動不靈之故也。四肢癱瘓不知疼痛，亦神經失去功用也。

【治療】

口噤不開，頰車、百會、人中。（均灸）

痰涎上壅，關元（灸十數壯或數十壯）、氣海（灸十數壯）、百會（灸三、四壯）。

癱瘓不知疼痛，神道（灸百壯至二、三百壯）。

言語蹇澀，啞門、關衝。（均鍼）

＃類中風

【症狀】

舌瘖，神昏，痰壅，氣逆，口開，目合，髮直，頭搖，脈沉或伏。

【病因】

此症非由風邪外襲，多由腎虛多慾之人，陰分大衰，不能涵陽，以致肝陽暴發，氣血上升，痰濁壅滯，驟然昏仆，以其形似中風，故曰類中風。

口開，目合，髮直，頭搖，乃肝風內動，元氣欲脫之勢，近今所謂神經發虛性之興奮也。中風見此，皆為難治。若老人精神虛竭，心臟衰弱，驟然厥脫而成類中者，則非鍼藥所能挽救矣。

【治療】

按照中臟腑條施治，然亦十中難救一、二。

＃附中風之預兆及不治症

凡陰虛陽旺或形豐質弱之人，易患中風。如其人覺坐臥不安，或頭痛，眩昏，或噁心，嘔吐，或怔忡，手振，或口苦，舌乾，或便秘，溺赤，或四肢麻木，乃中風之預兆，亟宜從事預防。若病發時而見瞳孔放大，面色㿠白，口噤，遺尿，目停，口開，汗出清冷，痰聲如鋸等症，兼見一、二，均屬不治。

【驚風門】

驚風之名，創於金元，實即《金匱》之痙病也。蓋因小兒卒受驚恐，易成痙病，故名曰驚風。然其原因頗多，有因外感風邪者，有因內傷飲食者，若夫受驚而成，僅其一種耳。驚風之中，復有急慢之別，急驚多屬外感實邪，慢驚則屬內傷虛症。發作時症狀略似，而虛實懸殊，治法迥異，苟非明辨，誤人多矣。

＃急驚風

【症狀】

身熱，面紅，煩哭，手足抽搐不定，口中氣熱，喉有痰聲，大便燥結，小便黃赤，脈弦滑數，舌苔黃或糙，鼻樑筋現青紫，虎口脈紋紅紫。甚則竄視，口噤，角弓反張，不哭，脈伏。

【病因】

本症屬腦神經病，其原因頗多，約言之，可分三種。

一為外感，小兒肌肉之組識不堅，外衛不周，故易受外邪，因而發熱，小兒之神經柔嫩，熱度稍高，則起強度之興奮，而成抽搐反張等症，且小兒有疾，不能自述其痛苦，故古人有啞科之稱，醫者不加細察，每易誤治，如外感風寒，久而不解，寒必化熱，或誤用辛熱之劑，則內熱燔炭，而影響於神經，此古人所謂熱盛生風，風生則痰動，熱度客於胸膈間，寒火相搏，故抽搐發動者是也。

二為飲食內傷，王孟英曰「小兒之疾，熱與痰二端而已」。蓋純陽之體，日抱懷中，衣服加溫，又襁褓之類，皆用火烘，內外俱熱，熱盛生風，火風相煽，乳食不歇，則必生痰，痰得火煉，則堅如膠漆，而乳仍不斷，則新舊之痰日積，必致脹滿啼哭，又強之食乳以止其哭，從此胸高氣塞，目瞪，手搐，以成驚風。

三為受驚，小兒心氣未足，若耳聞異聲，如雷霆巨聲，或目驚異物，頓生驚恐，以其腦髓未實，神經易致緊張，故成抽搐、反張等症，此皆急驚之原因也。

【治療】

少商、曲池、人中、大椎、湧泉、中脘、委中。（微刺）

＃慢驚風

【症狀】

面色淡白，山根露筋，神昏氣促，四肢抽搐或清冷，或倦怠少神，口吐沬，目直視，小便清長，大便溏薄或完穀不化，惡寒，潮熱，喉中痰響，脈虛細，舌淡白。

【病因】

錢仲陽曰「小兒慢驚，因病後或吐瀉，或藥餌傷損脾胃，肢體逆冷，口鼻氣微，足逆冷，昏睡露睛，此脾虛生風，無陽之症也」。因吐瀉脾肺俱虛，肝木所乘，或急驚屢用瀉藥，則脾損陽消，遂成慢驚。錢氏為兒科聖手，其學說頗可取法，蓋吐瀉與病後及藥餌損傷三者，皆能使脾胃虛弱，消化力呆滯，飲食減少，化生之津液，不足以營養全身，於是乎血管中之養料缺乏，而成貧血症，故病兒而色㿠白，山根露筋。同時心臟因少血而衰弱，故倦怠，少神，脈虛而細弱。大便溏薄，或完穀不化者，皆因脾胃虛弱不消化，不吸收之故也。神經因缺乏營養而發虛性之興奮，故四肢抽搐振動，然其為虛性之興奮，故不若急驚之劇烈也。

【治療】

大椎、天樞、關元、神闕。（各穴均灸）

【痙厥門】

＃痙

【症狀】

初起惡風，發熱，頭痛連腦，或嗆咳，小便頻數，嘔噁，胸悶，舌白滑或膩，脈浮而急數，稍甚則項脊強痛，身體反張，臥不著席，頭汗浸淫，神昏，譫語，欲起不得起，欲臥，不得臥，舌苔或黃或絳，再甚則角弓反張，手足抽掣，少腹結塊，大便堅實，口噤，目赤。《金匱》云「太陽病，發熱，無汗，反惡寒者，名曰剛痙。發熱，汗出而不惡寒者，名曰柔痙」。此言其初起之症象也，又曰「病者，身熱，足寒，頭項強，惡寒，時熱，面赤，目赤，獨頭動搖，卒口噤，背反張者，痙病也」。此痙病之本症。又曰「痙為病，胸滿，口噤，臥不著席，腳攣急，必齘齒」。此痙病之已甚也。痙病症狀，不外乎此。

【病因】

痙者，頸項強直之義也。凡病而見頸項強直者，皆得以痙名之。故其原因頗多，有因外感而成者，如傷風而發熱，重復感寒而致痙，即《內經》所謂「諸病項強，皆屬於風」者此也。如感風溼之邪而致痙者，經所謂「諸痙項強，皆屬於溼」是也。《金匱》云「發汗多，因致痙」。又曰「風病，下之則痙」。又曰「瘡家，不可發汗，汗出則痙」。又曰「太陽，發汗太多，因致痙」。此為誤汗、誤下以致痙。其他更有痰火痙、風痰痙、妊娠痙、產後痙，種種名目繁多，不勝枚舉。然總括之則不外乎兩端，一為感受外邪而成。一為諸病誤治而得。其所以發現種種症狀者，則又不外乎腦。《內經》曰「督脈為病，脊強反折」。夫督脈即人身之脊髓神經，是痙病屬腦之明證也。故西醫名之為腦脊髓膜炎，蓋其以局部病狀而取名也。外感之邪，卒入人身，體質孱弱者，抵抗力衰弱，神經不勝其刺激，發生痙攣，起強直之狀態，故成角弓反張，臥不著席，此外感成痙者也。若謂諸病誤治，如誤汗、誤下或過汗，以致津液虧損，神經失其營養，或誤治而致內熱太盛，神經錯亂，故為抽掣搖戰，神昏，譫語，古人所謂「熱甚生風」者此也。他如惡寒，發熱，頭痛連腦，嗆咳等症，則為痙病之前驅期，若能亟行醫治，可免於成痙也。

【治療】

少商（出血）、曲池、人中、中脘、委中、湧泉、合谷、風府、風門、大椎、身柱、至陽、命門、肝俞、膈俞、百會。

前驅期，百會、風府、風門、合谷、肺俞。

＃厥

厥症有二，四逆謂之厥。忽然暈仆，不省人事，亦謂之厥。故張介賓曰「厥症起於足者，厥發之始也。甚至卒倒，暴厥，忽不知人，輕則漸蘇，重則即死，最為惡候。後世不知詳察，但以手足寒熱為厥，又以腳氣為厥，謬之甚也。雖仲景有寒厥、熱厥之分，亦以手足為限，蓋彼自辨傷寒之寒熱耳，非《內經》之所謂厥也」。張氏之言，蓋亦分厥為四逆、暈厥二種。四逆之厥有寒厥、熱厥。暈厥之症，則有痰厥、食厥、氣厥等等之不同也。

＃痰厥

【症狀】

僵仆，卒倒，面白，神昏，目閉，不語，口吐涎沬，四肢厥冷，脈多沉滑。

【病因】

此症多由其人素多痰濁，然痰多亦不致遂成暈厥，良由痰多之人，體質之不堅實可知，易招外界之感觸，如六淫之侵，七情暴發，而引動其固有之痰濁，蒙蔽神經，故有昏仆、卒倒之種種危象，是以痰厥一症，主因在痰，然必有其他感觸為其誘因也。

【治療】

中脘、豐隆、合谷（鍼）、靈台（灸）。

＃食厥

【症狀】

面黃，噯氣，發熱，口渴，時時痙厥，昏不能言，手不能舉，胃脘高起，脈多滑。

【病因】

此症多由醉飽無度，或感風寒、或因惱怒而成，古人所謂「胃氣不行，陰陽痞膈，升降不通，而成暈厥」者也。尤多見於小兒，良以小兒脾胃不強，消化力弱，易於食傷，痰滯鬱於中焦，化為濁腐，故發熱，口渴，胃脘高起，胃中熱濁之氣，薰蒸神經，興奮太過，而發生痙厥等症。

【治療】

中脘、足三里、內庭、中衝。

＃氣厥

【症狀】

面色㿠白，氣促不語，神志雖清而不能自主，卒然暈倒，四肢厥冷，口出冷氣。

【病因】

此症多由氣量狹窄之人，中懷悒鬱，情志不宣，氣機鬱塞而成，或大怒，大恐，大驚，過悲等等而發，蓋用情太過，神經受重大之刺激而起變化，故輕者神志恍惚，不能自生。重者則卒然倒地，神昏等危候見矣。

【治療】

膻中、建里、內關、氣海。

＃寒厥

【症狀】

手足逆冷，身寒，面青，爪甲冷而青紫，不渴而吐，下利清穀，腹痛或不痛，脈沉遲細，舌苔淡白。

【病因】

此條與下條之厥，乃四肢厥逆，非昏厥也。本症之原因，多有寒邪內盛，體溫降低，故見手足清冷，腸胃受寒，故吐下兼見，古人所謂陰盛陽虛者是也。

【治療】

神闕、氣海、關元。（俱灸）

＃熱厥

【症狀】

身熱，手足厥逆，煩渴，昏冒，不省人事，譫語，自汗，溺赤，脈數或伏，舌紅或乾。

【病因】

本症由於熱邪內盛，故煩而渴。熱邪犯腦，故神昏，不省人事。津液為熱邪之蒸迫，故自汗。津液大傷，故舌紅而乾。手足厥逆者，熱盛之徵也。此所謂陽盛陰衰者是也。

【治療】

行間、湧泉、復溜、曲池、合谷。

【癲狂門】

癲之與狂，皆為神經錯亂之病，古來醫籍多分二症，良由狂則舉動剛暴，癲則不若狂之躁亂猛厲也，故有陰癲、陽狂之稱。究二症之原因，古人則謂怒動肝火，痰迷心竅而發癲狂，惟近今之說者，則謂二者症狀雖有差異，皆為腦神經病也。其所以為癲為狂者，則因腦神經受病邪之刺激，人身之正氣足者，反應力強，故其現象亦剛暴，則為狂症。反之則正氣弱者，則反應力亦弱，故其現象亦柔和，而為癲疾。貌視之則狂病重而癲病輕，實則癲病更深於狂也，故狂病較為易療，癲病則難醫治。且有狂病不愈，久則成癲，可見癲者為狂病更進一步也。

＃狂

【症狀】

喜怒無常，歌哭無時，妄言，妄詈，自高自尊，少臥不飢，兩脈洪大，甚至登高而歌，棄衣而走，踰牆上屋。

【病因】

經曰「狂始生，先自悲，善忘，多怒，喜恐者，得之憂饑。狂始發，少臥，不飢，自高賢也，自辨智也，自尊貴也。善罵詈，日夜無休，狂言，善驚，善笑，好歌樂，得之大恐」。又曰「多食，善見鬼神，善笑而不發於外者，得之有所大喜」。由此以觀，則癲狂皆由七情過度而成，蓋七情太過，腦神經受重大之刺激，因而錯亂，以致發生喜怒不常，歌哭無時，行動乖妄，種種無意識之舉動。此外更有傷寒陽明熱盛發狂，良由胃中有迷走神經，若胃熱過盛，則能直接影響於迷走神經，由迷走神經傳遞於腦，而致發狂。惟胃熱發狂，則多一發即止，且不若癲狂之狂症難治而易於再發也。

【治療】

十三鬼穴，即人中、少商、隱白、大陵、申脈、風府、頰車、承漿、勞宮、上星、男子會陰、女子玉門頭、曲池、舌中縫、間使、後谿，鍼之頗有效驗。

傷寒，熱甚發狂，曲池、大椎、絕骨、湧泉、期門。

＃癲

【症狀】

或歌，或笑，或悲，或泣，語言顛倒，穢潔不知，精神恍惚，食不知飽，飢不知食，好靜多睡，如醉，如癡，經年不愈。

【病因】

此症亦由用情太過，中懷悒鬱，或所希不遂，如貪名者求名，好利者圖利，或情場失戀，或時勢逼迫，終則不能償其所願，中心鬱憤，久則耗液灼津，古人謂「五志之火內燔，陰分虧損，致以肝木生風而為癲疾」。蓋人身之滋養料缺乏，神經失其濡養，不能如常人靈動活潑，故如醉，如癡，精神恍惚，甚者腦筋錯亂，行動舉止，不能自主，故或喜，或歌，或悲，或泣，妄言，妄動，古人謂之魂不守舍也。癲疾之由，由於情慾不遂，故治此症首重心理療法，宜先怡其耳目，暢其心志，解其所欲，然後如法施治，則事半而功倍矣。

【治療】

依照狂症鍼十三鬼穴，或加灸心俞、神門三、四壯至十壯。

＃癇

【症狀】

發時卒然昏仆，瘈瘲，抽搐，目上視，口眼喎斜，口吐白沬，忽作五畜之鳴，昏不知人（移時即醒，一日數發或數日一發）。

【病因】

癇症古人每與癲并稱，亦有謂癇即癲者。《巢氏病源》則謂「十歲以上為癲，十歲以下為癇」。今引徐嗣伯《風眩論》云「痰熱相感而動風，風火相亂則悶瞀，故謂之風眩。大人曰癲，小人則為癇，其實則一也」云云。惟癲疾則經年累月，纏綿難愈，癇症則忽發忽醒，或一日數發，或數日一發，發則神昏，醒則動作如常，二者之病狀毫不相同，是不能混合言之也。考癇疾之作，多起於病後虛怯，心腎陰虛，肝火膽火倏逆，痰涎上壅而成。近賢王慎軒氏，則謂「小兒癇疾，多係遺傳性，或由其父母嗜酒，或妊娠之時，其父母受精神之感動，皆足為小兒癇病之素因也」。先業師張山雷氏嘗謂「癇症之發，多由氣上不下，聚於巔頂，衝激腦經而成」。唐宋以後有五癇之分，曰羊癇、牛癇、馬癇、豬癇、雞癇等稱。蓋其以所作聲及發作之形狀，稍有不同而分別言之也。無甚意義，故不採取。

【治療】

大椎、間使、後谿、鳩尾、百會、神門、心俞、風府、豐隆、中脘。

【瘧疾門】

經曰「夏傷於暑，秋為痎瘧」。又曰「汗出遇風，及得之以冷浴」。又曰「陽勝則熱，陰勝則寒，陰陽相搏而瘧以作」。此《內經》之論瘧也。後世諸家，亦多言之。然皆以風、寒、暑、溼之邪，及痰、食阻滯等等，為瘧疾之原因，而近今之西醫學說，謂瘧疾之原因，係一種胞子原蟲，名麻拉利亞者，蕃殖於蚊體腸壁，並集合於蚊之唾腺，侵入人身血液內而發生本症，故夏秋間小溪池沼之所，敗荷腐草之地，以及不清潔之水等處，蚊之蕃殖最盛，故瘧疾之發生亦恆以此時為多。瘧菌侵入血液，新舊生滅，舊蟲滅而遺子，瘧止期也。子孵化而生新蟲，瘧發期也。然嘗見殷實之家，有夏秋不受一蚊之喙刺者，何以亦犯瘧疾乎！故專以瘧蚊概論一切瘧疾，似亦未盡然也。考中醫言瘧，名目繁多，不勝枚舉，要不外乎寒熱之輕重，起發之遲早，而別其名稱，其主要者則為寒瘧、熱瘧、間日瘧、瘧母四種。

＃熱瘧

【症狀】

熱多寒少或但熱不寒，發時骨節煩痛，肌內消爍，汗出，頭痛如破，煩渴而嘔，脈弦數，舌苔黃膩。

【病因】

瘧疾雖四時皆有，而夏秋為多，良由夏秋則天之暑氣下，地之溼氣上，暑溼交蒸醞釀，人感觸之輒成瘧疾，或食涼而沐浴當風，炭酸不出，饕餮而飽鼾入睡，胃積難消，凡此種種，皆瘧疾之主要原因也。致於所以成熱瘧者，則為感受暑熱之邪，古人謂「暑邪內伏，陰氣先傷」。陽氣獨發，故熱多寒少，或但熱不寒也。

【治療】

太谿、間使、陶道、後谿。（俱鍼瀉）

＃寒瘧

【症狀】

發時多寒少熱，腰背頭項疼痛，始則戰慄、鼓頷，繼乃發熱逾數時，汗出或不汗出而解，脈多弦滑，舌苔白。

【病因】

夏月乘涼沐浴，感受寒邪，伏於太陰，不能外出而與陽爭，故多寒少熱，北人謂為脾寒病者此也。以其屬寒邪，故發時多惡寒少熱，或竟惡寒。戰慄、鼓頷者，惡寒重也。

【治療】

大椎、間使、陶道、復溜。

＃間日瘧

【症狀】

寒熱往來，發有定時，頭痛，胸悶，納少，小溲渾黃，脈弦。

隔一日作者謂之間日瘧。隔二日或三日作者，謂之三陰瘧。

【病因】

中醫謂瘧邪伏於淺者則日作，稍深則間日作，若深入三陰，則間二、三日一發，謂瘧邪從衛氣而出入，邪在淺則出入易，故日作，邪在深則出入難，故間日或二、三日而作，故日作者病輕，間日者較重，二、三日發者則更重矣。西學則謂瘧蟲侵入血球，生殖蕃息，待原蟲充滿，毀此血球而入彼血球之際，人體遂發寒熱，此項原蟲約分三種，生長之期各有不侔，故有一日瘧、間日瘧、三日瘧之別。西學之說，原由檢驗而得，自不能謂其不確，惟中醫言邪氣之藏於淺深者，亦未可非，嘗見病瘧者，初起大都日作，繼則間日，治療尚易，若久延不愈，則正氣日羸，乃成二、三日一發之三陰瘧，調治頗難，此非病邪深淺之明證乎。

【治療】

與上同，惟宜每日鍼灸一次，連治三次，無不愈者，若三陰久瘧，則加灸脾俞，以久瘧則面黃食減，故宜灸脾俞以益脾。

＃瘧母

【症狀】

面色無華，寒熱日作或時作時止，或不作，少食痞悶，有塊結於右脅下而硬腫，脈弦細，舌苔淡黃或光剝。（此症先由瘧而來，故名瘧母）

【病因】

《金匱》云「瘧疾一月不瘥，此為結癥痎，名曰瘧母」。後世諸家，則謂瘧邪夾瘀血、痰溼，結於脅下，伏於肝經而成，實則脾臟腫大也。良由瘧疾發熱之時，脾臟先起充血，次則細胞增生，此時脾腫大，達平常之數倍，若遷延不治，則漸結漸固，輒從硬化而成癥瘕，名曰瘧母。脾臟腫大則消化力減退，故少食。瘧邪久留，血液日耗，赤血球減少，故面色無華彩也。

【治療】

章門（鍼灸）、脾俞（鍼灸）。

有寒熱者，則加鍼灸大椎、間使。

【瀉痢門】

《內經》曰「春傷於風，夏生飱泄」。又曰「邪氣留連，則為洞泄」。又謂「溼勝則濡泄」。此言泄瀉之病源也。又曰「飲食不節，起居不時者，陰受之」。又謂「陰受之，則入五臟。入五臟，則䐜滿閟塞，下為飱泄，久為腸癖」。此言痢之病因也。

夫瀉與痢，皆腸胃病，或由外感而成，或由內傷飲食而成，古人早已言之，惟二者之症狀，則不相同。瀉則大便時行而通利，所下之物或為稀水，澄澈清冷，或稀溏黏糞，或完穀不化，有寒熱之分。痢者則大便時行，所出不多，裏急後重，滯而難下，故又名滯下，而所出之物，皆屬垢膩，或作白色，或赤色，或赤白兼作，故有白痢、赤痢、赤白痢之分。且二症治法，亦大有別焉。

＃寒瀉

【症狀】

腸鳴，腹痛，大便泄瀉，所下之物澄澈清冷或完穀不化，小便短少，四肢厥冷，體重無力，脈多遲緩，舌多白膩。

【病因】

吾人飲食，入胃則由腸胃消化之，吸收而取其精華，而排泄其糟粕，此無病之人也。若腸胃失司其職，則泄瀉之病成矣。

夫寒瀉由胃腸受寒，或寒邪自外侵襲，或多食生冷，以使腸胃虛寒，不能熟腐水穀，腸壁之吸收管，因受寒邪而緊束，吸收失常，遂使水分逗流，故或下稀水，澄澈清冷，或完穀不化，水分多數由大便排泄，故小便短少。

更有五更泄瀉者，晝則大便如常，惟至五更天將明時，則洞泄數次，古人謂之腎泄，良由腎司利尿之職，腎陽衰微，小便不利，則水停腸中而泄瀉，故曰腎泄。柯韻伯曰「夫雞鳴至平旦，天之陰，陰中之陽也。因陽氣當至而不至，虛邪得以留而不去，故作瀉於黎明」。西醫則為腸癆，謂此症有結核菌潛居腸中，晝則消化力強，該菌不得逞勢，若五更時，則人寐已熟，人身各機關皆安靜，腸中殺菌之力亦衰，故斯菌得肆其毒而為泄瀉也。

【治療】

中脘、氣海、天樞、神闕。（俱灸）

腎泄，加灸腎俞、命門。

＃熱瀉

【症狀】

暴注下迫，泄瀉黃糜氣穢，肛門灼熱，口渴，煩熱，腹部疼痛，嘔噁頻作，小溲短赤，苔黃，脈數。

【病因】

寒瀉係感受寒邪，多食生冷而成。熱瀉多由於暑熱蘊於腸胃，故恆患於夏秋之時。因腸壁之神經，受熱邪之刺激，而興奮蠕動亢進，遂使水分長驅直下，而為泄瀉。熱邪鬱蒸腸胃中之穀食，因而發酵腐敗，故所下之物穢臭不堪，而肛門亦覺灼熱，腹部因之脹痛。水分因泄瀉而消失，故口渴。更有泄瀉青色者，則因於膽熱分泌膽汁過多，故泄下青色之糞水，而以小兒多見之。

【治療】

太白、太谿、曲池、三里、陰陵泉、曲澤。

膽熱泄青者，加膽俞、足臨泣、陽陵泉。

＃白痢

【症狀】

腹痛，下痢，青白黏膩，欲行不暢，舌淡苔白或膩，脈沉或細。

【病因】

痢疾多患於夏秋之間，良由此時暑、溼、熱三氣盛行，若感受之，蘊於腸胃，則成痢，或多食生冷油膩及腐敗之物，停留腸胃而成。張景岳謂「痢疾是畏熱貪涼，過食生冷，至大火西流，新涼得氣，則伏陰內動，而為下痢」。蓋飲食失宜，阻礙腸胃之消化，因而積滯其中，或暑溼之邪，或生冷飲食之刺激，而分泌多量之黏液，或夾脂質而出，故所下青白黏膩，黏液膠滯腸中，故欲行不暢，肛門重墜，此所謂氣滯不化也。因其黏液不得暢行，積滯不去，故腹中作痛，所謂痛則不通者是也。

【治療】

合谷、關元、脾俞、天樞。

因於暑溼者則鍼之，寒溼者則灸之。

＃赤白痢

【症狀】

腹痛，下痢，裏急後重，赤白相雜，腥穢不堪，肛門灼熱，日數十行，口渴，舌紅，苔黃膩，脈弦數或滑。

【病因】

古人謂「溼熱蘊於陽明，熱勝於溼，傷陽明血分，則為赤痢。溼勝於熱，傷陽明氣分，則為白痢。溼熱俱盛，則氣血兩傷，而為赤白痢」。

夫溼熱之邪，集於腸胃，腸膜因之發炎，炎處滲出黏液，甚則腸壁血管破裂，故所下赤白兼作。直腸發腫，故後重。裏雖急於欲便，而肛重墜不得暢行，垢濁不能儘量排泄，故日數十行。若腸膜潰爛，所下之物，或如敗醬，或如屋漏水，如魚腦，如豬肝者，皆不治之症也。

【治療】

小腸俞、中膂俞、足三里、合谷、外關、腹哀、復溜。

＃休息痢

【症狀】

下痢，腸中微覺隱痛（每感起居飲食失調或過勞而發，乍發乍止，經年不愈），面黃食少，神倦支疲。

【病因】

此症多由痢疾調治失宜，或失於通利，或兜濇太早，以致餘邪逗留腸中。若飲食調和，起居適宜，則腸胃之抵抗力強，可以不發。若飲食失調，或稍事勞動，則抵抗力衰減，餘邪得以肆虐，即發生下痢。每多經年累月，時發時愈，如休息然，故名休息痢。久痢則脾胃虛弱，故食少而面黃也。

【治療】

神闕、天樞、關元、小腸俞、脾俞。（各穴俱灸）

＃噤口痢

【症狀】

胸悶，嘔逆，痢下不止，心煩，發熱，飲食不下，舌苔黃或燥，脈弦數。

【病因】

噤口者，飲食不下也。其症有二，有初起而噤口者，有久痢而噤口者。

夫飲食不進，則生化之源告匱，又復下痢，奪其津液，則此症之危可知。其初起即噤口者，則因暑溼與熱邪蘊阻胃中，以致消化機能失職，故飲食不下，嘔逆頻作，然此乃病毒犯胃，去其病邪，則胃機漸甦，飲食自進。若久痢，噤口不食，則為胃氣將絕之候，勢難藥救也。

【治療】

初起即噤口者，依照赤白痢條鍼之。

久痢噤口者，依照休息痢條灸之，然多不救也。

【咳嗽門】

咳為有聲而無痰，嗽是有聲而有痰，二者雖有別，然多合言之。

夫咳嗽肺病也，其原因多端，《素問》云「五臟六腑皆令人咳，非獨肺也」。蓋肺主一身之氣，為諸氣出入之道路，故咳嗽雖不盡屬肺而必借道於肺以出之。

夫咳嗽之發生，如風、寒、燥、溼等邪之外襲，痰飲之阻滯等等，以致肺中有所積蓄，乃作咳嗽以排泄之，故咳嗽乃排泄肺中積蓄物之一種作用，非病態也。可知治咳嗽，當驅除其積蓄物而咳嗽自已也。尋常之咳嗽，不外風寒、痰熱、痰飲、乾咳四種，茲分條言之如下，更有虛癆咳嗽，則列入虛損門中。

＃風寒咳嗽

【症狀】

形寒頭痛或頭暈，鼻流清涕，咳吐痰濁，白膩不爽，或咳，或嘔，或咳引脅下痛，或咳而喘滿，脈象浮滑，舌苔薄白或膩。

【病因】

此症由風寒自外襲入，傷及肺氣而成，古人謂「肺之合皮毛」。又謂「肺主皮毛」。蓋皮毛亦為呼吸器，肺時在翕張，皮毛之孔亦時在翕張，以其微而不之覺也。若風寒束於肌表，毛孔閉塞，則肺氣不宣，故發生咳嗽、喘滿等症，此為咳嗽症之最輕淺者。

【治療】

列缺、風府、肺俞、合谷、天突。

兼吐者，加鍼太淵、經渠。

兼喘者，加鍼三間、商陽、大都。

兼咳引脅痛者，加鍼行間、期門。

＃痰熱咳嗽

【症狀】

身熱，咳逆不暢，咯痰濃厚，口乾，胸悶，舌紅苔黃，脈象浮數。

【病因】

此症多由風熱襲肺，肺中津液為風熱之邪所爍，鍛鍊成痰，結蓄於肺，乃為咳嗽。厚膩之痰黏滯肺管，故咳而不爽。胸悶者，痰濁阻滯也。口乾者，肺有熱也。

【治療】

經渠、尺澤、魚際、解谿、陶道、豐隆。

＃痰飲咳嗽

【症狀】

形寒咳逆（每屆清晨或初更，則作咳甚劇），咯痰白膩，或稀薄白沬，胸悶，或脅痛，甚或不能平臥，脊背之間一片作冷，舌多白膩，脈濡滑或沉濡而細。

【病因】

此症多由飲食生冷，或感受寒邪而發，古人所謂「形寒飲冷則傷肺」者是也，然必因平素脾陽不振，或老人之陽衰者，不能運化津液，以致停蓄為痰飲，每受外邪或生冷食物之引誘，則漬入肺絡，乃為咳嗽。清晨初更，則臟腑安靜，脾胃運化之力益衰，故咳亦愈劇也。

【治療】

肺俞、膏肓、足三里、脾俞。（俱灸）

＃乾咳嗽

【症狀】

咳而無痰（聲不連續），內熱，口渴，甚則胸脅引痛，脈象多弦數，舌多絳無苔。

【病因】

此症多由感受外感之燥氣，尤多患於秋令。蓋秋時燥氣盛行，感觸之，直入肺臟，肺失清肅而成，或多食辛熱，嗜好煙酒，致肺有鬱熱，消爍肺液而成。陳修園云「肺為臟腑之華蓋，臟腑之火不得水制止，上刑肺金，致肺燥乾咳，有聲無痰，與寒飲作咳者不同也」。

【治療】

少商、列缺、肺俞、關衝、足三里、魚際。

＃肺痿

【症狀】

咳聲不揚，咳痰艱於上行，行動數武，氣即喘促，衝擊連聲，痰始一應，口渴，甚則半身痿廢或手足痿軟。

【病因】

《金匱》謂「肺痿之起，或從汗出，或從嘔吐，或從消渴，小便利數，或從便難，又被快藥下利，重亡津液，故得之」。喻嘉言曰「肺痿其積漸已非一日，其熱不止一端，總由胃中津液不輸於肺，肺失所養，轉枯轉燥，然後成之。於是肺火日熾，肺熱日深，肺中小管日窒，咳聲以漸不揚，胸中脂膜日乾，咳痰艱於上行」。觀此則肺痿原由肺中津液枯少，以致肺葉日趨乾癟，其所以半身痿廢，手足痿軟者，亦為津液虧損，筋失所養而成也。

【治療】

膏肓、肺俞、足三里、少商、列缺、魚際、太淵、中府、曲池。

＃肺癰

【症狀】

咳嗽，吐痰腥臭，胸中隱痛，鼻瘜不聞香臭，自汗喘急，甚則喘鳴不休，唇反。

若咯吐膿血，色如敗滷，腥臭異常，正氣大敗而不知痛，坐不得臥，飲食難進，爪甲紫而帶彎，手掌如枯樹皮而白，顴紅，聲啞，鼻煽等症，皆為不治。

【病因】

肺癰之成，多由感受風寒，未經發越，停留肺中，蘊發為熱，或兼溼熱，痰涎垢膩，蒸淫肺竅，以致咳吐膿血，或如敗滷等者，則不可挽救也。

【治療】

魚際、少商、尺澤、豐隆、足三里、風門、肺俞、合谷。

【痰飲門】

痰與飲，二症也。稠膩者，謂之痰。稀薄者，謂之飲，二者皆津液所化也。人而無病，則津液能營養人身，有病則化為痰飲，反足以為害矣。

夫痰多藏於腸胃與肺中，故每因咳吐下而出。飲者，流溢周身，無處不到，蓋痰飲雖皆屬津液所化，而其變化之原因，略有不同也。

痰者乃胃中食物之精華，或肺中津液薰蒸而成。考吾人飲食入胃，化為乳糜，其精華則由腸胃之吸收管吸收之，傳達於淋巴管以入血管而為血，若腸胃之吸收作用減退，則津液停滯腸胃而為痰，若肺為風寒所侵襲，或大熱煎熬，則津液停滯於肺，而為肺中之痰，此痰濁之所由生也。

飲者為胃中之水液所化或血中水分變成。吾人飲入之水，本由腸中吸收，運行周身而為汗為尿，若吸收作用減退，則水分停滯而為飲，且血中本有水，若一部分之鼓動力、輸送力減退，則停滯而為飲，溢於內則為內臟之飲，溢於外則為肌膚之飲，故飲者能流溢周身，無處不到，此痰飲之所由成也。古人論痰，則有溼痰、燥痰、風痰、熱痰、寒痰之分。飲症則有痰飲、懸飲、溢飲、支飲、伏飲之別。症狀不同，治法各異，是不可不辨也。

＃溼痰

【症狀】

肢體沉重，腹脹脘悶，脈軟滑，面黃，舌淡而膩，痰多易咯，口不渴。

【病因】

此症由飲食失調，如多食油膩厚味，或感受外界之溼邪，以致脾陽衰憊，不能運化津液，停留於胃，蘊蒸成痰，故腹脹脘悶，肢體沉重等症作矣。

【治療】

脾俞、膻中、中脘、豐隆、足三里。（各穴俱灸）

＃燥痰

【症狀】

喉癢而咳，咳則痰少而濃厚，氣短促，面㿠白，咳而不爽。

【病因】

痰有厚薄之分，濃厚者為稠痰，較薄者為稀痰。大約痰之屬風、屬溼、屬寒者，痰稀薄。屬火、屬燥、屬熱者，多稠膩。人之精血充足，則化力厚而成稠痰。人之氣血衰弱，則化力薄而成稀痰。故暴病多稠，久病多稀。本條之燥痰，乃燥氣傷肺，鍛津成痰，故濃厚黏膩，膠滯肺管，故咳嗽不爽，呼吸短促也。

【治療】

依照咳嗽門痰熱咳嗽條鍼治之。

＃風痰

【症狀】

神機驟然蒙閉，神昏厥逆，四肢抽搐，痰聲如鋸，胸脅滿悶，脈弦，面青，兩目怒視。

【病因】

此症多由肥盛之人，肌肉不堅，津液不化，古人謂「肥人多痰溼」。或平素嗜好煙酒，以致痰濁阻滯，陰分日衰，不能涵陽，則肝風內動，挾痰濁而犯腦，致成神昏、抽搐等症，故名風痰，非外感之風邪也。

【治療】

大敦、行間、中脘、膻中、列缺、關元、百會、人中。

＃熱痰

【症狀】

煩熱，口渴，神昏，好睡，咯痰濃黃，脈洪面赤，舌黃膩，或神識不靈。

【病因】

此症由於熱邪蹯踞肺胃，津液為熱邪所鬱蒸，因而成痰，故厚膩而色黃，煩熱，口渴。若神昏好睡，神識不靈，古人則謂「痰熱蒙蔽清竅」。實則腦神經受痰熱之蒸灼，而失其靈動活潑也。

【治療】

經渠、陽谿、豐隆、間使、委中、靈道、神門。

＃寒痰

【症狀】

咳痰稀薄，脈沉，面目青黑，小便短少，手足清冷，少腹拘急，舌潤有青紫色。

【病因】

古人謂「命門真陽衰微，不能蒸化津液，水泛則為痰」。夫命門即腎，功主分泌水液，若失其功用，則水液停留，故少腹拘急，小便短少。腎不分泌，則腸胃之吸收管亦失吸收之功能，致水液停留而為寒痰，所謂水泛為痰者此也。手足清冷者，陽氣衰也。

【治療】

命門、腎俞、膻中、肺俞、足三里。（俱灸）

＃痰飲

【症狀】

素盛今瘦，咳逆稀痰，腸間水聲漉漉，頭目暈眩，足下覺冷，甚或小便不利，肌肉浮腫，脈多弦滑，舌白或紅潤。

【病因】

《金匱》有四飲之名，曰痰飲、懸飲、溢飲、支飲。惟痰飲屬痰，雖則屬痰，而所咳之痰必是黏液，或雜以微細痰屑之稀痰而已，非厚膩之痰可比也。痰飲症，古人謂為素肥今瘦，夫昔肥而今瘦者，良由飲食所化之津液，不能運化，停留腹部腔隙，以成痰飲，故腸間漉漉有聲。體中津液，因痰飲之消失，不能榮養肌肉，以致日形瘦削，故昔肥而今瘦也。若小便不利，則水飲無從排泄，勢必溢於周身而為浮腫。阻滯於肺，則為咳逆也。

【治療】

天樞、中脘、命門、膏肓、氣海。（俱灸）

＃懸飲

【症狀】

咳唾白沬，脅下引痛，脈多弦數細，舌多白膩，甚或經年累月不愈，呼吸氣短，雙目仰視。

【病因】

水飲能流溢人身，古人以其停留於何部而異其命名，蓋示後學以辨別之法也。懸飲者，多起於病後虛弱，渴多飲水，或暴飲過多，因中宮陽氣衰微，不能蒸化分播，以致水停脅下。《金匱》謂「水在於肝，脅下支滿，嚏而痛」。蓋肝臟為水氣窒礙，故咳唾引痛。水飲留於脅下，懸而不降，不由小便而排泄，故曰懸飲。若久延不癒，呼吸短，雙目仰視，則為難治。

【治療】

大椎、陶道（俱灸）、肝俞（鍼灸）、肺俞（灸）、期門、章門。（鍼）

＃溢飲

【症狀】

肢節腫痛，筋骨煩疼，嘔逆，咳嗽，喘急，不得臥，脈浮弦。

【病因】

《金匱》云「水飲流行，歸於四肢，當汗出而不汗出，身體疼痛，謂之溢飲」。此症之成，多由其人虛冷，多溼者飲水過多，含溼更盛，脾因溼而失其運化之力，以致水飲停留，外不能由毛竅排泄為汗，內不能由膀胱輸出而為小便，是以洋溢四肢，故肢節腫痛，筋骨煩疼。水飲入肺，則咳嗽、喘急。停留於胃，則為嘔逆。因其為水飲洋溢而發生諸病，故名溢飲。

【治療】

水分、關元、神闕、肺俞、中脘、足三里、命門。（俱灸）

＃支飲

【症狀】

頭暈，嘔吐，脹滿，欬逆，氣短，倚息，不能臥，脈弦細，舌淡而潤。

【病因】

《金匱》云「欬逆，倚息，短氣，不得臥，其形如腫，謂之支飲」。夫飲之原因，必其人平素肺臟衰弱，有咳嗽之疾，間作間息，或感風寒，咳嗽痰涎較多，若因其微而忽之，久則增劇而成支飲，或由脾胃虛寒，水飲停留，支結於肺胃心下之處，故成嘔吐、脹滿、咳逆等症。

【治療】

依照溢飲條鍼治之。

＃伏飲

【症狀】

胸滿，嘔逆，喘，咳，腰背痛，心下痞，振振惡寒，身瞤劇，脈伏或滑。

【病因】

伏者，潛而藏之之意，蓋水飲伏於人身而不病也。張石頑曰「凡水飲蓄而不散，謂之留飲。留飲者，留而不去也。留飲去而不盡者，皆名伏飲。伏者，伏而不動也」。飲之所以伏者，必由脾腎陽虛，不能蒸散，伏於肺胃，則為咳逆、嘔吐、心下痞滿等症。伏於腰背肌肉等處，則為腰背疼痛，身瞤劇等症。此外更有癖飲、飲澼、流飲、酒客等名。癖者，素有痰疾，間作間息，以成癖也。澼者，是水積腸中之意。流者，是水飲流行也。酒客者，以嗜好飲酒每多飲病也。然其見症治法，已概括各條中故不另述。

【治療】

膻中、中脘、關元、腎俞、脾俞、膏肓。（俱灸）

【哮喘門】

＃熱哮

【症狀】

身熱，口渴，喘，咳，不得臥，聲如曳鋸，兩脈滑數。

【病因】

哮與喘，二症也。

哮者，喉中有痰聲，其病因偏於痰，故《金匱》言哮，謂「咳而上氣，喉中如水雞聲」。喘則為呼吸之氣急促，其病因偏於氣。故治哮者宜治痰，治喘則宜理氣也。

然哮症之中，復有寒熱之別，熱哮由於痰熱內鬱，留於肺絡，氣為痰阻，故呼吸有聲如曳鋸。喘咳者，痰滯氣逆也。身熱，口渴，痰熱盛也。

【治療】

天突、膻中、合谷、列缺、足三里、太衝、豐隆。（俱鍼）

＃冷哮

【症狀】

形寒，肢冷，咳嗽痰多，喉中有聲，脈細弦或細滑，舌潤不渴。

【病因】

此症多由素有痰飲之人，留積胸中，每遇風寒而發，蓋風寒外束，肺氣先傷，陽氣不得外泄，引動痰飲上逆，故咳嗽痰多。痰飲壅滯氣道，故呼吸時喉中有聲也。

【治療】

靈台、俞府、乳根、膻中、天突、豐隆、肺俞、足三里。

＃實喘

【症狀】

胸高氣粗，呼吸急促，兩肩聳動，聲達戶外，兩脈滑實。

【病因】

《素問》曰「諸病喘滿，皆屬於熱」。又謂「邪氣入於六腑，則身熱，不時臥，上為喘呼」。李士材云「喘者，短促氣急」。又謂「張口抬肩，搖身擷肚」。此皆指實喘而言也。

夫實喘之原，由於感受外邪，壅窒肺竅，氣道為之阻塞，故胸高，氣粗，肺氣急於向外排泄，故呼吸促急而兩肩聳動也。聲達戶外者，呼吸之氣粗而急，然與哮症之痰聲有別也。

【治療】

肺俞、合谷、魚際、足三里、期門、內關。（俱鍼）

＃虛喘

【症狀】

喘時聲低息短（吸不歸根，若斷若續，動則更盛），心悸，怔忡，兩脈虛細。

【病因】

虛喘由於腎元虧損，丹田之氣不能攝納，氣浮於上而成。多患於老人，以其為氣不足，故雖喘而聲低氣短，與實喘不同也。古人云「呼出心與肺，吸入腎與肝」。腎虧則吸不歸根，故若斷若續也。心悸、怔忡者，乃心下惕惕然跳，築築然動，本無所驚，而心動不甯，亦由心臟衰弱，腎氣上逆而然也。

【治療】

關元、腎俞、氣海、足三里。（俱灸）

【虛癆門】

＃陽虛

【症狀】

怯寒，少氣，自汗，喘乏，食減無味，腹脹，飱泄，或精氣清冷，陽萎不舉，目眩，肢痠，膝下清冷，水泛為痰，面唇㿠白，舌白無華，脈多沉細軟弱或大而無力。

【病因】

經曰「陽虛生外寒」。乃心臟機能衰弱，輸血力弱，皮下血管貧血，故見惡寒、少氣等症。脾陽不振，則化力呆滯，吸收減退，故腹脹、泄瀉。腎陽衰弱，精冷，陽痿，肢痠，腳冷。故治陽虛者，宜補脾腎之火也。

【治療】

命門、腎俞、脾俞、關元、神闕。（各穴俱灸）

＃陰虛

【症狀】

怔忡，盜汗，潮熱，或五心煩熱，口乾，不寐，男子遺精，女子經閉，面赤，唇紅，咳嗽痰多，脈多數而無力。

【病因】

經云「陰虛生內熱」。多由熱病後，及少年色慾過度，損及肝腎，精陰枯涸，不能涵陽，以至陽氣偏旺，而生內熱。至於遺精、不寐等症，亦由陰虛陽旺，君相之火不藏也。面赤、唇紅等症，則由陰虛於下而陽浮於上也。

【治療】

大椎、陶道、肺俞、膏肓、足三里、陰郄、後谿、肝俞、腎俞。

＃五癆

【症狀】

潮熱，盜汗，咳嗽痰多（初起多稀薄，久則漸形濃厚），胸部或背部一處作痛，或側面而臥，此肺癆也。

若面色蒼白而不能行者，為肝癆。

足軟弱不能久立而遺精者，為腎癆。

【病因】

精氣內奪，五內虛損，由虛而漸以成癆者，精氣虛憊之極也。越人謂「自上損下者，一損肺，二損心，三損脾，四損肝，五損腎。自下損上者，一損腎，二損肝，三損肺，四損心，五損脾」。五臟俱損，乃成五癆。

夫五癆雖屬五臟，然有連帶之關係，故中醫之論癆病，每連類及之，如咳嗽，吐血，久而不愈，上損於肺，肺之呼吸系病不能呼炭納氧，體內之新陳代謝因而失職，每影響脾胃之消化以及心之循環、腦之神經、腎之內分泌，各臟無不受其累，此所謂自上損下也。

又少年斵傷，損及腎臟，精液枯涸，遂生虛熱，引起肝陽，肝旺乘脾，消化失職，血無資生，則心之循環無由供給，神經及各組織均失營養，至末期可連累及肺，此所謂自下損上也。古人又謂「上損及中，過脾不治」。蓋肺病第一期，病專在肺，咳嗽痰多。連及神經循環，謂之第二期。潮熱、顴紅、至壞至消化機能飲食不進，則為末期，已屬不治。

又謂「下損及中，過脾不治」。蓋腎陰虛而生內熱，以致飲食不進者，亦為不治也。惟西醫論癆病則為結核菌為患，然必因臟器先弱，失卻抵抗能力，故適合於結核菌之滋長發育也。

【治療】

四花、腰眼。

肺癆，加肺俞、膏肓、足三里。

心癆，加陰郄、後谿。

脾癆，加脾俞、胃俞。

肝癆，加肝俞、章門。

腎癆，加精宮、三陰交。

【吐衄門】

＃吐血

【症狀】

吐血或從吐出，或從嘔出，傾盤盈碗，或鮮血中兼紫黑大塊，吐後不即凝結，面色㿠白，脈多虛芤。

【病因】

吐血出於胃，方書所謂腑血是也。其原因多由胃熱逼血妄行，因而上溢，或暴怒，火逆傷肝，古人謂怒則氣上，以致血向上迫，或肝火昌熾，鼓激胃中之血上溢，故從嘔吐而出，或飲酒過多，傷胃而吐血，然皆屬胃中之血，有謂肝心脾皆能吐者，非也。失血過多則成貧血之現象，故面色㿠白而脈虛芤也。

【治療】

魚際、尺澤、足三里、膈俞、中脘、內庭。

嘔血，加肝俞、行間。

＃咳血

【症狀】

因咳嗽而見血，或乾咳，或痰中兼血咳出，氣喘急，然所出之血，不如吐血之多也。脈多微弱。

【病因】

咳血出於肺，方書所謂臟血是也。其原因多由於外感風熱，鬱於肺而嗆咳傷肺，故血從咳嗽而出，或陰虛火動，上逆而咳血，或肥盛酒客輩，痰中有血，凡此皆肺中之血也。惟咳血久而成癆，或因虛癆而咳血者，則見肌肉消瘦，四肢倦怠，五心煩熱，咽乾，顴赤，潮熱，盜汗等，當依照虛癆條治療之。

【治療】

肺俞、百勞、足三里、膈俞。

陰虛火動者，加三陰交、肝俞。

痰中帶血者，加豐隆、中脘。

風熱襲肺者，加風門、列缺）

＃衄血（鼻衄、眼衄、耳衄、牙衄、皮膚出血）

【症狀】

鼻衄，即鼻中流血，亦名紅汗。

耳衄、牙衄，即耳中與牙齒出血也。

眼衄，目中出血也。

皮膚出血又名肌衄。

【病因】

衄者，血從經絡滲出而行於清道也。良由風熱壅盛而發，或煙、酒、惱怒刺激而出，古人謂「陽絡損則血外溢」。血外溢則為衄血也。

【治療】

鼻衄，合谷、禾髎、大椎、魚際、列缺、少商、上星。

眼衄，晴明、太陽、行間、曲泉。

耳衄，足竅陰（刺出血）、俠谿、陽陵泉、行間、翳風。

肌衄，膈俞、血海。

牙衄，合谷、內庭、手三里、足三里。

【嘔吐門】

＃實熱嘔吐

【症狀】

口渴，發熱，食入則吐，所出之物多兼穢臭，或苦或酸，頭目暈眩，舌黃，脈數。

【病因】

嘔者，有聲而有物。吐者，有物而無聲。二者雖略有不同，然皆胃病也。

嘔吐之屬於熱者，由胃有鬱熱，火勢上炎，胃氣不能下降而成，或怒激肝氣，肝太橫逆，或肝膽風熱上炎，皆致嘔吐。經曰「諸逆上衝，皆屬於火。諸嘔吐酸，皆屬於熱」。是也。夫吐出之物，或苦或酸者，則因胃酸與膽汁，因熱而分泌過多上溢也。

【治療】

內庭、合谷、內關、中脘、上脘、足三里。

肝膽之氣上逆者，加陽陵泉、太衝。

＃虛寒嘔吐

【症狀】

嘔吐稀涎，面青，肢冷，胃脘不舒，口鼻氣冷，不渴，苔白脈細。

【病因】

嘔吐之屬於虛寒者，乃由脾胃之陽不振，運化失職，或飲食生冷，以致寒溼濁邪，留滯中宮，乃上逆而作嘔吐，故覺當胃不舒，四肢厥冷也。

【治療】

中脘、內關、氣海、胃俞、三陰交、膻中、脾俞、足三里。（俱灸）

＃乾嘔

【症狀】

乾嘔不止（有聲無物，與噦相似，惟不若噦聲之惡濁而長也），胸膈不舒，口渴，或不渴，甚則四肢厥冷，脈絕。

【病因】

乾嘔亦屬胃病，蓋由清濁之氣，升降失常，阻拒於胸膈之間，乃脾胃虛弱，運化失職，氣機失調而成。亦有因於胃熱者，濁熱之氣上攻，則兼發熱，口渴。

【治療】

中脘、足三里、內關、脾俞、胃俞、章門。（俱灸）

胃熱者，改灸易鍼，加鍼內庭、厲兌。

【噎膈門】

＃寒膈

【症狀】

脘腹脹滿，嘔吐清水，四肢厥冷，食不得入，或食雖可入而良久反出，面色㿠白，兩脈遲細。

【病因】

膈者，膈塞不通，飲食不下也。若食入吐出，謂之反胃。二者皆膈間受病，故通名為膈也。

寒膈由於中宮陽氣衰微，寒邪凝聚，脾氣不能升，胃氣不能降，故飲食不下。

反胃亦由脾虛胃寒，運行失職，不能熟腐五穀，變化精微，故食雖可入，良久復出也。王太僕曰「食入，反出，是無火也」。古人謂「朝食暮吐，是胃虛寒也」。

【治療】

膻中（灸）、膈俞（灸）、中脘、足三里、公孫、脾俞、胃俞。（鍼灸）

＃熱膈

【症狀】

胃脘熱甚，口苦，舌燥，煩，渴，不安，嘔吐酸臭，食入即吐，或前後閉濇，脈多大而有力。

【病因】

《素問》曰「三陽結謂之膈」。夫所謂三陽者，即腸、胃、膀胱也。蓋腸中積熱，則後不圊。膀胱結熱，則小便不利，故前後秘濇。胃有鬱熱，則胃津枯耗，食道液燥，故食不得下。且下既不通，勢必上逆，故食下亦仍出，是火上行而不降也。因其三陽結熱，故口渴，舌燥，煩躁不安也。

【治療】

內庭、中脘、足三里、支溝、合谷、大陵、內關、委中、大腸俞。

＃氣膈

【症狀】

噫氣頻頻，中脘滿痛，痛行脊背，胸悶氣熱，食不得下，大便不利。

【病因】

《素問》曰「膈塞閉絕，上下不通」。則暴結之疾也。此言噎膈之起於鬱結不舒者也。《內經》曰「憂則氣聚」。蓋中心抑鬱，憂結不解，則氣鬱於中，運化不利，肝氣上逆，故食不得下，而成氣膈。

【治療】

中脘、臍中、氣海、列缺、內關、胃俞、三焦俞、足三里（俱鍼灸）、期門（鍼）。

＃痰膈

【症狀】

咳嗽，氣喘，喉間痰聲，胸膈脹悶不舒，飲食不能下咽，舌多膩苔，兩脈滑實。

【病因】

此症多因憂思悲恚，脾胃受傷，血液漸耗，鬱氣生痰，痰濁滯留於肺胃，阻塞氣機，飲食下咽，每有所阻，如礙道路，膈而不得下，噎膈所由成也。痰滯氣逆，故咳嗽，氣喘。

【治療】

膈俞（灸）、天突（鍼灸）、肺俞（灸）、豐隆（鍼灸）、下脘（灸）、大都（灸）、足三里（鍼灸）。

＃食膈

【症狀】

胸脘脹痛不得安，食難下咽而痛，甚或氣塞不通，危殆不堪。

【病因】

此症多患於老人，良由脾胃衰弱，每於過飢之後，猝然暴食，壅滿胃之上口，閉塞脾胃之氣機，而成噎膈。食滯於胃，故胸脘部脹滿作痛。老年患此，多難救治。

【治療】

中脘、脾俞、胃俞、膻中、氣海、足三里、巨闕。

＃虛膈

【症狀】

飲食不下，肌膚乾燥，或嘔吐白沫，糞如羊屎，兩脈虛澀，體倦，神疲。

【病因】

此症多由脾胃津液枯燥不能化納，以致飲食不下，蓋人身藉飲食之精微以營養，若飲食不進，則滋養料之來源告匱，故肌膚乾燥。古人謂「噎而白沬大出，糞如羊屎，不治」。

若胸腹疼痛如刀割者，死期迫矣。

【治療】

膈俞、合谷、大包、太衝。

【臌脹門】

＃水臌

【症狀】

初起四肢、頭、面腫脹，漸延胸、腹，皮膚黃而有光，脹大繃急（按之窅而緩起），甚則臍突露筋，口渴，煩躁，不寐，胸悶，氣喘，皮膚日粗，面色灰敗，鼻出冷氣，則為危候。

【病因】

此症多由水腫之甚以變成者，水腫之原多為飲冷過度，或著寒邪，以致脾腎陽衰。脾不運輸，腎不分利，體中水分無所發泄，水氣泛濫，溢於皮膚，膨脹而成水腫，日久月深，水質蓄積不消，肢體脹大滿量，遂成腫體，即變水臌。

水鬱於內，猶溝壑之積水，積久不消，化而為毒，則難施治。

若腹露青筋，面色灰敗，則為水毒深重之候。

若口渴、煩躁，則水毒化熱，煎熬血液，腎中之龍火上騰也。

凡此皆為水臌垂危之候，雖有華扁之能，亦將束手矣。

【治療】

腎俞、膀胱俞（均灸）、三陰交、陰陵（均鍼）、水分、人中、脾俞。（均灸）

＃氣臌

【症狀】

腹大而四肢瘦削（皮色不變，按之窅而即起），喘促，煩悶或腸鳴氣走，漉漉有聲，二便不利，脈弦鬱。

【病因】

氣臌與水臌，原屬二症，以手按之，若凹而不隨手起者，水臌也。按之成凹而隨手起者，氣臌也。

氣臌之原因，多由七情鬱結，氣化凝聚，留滯中焦，腹部乃為之脹滿。用情太過，傷及脾胃，脾胃失運化之能，血液無從產生，肌肉失所營養，故四肢漸形瘦削也。

【治療】

膻中、氣海、關元、脾俞、胃俞、中脘、足三里。（各灸數十壯）

＃實脹

【症狀】

腹脹堅硬，大便秘結，小便黃赤，行動呆滯，呼吸短促或胸高氣粗，脈沉滑有力。

【病因】

此症多由七情之傷，脹起於旬日之間，或多感受寒溼之邪，多食生冷之物，以致脾陽不振，失其旋轉，溼濁阻滯，因而脹滿。

【治療】

依照氣臌各穴鍼灸之，以調其氣。

大便秘結者，加鍼支溝、內庭，并瀉足三里以化結滯而導六腑。

＃虛脹

【症狀】

容形枯槁，脹起於經年累月，腹部脹滿，朝寬暮急或暮寬朝急，大便溏薄或小便清白，脈細，少氣，面淡，舌白。

【病因】

虛脹多起於久瀉，或飲食起居不善攝養，或病後飲食不慎，中氣受傷，脾胃虛弱，不能運化，濁氣滯塞於中，以致脹滿。

若痢後成脹，久病羸乏，臍心凸起，喘急不安者，此為脾腎俱敗，則難調治。

若咳嗽失音，青筋橫絆腹上，及爪甲青或頭面蒼黑，嘔吐，頭重，上喘，下泄者，皆不治之症也。

【治療】

關元、中脘、下脘、神闕、脾俞、胃俞、大腸俞。（各灸三五壯）

【癥瘕門】

＃癥

【症狀】

面黃肌瘦，飲食減少，神疲體倦，胸脘腹間有塊硬痛（按之有形，牢固不動），舌光，脈澀。

【病因】

積聚之有形可徵者曰癥，古人謂「癥者，真也」。然有食癥、痰癥、血癥之分。

食癥者因食積而成癥也，多由多食生冷黏膩之物，脾胃虛弱不能消化，膠滯脘間，與氣血相搏，積聚成塊，日漸長大，堅固不移。

痰癥由於痰濁鬱滯，多積於脅下。

血癥乃血積而成也，多由臟腑虛弱，寒熱失節，或風寒內停，或閃挫跌撲，氣血停滯，壅瘀經絡而成血癥，多積於少腹部。

【治療】

少腹有塊，關元、太衝、行間、三陰交、膈俞。

臍上脅下有塊，神闕、中脘、章門、脾胃俞。

脅下兩旁有塊，章門、期門、行間、肺俞、豐隆、陽陵。

＃瘕

【症狀】

發生胸脅臍腹疼痛，或噯氣，或嘔吐，甚則氣逆，神昏，腹中有塊攻衝（遊走無定，聚散無常，推之則動，按之則走），脈多沉細，舌苔薄白。

【病因】

積聚之或聚或散者曰瘕，古人謂「瘕者，假也」。《難經》曰「聚者，陽氣也。其始發無根本，上下無所留止，其痛無常處」。蓋指瘕症言也。

多由肝脾之氣失和，肝氣橫逆，脾失輸化，水飲痰液，凝聚成瘕，隨氣之順逆運滯，而時形時散，故起伏不時，游走無常也。

【治療】

氣海、關元、脾俞、肝俞（各灸十數壯）。

嘔逆噯氣者，加鍼灸內關、足三里。

【五積門】

＃心積

【症狀】

此症起於臍畔或臍上，大如手臂，形如屋樑，由臍至心下，縈繫於中，伏而不動，久則令人心煩心痛，夜眠不安，身體腫，股皆腫，不可移動，困苦異常，脈沉細或芤，舌絳。

【病因】

《難經》曰「心之積名曰伏梁，起臍上，大如臂，上至心下」。有若屋樑，故名伏梁。此症多由心經氣血不舒，凝聚而成也。

【治療】

上脘（鍼灸）、大陵（鍼）、心俞（鍼灸）、膈俞（鍼灸）、行間、三陰交。

＃肝積

【症狀】

左脅下有塊，狀如覆杯，有足似龜，久則寒熱如瘧，或嗆咳，嘔逆，脅下脹痛，脈弦而細。

【病因】

《難經》曰「肝之積名曰肥氣，在左脅下如覆杯，有頭足，久不愈，令人咳逆痎」。此症多由肝臟氣逆，與瘀血積合而成。

【治療】

章門（灸）、行間（鍼灸）、期門（鍼）、膈俞（鍼灸）。

寒熱嘔逆，加鍼灸大椎、足三里。

＃脾積

【症狀】

當脘脹痛（如覆大盤），面黃肌瘦，飲食不為肌膚，胸悶嘔，脈多沉細。

【病因】

脾積者，脾之積氣也。《

難經》曰「脾之積名曰痞氣，在胃脘，如覆大盤，久不愈，令人四肢不收」。

此症由於脾胃衰弱，氣少運行，寒邪痰飲，積聚不化而成積，脾胃衰弱，不能運化津液，故面黃肌瘦也。

【治療】

痞根、脾俞、中脘、內庭、足三里、隱白、行間（俱灸）。塊之上下左右鍼而灸之。

＃肺積

【症狀】

微寒，微熱，咳嗆，氣促，呼吸不利，嘔逆頻作，右脅下如覆大杯，胸痛引背，脈弦細。

【病因】

《難經》曰「肺之積名曰息賁」。蓋因肺氣積於脅下，喘息上賁也。此症多由肺氣不利，痰濁不化，積聚脅下而成。

【治療】

巨闕、期門、肺俞、經渠、章門、豐隆、內關、足三里。（鍼而灸之）

＃腎積

【症狀】

先於小腹右角起一小塊而微痛，塊漸大，痛漸劇，時上時下，痛引腹部，寒熱不時，甚則痛攻心下，坐臥不甯，困苦萬狀，繼則漸漸上衝，塊漸小，痛亦漸止，而至於無，起伏不時。

【病因】

腎積曰奔豚，因其發作時，有物如豚之奔走故名。

《金匱》曰「奔豚，病從少腹起上衝咽喉，發作欲死，復還止，皆從驚恐得之」。蓋大驚猝恐，腎臟之分泌乖常，尿毒穢氣結而上逆，故自少腹上衝於心胸，甚則欲死。古人所謂「水氣上逆凌心也」。

然亦有由腎氣虛而寒溼積聚，或房勞不節，復感寒涼，而成斯疾也。

【治療】

中極、章門、腎俞、湧泉、三陰交、關元。（俱用灸法）

【三消門】

＃上消

【症狀】

心胸煩熱，咽如火燒，大渴引飲，飲不解渴，小便清利，食量減少，大便如常，舌上赤裂，脈多細數。

【病因】

《內經》曰「心栘熱於肺，傳為鬲消」。鬲消即上消也。

多由嗜慾過度，或過食辛熱之物，或感受燥熱之邪，以致心肺鬱熱，故飲食多而易消也。

【治療】

內關、神門、魚際、尺澤、肺俞、人中、然谷、太谿、金津、玉液。（俱鍼）

＃中消

【症狀】

口渴引飲，多食善飢，不為肌膚，肌肉瘦削，大便秘結，小便頻數，自汗，口臭，甚或面赤，唇焦，關脈滑疾，舌紅，苔黃。

【病因】

經云「二陽結謂之消」。又曰「大腸移熱於胃，善食而瘦，謂之食㑊」。又曰「邪在脾胃，陽氣有餘，陰氣不足，則熱中善飢」。此症乃脾胃鬱熱，津液枯燥，故咳飲、多食，而不能化生津液，以滋養肌肉，以致漸形瘦削也。

【治療】

中脘、胃俞、脾俞、內庭、曲池、三里、支溝、陽陵、金津、玉液。（俱鍼）

＃下消

【症狀】

初起便溺不攝，溺如膏淋，煩渴引飲，漸至腿膝枯細而色黧瘦，耳輪焦黑，小便多而渾濁（上浮如脂，或如濁淚），脈細數，舌絳。

【病因】

下消又名腎消，多因色慾過度，肝腎陰虛，虛則火旺而津液為之消爍，故煩渴引飲，而小便渾濁也。

【治療】

湧泉、然谷、腎俞、肝俞、肺俞、曲泉、中膂俞。（俱鍼）

【黃疸門】

＃陽黃

【症狀】

一身盡黃，色明如橘子柏皮，身熱，煩，渴，或消穀善飢，小便赤濇，大便秘結，脈滑數，舌黃厚。

【病因】

黃疸有陽黃、陰黃之分。陽黃屬熱，陰黃屬寒。陽黃多由脾胃溼熱鬱蒸而成，喻嘉言謂「夏月天氣之熱，與地氣之溼交蒸，人受二氣，內結不散，發為黃疸」。惟近今之說者，則為膽熱、膽囊炎腫，汁不下於小腸，溢於血管而發黃色也。

【治療】

中脘、足三里、委中、至陽、膽俞、陽陵泉、公孫、三陰交。（俱鍼）

＃陰黃

【症狀】

身目皆黃（黃色晦黯，有若薰煙），形寒，胸痞，腹滿，踡臥，四肢痠腫，或自汗自利，小便亦少，渴不欲飲，甚則嘔吐，舌淡而白，脈濡而細，大便白色。

【病因】

陽黃色明屬溼熱，陰黃色晦屬寒溼，亦有因陽黃服寒涼藥劑過多，而成陰黃者。

陰黃之成，多由過食寒冷之物，或感受寒溼之邪，蘊於脾胃，越於皮膚而成。

【治療】

脾俞、氣海、足三里、至陽、中脘、陽綱。（俱用灸法）

＃酒疸、食疸

【症狀】

身目均黃，心下懊憹，胃呆，欲吐，脛腫，溲黃，面發赤色，小便短少，足下熱，舌苔黃膩，脈弦實，此酒疸也。

若寒熱不食或食畢即頭暈，脘腹滿悶，二便秘結，舌膩脈滑實者，此食疸也。

【病因】

酒疸者，疸病之由於酒傷得之者也。如飢時食酒，或酒後當風而臥，入水浸浴，以致酒溼之熱，遏而不宣，蒸發為黃。

食疸，又名穀疸，乃食傷所成之疸也。多由胃熱大飢，過食停滯，致傷脾胃而成。

夫所謂酒疸、食疸者，均屬陽黃病，不過因其病因相同，而易其名稱耳，胡廉臣先生謂「凡人消化不良，不論因酒、因食，妨礙膽汁之排泄者，均成黃疸也」。

【治療】

酒疸，依照陽黃條鍼之。

食疸，中脘、足三里、胃俞、內庭、至陽。

＃女勞疸、黑疸

【症狀】

額上黑，皮膚黃，微微汗出，手足心熱或薄暮發熱，然必以少腹拘急，小便自利，大便黑，為女勞疸之症。

【病因】

房勞無度，或醉飽入房，或小腹蓄血，或脾中溼濁下趨，古人謂為脾腎之色外現，則身黃而額黑。黑疸多由酒疸、女勞疸久延或誤下，以致脾腎虛弱而成，初起則面部發黑，甚則周身漸黑，大便亦黑。

若腹脹如水臌，或心中如噉蒜狀，皮膚不仁者，則為危候。

【治療】

公孫、然谷、中極、脾俞、腎俞、至陽、陽綱。（俱用灸法）

血瘀者，加關元、膈俞。

【汗病門】

＃自汗

【症狀】

不因勞動，不因發散，濈然汗自出，或每至天明時汗自出，惡寒，身冷，脈象虛微，舌多淡紅。

【病因】

自汗屬陽虛。陽者，衛外而固表者也。陽氣內虛，陰中無陽，蓋陽虛陰盛而表不固，腠理疏，則汗隨氣泄，經謂「陰勝則身寒汗出」。即其候也。

若過服汗劑，汗出不止，則為亡陽危候。

【治療】

合谷（鍼）、復溜、大椎。（俱灸）

＃盜汗

【症狀】

寐中汗竊出（醒後倏收），氣虛，神倦，脈虛細，舌多紅而光。仲景云「男子、平人，脈虛弱細微者，善盜汗也」。

【病因】

盜汗屬陰虛。陰者，內營血斂藏者也。陰氣虛弱則生內熱，而迫液外泄。

若兼咳嗽、顴紅、潮熱等症，則已入損門為難治。

若汗出如珠不流者，此為絕汗，死不可治。

【治療】間使、後谿、陰郄、肺俞、百勞。

＃黃汗

【症狀】

身重而冷（狀如周痺），胸中鬱塞，不能食，煩躁，不眠，汗自出而口渴，汗沾衣，色正黃如柏汁，脈象多沉。

【病因】

黃汗為疸症之一，身黃而汗出沾衣作黃色也。乃脾家溼熱蘊蒸，由毛孔泄出，多由汗出用水浸浴，水入毛孔，經鬱蒸而為黃汗，仲景所謂「黃汗，得之汗出入水中浴，水從汗孔中入得之」是也。

【治療】

脾俞、陰陵、三里、中脘、公孫、至陽。

【寤寐門】

＃不眠症

【症狀】

精神恍惚，怔忡健忘，輾轉不寐，四肢懈怠，甚則心煩焦急，頭旋，眼花，少氣不支。

【病因】

此症多由思慮太過，傷及心陰，神不守舍，或病後血虛火旺，心神不安，乃成煩而不寐、怔忡、健忘等症。

然亦有胃中有積有熱，或痰濁阻滯，則心煩不寐，《內經》所謂「胃不和則臥不安」是也。

他如邪念叢生，慾火上衝，雜念交感，致成心理之失眠者，則惟靜養可以奏功，鍼藥所難及也。

【治療】

三陰交、神門、間使、心俞、內關。

胃有積熱者，中脘、三里、內庭、天樞。

痰濁阻滯者，豐隆、中脘、足三里、肺俞。

＃多寐症

【症狀】

四肢倦怠無力，胃呆食減，呵欠頻頻，精神萎頓，反復昏睡，脈則虛緩。

【病因】

此症多由大勞大病之後，脾陽虛憊，精神不振，以致怠倦多寐，或溼邪內戀，蒙蔽清陽，神志不清，昏迷好睡，則必兼舌膩、口糊等症。

【治療】

脾陽虛憊者，大椎、至陽、脾俞。

溼邪內戀者，中脘、足三里、脾俞、胃俞。

【疝氣門】

＃衝疝

【症狀】

氣從少腹上衝心，疼痛異常，甚則冷汗淋漓，飲食不進，二便秘塞不通，古人所謂「不得前後為衝疝也」。

【病因】

疝症均屬於肝，與衝任為病，良由衝任循腹裏，肝脈過腹裏而環陰器，故疝氣雖有衝疝、厥疝、瘕疝、狐疝、㿉疝、㿗疝等之區別，終不外乎此三經也。

衝疝之原因，多由寒溼之邪，久鬱於內，化鬱為熱，客寒觸之，以致少腹疼痛，掣引睪丸，甚則氣上逆而衝心作痛。歲久不癒，漸變衝心疝氣，則難調治矣。

【治療】

關元、太衝、獨陰。（臍三角灸法）

＃㿗疝

【症狀】少腹控卵，腫急絞痛，甚則陰囊腫大如斗，如栲栳，或頑㿗不仁。

【病因】

此症由太陽寒溼之邪，下結膀胱，因而陰囊腫痛。

經曰「三陽為病，發寒熱，傳為㿗疝」。三陽即小腸、膀胱、膽。小腸膀胱居下體，而肝與膽為表裏，故皆能致疝也。

【治療】

曲泉、中封、太衝、大敦、氣海、中極。

＃厥疝

【症狀】

脈大而虛，少腹疼痛，上下左右，攻衝無定，甚則四肢厥逆。

【病因】

肝經素有鬱熱，寒邪外鬱，肝氣乃不條達，因而橫逆遂成此症。

【治療】

太衝、大敦、獨陰、石門、氣海。

＃狐疝

【症狀】

睪丸偏有大小，臥則入腹，立則下墜，時上時下，脹緊攻痛，久則正氣日衰，病氣日盛，以致不能坐立，坐立則脹墜欲絕也。

【病因】

經曰「肝所生病為狐疝」。

多由寒溼之邪，襲入厥陰，沉結下焦，邪挾肝風而上下也。

【治療】

依照㿗疝條治療之，并於臍下六寸，兩旁一寸，灸三壯。

＃瘕疝

【症狀】

腹有瘕痞，左右有塊，痛而且熱，時下白濁，女子不月，男子囊腫。

【病因】

此症多由於脾經溼氣下注於衝任交會之處，以致結成瘕痞作痛。衝為血海，任為氣海，脾溼下注，衝任失調，故女子為不月，男子則陰囊腫痛也。

【治療】

氣海、中極、陰陵、陰交、大敦、太衝。

＃㿉疝

【症狀】

肝脈滑甚，卵核腫脹（偏有大小，堅硬如石，痛引臍腹，甚則膚囊因腫脹而成瘡），時出黃水，或成癰潰爛，或下膿血。

【病因】

此症稱之為㿉疝者，以其必裹膿血，甚則下膿血也。

多由肝不條達，血凝氣滯而成，蓋肝脈環陰器，故結於陰囊而為㿉疝。

【治療】

依照㿗疝條治療之，再加鍼氣衝、中極，以行氣血之凝滯，而治臍腹部之痛。

＃癃疝

【症狀】

少腹滿痛，腎囊腫大，小便秘塞，甚則脹緊欲絕。

【病因】

癃者，小便不通也。疝病而小便秘塞，故名癃疝。

此症多由脾經溼熱下注膀胱，溼熱鬱結，故小便不通，腎囊腫大，少腹滿痛等症見矣。

【治療】

關元、陰陵、三陰交、水道、大敦、太衝。

【遺精門】

康健之體，氣盛精旺，淡色慾，節房勞，其有偶然遺者，非病也，乃盈滿而遺也，謂之精溢。

若每日一遺，或三五日一遺，以致疲勞倦怠，耳鳴，頭眩者，則病矣。若非有良好之調治，久則漸入虛勞，而成不治。

然遺精一症，則又有有夢、無夢之別。有夢屬心病，無夢屬腎病。有夢曰夢遺，無夢曰滑精。二者之治法，略有不同，述之於後。

＃夢遺

【症狀】

精泄時每夢與女子交合，或每夜一遺，或數日一遺，久則神志恍惚，脈多弦數，舌紅，有時黃簿。

【病因】

夢遺屬心病，多由好色之人，見美色觸於目而起淫心，印入於腦，夜乃成夢而遺精，古人謂「心為君火，腎為相火，慾念妄動，則君火搖於上，相火熾於下，水不能濟，而精隨以泄，或陰虛之體，不能涵養，陽事易興，而致遺泄」。若失於調治，久則漸入損門，為患不淺也。

【治療】

心俞、白環俞、腎俞、中極、關元、三陰交。（鍼）

＃滑精

【症狀】

每在睡中，無夢自遺，或慾念一動，陽舉而精自滑下，不分晝夜，甚則一日數度，精神痿頓，耳鳴，目眩，腰痛，頭昏，漸則潮熱盜汗而成虛癆，脈虛弱或細數。

【病因】

此症多由縱慾無度，或誤犯手淫，斵喪太過，以致腎氣不藏，精關不固，不能攝精，每因慾念一動，即不禁而滑出，漸至神經衰弱，而潮熱、盜汗等症作矣。調治殊難治療，此症首宜使病者定心志，節嗜慾，然復施以治療之法，古人云「服藥百顆，不如獨臥一宵」。此症最相宜也。

【治療】

精宮、腎俞、關元、中極。（俱用灸法）

【淋濁門】

淋與濁，二症也。

淋者，小溲數而且澀，淋瀝不暢，故謂之淋，仲景云「淋之為病，小便如粟狀，少腹弦急，痛引臍中」。大扺淋病之起，多由胞熱之故，與濁懸異。

濁者，小便時下濁液，綿綿如漿水狀態，多由溼熱下注。

然淋病有石淋、勞淋、血淋、氣淋、熱淋之分。濁則有赤濁、白濁之別。症狀各有不同，宜分別述之。

＃五淋

【症狀】

石淋，臍腹引痛，小便艱難，輕則下沙，甚則下石，或黃赤或渾濁，色澤不定，便時刺痛，澈於心肺，令人難受。

勞淋，小便淋瀝不通，遇勞而發，身體疲憊，溲時數痛，腹脹牽引穀道。勞之微者，其淋亦微。勞之甚者，其淋亦甚。

血淋，溺痛帶血，血色鮮紅，脈數。

氣淋，少腹滿痛，溺有餘瀝。

熱淋，肥盛之人，溼熱流於下焦，多發於夏季溼令。瘦削之人，陰虛津枯，熱甚而淋。然皆莖中熱痛，小便熱赤，口渴喜飲水，或煩熱。

【病因】

石淋，由於膀胱蓄熱，失其氣化之職，結成沙石，從尿道而出。惟此症非其人陰陽太虛，而曾患生殖器病者不易得此。故五淋中當以石淋為最少，然一經患此，頗難治癒，故為淋病中最重之症。

勞淋，由於本能衰弱，元氣不足，膀胱不能輸送水道，苟一遇勞事，溺竅因此淤塞不通，而為淋病。

血淋，此症亦由膀胱蓄熱，熱甚搏血，失其常道，與溲俱下。

氣淋，由於氣化不及州都，胞中氣脹，故使小便點滴，小腹滿堅。

熱泠，熱淋有虛實之分。屬於實者，如與不潔之婦人交合，或好食辛辣煎炒厚味，積熱太甚，流注下焦，膠秘而為熱淋。虛者如好色縱慾，陰精枯燥，相火猖熾，熾灼津液，腎氣為斵喪，致水道不利，而成熱淋。

【治療】

腎俞、三焦俞、小腸俞、膀胱俞、陰陵、中極、合谷、尺澤。

石淋，加鍼行間、太谿、委中。

勞淋，加鍼關元。

血淋，加鍼血海、三陰交。

氣淋，加鍼氣海。

熱淋，加鍼湧泉。

＃赤白濁

【症狀】

初起口渴，小便時莖中熱痛，如火灼刀割，穢濁之物，淋瀝不斷，隨溲衝出。不便時，自流膿液，白濁則色白，如眼之眵，如瘡之膿。赤濁溺赤，濁亦赤。經過相當日數，則莖中不灼痛，小便則頻數，濁液自滴，脈多滑大或濇滯。

【病因】

白濁、赤濁多由入房太甚，或交媾不潔，忍精不泄，以致敗精瘀腐，蘊釀而成，或溼熱下注而成溼熱濁。

然由敗精瘀腐者，十中六七，由溼熱下注者，十常二三。古人云「色白如泔，或如腐化腐漿，而馬口不乾結者，為溼。色黃赤而馬口乾掩者，為火」。

然間有失於調治，久則脾氣下陷，而成脾腎虛弱之症，則當求脾腎而舉之固之，不能與普通之赤白濁一例觀也。

【治療】

三陰交、關元、腎俞、膀胱俞、陰陵。

脾虛下陷者，脾俞、腎俞、關元、中極、章門。（鍼而灸之）

【癃閉門】

＃小便癃閉

【症狀】

閉者，則小便閉而點滴下。癃者，淋瀝點滴而出，一日數十行，或勤出無度。

屬實熱者，則煩悶，舌赤，大便閉，小便不通，莖中疼痛。

屬虛寒者，憎寒喜煖，手足逆冷，小腹如冰，言語輕微，裏無熱候，口不渴，舌淡紅。

然皆少腹脹急，脘腹痞滿，甚則胸悶，氣喘。

【病因】

屬實熱者，則多因溼熱之邪鬱阻膀胱，以致小便閉塞、少腹脹滿。

屬虛寒者，則由腎陽衰弱，不能分佈水液，以致小溲滴點，日數十行。

然亦有敗精瘀血，阻塞溺道，以致小便閉塞，更有因肺氣不宣者，古人謂「肺主通調水道，肺氣閉塞，則小便不通也」。

【治療】

氣海、關元、中極。

屬實熱者，加鍼陰陵、三陰交、曲泉。

屬虛寒者，加灸腎俞、膀胱俞。

肺氣不宣者，加合谷、尺澤。

＃大便閉

【症狀】

大便秘結，腹部脹滿，疼痛拒按，內熱，煩燥，口渴，溲赤，此屬實閉。

若形枯神衰，肌肉消瘦，內無實熱，大便秘結，此屬虛秘。

【病因】

實閉症多由食積與熱邪阻滯腸中，以致便塞腹痛，故必兼煩熱口渴等症。

虛閉者則因血虛液枯，腸中失所濡潤，不能輸送糟粕外出，故內無實熱見症。肌肉消瘦者，血津枯而榮養缺乏也。

【治療】

大腸俞、支溝、足三里、氣海。

實熱者，加中脘、內庭、三間。

陰虛者，加太衝、太谿。

【便血門】

【症狀】

小便溲血，脈多無力，神疲，眼倦。

若溲血日久，形枯色痿，癃閉如淋，二便引痛，喘急，虛眩，行步不能者，與死為鄰矣。

【病因】

經曰「胞移熱於小腸，則癃、溺血」。可知溺血之由，無不本諸熱者。蓋血得熱則妄行，從小便而出，多慾之人，腎陰虧損，下焦結熱，血隨而出。然亦有肝腎兩虛，血室之血，失於統攝而成此症者。

【治療】

膀胱俞、關元、三陰交、湧泉。

肝腎虛者，加肝俞、腎俞。

【腳氣門】

＃溼腳氣

【症狀】

浮腫先見於足部，軟弱光亮，漸延兩股兩膕，不便行走，甚則破之流水，痠重難動。

因寒而發者，面黑，惡寒，足冷如冰，是為寒溼腳氣。

溼鬱化熱者，面黃，口渴，便閉，溺赤，足如火熱，是為溼熱腳氣。

若噁心，嘔吐，煩渴異常，氣短，喘息，胸悶，心跳，或腹部衝脈動跳震手，則為腳氣衝心之危候。

若脈短促，舌紫黑或苔焦，其人昏厥不語，兩鼻孔煽者，則不治。

【病因】

腳氣病，《內經》名厥，分痺厥、痿厥、厥逆三症。頑麻腫痛為痺厥，即溼腳氣也。縱緩不收為痿厥，即乾腳氣也。厥氣衝胸為厥逆，即腳氣攻心也。溼腳氣之原因，多由處居低溼之地，溼邪襲入足脛經絡皮肉，而致腫脹，或飲污穢之水，及腐敗食物，化生溼熱下注兩足，而得之溼毒上攻，則成腳氣衝心之症。

【治療】

足三里、三陰交、絕骨、陰巿、陽輔、陽陵、犢鼻、商丘、崑崙。

腳氣攻心，加鍼關元、氣海、大敦。

＃乾腳氣

【症狀】

兩腳乾瘦，不腫而痛，或萎弱攣急，或日見枯細，步履維艱，面色枯燥，舌多紅，脈弦數或弦細，甚則亦能衝心，而成心悸、氣促、腹部震動等症。

【病因】

本病多起於病後營養缺乏，或暑熱傷足三陰，津液為熱所灼，以致枯細瘦弱，而為乾腳氣。

【治療】

湧泉、至陰、太谿、崑崙、陰陵、陽陵、三陰交、絕骨、三里。

【痿痺門】

＃痿症

【症狀】

腿膝手足不利或不能伸屈，或血弱而不能履行，或冷麻而失其知覺。

【病因】

痿者，四肢無力，舉動不能，如委棄之狀也。此症多由熱邪爍傷精血，而皮毛筋骨為之軟弱無力，或病後精血大虧，筋骨失所營養而成。《內經》所謂「大經空虛，營衛之氣不足也」。

【治療】

陽陵、絕骨、大杼。（灸）參閱手足各病門。

＃痺症

【症狀】

筋骨二部分作痛或拘攣，或遊行走痛而無定處。

【病因】

經云「風寒溼三氣雜至，合而為痺」。風氣勝者，為行痺。血氣勝者，為痛痺。溼氣勝者，為著痺。都為經絡受風寒溼各邪之襲擊而發生疼痛拘急等症。

【治療】

依照痿症治療各穴，改灸為鍼，或鍼且灸之，並參觀手、足、胸、背各病門。

【婦人門（經病）】

＃經水先期

【症狀】

未及經期而經先至，腹不甚痛，身熱而色紫，脈洪數，此屬實症。亦有腹痛，身不熱而色鮮紅者，此屬虛症。

【病因】

女子經水，以三旬而一至，月月如斯，經常不變，故謂之月經，又謂之月信。一有不調，則失其常度，而諸病見矣。《素問》曰「天地溫和則經水安靜，天寒地凍則經水凝泣，天暑地熱則經水沸溢」。可知經水先期，屬血熱者為多。蓋血熱內壅，能使神經與細胞起非常之興奮，於是血液運行，亦同時超過常度，而經乃先期至矣。然亦有因於氣虛不能攝血，而不由血熱者。更有因於憂鬱惱怒過度，血液之循環乖度，遂致血不能涵養，肝氣橫逆，而經先期來者。此在乎臨症時細察也。

【治療】

血熱，氣海、三陰交、行間、關元。（鍼）

肝氣橫逆者，加曲泉、期門、肝俞。

氣虛者，灸氣海、中極、三陰交。

＃經水後期

【症狀】

經水後期而來，少腹綿綿作痛，顏色淡不鮮，脈大無力或濇細，惡寒喜煖，此虛也。然亦有色紫或成塊者，脈細數，此血熱乾枯也。

【病因】

方書謂「經水後期，屬血室虛寒，或生冷凝滯」。蓋血室虛寒或誤服生冷，其血因寒邪而疑結，於是血液之循環濇滯，運行之能力減退，遂致經行後期矣。間亦有血熱乾枯者，蓋血熱內熾之人，因高度熱量之薰灼，遂致血絡燥結，血液乾枯，血行瘀滯，而致經水後期而至者，然不常見也。

【治療】

虛寒者，關元、氣海、血海、地機、歸來。（灸）

血熱內熾者，依照血熱而經水先期條鍼治之。

＃月經過多或減少

【症狀】

婦人經水一月一行，其排泄量，須月月平均，若經來過多或過少，則為病矣。

【病因】

方書以「經多屬實，經少屬虛」，此言其常也。然經來過多，有由於氣虛者，有由血熱妄行者，有由鬱怒傷肝者。蓋氣虛則不能攝血，血熱則血液妄行，鬱怒則肝氣橫逆，凡此種種，皆足以造成經水過多之病。經來過少，有由於瘀熱內蓄者，有由於脾胃虛弱者，有由於血室虛寒者。蓋瘀熱內蓄，則血液乾枯，脾胃虛弱，則飲食減少，健運失常，經血乏生化之源，血室虛寒，則血液之運行力衰微，因而凝泣。凡此種種，皆能使月經減少也。

【治療】

經水過多或過少，屬氣虛者，依照經水先期氣虛條治療之。

屬瘀熱者，依照經水先期血熱條鍼之。

血室虛寒者，依照經水後期虛寒條治療之。

脾胃虛弱者，則於虛寒條中加灸脾俞、胃俞以補益之。

＃經閉

【症狀】

經閉有虛性、實性兩種。虛性之症狀，為頭眩，心悸，面色㿠白，脈細，初則經行減少，漸至經閉不行，或神疲氣短，肢冷，脈微，經行乍多，漸至經閉，或食少便溏，面黃，脈虛，經期屢亂，漸至經閉。如見少腹硬痛，肌膚甲錯，脈象沉細而月事不來，或腹滿脹痛，胸悶，噫噁，脈象弦細而月事不來，此實性之經閉也。

【病因】

經閉之原因頗多，本條所言，不過舉其大略耳。實性之經閉，多由瘀血停積，瘀血積於子宮，新血不得下行，故致經閉而少腹硬痛，或由氣化鬱結，血滯不行，經閉而滿腹脹痛，如胸悶、噫噁等症，皆氣鬱之徵也。虛性之經閉，多由血液貧乏，或神經衰弱，子宮中無經血，故致經閉而成頭眩、心悸、氣短、肢冷等氣血虛弱之現象，或脾胃虛弱，消化不良，飲食減少，缺乏產生經水之原料，亦成經閉之病而現食少、便溏、面黃等症。

然有由生理異常者，則月經終身不來，所謂暗經是也。又有二月一行者，謂之並月。三月一行者，謂之居經。一年一行者，是謂避年。其經水雖不按月而來，然亦能受妊，身無疾病，此生理之異常，不能作疾病論也。

【治療】

實性經閉，膈俞、血海、氣海、中極、行間、曲泉、三里。（俱用鍼法）

虛性經閉，三陰交、膈俞、肝俞、關元、脾俞、胃俞。（俱用灸法）

＃經期腹痛

【症狀】

經期腹痛有經前腹痛、經來腹痛、經後腹痛。

經前與經來而少腹作痛者，大多拒按，或經水成塊，脈多沉實。

經後而少腹作痛者，則多為空虛之痛，痛而喜按，脈多虛細而弱。

【病因】

凡經前、經來而腹痛者，多屬血瘀氣滯，經盡之後其痛即止。經後而腹痛者，多屬氣血虛弱。然其原因頗為複雜，如屬於血瘀氣滯者，則有因胞宮陰寒自盛，經水不得陽氣之溫化而暢行，遂致少腹綿綿作痛，經水濇少，甚則四肢厥冷。或行經之期感受風寒，或內傷生冷，氣血凝泣不得暢行而腹痛，惡寒。或熱客胞宮，以致行經發劇烈之疼痛，所下經血臭穢異常。他如經期不慎，誤犯房事，或誤食酸鹹過度，皆足以使血凝氣滯，而造成經前經來之腹痛也。若經後腹痛，則由榮血衰少，供不應求，月經臨期，勉強下血，以致血管中之血液缺乏，遂成空虛之痛，痛多喜按，來亦少，或經後血室空虛，寒邪客之以致腹痛。然更有先天不足，發育不全，室女初次經來，即患經痛，以後每行必痛，經期尚準者，此陰道狹窄，經水不得暢行，鍼藥所難醫治，必待育之後，自行痊癒也。

【治療】

血瘀氣滯者，地機、血海、氣海、中極、足三里、合谷、交信。

經後腹痛由於寒客胞宮者，關元、氣海。（灸之）

由於血虛者，依照經閉門虛性經閉條治之。

＃經漏

【症狀】

經來不斷，淋瀝無時，所下不多，或時行時止，或少腹綿綿作痛，神疲肢倦，飲食減少，脈沉細或數。

【病因】

經漏者，淋瀝不斷也。此症多由孱弱之人，氣虛不能攝血，衝任不固，以致月事淋瀝不斷，色多淡而不鮮，或因行經未淨而行房事，致傷胞宮而成，則多少腹疼痛，此外如寒熱邪氣客於胞中，或憂思鬱結氣滯不宣，皆足致此，臨症時當細辨之。

【治療】

氣虛不能攝血者，關元、氣海、百會、腎俞、命門。（俱用灸法）

＃血崩

【症狀】

突然下血不止，病人頓成貧血狀態，全身皮膚成蒼白色，口唇爪甲尤甚，心虛忐忑，四肢發麻，眩暈，耳鳴，甚則不省人事，脈芤或沉或伏。

【病因】

血大至，謂之崩，是急病也，其原因亦有多端。《素問》曰「陰虛陽搏謂之崩」。張石頑曰「崩之為患，或脾胃虛損，不能攝血，或肝經有火，迫血妄行，或怒動肝火，血熱沸騰，或脾經鬱結，血不歸經，凡此皆足造成血崩」。此外復有悲哀過度，尤為血崩之大因。蓋吾人平日暇逸，氣和平而血安靜，若猝遇不如意事，而起悲哀，則氣機鬱結，神經乃起變化，以致血行之秩序凌亂，甚則血管破裂而成血崩之患。雖然血崩之原因固多，當血崩不止，生命之虞在指顧間，危險殊甚，若不亟為制止而欲探本求原，未有不誤事也。故不論其病原如何，當以止血為要務，遏止急流，庶可救急於當時，然後因症施治，以善其後。

【治療】

血崩不止，關元、中極、百會、三陰交、隱白、大敦。（以上俱用直接灸法，不論壯數，以血止為度）

＃帶下

白帶、赤帶

【症狀】

女子下部流出黏液，似水似膿，或稀或稠，色白者名白帶，色赤者名赤帶，赤白相間者為赤白帶。或子宮疼痛，尿意頻仍，或穢臭不堪，失於調治，則變為久病。黏液愈多，體質衰弱，皮膚黃白，全身倦怠，食慾不振，腹痛，頭眩，因之孕育無望，或月經不調，且易致血崩及全身衰弱症。

【病因】

諺云「十女九帶」。可知婦女多帶病矣。王孟英曰「帶下為女子生而即有，津津常潤，本非病也。但過多則為病矣」。

夫所謂帶下者，謂其綿綿如帶而下也。前賢言此有主冷入胞宮者，巢元方、孫思邈、嚴用和、婁全善，諸人是也。有主熱溼者，劉河間、張潔古，諸人是也。有主脾虛氣虛者，趙養葵、薛立齋，諸人是也。有主痰溼者，朱丹溪是也。有主脾胃虛者，張景岳是也。立說多端，總而括之，不外寒熱二端而已。

其病灶則在子宮也。張子和曰「赤白痢者，是邪熱客於大腸。赤白帶者，是邪熱客於胞宮」。英國合信氏曰「子宮流白帶，與肺傷風則流清涕，大腸病則下痢，其理相同」。蓋傷風流涕為鼻膜分泌出之黏液，下痢為大腸分泌出之黏液。帶下則為子宮分泌出之黏液也。子宮蓄熱，或子宮有寒，皆能分泌多量之黏液，或黃，或白，其色不一，夾血者則為赤帶。屬熱者，少腹隱隱作痛，所下之物或夾穢臭，陰道灼熱，因其子宮炎腫，故也。屬寒者，則不痛不穢臭，所下之物，白色為多，惟帶下除上列原因外，更有思想無窮，慾火中燒，或手淫太過，房事不節，以致損傷子宮而成此症，帶下由此而成者，更為多數矣。

【治療】

帶脈專治帶下。

歸來、中極位近子宮，能直達病灶，驅除障礙。

三陰交鍼之則清熱養陰，灸則能溫煖下焦，用之以為各穴之佐使。

屬熱則鍼瀉以清熱，屬寒則艾灸以除寒。

赤帶係子宮炎腫，黏滯夾血而下，故鍼血海以清血，三焦俞、小腸俞以清下焦之火。

若帶病久延體質漸衰、食減面黃者，則當加鍼灸腎俞、命門、關元、脾俞，以補脾腎，而固下元。

＃附不孕之治療法

生育一事，男女雙方均有密切之關係，苟雙方發育健全而無疾病，則兩性相交，未能不生育者。反之，若雙方有疾病，或生理異常，則不能成孕矣。

夫生理之異常，屬女性者，則有騾、紋、鼓、角、脈五不孕及子宮歪斜之類。屬男性，則有發育不全、陽物短小、精液稀薄等。凡此種種，皆非鍼藥所能療。其因於疾病者，則可得而治矣。然其原因頗多，女子則月經不調、氣血虧損、子宮虛寒，皆不受孕。男子則陽痿不舉、精薄、精冷或早泄等，亦不能生育也。

月經不調：視其或先或後，辨其虛實寒熱，遵照經病門各條治療之。

氣血虧損：宜取膈俞、氣海、肝俞、心俞、三陰交，鍼而灸之，以益其氣血。

子宮虛寒：宜取關元、中極、腎俞、三陰交，以振下焦陽氣，而養真元，並宜多灸之。

陽痿不舉或早泄：腎俞、命門、關元，宜多灸之，取其能補精氣，而振腎陽，精足陽充，則陽興矣。

精薄精冷：依照女子子宮虛寒不孕條治療之，尤宜節制性交，庶克有效。

【頭部門】

＃頭痛

【症狀】

外感頭痛，多屬三陽經絡。太陽頭痛，在正中與項部，少陽頭痛，多在兩側，陽明頭痛，多在額部。內傷頭痛，多見氣怯神衰，遇勞即發，或頭痛如破，或時常牽引作痛，昏重不安。

【病因】

外邪襲入三陽經絡，頭部血管或充血或鬱血，皆致頭痛，以頭部屬三陽經也。

然有因風、因寒、因溼、因熱、因暑等之差別。感受風寒而痛者，則多兼惡風、惡寒。因於溼者則頭痛而重，或倦怠、無力、口糊。因於熱者只見發熱，心煩，口渴。因暑者或有汗，或無汗，身惡熱。如血分不足，陰火攻衝，則痛連魚尾，善驚惕或五心煩熱。因七情惱怒，肝膽火鬱上衝而痛者，則頭痛如破，或痛引脅下。因痰飲而痛者，則昏重而痛，憒憒欲吐。頭痛自有多因，不可不辨也。

【治療】

腦頂痛，上星、風池、百會。

正頭痛，上星、神庭、前頂、百會。

額角、眉稜骨痛，攢竹、合谷、列缺、眉心。

偏頭痛，頭維、太陽、風池、臨泣。

＃附頭風、雷頭風

頭風與頭痛，并非二症，凡頭痛已久而不愈，起伏不常，時發時愈者，乃頭風也。故其症狀與治法與頭痛一也。

惟有因痰飲停留胃脘，其人嘔吐痰多，發作無時，甚則停痰上攻，口吐清涎，暈眩不省人事，飲食不進者，則為醉頭風。

若頭痛而起核塊者為雷頭風，多由痰濁阻滯，若頭中如雷之鳴者，風客所致也。

治療之法，醉頭風宜取豐隆、肺俞、三里、中脘等穴以化痰濁，佐風他、腦空、頭維、合谷等穴，以治頭痛。雷頭風宜取百會、風池、風府等以驅風而治頭痛，因痰者佐以化痰之穴。更宜審其寒熱，於核塊之上屬寒者，則灸之。屬熱者，刺出血。則收效更易也。

＃眩暈

【症狀】

眩謂眼黑，暈為頭旋，俗稱頭旋眼花是也。由於內風者，多兼耳鳴，心悸，或夜間盜汗，五心常熱。

屬外風者，則多兼寒熱，骨節疼痛，或頭眩而兼頭痛，額痛。

【病因】

經云「諸風掉眩，皆屬於肝」。故眩暈之病，多屬於肝腎陰虛，不能涵陽，而虛陽上越，致成頭旋眼花、五心發熱等症。

其因於外風者，間亦有之。蓋風邪外襲，激動痰涎上干而成眩暈，然屬內風者為多也。

【治療】

屬內風者，百會、頭維、太陽、攢竹、上星、肝俞、腎俞、湧泉、三陰交。

屬外風者，風池、風府、頭維、攢竹、豐隆、三里、中脘。

＃附大頭瘟、蝦蟆瘟

大頭瘟：此症多由風熱之邪，襲入三陽經絡，初起於鼻額，延至面目紅腫，如火灼熱，面有光澤，或壯熱，氣粗，口乾，舌燥，咽喉腫痛不利，或寒熱往來，甚則大便不通，若不急治，腫處必致腐化成膿，更有傳染之可能。

蝦蟆瘟：則腫於頸項部，亦屬風熱為病，其兼見之症狀，與大頭瘟相類，亦能傳染。治此二症，急宜於太陽穴之紫絡，用三稜鍼刺去惡血，委中、尺澤之靜脈及少商、商陽、中衝、少衝、少澤等穴，均刺出血，復鍼合谷、曲池等穴。如大便不通者，更宜鍼中脘、足三里、支溝等穴。

【目疾門】

＃目赤

兩目紅赤或色似胭脂，或赤絲亂脈，或赤脈貫睛，怕日羞明，甚則淚下，此症之因，多屬風熱上乘，或火鬱於上，以致目球充血，故目赤而疼痛。若因於肝熱上凌者，則多赤而不甚痛也。

【治療】

太陽、睛明、攢竹、頭維。

屬風熱火鬱者，加鍼風池、委中、合谷。

屬肝熱者，加鍼臨泣、行間、肝俞等穴。

＃目腫脹

此症之起因有二：一為外因。一為內因。外因者，乃感受外界風熱之邪而成者也。其症眼胞腫脹，輕則如杯，重則如蝦式，必然多淚而珠痛不甚，治之易愈。內因者，多由龍雷之火，自上攻擊，其球必疼，而睥方急硬，重則疼滯閉塞，血灌睛中，頗為難治而變症不測也。

【治療】

外因刺，風池、頭維、合谷、瞳子髎及太陽穴（靜脈刺出血），以瀉局部之熱而治眼胞內膜充血。

內因刺，太陽、攢竹、睛明、頭臨泣等穴。復宜鍼肝俞、足臨泣、光明、行間、湧泉等穴。

＃青盲、雀目

青盲者，瞳孔如常，無損無缺，略無變態，惟視物不見，其原因多由七情內傷，損其精血，以致目失所養，最為難治。若高年及病後，或心腎不充，而成斯症者，雖治不愈。

雀目俗稱雀盲，亦稱雞盲，目科為之高風內障，其狀至晚不見，至曉復明，乃由血虛所致。《內經》曰「目得血而能視，血虛則不能視也」。

【治療】

青盲與雀目，均由陰血虧虛而成，治當滋補肝腎之陰，故宜取肝俞、命門、三陰交、瞳子髎、攢竹等穴。

＃目昏

初起時，但昏如雲霧中行，漸覺空中有黑花，又漸則睹物成二件，久而不治，遂成廢疾。此症多由血液虛少、光華虧損而成，如七情太過，六慾之傷，以致肝血不足，則成此症。亦有目疾失治，耗其目光而昏者，則難醫治也。

【治療】

依照青盲與雀目條治療之。因三者皆屬肝陰不足，而成之症也。

＃目淚

目淚之症有二：一為迎風流淚。一為目淚自流。迎風而流淚者，多患於老年婦人。蓋年老則淚腺硬化，一遇風寒，伸縮力減退，則淚外流，且婦人善哭泣，以致淚腺弛張，亦成斯症。目淚自流者，多由感受熱邪或肝熱上激淚腺，分泌目淚過多，而向外溢也。

【治療】

迎風流淚，宜鍼灸太陽及鍼頭維、攢竹，以恢復其功用，并直接灸大小骨空，每有特效。

目淚自流，取太陽、風池、頭維、後谿、睛明等穴。

肝熱者，加肝俞、臨泣。

【耳疾門】

＃耳聾

此症有二：一為耳聾。一為重聽。耳聾則兩耳無所聞，重聽則較耳聾為輕，但聞之不真也。按腎開竅於耳，少陽之脈絡耳，故肝膽之火上逆，則為耳聾。腎氣虛弱則為重聽，亦有風熱之邪，襲虛而成耳暴聾者。

【治療】

耳門、翳風、聽宮。

耳聾者，加肝俞、行間、俠谿、臨泣等穴。

重聽者，則肝俞、腎俞、太谿，以補益肝腎。

耳暴聾者，加風池、合谷等穴。

＃耳鳴

耳鳴有虛實二種，耳中如蟬噪不休，以手按之愈鳴者，屬實，乃肝膽之火上逆也。若時鳴時止，以手按之則不鳴，或減少者，屬虛，乃肝腎之陰不足也。虛者，依照重聽條治療之。實者，依照耳聾條治療之。

【鼻疾門】

＃鼻塞

鼻為肺之竅，風冷傷肺，津液凝滯則鼻塞不通，或風熱襲肺，鼻膜炎腫，亦成鼻塞之病。

【治療】

宜取迎香、通天，以宣鼻塞。

復取風府、合谷、上星，以疏解風邪。

＃鼻流清涕，或濁涕

鼻流清涕不止，名曰鼻鼽。多由感受風寒，鼻膜分泌黏液過多，而向外流溢也。鼻流濁涕名曰鼻淵，亦曰腦漏，鼻涕時下如白帶，有時或黃或紅作腦髓狀，氣甚腥臭，亦由風寒化熱，鼻膜因炎腫而成此症也。

【治療】

鼻鼽宜取上星、風池、大椎，鍼而灸之。

鼻淵宜於以上各穴單用鍼法，復加鍼迎香、百會、合谷。

【牙齒門】

＃牙痛

齒為骨之餘而屬腎，其部位則屬陽明，故陽明鬱熱，或腎陰虛而虛陽上亢，則為齒痛，或風熱外襲，亦成此症。然屬陽明鬱熱者，則舌黃，口渴，紅腫疼痛，多兼發熱。虛陽上亢者，則不腫不渴，舌多無苔。若因風熱者，則多發熱而兼惡風寒。其有因於蟲痛者，則齒上有蛀孔也。

【治療】

合谷、頰車，刺病灶之局部以止痛。

上爿牙痛，則加鍼人中。

下爿牙痛，加鍼承漿。

陽明有熱者，則加鍼內庭以泄之。

虛陽上亢者，加鍼呂細以清之。

屬風熱者，加列缺以驅風熱。

【口舌門】

＃口乾、唇腫

唇屬脾胃，脾開竅於口，故口乾唇腫，皆屬脾胃有熱。若唇腫而起白皮皺裂，如蠶繭者，名曰繭唇，亦屬心脾之火上逆也。

【治療】

宜取合谷、二間、足三里、三陰交、少商、商陽。

繭唇，加刺大陵、神門、尺澤等穴，以清心熱。

＃舌瘡、舌出血

舌瘡者，舌疼痛而有瘡，甚者發生糜爛。舌出血者，舌破而有血流出。按心開竅於舌，故舌病屬心，心經火盛則舌瘡糜爛，或舌破而出血也。

【治療】

取金津、玉液。（刺出血，以清心火）

復鍼合谷、委中、人中、太衝、內關等穴，以泄熱。

＃重舌、木舌

重舌者，舌下焮腫如舌形。木舌，則舌腫滿口而語蹇，亦屬心經鬱熱而發於外也。均是急症，宜速治之。

【治療】

宜速以三稜鍼，於舌上兩邊刺出血（舌正中，不可刺），以清熱退腫。

復刺金津、玉液、十宣等穴，出血泄熱。

【咽喉門】

＃喉痺

喉裏腫塞，痺痛，痰多，不能咽物，甚則水漿不得下也。其原因甚多，有由於風熱者，則兼壯熱、惡寒。有由於熱毒者，則兼面黃、目赤、目暗、上視。有由於陰毒者，則喉間腫如紫李，微見黑色，惡寒，身瞤，腰痛，肢痠。更有由於飲酒過度而成，或七情所傷而成喉癰、喉痺等，非數言可盡，然多屬痰火及風熱抑遏而已。

【治療】

宜刺少商、合谷、頰車、關衝等穴以開鬱泄熱。復鍼尺澤、神門、湧泉、豐隆、三里等穴。

＃喉風

咽喉腫痛，痰涎壅塞，口噤不開，不能言語，或面赤腮腫，滴水難下，多由痰火而成，惟所起之根源，有所不同，如忿怒失常而動肝火，勞傷過度而動心火，膏粱炙煿而動胃火，謳歌憂惱而動肺火，房勞不節而動腎火，凡此種種皆足以使火上痰升而成喉風。其名稱亦有多端，有所謂鎖喉風、啞瘴喉風、弄舌喉風、纏喉風、飧食喉風、撮口喉風、陰毒喉風、走馬喉風、纏舌喉風、連珠喉風、落架喉風等，不勝備舉也。

【治療】

不論何種性質喉風，宜急刺少商、商陽、關衝。（出血，以清熱開鬱）再鍼合谷、尺澤、魚際、神門、內關、豐隆，以清熱化痰。

＃喉腫、喉痛

普通之喉腫或喉痛，皆屬風熱。

【治療】

宜取少商、合谷、液門等穴以疏散之。

＃乳蛾

乳蛾生於帝丁之旁，形如乳頭，紅腫疼痛，妨礙飲食，有單蛾、雙蛾之別。單蛾生於一邊，雙蛾生於兩邊。其因有二，一屬實火，二屬虛火，屬實火者則起於猝暴，兼有形寒、發熱、頭痛等症。虛火則發生緩慢而無寒熱之見象也。

【治療】

宜刺金津、玉液、廉泉等穴，以清熱退腫。

復佐合谷、少商，以泄熱。

＃小兒疳症

疳症多因小兒氣血虛憊，腸胃受傷所致，有因孩提缺乳，早食粥飯，或乳食不節而成者，有恣食甘肥香炒生冷而成者。其症多見頭皮光急，毛髮焦稀，顋縮，鼻乾，口嚵，唇白，兩眼昏爛，撏鼻，撏眉，脊聳體黃，門牙咬甲，焦渴，自汗，尿濁，瀉酸，腹脹鳴，癖積，潮熱，嗜啖瓜果、鹹酸、炭米、泥土等物，此皆疳症之現狀也。張石頑謂「疳者，臟腑蟲疳也」。良以此症原由寄生蟲，潛居臟腑而成。又謂「疳者，乾也。因脾胃津液乾涸為患，在小兒為五疳，在大人為五癆」。蓋小兒之疳症，即大人之癆病也。名稱頗多，姑舉其要，以資參考。

肝疳：面目爪甲皆青，眼生眵淚，隱澀難睜，搖頭，揉目，耳瘡流膿，腹大而露青筋，身體瘦弱，糞青如苔。

心疳：身體壯熱，面赤，唇紅，口舌生瘡，胸膈煩悶，五心煩熱，盜汗，發渴。

脾疳：面色發黃，肌肉消瘦，心下痞硬，發熱，喜睡，好食泥土，頭大頸細，有時吐瀉，大便腥黏。

肺疳：面白氣逆，咳嗽，毛髮焦枯，肌膚乾燥，憎寒，發熱，常流清涕，鼻頰生瘡。

腎疳：面目黧黑，齒齦出血，口中氣臭，足冷如冰，腹痛泄瀉，啼哭不已。

無辜疳：腦後項邊有核如彈丸，按之轉動，鞕而不痛，其中有蟲如米粉，身熱，弱瘦，或便利膿血。

丁奚疳：手足極細，腹大，臍突，面白，潮熱往來，顱顖開解，頸項小而身黃瘦。

脊疳：身熱，羸瘦，煩，渴，下利，拍背有聲若鼓鳴，脊骨如鋸齒，十指皆瘡，頻囓爪甲。

蛔疳：皺眉，多啼，嘔吐清沫，中脘作痛，口唇或紅或白，腹脹露筋，肛門溼癢。

哺露疳：虛熱往來，頭骨分開，翻胃，吐蟲，煩，渴，嘔，噦。

此外更有腦部生瘡，謂之腦疳，潮熱，五心煩熱，盜汗，嗽，喘，謂之疳癆。手足虛浮者，謂之疳腫。然皆同一疳症，以其症狀稍有差異而別其名稱也。

【治療】

四縫穴用粗針刺之，擠去白色之水液，至見血乃已，或用斜交叉灸法，或於中食二指割脂。

按：此症頗為難治，藥物治療，不易見功，惟此三法擇一用之，頗有捷效。其理則不可解，惟疳症之較輕者，則用四縫穴，重者則宜用斜交叉灸或割脂法。

【胸腹門】

＃胸痛

多由傷寒表邪未解，下之太早，內陷胸中，或六淫之邪傷肺，肺氣鬱結不宣，胸亦為之作痛。惟痰凝氣結，或血積於內，亦成胸痛。惟多隱隱作痛，其痛緩，其來漸，久久不癒，飲食減少，此內傷胸痛也。

【治療】

陰陵、中脘、足三里、承山、內關。（鍼而灸之，以宣展氣機而助運化）

外感胸痛，表邪內陷者，支溝、間使、行間、內關。（鍼之以開泄表邪）

六淫傷肺者，氣戶、肺俞、中府、列缺、少商。（鍼之以宣肺氣）

內傷胸痛，期門、天突、中脘、膻中。（以調氣）

痰凝者，加足三里、豐隆。（以化痰）

血積者，加膈俞、行間。（以行血）

胸中痞滿，此症心下阻滿，而無實質可指，多由脾胃虛弱，運化不及，以致痰凝食滯，或憂思鬱結，氣滯不宣，致成胸中痞滿不舒也。

＃脅痛

古人謂肝膽藏於內，外應乎脅，且厥陰、少陽二經，均行脅部，所以脅痛無不屬於膽肝之病。然有內傷外感之不同，內傷者，如暴怒感觸，悲哀氣結，或飲食失節，冷熱欠調，或痰積流注於脅與血相結，皆能為痛。惟因於怒氣或怨哀而作痛者，則痛而且膨，得噯則緩，其痛有時而息。因痰積者，則痛無已時，或脅下高起作痛，然多兼寒熱頭痛等症。此外更有跌仆鬥毆，內傷乎血，積於肝經，則脅部亦作痛，惟痛而不膨，按之則劇，綿綿無已時。

【治療】

一切脅痛以期門、章門、陽陵泉為主穴。

由於暴怒或悲哀過度者，加鍼灸膻中、氣海。（以調氣）

痰積流注者，加中脘、足三里。（以化痰行積）

血積者，加鍼膈俞、行間、太衝。（以行血）

風寒襲入少陽，則參閱傷寒少陽病條。

＃中脘脹痛

此症多由中州陽氣衰微，脾胃虛弱，以致氣滯不運，或食滯不化，或痰溼互阻，更有七情內傷，木不條達，或肝氣橫決，而影響於脾胃，亦成中脘脹痛之症。

【治療】

中脘、建里、內關、足三里。（鍼而灸之，以旋運中宮，開宣氣鬱）

惟由肝氣失於條達或橫逆者，則宜加鍼期門、行間。（以泄肝）

＃腹痛

腹部疼痛，其症甚多，古人謂臍以上屬火屬實，臍以下屬寒屬虛，然亦不能執一而論也。究腹痛之原因，有外感寒邪而痛，有脾虛氣滯而痛，有食滯而痛，有血凝而痛，他如溼熱、陰寒等，皆足以致腹痛也。凡外感寒邪，多食生冷，以犯胃賜而痛者，其腹柔軟而不拒按。脾胃虛弱，冷氣凝滯不通，因而致痛者，其痛綿綿不已，喜熱手按揉，面白神疲，小便清利，飲熱，惡寒，或得食稍安，脈多微弱。如口腹不謹，強食過飽，或食後坐臥，以致停滯不化，則胸腹脹滿，痛不欲食，噯氣作酸，或痛而欲痢，痢後稍減，脈多滑實。若惱怒太過，憂思鬱結，或跌仆傷損，以致血液瘀滯而痛者，則不脹不滿，飲水作呃，遇夜更痛，痛于一處，定而不移。如痢疾腹痛、霍亂吐瀉而腹痛，則多溼熱或陰寒之阻滯也。各詳本門，茲不再贅。

【治療】

中脘、天樞、氣海、足三里。（虛寒者灸之，實熱者鍼之）

脾胃虛弱者，加鍼灸脾俞、胃俞、三陰交。（以溫補之）

食滯不化者，加鍼內庭、大腸俞。（以化積滯）

血凝作痛者，加鍼肝俞、膈俞、行間。（以行血破瘀，或於痛處鍼而灸之，其瘀自散）

＃肝胃氣痛

此症多由脾胃虛弱，肝氣乘之，以致中脘脹痛，或口泛清涎，或嘔吐頻作，飲食不進，甚則二便不通，手足厥冷，脈沉或伏，時發時痛，每多為痼疾。

【治療】

宜鍼期門、行間、陽陵（以疏泄肝氣），中脘、氣海（以調脾胃之氣），內關、足三里。（行氣而止嘔逆）

若疼痛過劇，而致脈伏肢冷、二便不通者，則可於尺澤、委中各部靜脈刺出血。

【腰背門】

＃腰痛

腰者，腎主之，腰痛屬腎病，故入房過度，損其真氣，腎臟虛弱，則腰部作痛，惟多腰肢痿弱，隱隱作痛、身體疲倦、腳膝痠軟。此外更有風溼、寒溼、溼熱、閃氣、瘀血、痰積等之不同。風溼者，腰部重痛不能轉側，或痛無定處，牽引腿足，或兼寒熱，多由感受風溼之邪而成之也。寒溼者，其腰如冰，拘緊疼痛，得熱則減，得寒則增，或兼頭痛、身痛等症，多由感受陰寒雨溼之邪而成者也。溼熱者，腰部疼痛沉重，小便赤澀，或兼發熱、口渴等症，多由感受溼熱之邪而成者也。閃氣者，閃挫跌仆，勞動損傷，忽然腰部疼痛不可俯仰。瘀血者，日輕夜重，痛有定處，不能轉側。痰積者，痛部重滯，一片作痛，或一片如冰，喜得熱按。凡此種種，皆腰痛之原因也。

【治療】

環跳、委中、承山。

腎虛者，則鍼灸腎俞。（以益腎）

風溼者，加鍼灸風市、陽陵。（以逐風溼）

寒溼或溼熱者，加鍼三里、陰陵。（以化溼，溼熱則鍼，寒溼則灸）

瘀血及痰積者，則於痛處鍼而灸之，以行血滯而化痰積。

＃腰痠

腰痛有風、寒、溼、熱之異，腰痠悉屬房勞腎虛，惟有峻補，依照腎虛腰痛條治之。

＃脊膂強痛

督脈之經與膀胱之經，均取道脊膂，若風寒等邪之侵襲，或經氣凝滯，則脊膂乃作強痛，或打撲損傷，從高墜下，惡血內留，則疼痛不可忍，或不能轉側也。

【治療】

人中、委中、白環、風府。（以宣通督脈膀胱二經之氣，而驅風寒之邪）

惡血內留者，加鍼肝俞、膈俞二穴以行血破瘀。

＃背痛

背部屬太陽經，如風、寒、溼等邪襲入太陽，或經氣滯則背部作痛，經云「背者，胸中之府」。肺中有邪，則背部亦能作痛，若背部一片作冷而痛，此多由痰飲內伏，或寒邪凝結也。

【治療】

大杼、膏肓、崑崙、肺俞、風門、人中，以疏太陽之氣，且直達病灶，而通治一切背痛。其有兼見他症者，則加取適當之穴治之。若背部一片冷痛者，更可於痛處鍼而灸之，則直搗其巢，驅其障礙，收效益速也。

【手足病門】

四肢之病不外乎腫痛痠麻、不能伸屈行動等，多由風、寒、溼侵襲經絡，或痰飲流入四肢，或血凝氣滯，或挈重傷筋，跌仆損傷，或血液虧損不榮經絡等等。治療之法，則視其病處之部位屬於何經而鍼之灸之，如年久宿恙，或痠麻重而疼痛少者宜灸，新病邪犯或疼痛甚劇者宜鍼，腫而不痛不熱者宜灸，腫而熱痛者宜鍼，屬虛則灸之，屬實則鍼之，此治手足各病之大法也。明乎此，庶無誤治之弊矣。

肘臂麻木前廉或外廉者：肩髃、曲池、合谷、陽谿、三里、列缺、外關。後廉或內廉者：大陵、內關、尺澤、陽谷、曲澤、肩外俞、肩中俞。

手不能舉：肩髃、曲池。

不能向前或向後：巨骨、肩貞。

肘臂強直不能伸屈：尺澤、曲池、手三里。

手腕不能伸屈：大陵、陽谿、陽池。

五指麻木或不能伸屈：合谷（透勞宮法）、中渚、後谿。

兩手厥冷：曲池、太淵。

手臂紅腫：合谷、曲池、手三里、中渚、尺澤。（肩背腫者加鍼肩髃）

手掌腫痛：勞宮、曲澤。

腿痛：環跳、風市、居髎。（如紅腫而痛者加鍼委中、血海）

腿膝無力：風市、陰市、絕骨、條口、足三里。

膝痛；陽陵泉、內外犢鼻、膝關。（鶴頂如紅腫而痛者，加鍼委中、行間）

腳胻痛：陽陵、絕骨、條口、三里、三陰交、陰陵。

腳轉筋：然谷、承山、金門、絕骨、陽陵。

足不能步或不能伸屈：環跳、白環俞、陽陵、絕骨、足三里、曲泉、陽輔。

足跗腫痛：解谿、崑崙、太谿、商丘、行間。

足心腫脹或腳跟痛：湧泉、崑崙、僕參。

足冷如冰：腎俞（灸）、厲兌（鍼）。